
Soft 
Prolog 


Londra, 1866 


Peste stradă, în micul parc pe care îl numeau 
„teritoriul nimănui”, două fete săreau coarda. Era o zi 
minunată să te joci pe afară, constată Catherine. Soarele 
strălucea puternic pe iarba verde, iar fetele păreau fericite. 
Când una se împiedică şi căzu, cealaltă se prefăcu şi ea a 
se împiedica, prăbuşindu-se râzând alături de prietena ei. 

Catherine apăsă cu degetul pe geam, acoperind locul 
în care căzuse coarda. Mama îi spusese că o fată de nouă 
ani este prea mare ca să sară coarda. Dar fetele acelea 
arătau de cel puţin zece ani. Catherine putea vedea chiar şi 
de la trei etaje mai sus cum chicoteau. 

O făcură să se simtă ciudat. Ea nu avea o asemenea 
prietenă. 

Nu avea nevoie de una. Ea trebuia să vină la casa de 
licitaţii a tatălui său. Nici unui alt copil nu-i era permis să 
intre la Everleigh. Faptul că se afla aici o făcea să se simtă 
specială. 

— La ce te uiţi, draga mea? 

Catherine se întoarse. Tatăl ei stătea în faţa unui 
şevalet pe care era aşezat un desen frumos ce putea sau 
nu să fie de Rafael. El încerca să-şi dea seama. 

— La nimic, spuse ea, simțindu-se vinovată. 

Tatăl îi zâmbi. 

— Vino aici! Spune-mi ce părere ai! 

Ea îşi şterse mâinile transpirate de şorţ înainte să-şi 
scoată lupa din buzunar. Tatăl ei i-o dăruise la ultima ei 
aniversare. Arăta exact ca lupa pe care o purta şi el în 
buzunar. Venise într-o cutie căptuşită cu catifea, pentru a fi 
păstrată în siguranţă, dar Catherine o purta mereu cu ea. 
După spusele tatălui său, aceasta reprezenta „instrumentul 
meseriei”, şi niciun licitator adevărat nu lăsa lupa prea 
departe. 


Când ea şi-o ridică la ochi, aceasta făcu un lucru 
magic, scoțând în evidenţă marginile fine ale cernelii, 
dezvăluind modul în care artistul desenase liniile de sus în 
jos. 

— Acum nu te mişca! Tatăl îi prinse umărul, ţinându-i 
mâna neclintită în locul în care oprise ea lupa. Acum, ce 
zici? Este Rafael sau nu? 

Neliniştea îi strângea gâtul. Era un lucru foarte 
important de stabilit. Desenul acesta putea valora o avere, 
dar, dacă era un fals, înscrierea sa la licitaţie ar fi putut 
aduce ruşine asupra companiei. Nimeni nu ar avea 
încredere într-un licitator care vindea falsuri. 

În timp ce privea încruntată prin lupă, ea răspundea 
întrebărilor pe care el o învățase să le pună atunci când 
venea vorba despre un vechi desen italian. 

— Domnul Rafael folosea o cerneală bogată în fier, 
spuse ea. Cerneala devine mai închisă în timp. Aceasta este 
foarte închisă, ceea ce este bine. 

— Da, rosti el încet. Altceva? 

Ea nu îi mărturisise niciodată că trişase la aceste 
teste. Îi asculta vocea la fel de atentă cum se uita la desen, 
ca să-şi dea seama ce hotărâse el. Părerea lui era cel mai 
important lucru din lume. 

Dar poate că el ghicise că ea trişa, pentru că acum 
nu-şi putea da seama de nimic din vocea lui în timp ce o 
îndemna: 

— Continuă, Cate! Spune-ţi gândurile cu voce tare, ca 
să le pot auzi! 

Ea se încruntă. Putea face asta. Era foarte deşteaptă 
pentru vârsta ei - mai deşteaptă chiar decât fratele ei, care 
era cu trei ani mai mare. Aşa-i spusese tatăl ei. 

— Vechii maeştri desenau foarte repede, fără să-şi 
ridice pana de pe hârtie. Dar unele dintre aceste linii sunt 
întrerupte, iar marginile sunt ondulate. Ca de pană, se 
corectă ea repede. 

Acesta era cuvântul folosit de oamenii mari. 

El scoase un sunet de bucurie. Ea apropie lupa şi îl 
văzu privind-o radios. 


— Ce îţi spune acest lucru? întrebă bărbatul. 

— Că nu este lucrarea domnului Rafael. 

El zâmbi. 

— Atunci, să o aruncăm la gunoi? 

Ea căzuse încă o dată în capcana lui. Îşi aminti cum o 
corectase. Doar pentru că un artist nu era faimos nu 
însemna că lucrările sale erau de aruncat la gunoi. 
Câteodată, licitatorul era cel care avea rolul de a stârni 
interesul publicului pentru obiecte demne de admirat. 

Catherine îşi ascunse lupa înapoi în buzunar şi îşi 
scoase mănuşile, pe care şi le puse foarte repede, înainte 
de a întoarce desenul cu susul în jos pe şevalet. Tatăl ei 
spunea că acest lucru elibera ochiul de „tirania întregului”, 
permițându-i să observe imperfecţiuni noi. 

Chiar şi inversată, silueta arăta foarte bine. Mâinile şi 
picioarele erau desenate frumos, iar umbrele veşmântului 
erau intersectate într-un mod neglijent, ceea ce îi reaminti 
de lucrările domnului Rafael. 

— Poate că aparţine unuia dintre ucenicii săi, spuse 
ea. Cred că ar trebui să-l vindem. 

— Ce ochi fin ai! O mângâie pe cap. Acum spune-mi, 
draga mea, cum îl vom înregistra în catalog? 

— Doar după numele de familie, spuse ea. Se 
sugerează astfel că aparţine perioadei şi stilului domnului 
Rafael, dar dă de înţeles că nu pretindem nimic cu privire la 
cel care l-a desenat. 

El o apucă de talie şi o ridică în fotoliul din faţa 
biroului său. Era locul în care se aşezau dealerii şi clienţii 
privaţi la întâlnirile cu el. Şi, cum stătea vizavi de ea, el 
zâmbi. 

— Tu eşti diamantul meu, Cate. Ştii asta? 

Entuziasmul ei se înălţă precum nişte confetti. Ea 
încuviinţă, extrem de încântată. 

Dar zâmbetul lui se stinse pe măsură ce continuă să o 
privească. Ea se întrebă dacă făcuse o greşeală până la 
urmă. 

— Tată, este ceva în neregulă? 

— Nu, nu. Sunt foarte încântat de tine, spuse el încet. 


Doar că mă gândesc că... ai chipul mamei tale, dragostea 
mea. Vei fi o adevărată frumuseţe. 

Ea îşi muşcă buza. Ar fi preferat să semene cu tatăl ei. 

— Domnii vor sta la coadă ca să se însoare cu tine, 
continuă tata. Dar sper ca tu să nu uiţi niciodată de casa de 
licitaţii. 

îngrozită, ea se aplecă în faţă. 

— Niciodată. Tată, nu voi face asta. 

E| chicoti uşor. 

— Soţul tău va dori să stai acasă. 

— Atunci, nu mă mărit! 

Ea oricum nu vedea nicio distracţie în asta. Chiar şi 
când era mama ei bine, ea se plângea mereu. 

— Nu zice asta, Cate. Tatăl ei zâmbea când se întinse 
peste birou să-i ia mâna. Să spunem mai bine că îţi vom 
găsi un bărbat cu gusturi rafinate, care recunoaşte 
splendoarea când o vede şi care ştie să o şi preţuiască. 

Ea ezită. 

— Domnii nu doresc o lady care ştie mai multe decât 
ei. 

— Mama ta ţi-a spus asta? 

Când ea încuviinţă, el făcu o grimasă. 

— Ei bine, nu este întru totul adevărat. Unii bărbaţi 
consideră că este un lucru foarte bun să aibă o soţie cu 
creier. El îşi miji ochii. lar tu ai unul, Cate. Un creier foarte 
masculin, pe care nu-l voi lăsa să se irosească. Ce spui de 
asta? Într-o zi, dragostea mea, acest loc va fi al tău. 

| se opri respiraţia. A/ ei? Gândul acesta o ameti. 
Nicăieri nu exista mai multă magie decât la Everleigh, cu 
colţurile şi umbrele sale pline de comori şi cu oameni 
importanţi purtând bijuterii şi mătăsuri defilând prin săli la 
orice oră. 

Dar... 

— Mama a spus că trebuie să-i rămână lui Peter. 

Fratele său mai mare se afla acum la şcoală în 
Hampshire. Mama spunea că el învaţă lucruri importante 
acolo. Dar el nu putea învăţa atât de multe. Catherine se 
uita la o pictură şi putea spune dacă este veritabilă sau 


falsă. Peter nu putea face asta. El era la fel de priceput ca 
un perete atunci când venea vorba despre artă. 

— Da, zise tatăl încet. Peter va împărţi Everleigh cu 
tine. Mă tem că doamnele nu pot fi licitatori. Dar tu, 
dragostea mea, vei fi sufletul acestui loc. Peter va gestiona 
vânzările - dar tu te vei ocupa de artă. Să nu uiţi niciodată 
că noi, cei din familia Everleigh, nu suntem doar 
comercianţi. Chemarea noastră este arta, dar un licitator 
adevărat trebuie să-l înţeleagă mai bine decât oricine pe 
artist. Îl vei ajuta pe Peter să facă asta, nu-i aşa? 

Ea nu voia să-l ajute pe Peter să facă nimic. Când 
venise acasă în vacanţă, el o ciupise până se învineţise. Dar 
părea să fie un preţ mic, având în vedere că acum casa de 
licitaţii era ca a ei. 

— Artistul creează, recită ea respectuos. Noi dăm 
valoare lucrării sale. 

— Exact. El îi ridică mâna şi i-o sărută, ca şi cum ar fi 
fost o adultă în toată regula. Frumuseţea mea, spuse el 
încet. Mă faci să fiu mândru. Ştii asta? Ceasul bunicului 
sună, ceea ce îl făcu pe tatăl ei să-i scape mâna şi să 
arunce o privire uimită către ceas. Ah, iar am ratat cina. 
Mama ta nu va fi încântată. 

Catherine se strădui să coboare de pe scaun. Mamei 
nu-i plăcea când cei doi nu ajungeau la timp pentru cină. 
Uneori, ca pedeapsă, o ţinea pe Catherine acasă în ziua 
următoare. 

— Vreau să vin şi mâine, spuse ea. Te rog, mă iei cu 
tine? Era atât de plictisitor acasă! 

Mama era bine, în acest moment, ceea ce însemna că 
îşi petrecea după-amiezile vizitându-şi prietenele, care nu 
vorbeau despre altceva decât despre rochii şi servitori 
neplăcuţi. 

Tatăl se ridică să-şi îmbrace haina. 

— Desigur, spuse el peste umăr. Dacă e să 
moşteneşti acest loc, nu e timp de pierdut. Trebuie să vii 
zilnic şi să înveţi tot ce trebuie să ştii. 

Fericirea desăvârşită se simţi precum căldura unui foc 
dintr-o noapte rece de iarnă. 


— Voi învăţa totul, promise ea. 
Avea să-l facă mai mândru decât îşi imaginase. 


* 


Sâmbetele erau cele mai bune zile. Cu condiția să 
găseşti o cameră pentru care să plăteşti o noapte şi să-ți 
aducă două zile de odihnă, pentru că duminica nu venea 
niciun proprietar în vizită. Cât de minunat era să te aşezi 
sub un acoperiş la sfârşitul săptămânii! Ma îi dăduse nişte 
pături pentru pat, iar Nick dormise toată ziua de sâmbătă şi 
aproape toată duminica. Când se trezi în cele din urmă, 
clopotele de la Biserica Domnului băteau, iar lângă pat, pe 
podea, îl aştepta un ospăț. ` 

Febra îi mai trecuse, în sfârşit. Işi dădea seama după 
foamea pe care o simţea. Cel mai greu lucru pe care îl 
făcuse vreodată era să stea acolo pentru încă două ore, cu 
stomacul chiorăind, până când apărea Ma din nou. Ea avea 
să-l certe pentru că aşteptase, dar el nu avea de gând să 
mănânce nicio înghiţitură până când nu era de acord să ia 
şi ea jumătate. 

Ospăţul urma să-i ţină stomacul ocupat câteva zile. 
Avea brânză, o bucată întreagă de pâine crocantă şi două 
feluri de carne, cap de oaie şi porc - nici cina cea de taină a 
Domnului nu fusese atât de grozavă. Nick savură fiecare 
înghiţitură încercând să nu se gândească la ce trebuise să 
vândă Ma ca să o obţină. Săptămâna aceasta fusese grea. 
De obicei, avea de lucru la docuri, dar şeful de echipă 
văzuse joi că era febril şi îl refuzase două zile la rând. Acest 
lucru îl costase şapte şilingi, iar cea mai mare parte din ce 
rămăsese se dusese pe chiria săptămânii. Cu banii rămaşi 
nu ar fi plătit nici măcar un sfert din această şuncă. 

Se părea că Ma plătise preţul pentru asta. Carnea o 
făcuse nervoasă. Începuse să se ia din nou de el. În ultimul 
timp, îi intrase în cap să-l trimită la sora lui mai mare din 
Whitechapel. Parcă nu putea vorbi despre nimic altceva. Ma 
pretindea că Siobhan l-ar primi, că deja fusese de acord. 

Dar Whitechapel putea fi la fel de bine şi pe Lună, 


după părerea lui Nick. El crescuse în Spitalfields. Tatăl lui 
murise aici, fiind ucis într-o încăierare de stradă chiar în 
faţa cârciumii lui Lyell. Avea prieteni pe străzile acestea; 
toată lumea îl cunoştea. Ma dorea să-l nenorocească? 
Deoarece băieţilor din East End nu le păsa de nimeni în 
afară de ai lor, nici lor nu ar trebui să le pese. Pentru ei nu 
ar fi nicio diferenţă că soţul lui Siobhan era şeful acelor 
locuri. A fi înrudit printr-o soră abia dacă însemna că eşti 
înrudit măcar. Ma ştia asta la fel de bine ca Nick. 

Îl speriase puţin faptul că ea începuse să pretindă 
altceva. Părea o măsură de disperare, ca şi cum lucrurile se 
înrăutăţiseră, deşi, în opinia lui, nu se schimbase nimic. 
Acum, că îi scăzuse febra, avea să găsească din nou uşor 
de lucru. El era puternic şi înalt pentru cei aproape 
unsprezece ani ai săi. Era sigur că avea să-l impresioneze 
pe şeful de echipă, din moment ce avea stomacul plin. 
Poate că într-o zi, cât de curând, avea să se mute în rândul 
„regalilor”, categoria bărbaţilor care erau întotdeauna 
chemaţi primii la muncă atunci când acosta o navă pentru 
descărcare. 

El continuă să doarmă duminică având aceste 
speranţe în minte, însă, când se trezi luni, o făcu cu un gol 
în stomac. Zilele de luni erau cele mai rele dintre toate. 
Lunea, proprietarul îşi relua circuitul. Nick îl putea auzi deja 
de partea cealaltă a perdelei, discutând cu Ma. 

— Doar o oră în plus, îi spunea ea domnului 
McGowan. Vedeţi dumneavoastră, el a fost bolnav. 

Nick ura forma aceea de linguşeală pe care o trăda 
vocea ei. Nu o folosea niciodată cu altcineva. Pe stradă, 
într-o companie dură, ea suna ca un boxer. Dar cu domnul 
McGowan, spunea ea, nu avea de ales decât să se 
smiorcăie. Asta era ceea ce dorea el, chiar mai mult decât 
chiria, şi, din moment ce el deţinea cea mai mare parte din 
Spitalfields, trebuia să facă asta. „Trebuie să ştii când să 
boxezi şi când să te înclini”, îi plăcea ei să-i spună lui Nick. 
„Şi nu te simţi ruşinat nici de una, nici de alta. Acesta este 
mersul lucrurilor în lume dacă vrei să supravieţuieşti”. 

Ei îi era uşor să spună. Femeile se puteau umili fără 


să-şi piardă respectul. 

De obicei, domnul McGowan era uşor de înduplecat. 
Lui Nick nu-i plăcea să se gândească de ce. Dar astăzi, el 
vorbea aspru, ţipând ca o târfă al cărei flăcău plecase să 
hoinărească. 

— Ştiu ce pui la cale, spuse el. Cine e bolnav aici? Tu 
sau băiatul? Pentru că este clar ca ziua în care te-ai născut. 

În spatele perdelei, Nick îşi ţinu respiraţia şi aşteptă 
ca mama lui să nege. 

Dar tot ce spuse ea fu: 

— Ei bine, şi dacă sunt, ar trebui să ştiţi de ce. 

Şocul îl făcu să explodeze. Deci acesta era motivul 
pentru care ea îşi schimbase tonul şi devenise atât de 
dornică să-l trimită pe Nick în Whitechapel! Dar ce avea să 
facă ea cu un copil de care va trebui să aibă grijă? Cum 
aveau să-l poată ei întreţine? Şi, pentru numele lui 
Dumnezeu, cine era perversul de tată? Ma era deja bunică 
de două ori! 

„Ar trebui să ştiţi de ce”. 

Nu. Nu putea fi adevărat! 

O furie roşie îl făcu să tragă perdeaua deoparte. 
McGowan se dădu înapoi, deoarece căzu o bucată din 
tavan. 

— Te omor, zise Nick cu glas gâtuit. 

— Nu! Mama lui îl prinse de talie, trăgându-l înapoi. 
Era mai puternică decât părea, iar el nu se opuse, pentru că 
nu voia să-i facă rău. 

Dar cum putea ea să nu vadă? McGowan era cauza 
tuturor problemelor lor. 

— Ticălos mizerabil! Cineva trebuia să-l înveţe să-şi 
ţină mâinile acasă. 

Proprietarul se făcu violet, ca o prună care stătea să 
pocnească. Cu un cuţit ar rezolva problema, dar, cum 
mama lui îl ţinea, Nick nu-şi putea scoate cuțitul fără să o 
taie şi pe ea. 

— Ascultă, vagabondule, scuipă McGowan. Am fost 
răbdător până acum doar de dragul mamei tale. Dar un 
cuvânt să mai aud de la tine, şi voi face în aşa fel încât 


fiecare clădire din această comună să fie închisă pentru 
tine. Vei dormi sub un pod înainte să-ţi dai seama. 

— Vă rog, spuse mama lui. Nu a vrut! 

— Ba am vrut! 

Nick se smulse din strânsoarea ei, întinzându-se să 
blocheze fuga proprietarului către uşă. Şobolanul se abătu 
din drum, se învârti, iar cizma sa trecu printr-o placă 
putredă din parchet. Pentru o clipă, fluturând din braţe, îşi 
căută echilibrul - apoi îl pierdu şi căzu în fund. 

Se făcuse dreptate. Îi păsase mai mult de chiria lui 
decât de clădirea care îi aducea acei bani, iar acum clădirea 
îşi spusese cuvântul. Deşi nu se simţea amuzat, Nick 
scoase un râset. Ei urau să fie batjocoriţi. Tuturor acestor 
porci graşi nu le displăcea nimic mai mult decât să 
primească întocmai ceea ce meritau cu adevărat: lipsă de 
respect, bătaie de joc şi un scuipat în faţă. 

Desigur, faţa lui McGowan deveni din ce în ce mai 
întunecată pe măsură ce bărbatul se ridica. 

— E timpul să-ţi dea cineva o lecţie. 

Scoase un pumnal uşor curbat din haină. 

— Nu! Ma se puse între ei. Nicky, nu! la-l de aici! 
Fiindcă bărbatul era pregătit, cuțitul i se balansă în mână. 
Domnule McGowan, vă implor... de dragul meu... pentru 
copilul dumneavoastră... 

Nick ar fi tresărit dacă McGowan nu ar fi afişat o 
expresie dispreţuitoare, căutând un semn de slăbiciune. 

— Am să cred că este al meu când or zbura porcii, 
spuse McGowan fără să privească spre Ma. Dumnezeu ştie 
că ţi-ai desfăcut picioarele pentru legiuni întregi. 

— Dar... aţi spus! Ma uită de el şi se duse direct spre 
McGowan. Mi-aţi promis că mă primiţi! 

Nick nu putea auzi bine. 

— Mamă! Eşti ţicnită? 

McGowan era căsătorit. Avea o soţie şi propriii lui 
copii. Ea era prea ocupată să se bâlbâie ca să se uite la el. 

—O să vă implore iertarea, vă jur! Nicky. Fă o 
plecăciune! Acum ea îl apucă, împingându-l de umeri, iar el 
nu putu rezista temerii că ar putea-o tăia. Dar, McGowan îşi 


puse mâinile în sân şi rămase în poziţie verticală, apoi 
începu să râdă. 

— Ce folos am eu din plecăciunile unui cerşetor? Fă-l 
să-mi lingă cizmele, şi apoi poate că mă voi gândi din nou 
la oferta mea. _ 

Ofertă. Ce ofertă? Işi puse mâinile pe faţă. Ma se luptă 
să-l facă să se uite la ea. Dar el se suci, împotrivindu-se. 

— Te-ai duce la el? întrebă băiatul. De asta tot insişti 
cu Whitechapel? Vrei să scapi de mine? 

— Nicky, ascultă, te rog! Chipul ei era scăldat de 
lacrimi - ea, care nu plânsese niciodată, nici măcar când îl 
puseseră pe tatăl lui în pământ. Eu sunt o povară pentru 
tine. Tu eşti un băiat mare, puternic. Tu îţi poţi face propriul 
drum, dar nu cu mine în spate. Domnul McGowan mi-a 
oferit un loc... 

— Oferisem, spuse McGowan cu răceală. Dar nu voi 
tolera venirea acestui băiat pe acolo. 

Ma îl prinse de încheietură, strângându-i mâna. 

— Dacă nu pentru binele tău, spuse ea imperios, 
măcar pentru al copilului. Nicky, gândeşte-te! Fii înţelept, fii 
inteligent! 

— Acum, inteligent este un cuvânt care nu i se poate 
aplica acestuia, spuse McGowan, cuvintele sale pătrunzând 
cu greu prin vuietul din capul lui Nick. 

McGowan controla Spitalfields. Nu exista nicio 
speranţă de a supravieţui aici ca inamic. lar copilul 
nenăscut - era datoria lui Nick să-l protejeze. Ma ar fi 
devenit neputincioasă odată cu apropierea sorocului. Şi, 
după aceea, înainte ca pruncul să poată fi înţărcat... 

Putea face asta. Putea câştiga suficienţi bani. Avea să 
găsească el o cale, într-un fel. Urma să aibă el grijă de ea şi 
de copil. 

Copilul lui McGowan. El se trase din strânsoarea 
mamei. 

— Nu pentru progenitura lui. El nu avea să se plece, 
cu atât mai puţin să se umilească, pentru ceva ce ţinea de 
McGowan. 

— Atunci pentru mine, şopti ea. 


McGowan plătise sicriul tatălui său. Nick îşi aminti 
acum şi simţi un fior. Doamne! De cât timp erau ei 
împreună? 

— Cinci secunde, spuse McGowan categoric. Şi apoi 
expiră mila mea... împreună cu oferta pentru tine, Sally. 

— Fă o plecăciune, Nicky! In faţa lui vedea doar ochii 
ei mari rugători. Te iubesc mai presus de orice. Şi, dacă mă 
iubeşti la fel, te vei înclina în faţa lui. Doar de data aceasta, 
şi nu va mai trebui să o faci vreodată. Pentru mine, dragul 
meu. Pentru mine vei face o plecăciune. 

— Numele lui este William Pilcher, spuse fratele lui 
Catherine. Şi nu e de mirare că se holbează. Doar te-a cerut 
în căsătorie. 

Catherine se înecă cu şampanie. Din punctul ei de 
vedere, dintre toate persoanele din încăpere, William 
Pilcher era cea mai proastă alegere. Nu înfăţişarea lui o 
făcea să obiecteze, căci avea o faţă frumoasă şi 
prietenoasă, pătrată şi cu oase proeminente şi un cap 
acoperit cu mult păr castaniu. Dar el se cocârja pe scaunul 
său având moliciunea greoaie a unei sperietori de ciori din 
care cade umplutura. 

Fără îndoială că el voia să afişeze o nonşalanţă 
elegantă. Dar asta arăta extrem de nesăbuit la un bărbat 
de vreo patruzeci de ani. Într-adevăr, încrederea lui o 
enerva. La începutul musicalului, ea observase cât de 
intens o fixase cu privirea. Acesta nu era un lucru 
neobişnuit: bărbaţii se holbau de multe ori. Dar, pe la cea 
de-a treia arie, privirea domnului Pilcher devenise aproape 
libidinoasă. Dându-şi seama că în cele din urmă îi prinse 
privirea, el îi aruncă un zâmbet firav, curbat. Fără îndoială 


că se felicita singur pentru încurajarea visurilor unei fete 
necăsătorite. 

Catherine pufni şi se întoarse către fratele ei. Ea îi 
înţelese în cele din urmă starea de spirit din seara aceea - 
culoarea aprinsă a feţei lui, entuziasmul abia reţinut. 

— Peter. Ea vorbi foarte încet, în timp ce soprana 
începu O Patria Mia a lui Verdi. Îţi spun pentru ultima dată. 
Nu îmi vei alege tu soţul. 

Era o chestiune de regret personal faptul că ea 
semăna atât de bine cu fratele ei. Incruntarea care îi apăru 
pe faţă şi temperamentul care îl făcu să-şi mijească ochii de 
culoarea lavandei se potriveau perfect cu ale ei. 

— Nu faci niciun efort pentru a găsi vreunul. lar 
domnul Pilcher este o partidă bună. Este vicepreşedinte al 
sacristiei de la St. Luke, cu perspective deloc de neglijat. In 
plus, el a fost de acord cu termenii tăi. 

Inmărmurită, ea deschise gura - şi apoi se răzgândi 
când soprana cobori într-o notă mică, moale, pe care nu se 
cuvenea să o acoperi cu discuţii. In schimb, ea îşi strânse 
programul foarte tare şi se uită la scrisul mic: „O seară de 
răsfăţ muzical din Italia”. 

De săptămâni întregi de-acum, încă de la ruperea 
logodnei sale cu Lord Palmer, Peter o hărţuia să găsească 
un nou pretendent. Pentru că se gândea la fericirea ei. Ea 
avea aproape douăzeci şi şapte de ani, sublinia el. Dacă nu 
se căsătorea anul acela, avea să rămână fată bătrână. 
„Conform termenilor din testamentul tatii, nu putem împărţi 
conducerea companiei până când nu te căsătoreşti. Nu asta 
este dorinţa ta?” 

Dar nu fericirea ei îl preocupa pe el cu adevărat - cu 
atât mai puţin puterea pe care o putea ea obţine odată ce 
se căsătorea şi devenea partenerul său la Everleigh. Ceea 
ce dorea el era să o căsătorească cu un bărbat care să-i 
interzică să muncească. Atunci, Peter ar avea mână liberă 
să jefuiască locul. El delapida deja bani de la companie ca 
să-şi finanţeze ambițiile politice. Işi imagina că ea nu 
observase şi că atenţia ei era absorbită de îndatoririle ei 
legate de comerţ. Dar se înşela. 


Şi acum îi solicitase unui străin să accepte termeni; 
ei? El nu se putea referi decât la contractul prenupţial pe 
care îl întocmise ea cu Lord Palmer - dar acela fusese 
produsul unui moment diferit. Palmer avusese nevoie de 
ajutorul ei pentru a-i desena un bandit, iar ea, care tocmai 
descoperise deturnarea de fonduri produsă de Peter, 
simţea nevoia disperată de a avea un aliat puternic care l- 
ar putea obliga pe fratele ei să-şi vină în fire. 

În cele din urmă, soarta o salvase de planul pripit de a 
se căsători. Palmer se îndrăgostise de asistenta ei, Lilah. 
Fuga lor secretă o făcuse pe Catherine să nu simtă nimic 
altceva decât uşurare. Ea nu voia o căsnicie lipsită de 
dragoste - sau nici măcar nu-şi dorea o căsnicie. Nu-i stătea 
în fire să fie o soţie, să-şi subordoneze propriile dorinţe şi 
nevoi unui bărbat şi să tricoteze liniştită lângă foc 
aşteptând ca el să se întoarcă de la birou. Ea avea propriul 
ei birou, propria muncă, iar un gentleman nu ar permite 
niciodată aşa ceva. 

Mai bine să se descurce singură şi apoi să găsească o 
altă cale de a-l opri pe Peter să fure. 

Dar cum? Dacă nu se căsătorea, ea nu avea nicio 
autoritate să-l tragă la răspundere. 

Aria ajunse la un crescendo. Peter profită de ocazie ca 
să-i vorbească la ureche: 

— Nu trebuie decât să accepţi. Contractul este 
semnat, autorizaţia s-ar dobândi uşor. 

Ea pufni. 

— Minunat! Îi doresc mult succes în găsirea unei 
mirese. 

— Catherine... 

Asprimea vocii sale atrase mai multe priviri din 
apropiere. Schiţând un zâmbet, ea se ridică şi ieşi din salon. 

Peter o prinse din urmă în hol, strângând-o de braţ. Ea 
se smulse şi se uită la el, atentă să zâmbească în 
continuare, conştientă de invitaţii care stăteau de vorbă în 
salonul alăturat. 

— Nu este locul potrivit să discutăm despre acest 
lucru. 


El îşi trecu degetele prin părul blond, apoi se strâmbă 
şi îl netezi la loc. 

Filfizon ca întotdeauna, având grijă mereu de 
înfăţişarea sa. 

— Măcar fă cunoştinţă cu el. 

— Nu. Ea ar fi trebuit să-şi dea seama că era ceva în 
neregulă când se rugase atât de dulce de ea să-l însoţească 
în seara aceea. La fel ca soţii, înalta societate găsea puţin 
folositoare femeile care munceau. La fel şi mulţimea de la 
casa de licitaţii, deoarece reprezenta al doilea nivel politic 
şi social din Londra - cei care aspirau să liciteze la 
Everleigh, dar care nu aveau îndeajuns de multe fonduri cât 
să merite o invitaţie. Adevăraţii bogaţi îşi petreceau verile 
în casele lor de la ţară, pregătindu-se pentru sezonul de 
vânătoare din nord. 

Peter, pe de altă parte, avea toate motivele să se 
asocieze cu această categorie. El nutrea să aibă o carieră 
politică. Reuşise să obţină un post în Consiliul Municipal al 
Lucrărilor, dar o astfel de putere nu însemna nimic în afara 
Londrei. El spera să-şi pună bazele viitorului printre aceşti 
mici parlamentari şi acoliţi politici. 

Afacerea familiei nu-l interesase niciodată. El o jefuia 
pentru folosul adevăratelor sale ambiţii. Dar, pentru ea, 
Everleigh reprezenta totu/. Moştenirea tatălui lor. Dreptul ei 
sacru primit la naştere. Everleigh o făcuse cine era - şi nu 
era doar o fată bătrână, Regina de Gheaţă, aşa cum o 
numiseră răutăcioşii. Ea era o femeie de afaceri. Un expert 
în domeniul artelor şi al antichităţilor. Un profesionist 
erudit, în ciuda sexului ei. 

Şi se săturase să caute un numitor comun cu fratele 
său. 

— Eu plec, îi spuse ea. Adu-mi haina, te rog! 

— Vei face cunoştinţă cu el. 

Ea porni spre garderobă. El o prinse de încheietură, 
strânsoarea lui învineţind-o de data aceasta. 

— Ascultă cu atenţie, Catherine! Am avut răbdare cu 
tine. Dar tu ai confundat răbdarea cu indulgenţa. l-am dat 
cuvântul meu domnului Pilcher că tu vei... 


— Nu te voi ajuta cu planurile tale de a fi văzut 
abuzându-mă. 

Peter îi dădu drumul. Era mult mai bine să se certe cu 
el în public decât în privat pe acest subiect. 

— Tu ţi-ai dat cuvântul, spuse ea într-o şoaptă 
înfierbântată. Nu eu. Când te va întreba unde am plecat, 
explică-i pur şi simplu aroganţa supoziţiei tale - dacă o poţi 
explica cu adevărat. Pentru că este de-a dreptul incredibilă. 

Peter respiră printre dinţii încleştaţi. 

— Dacă nu te gândeşti la tine, atunci gândeşte-te la 
Everleigh. Nu-ţi doreşti ca urmaşii tăi să ducă mai departe 
compania? Care este viitorul caselor de licitaţii dacă nu... 

— Încetează! Mânia i se ridica la cap, gândurile sale 
împrăştiindu-se ca un roi de albine agitate. Dacă Peter 
obținea ce dorea, nu avea să mai existe nicio casă de 
licitaţii pe care copiii ei fictivi să o moştenească. Acum el 
încerca să facă aluzie la principii. El chiar credea că domnul 
Wattier, contabilul lor şef, nu o informase despre tentativa 
aceea? 

Dar nu îl putea înfrunta până când nu concepea o 
modalitate de a-l verifica. Ea îi jurase domnului Wattier că 
avea să păstreze secretul, deoarece surpriza era singurul 
avantaj pe care-l deţinea în acel moment. 

— Gândeşte-te la propriii tăi copii! Găseşte-ţi o soţie 
pentru tine! Dar lasă-mă pe mine în pace! 

— Mă gândesc la bunăstarea ta, spuse el categoric. 
Dacă nu-ţi doreşti să te trezeşti într-o zi fără casă şi fără un 
ban, trebuie să te căsătoreşti. 

Acum el vorbea prostii. A 

— Sunt departe de a rămâne fără niciun ban. ţi 
reamintesc că jumătate din Everleigh îmi aparţine mie. 

Zâmbetul lui o făcu să se simtă incomod, deoarece îi 
înăbuşi o anumită satisfacţie secretă. 

— Dar tu nu faci parte din conducere, spuse el. Nu 
până când nu te căsătoreşti. 

Acest fapt o duruse întotdeauna. Fără îndoială că tatăl 
lor anticipase că ea urma a se căsători cu mult înainte să 
împlinească vârsta de douăzeci şi şase de ani. Dar ar fi 


trebuit să prevadă că Peter avea să abuzeze de autoritatea 
care îi fusese acordată în acest timp. 

Catherine se gândi cu amărăciune că de un soț- 
marionetă ar fi avut ea nevoie - de cineva pe care să-l 
poată controla sau de cineva indiferent, care să-i permită 
să facă ce-i plăcea. Dar domnul Pilcher nu s-ar potrivi. El 
era făptura aleasă de Peter. Ea avea nevoie de cineva ales 
de ea. 

— Mi-e indiferent, spuse ea. Ameninţările tale mă lasă 
rece. 

— Nu te-am ameninţat cu nimic, zise Peter încet. Dar 
îţi voi spune un lucru. Dacă nu te căsătoreşti, nu-mi dai de 
ales decât să-ţi protejez viitorul prin alte mijloace. 

Ea se uită la el. 

— La ce mijloace te referi, mai exact? 

El ridică din umeri. 

— M-am gândit să vând casa de licitaţii. 

Respirația ei se transformă într-un icnet răguşit. 

— Fireşte, continuă el, jumătate din profit va merge 
către tine. 

Dacă ar fi lovit-o aici, în public, nu ar fi reuşit să o 
şocheze mai tare. 

— Tu... tu minţi. Acesta este un şiretlic pentru a mă 
face să îl întâlnesc pe domnul Pilcher. 

Ca şi cum cuvintele ei l-ar fi chemat, sperietoarea de 
ciori apăru pe hol. 

— Ah! Pilcher afişă o privire aparent surprinsă. 
Domnule Everleigh, mă bucur să vă găsesc aici în această 
seară. lar această lady drăguță trebuie să fie... 

— Mă tem că sunt nimeni pentru dumneata, domnule. 
Catherine îşi ţinu ochii aţintiţi asupra fratelui ei, care ar fi 
trebuit să încerce să se eschiveze. Dar el arăta foarte 
mulţumit de sine. Mânia înăspri vocea ei. Fratele meu însă 
trebuie să-şi ceară scuze. 

Ea îşi înclină foarte uşor capul către Pilcher - singura 
curtoazie pe care o putea face pentru el apoi se întoarse pe 
călcâie şi se îndreptă către garderobă. 

Vocea lui Peter o ajunse din urmă când coti. 


— Este timidă, spuse el. Mai dă-mi doar puţin timp ca 
să o conving. 

— Pentru o astfel de apariţie, spuse sperietoarea de 
ciori, voi acorda cu plăcere oricât timp este nevoie. 


* 


— O imagine tristă, să vezi un bărbat în toată firea 
plângând. 

Nicholas O'Shea îşi ridică lama, apoi făcu semn 
omului său de la uşă. Johnson se grăbi cu sticluţa. Din 
păcate, o singură înghiţitură mare de bere nu avea să spele 
acel gust amar din gura lui Nick. Era o treabă urâtă să 
tortureze un porc. El înclină sticla şi sorbi o gură zdravănă. 
Ar fi scurs-o până la ultima picătură dacă nu l-ar fi întrerupt 
două cuvinte. 

— Vă rog! 

El îşi cobori sticla. 

— Vă rog ce? 

— O să vă spun tot. Serios, o voi face! 

Asta era tot ce aşteptase el: o urmă de adevăr în 
mijlocul minciunilor. Îi înmână sticla înapoi lui Johnson, apoi 
se lăsă pe vine. 

Bărbatului de pe podea i se spunea Dixon. El arătase 
mult mai drăguţ în urmă cu două ore, foarte elegant în 
pantalonii săi de lână atârnându-i până la glezne. Nick îl 
întrerupsese în mijlocul unei partide cu o fată care abia 
dacă era suficient de mare încât să-i crească pieptul. De ce 
aveau porcii întotdeauna preferinţe pentru copii? El fusese 
mereu derutat de aceste tipare către care înclina diavolul 
cu atâta regularitate. 

Dar ele erau un lucru bine-venit în felul lor. Astfel, nu-l 
mai deranja conştiinţa în timp ce-i smulgea capul 
nenorocitului şi observa ce reuşiseră să facă propriii săi 
pumni. Faţa lui Dixon nu mai era drăguță. Gata cu fetele 
micuţe pentru el! Acum vor vedea în el un monstru încă de 
la prima vedere. 

— Vei avea nevoie de dinţi ca să mănânci, spuse el. 


Te scutesc de cheltuit bani dacă faci asta repede. 

Dixon se smiorcăi. Nu exista niciun alt cuvânt pentru 
modul în care îi era schimonosită faţa, nici pentru sunetul 
pe care-l scosese din gura aceea nenorocită şi plină de 
salivă. 

— 'Nezeu ştie înainte să-ţi spun eu, sir. Clădirile nu 
erau sigure! Aveam tot dreptul să le cer demolarea! 

Nick se lăsă pe călcâie, înjurând. lată şi cea mai mare 
minciună de până atunci. 

— Idiotule! Încă nu ţi-ai dat seama. Proprietăţile 
acelea sunt în Whitechapel. Sunt ale mele. 

— Ce? Dixon clipi nedumerit. Nu, tu eşti... 

— Ce chestii viclene sunt graniţele comunale. 
Înşelăciuni marca Whitechapel - îşi înfipse degetul în 
fruntea lui Dixon -, ca acelea din St. Luke. Acele terenuri 
învecinate nu sunt ale mele. Dar cele două clădiri a căror 
demolare ai cerut-o nu se află în jurisdicţia ta. Whitechapel 
este a/ meu. 

Maxilarul lui Dixon se deformă. El chiar arăta cuprins 
de teroare acum. 

— Eu nu am... 

— Nu ai ştiut, termină Nick. Măcar asta îşi imaginase 
şi el. Timp de trei ani, Dixon tot umblase pe la marginea 
teritoriilor lui Nick, exercitându-şi autoritatea în temeiul 
legilor emise de Torrens şi de Cross de a demola clădirile 
periculoase. 

Speculanţilor nu le plăcea nimic mai mult decât acele 
legi, deoarece le dădea oamenilor şansa de a cumpăra 
proprietăţi la preţuri mici. Legea cerea noilor proprietari să 
înlocuiască toate clădirile demolate cu locuinţe decente 
pentru săraci. Dar speculatorii respectau rareori acea parte. 
În clădirile pe care le construiau, percepeau chirii pe care 
niciun om obişnuit nu şi le putea permite. Mulțumită lui 
Dixon, persoanele strămutate luaseră cu asalt teritoriul lui 
Nick, făcând astfel presiune asupra comunei Whitechapel. 

Cu toate acestea, poate că Nick ar fi tolerat-o - dacă 
munca lui Dixon rămânea cinstită. Însă Dixon începuse de 
curând să demoleze clădiri care erau în stare perfectă. 


Treburi ciudate pentru un inspector. Treburi care 
deveniseră de-a dreptul iritante când proprietăţile pe care 
voia să le demoleze îi aparţineau lui Nick. 

— Te mai întreb o dată, spuse Nick. Cine te-a plătit 
pentru a le demola? Şi gata cu prostiile despre o corporație! 
Există cineva în spate, iar eu voi afla numele persoanei 
respective. 

— O să... Dixon înghiţi. Uite cum facem, sir - mă voi 
duce la consiliu. Le voi explica greşeala, le voi spune că nu 
mi-am dat seama... 

— Cineva şi-a dat seama, spuse Nick categoric. lar eu 
voi afla numele lui. 

— O să mă omoare dacă ţi-l spun! 

Probabil că da. 

— Asta ca să fii atent în ce te bagi, în viitor. Îşi ridică 
din nou cuțitul. Presupunând că vei avea unul. 

Dixon începu să plângă cu lacrimi mari ce se 
amestecau cu muci cu sânge. 

— William Pilcher. 

Numele îi spunea ceva. 

— Omul de la St. Luke? 

— Da, spuse Dixon. Şi... este reprezentantul sacristiei 
în Consiliul Municipal al Lucrărilor. 

Genial! Exact acelaşi consiliu care aprobase petiţiile 
din cadrul legilor lui Cross şi Torrens. 

Nick pufni cât se ridică. Corupţia era jocul oamenilor 
bogaţi, iar săracii plăteau întotdeauna preţul pentru ea. 

Dixon îl prinse de glezne, bolborosind: 

— Vă rog, domnule, fac orice! Doar protejaţi-mă de el! 
Promit că vă voi servi bine! 

Nick îşi trase picioarele, să se elibereze. 

— Aici este Whitechapel, băiete. Noi avem standarde 
prin aceste locuri. 

Încuviinţă din cap către Johnson, care deschise uşa. 

— Ce să fac cu el? întrebă Johnson. 

Nick se opri. Din păcate, în această parte a oraşului, 
bărbaţii se ţineau de cuvânt. 

— Dă-i drumul, şi dă-i un ban pentru dentist. 


Scările se ţineau bine, chiar dacă Nick le cobora câte 
două deodată. Balustrada se simţea tare ca piatra sub 
mâna lui. El nu avea nimic împotriva îmbunătăţirilor, în 
principiu. Odată, şi această clădire meritase să fie 
demolată. O structură şubredă, cu opt oameni într-o 
încăpere, care se cutremura în bătaia vântului şi se inunda 
la fiecare ploaie. Numai cei disperaţi trăiseră aici, ştiind că 
era doar o chestiune de timp înainte ca acea clădire să se 
prăbuşească şi să devină mormântul lor. 

Dar Nick rezolvase acel lucru fără nicio intervenţie din 
partea oamenilor legii băgăcioşi. El câştigase actul de 
proprietate la un joc de cărţi, după care reconstruise chiar 
el clădirea. Începuse prin distrugerea încăperilor din a căror 
chirie fostul proprietar scosese un profit maxim, folosind un 
spaţiu minim. Construise camere noi şi alocase fiecărei 
familii câte două sau trei. Acel mic truc transformase 
chiriaşii bărbaţi în capii gospodăriilor, calificându-i astfel la 
dreptul de vot. Nick le înregistrase numele pe listele 
comunei. Şi, la următoarele alegeri, ei votaseră cu el. 

El controla sacristia din Whitechapel de patru ani 
deja. Nu exista niciun localnic care să nu-i răspundă. Până 
la urmă, ofiţerii parohiei şi-ar fi dărâmat mai degrabă 
propriile case decât una de-a lui Nick. 

Dar acele clădiri pe care Dixon le condamnase la 
demolare erau problematice. Granița de vest a Whitechapel 
era ca un ghimpe în coastă pentru St. Luke, comuna vecină. 
Nick presupunea că nu era nicio coincidenţă în faptul că 
parcelele din stânga şi din dreapta, care ţineau de St. Luke, 
fuseseră nimicite cu un an în urmă. Era evident că Pilcher 
avea planuri pentru acea stradă. Dar, dacă el credea că 
putea pătrunde în Whitechapel ca să le pună în practică, 
avea să-l aştepte o lecţie grea. 

La capătul scărilor, un chiriaş se dădu la o parte, 
făcând o plecăciune. Nick salută din cap când trecu pe 
lângă el, aruncând o privire către fereastra lustruită care 
dădea spre o mare de acoperişuri noi şi frumoase. Blocul 
acesta întreg - şi cele nouă sau zece străzi din jurul său - 
avea să reziste o lungă perioadă datorită lui. Cât despre 


modul în care plătea el îmbunătățirile constante - dacă 
banii săi erau câştigaţi prin mijloace corecte sau murdare -, 
chiriaşilor nici că le păsa. Atâta timp cât acoperişul 
împiedica ploaia să pătrundă, şi chiria rămânea rezonabilă, 
ei făceau bucuroşi o plecăciune pentru el, din proprie 
voinţă. 

Aşa dorea el să fie. Ce rost avea respectul câştigat cu 
forţa? Acela nu se putea numi respect. 

Ajuns în stradă, el se opri şi inspiră adânc aerul 
înţepător. Mirosul de stridii prăjite venea de la Neddie's, 
cârciuma unde îşi lua întotdeauna micul dejun. Dar astăzi 
nu avea poftă. l-o alungase enervarea. 

Auzi paşi apropiindu-se din spate. Nick nu se deranjă 
să se întoarcă, deoarece câţiva bărbaţi aflaţi în faţă la 
Neddie's ridicară mâinile să-l salute, iar pe feţele lor nu 
văzu niciun pericol. Acest loc, aceşti oameni erau ai lui. 
Dacă se ivea vreo ameninţare, ei aveau răspunderea de ao 
întâmpina cu armele în mâini. 

Li se alătură şi Johnson, respirând din greu. Englezii 
nu erau făcuţi pentru viteză, dar ei se puteau strecura în 
locuri pe care un irlandez le-ar fi găsit... incomode. Nick 
angajase câţiva dintre ei pentru a face un experiment. Cât 
de departe te puteau duce banii, fără legături de rudenie? 

Până acum, parcursese o distanţă frumoasă. 

— Să fac cercetări în privinţa lui Pilcher? Johnson icni. 
Nu pot spune că ştiu numele, dar o va face cineva. La 
docuri, poate. 

— Nu, e în regulă. Johnson ştia docurile mai bine 
decât aproape oricine altcineva, pentru că el făcuse cândva 
parte dintre „regali” - acel grup de oameni aleşi primii 
pentru muncă, în fiecare dimineaţă la cheiuri. Acolo îi 
întâlnise pe Nick pentru întâia dată, pe când era un băiat de 
zece sau unsprezece ani. 

Aşa că experimentul poate că nu era ceva desăvârşit 
până la urmă. Ei împărtăşeau un fel de rudenie, chiar dacă 
nu era una pe care să o preţuiască. Munca la docuri putea fi 
o privelişte mult mai brutală decât tortura, în funcţie de 
încărcătură - sau de victimă. 


Tortura de astăzi ar fi trebuit să-i îmbunătăţească 
starea de spirit. Făcuse rost de un nume, în sfârşit. Atunci 
de ce se simţea atât de murdar? 

Nenorociţii de bogătaşi! Jefuiseră şi deposedaseră 
fără să-i intereseze costurile. Nick avea două sute de 
chiriaşi în acele clădiri condamnate la demolare. De soarta 
lor nu se îngrijora niciodată un bărbat ca Pilcher. 

— Aş putea să-l urmăresc, se oferi Johnson. Se 
îndreaptă către drumul principal. 

Nick se uită în spate, spionând retragerea cotonogului 
de Dixon. O urmă de satisfacţie îi îmbunătăţi dispoziţia. 

— Poate că ai putea chiar să-l prinzi din urmă aşa. 

Johnson se înroşi. Oamenii din acele locuri care se 
obişnuiseră cu el începuseră să-i spună Roşeaţă. Era o 
minune a naturii ca un uriaş cu o ureche perforată şi un cap 
la fel de chel ca al unui pirat să se poată înroşi mai tare 
decât o fată. 

— Nu-l voi lăsa să scape, sir! 

— Nu este nevoie. 

Nu sluga lui Pilcher era problema. O sacristie sau un 
district putea înainta cereri în temeiul legilor lui Cross şi 
Torrens până rămânea fără cerneală, dar era nevoie de 
aprobarea Consiliului Municipal al Lucrărilor ca o clădire să 
fie demolată. 

Pilcher făcea parte din acel consiliu, dar un singur vot 
nu putea rezolva nimic. El trebuia să aibă aliaţi puternici - 
ceea ce însemna că şi Nick avea nevoie de aliaţi acolo. 

Nick se întoarse din nou cu faţa, cuprinzând drumul 
cu privirea. Mai mulţi copii se jucau pe lângă Lola's Alley - 
chiulangii cu toţii. Nu conta de câte ori îi făcuse consiliul 
şcolar să se întoarcă, ei fugeau mereu. 

— Ai văzut-o în ultima vreme pe doamna Hollister pe- 
aici? 

— Nu, domnule. 

Era treaba ei să investigheze absenteismul pentru 
consiliul şcolar şi să oblige copiii să se întoarcă la şcoală. In 
cazul în care nu reuşea, noile legi îi dădeau dreptul că 
convoace părinţii în faţa consiliului, unde aveau să fie 


amendaţi cu o sumă pe care nu şi-o puteau permite. 

— Hei! strigă Nick. Voi de colo! 

El păşi înainte, iar unul dintre copii, Tommy Ferguson, 
îşi dădu seama şi le atrase repede atenţia şi celorlalţi. 

Ei se adunară într-o gloată panicată când se apropie 
Nick. 

— Cine vă ţine în afara şcolii? întrebă el. 

Uneori, un nou-venit, fără să priceapă metoda folosită 
în Whitechapel, făcea greşeala de a-şi retrage copilul de la 
clasă, cu scopul de a câştiga bani. Apoi, la fel ca piesele de 
domino care se dărâmă, posibilii suspecți îi urmau 
exemplul, ştergând-o cu bucurie. 

— Este vacanţă, spuse Tommy Ferguson cu 
neruşinare. 

Nick se uită la el. 

— Mama ta ştie că eşti un mincinos? 

Băiatul se strâmbă. Mama lui, Mary Ferguson, era o 
femeie corpolentă care nu avea nicio reţinere să-l 
cotonogească. 

— Să nu-i spuneţi, domnule! Mă duc! 

— la-i şi pe ceilalţi cu tine. Cinci minute, Tommy. 
Dacă-l mai văd pe unul singur dintre voi pe drum, 
următoarea cu care voi sta de vorbă va fi mama ta. 

Tommy era un lider înnăscut. Bolborosind nişte scuze, 
el îndemnă gloata pe drum, făcând-o să se încaiere. 

— Cine este cea mică? îl întrebă Nick pe Johnson. 

O fetiţă, mai murdară decât ceilalţi, abia putea ţine 
pasul azvârlindu-şi călcâiele goale când o luă pe după colţ. 

— E nouă pe stradă, spuse Johnson. Maică-sa tunde 
animale. Nu-l ştiu pe taică-su. 

— Avea un vas pentru cerşit la subsuoară. Şi era fără 
cizme. Nu exista niciun motiv pentru asta. El văzuse că 
sacristia din Whitechapel acoperea taxa şcolară pentru 
părinţii care nu o puteau plăti şi oferea cizmele pe care 
elevii trebuiau să le poarte. Să vorbeşti cu mama ei! Să fii 
blând însă! S-ar putea să nu ştie că există posibilitatea de a 
fi ajutată. 

— Da. Aşa voi face. 


Satisfăcut, Nick îşi îndreptă pălăria. Nimic altceva nu 
arăta  nelalocul lui. Afaceri înfloritoare la magazinul 
bucătarului din colţ, femei atârnând rufele spălate la 
ferestre - el zâmbi la salutul sfios al lui Peggy Malloy - şi 
bărbaţi făcând progrese mari în treburile lor, nu trândăvind 
la vedere. 

Odată, această parte din Whitechapel arăta diferit - 
plină de violenţă, urâtă şi sufocată de gunoi. Dar acum se 
lăuda cu străzi ordonate, locuinţe solide, nopţi liniştite şi 
şcoli fără locuri libere. 

El se încruntă. Se simţise neliniştit în ultima vreme, 
tulburat din motive pe care nu le prea putea identifica. 
Totul mergea foarte bine - de fapt, atât de bine, încât 
renunţase complet la infracțiunile minore. Afacerile sale 
legitime începeau să aducă un profit destul de frumos, ca 
să nu spunem nimic despre palatul său de jocuri de noroc. 
Dar mulţumirea semăna prea tare cu nepăsarea. lar 
nepăsarea ducea întotdeauna la o cădere. 

Poate că de aici începuse: de la unii bogătaşi parveniţi 
din St. Luke. 

— Fă asta, spuse Nick. Adună-i pe Malloy şi pe ceilalţi 
băieţi. Convoc o şedinţă. 

Johnson încuviinţă din cap. 

— La Neddie să... 

— Nu, am terminat cu nenorocitele de afaceri pentru 
o vreme. Am nevoie de o şedinţă adevărată. Nick îşi 
descoperi dinţii într-un zâmbet. Consiliul Municipal al 
Lucrărilor modelase tot oraşul. Un loc era rezervat pentru 
Whitechapel, dar el îşi însărcina rareori omul să participe la 
întâlniri. Lui Malloy îi lipseau aliaţii necesari pentru a 
influenţa deciziile consiliului, iar majoritatea voturilor 
oricum nu-l interesau pe Nick. Nu-i păsa de problemele din 
Southwark sau Clerkenwell; teritoriul său se afla în East 
End, nu mai departe. 

Dar poate că venise timpul să-l intereseze. Să 
convoace consiliul şi, în timp ce se afla acolo, să ridice 
problema apei din Whitechapel - aceste companii 
concurente  sabotau ţevile rivalelor sale, făcând ca 


alimentarea să fie impredictibilă câteodată. 
— Convoacă sacristia, spuse el. Am o propunere 
pentru cetăţeni. 


Capitolul 2 


Dragă domnule O'Shea. 


Nepoata dumneavoastră Lilah, Lady Palmer, mi-a 
vorbit foarte frumos despre priceperea dumneavoastră în 
afaceri. Am o propunere care promite un profit generos. Vă 
rog să răspundeți cât mai curând posibil. 


Catherine Everleigh 


Dragă domnule O'Shea. 


Tăcerea dumneavoastră sugerează că v-am supărat. 
V-aş ruga să-mi iertati îndrăzneala de a vă scrie fără o 
introducere formală anterioară. Anticipasem că vom face 
cunoştinţă la nunta nepoatei dumneavoastră cu Lord 
Palmer. Ca urmare a fugii lor secrete, am ales în schimb să 
vă contactez direct. A fost o încălcare flagrantă a etichetei, 
pentru care vă cer scuze. 

Dacă ați fi atât de bun să treceţi cu vederea supoziţia 
mea, aş aprecia foarte mult şansa de a vorbi cu 
dumneavoastră despre perspectiva de a vă reveni un venit 
destul de frumuşel. Nepoata dumneavoastră m-a asigurat 
că aveți un simț dezvoltat pentru afaceri. Tind să cred că 
nu veți respinge o oportunitate de profit fără ca mai întâi să 
aflați detaliile. 

Cu stimă. 


Domnişoara Catherine Everleigh 
Proprietar al Casei de Licitaţii Everleigh 


Dragă domnule O'Shea. 


Ca prietenă foarte bună a nepoatei dumneavoastră, 
vicontesa de Palmer (pe care o ştiţi ca Lily Monroe, dar care 
a fost angajata mea la Everleigh sub numele de Lilah 
Marshall, din motive pentru care nu aveţi nevoie să vi le 
reamintiți), mă simt obligată să vă întreb de sănătate. 

După cum ştiţi, nepoata dumneavoastră a plecat în 
străinătate într-o lună de miere prelungită. Acest lucru mă 
face să cred că în absența ei este posibil să întâmpinați 
vreo dificultate care vă împiedică să răspundeți la scrisorile 
prietenei ei dragi. 

De dragul ei, grija mea creşte cu fiecare zi în care nu 
primesc un răspuns de la dumneavoastră. În consecință, 
intentionez să solicit poliției să vă facă mâine o vizită la 
cârciuma din Whitechapel cunoscută cu denumirea de 
Neddie's, unde mi s-a dat de înţeles că este locul în care se 
ştie că vă aflați, unde încă aveți libertatea discursului. Sper 
foarte mult să primesc veşti bune de la poliţişti despre 
starea dumneavoastră de sănătate. 

Permiteţi-mi din nou să-mi înaintez scuzele pentru 
îndrăzneala de a-mi permite o familiaritate care nu a fost 
deocamdată consimţită în mod oficial. 

Cu sinceritate. 


Domnişoara Catherine Everleigh 


Catherine, 


Nu pot decât să presupun că te-ai lovit tare la cap de 
când ne-am văzut ultima oară. Dar atunci, tu şi Lily erati 
cam puse pe pozne după ce scăpaserăți de nenorocitul 
acela de rus şi consumaserăți din berea lui Neddie cu 
găleata - aşa că probabil acea noapte ti-a ieşit total din 
minte. 


Dar cu siguranță păreai destul de trează înainte de 
asta, când i-am tras lui Lord Palmer un şut în fundul său 
bine educat, la una dintre petrecerile tale ţinute la casa de 
licitaţii. Poate că a fost greşeala mea că ţi-am sărutat mâna 
în loc să sărut gura ta mică şi dulce în acea seară - altfel ti- 
ai fi amintit de întâlnirea noastră. Dar, vai, acesta este felul 
domnilor, din păcate. 

În orice caz, consider că am făcut cunoştinţă în toată 
regula. Aşa că nu-ți mai face griji din acest punct de 
vedere. 

În ceea ce priveşte vizita, nu te deranja să vii dacă 
este vorba despre afaceri. Nu mă interesează deloc 
vânzarea de mărunțişuri strălucitoare sau orice altceva îi 
atrage pe bogătaşi către casa ta de licitații ca găinile către 
o stâncă. 

Oricum, dacă doreşti să mai guşti delicatesele din 
Whitechapel, uşa va sta mereu deschisă unei prietene de-a 
lui Lily - mai ales unei fete care poate da atâtea halbe pe 
gât. De data aceasta însă, nu-ți voi mai plăti consumația - 
pentru că sunt, aşa cum ai subliniat, un bărbat cu simţul 
afacerilor şi intuiesc un potenţial profit atunci când îl văd. 
(Ai băut şase halbe? Aşa jură Nedaie. Dar există o legendă 
tot mai răspândită care spune că ai băut zece.) 

Noroc. 


Nick O'Shea 


P.S. Cred că ai observat că această scrisoare a fost 
livrată de către supervizorul Diviziei Whitechapel a Poliției 
Metropolitane. Drăguţ din partea lui, nu-i aşa? Poliţiştii din 
Whitechapel sunt nişte băieți extrem de prietenoși. 
Presupun că datorită faptului că şi eu îi respect pe ei. Mă 
asigur ca Neaddie să nu taxeze pe niciunul pentru halbele 
băute. Dar asta inseamnă simțul afacerilor pentru tine! 


— Mă tem că pentru aceasta nu se mai poate face 
nimic. 
— Nu-mi spuneţi asta! Catherine stătea la o masă de 


lucru din subsolul de la Everleigh, unde îşi petrecuse ultima 
oră frecând uşor cu răşină o pânză murdară - o modalitate 
bună de a-şi alunga frustrarea. Sau era panică? Scrisoarea 
de la domnul O'Shea o făcuse să fie palidă şi agitată în 
acelaşi timp. 

Ce fusese în capul ei de corespondase cu o asemenea 
haimana? Ea îl cunoscuse doar prin nepoata lui, Lilah, care 
fusese asistenta lui Catherine înainte de căsătoria ei 
neaşteptată cu Lord Palmer. O'Shea era un individ celebru, 
un magnat care controla cele mai dure zone din East End. 
Ce formă trecătoare de nebunie o făcuse să-l caute pe e/ 
pentru ajutor? Se ruga ca el să-i fi ars scrisorile. Dacă s-ar 
afla de ele, asta ar putea-o compromite. 

Şi apoi ruinarea se afla deja la un pas distanţă. Fratele 
ei renunţase le serviciile de contabilitate ale Wattier & 
Company, iar acum nu mai exista nimeni care să 
urmărească ce făcea el cu finanţele companiei. Insista că 
domnul Pilcher era potrivit pentru ea, iar seara trecută o 
aşteptase acasă împreună cu avocatul familiei, care îi 
explicase că nu avea niciun motiv să conteste planul de 
vânzare al lui Peter, cu excepţia cazului în care se 
căsătorea foarte repede şi, prin urmare, intra în conducere. 

Aşadar, ea îl analizase pe domnul Pilcher. Era un 
proprietar de rang mijlociu a cărui familie era prea 
mediocră pentru a promova interesele politice ale lui Peter. 
Cauza ataşamentului său trebuia să se afle în altă parte. 
Dacă se căsătorea cu Pilcher, ea nu avea nicio îndoială că 
el s-ar opune ca ea să lucreze acolo şi că ar găsi o 
modalitate de a o împiedica să intervină asupra deciziilor 
lui Peter, precum şi asupra propriilor lui decizii. 

Ea oftă uşor şi cercetă pictura. Acum poleiala 
originală se fărâmiţase în pulbere. Işi luă peria din păr de 
bursuc şi curăţă puţin pentru a dezvălui minunăţia de 
dedesubt. 

— Uită-te aici, Batten! Vrei să renunţăm la aşa ceva? 

Batten bombăni. 

— Trei secole în care a fost curățată cu apă şi săpun... 

— O putem repara. Pictura avea un stil italienesc - nu 


conform modei din prezent, dar cât îi păsa ei de modă? 
Adevăraţii colecționari recunosc o lucrare de geniu când o 
văd. Responsabilitatea ei era să-i facă să privească. Vezi 
faţa ei? 

În centrul tabloului întunecat, Sfânta Tereza era 
străpunsă de sulița îngerului. Ea îşi aruncase ochii spre cer, 
expresia ei oscilând între marea agonie a torturii şi 
speranţa disperată a izbăvirii divine. 

Batten îşi potrivi ochelarii, încruntându-se. Unii dintre 
angajaţi, în special fetele ignorante pe care le angajase 
Peter ca animatoare care să flateze clientela, îl numiseră 
Gnomul. El era într-adevăr neobişnuit de scund şi de 
îndesat, cu o claie de bucle cărunte care rezistau şi celui 
mai gros strat de pomadă. 

Dar Catherine îl cunoştea încă din copilărie. Când se 
uita la el, abia dacă îi observa cocoaşa diformă sau 
proeminenţa neplăcută a frunţii. In schimb, ea vedea un 
bărbat extrem de cultivat, capabil să restaureze picturi 
deteriorate de secole întregi şi să răspundă cu o răbdare 
infinită la toate întrebările ridicole pe care i le pusese pe 
când era copilă, atunci când alţi angajaţi aşteptau doar 
până se întorcea tatăl ei cu spatele pentru a-şi da ochii 
peste cap şi a o alunga. 

Acum aştepta cu sufletul la gură verdictul său. Ea nu 
trebuia să-l contamineze cu propriile ei speranţe. În afaceri 
nu era loc de romantism ridicol. 

— Am nevoie de mai multă lumină, îi spuse el. 

Ea se duse să aducă o lumânare de pe raft. Subsolul 
era un loc nepotrivit în care să fie mutat atelierul lui Batten, 
dar Peter insistase să extindă sălile pentru public. El nu 
considera că restaurarea era o ramură profitabilă pentru 
investiţii, ci pretindea că se consuma prea mult timp pentru 
un profit prea mic. Dacă ar fi fost după el, ar fi respins orice 
obiect vechi de artă sau operă care nu venea gata de 
vânzare. 

Înainte, atitudinea lui o deruta. Ea îi spunea că, dacă îi 
displăcea aşa mult comerţul, ar putea încerca să se 
comporte mai puţin ca un patron de magazin şi mai mult ca 


un protector al artelor. Dar acum îl înţelegea mai bine. El se 
săturase să fie un comerciant. Voia să vândă casa de 
licitaţii şi să trăiască precum un om bogat. 

Ea nu avea să permită acest lucru. Mai degrabă s-ar 
căsători cu Pilcher. Sau cu Batten! Păcat că soţia lui avea o 
stare bună de sănătate. 

Îşi muşcă buza şi o apucară remuşcările când duse 
lumânarea la masă. Soţia domnului Batten era o făptură 
dragă şi prietenoasă, care nu merita astfel de gânduri 
bolnave. 

Ţinu lumânarea nemişcată într-un unghi care scotea 
în evidenţă expresia uimitoare a Sfintei Tereza. Batten îşi 
frecă bărbia. 

— Ei bine, ştii că nu-mi place să mă dau bătut, spuse 
el. Era o lucrare foarte rară... sau fusese, la un moment dat. 
Dar această deteriorare a cadranului din stânga sus... El 
oftă. Cineva aproape că şi-a dorit ca faţa ei să nu fi fost 
cruţată. Ce ironie, să întrezăreşti ceea ce a fost odată! 

Pânza suferise câteva manevre foarte dure. Ea nu 
putea contrazice asta. Dar nici nu putea renunţa la ea. 

— Ce spui despre metoda domnului von Pettenkofer? 
Ar putea funcţiona? 

— S-ar putea, spuse Batten şovăielnic. Dar fratele tău 
a fost foarte clar, domnişoară. Să nu depăşim o săptămână 
zăbovind asupra nici vreunei lucrări. Ceea ce propui ar dura 
mult mai mult. 

Ea scrâşni din dinţi. Ce tactică ridicolă de a impune 
vânzări în cantităţi mari! Unele dintre cele mai substanţiale 
vânzări proveniseră de la opere restaurate de domnul 
Batten - şi, din ce în ce mai multe, restaurate de ea. Ea 
avea un talent în identificarea valorii din lucrările 
deteriorate, şi, datorită supravegherii domnului Batten, ea 
înţelesese câteodată şi cum să le repare. Avea o satisfacţie 
nemaipomenită să scoată frumuseţea din gunoi, să 
restaureze imperfecţiunea şi s-o aducă la starea sa 
originală, fără cusur. 

Domnul Batten se uita la ea compătimitor. 

— Te simţi bine? 


Ea îşi muşcă buza. „Fratele meu a înnebunit, Batten. 
Ameninţă că vinde acest loc. Şi nu ştiu cum să fac să-l 
opresc”. 

Dar ştia. Răspunsul era căsătoria. Avea nevoie doar 
de soţul potrivit. Ce păcat că nu se vindeau la licitaţie! 

Izbuti să zâmbească. 

— Sunt bine. În copilărie, îşi spunea cu regularitate 
părerile la această masă de lucru. Dar o femeie nu putea 
vorbi atât de nechibzuit despre familia ei. L-ar putea pune 
pe domnul Batten într-o situaţie foarte delicată, deoarece 
Peter era, de asemenea, angajatorul său. Pur şi simplu nu 
pot renunţa la acest tablou. Poţi începe metoda domnului 
von Pettenkofer. Dacă te întreabă fratele meu, spune-i că 
nu ţi-am dat de ales. 

Nu că el i-ar fi dat. Fratele ei nu se deranja niciodată 
să viziteze atelierul. 

Ea îşi strânse agenda şi porni să urce scările către 
sălile pentru public. Era ora trei şi jumătate, dar îi 
rămăseseră şase articole pe listă. Avea să stea la Everleigh 
cel puţin până la ora zece. 

Gândul o făcu să zâmbească uşor. Şi tatăl ei ajungea 
rareori la cină - deşi se străduia. Ea, pe de altă parte, avea 
toate motivele să zăbovească aici. Pentru că, din câte ştia, 
domnul Pilcher era invitat la masă în acea seară. In ultimul 
timp, Peter îşi făcuse un obicei din a-l aduce mereu prin 
preajmă. 

Pătrunse în hol şi găsi o mulţime de animatoare - ea 
respingea denumirea comună pe care o primiseră ca Fetele 
de la Everleigh - adunate în jurul a trei domni îmbrăcaţi 
foarte elegant, recunoscându-l pe unul dintre ei ca fiind 
moştenitorul unui ducat. Aspectele sociale ale afacerii erau 
responsabilitatea lui Peter, nu ale ei, dar ea nu-l vedea 
deloc pe fratele ei pe acolo. 

Fără nicio tragere de inimă, ea făcu semn unei 
animatoare, o brunetă focoasă. 

— L-a anunţat cineva pe domnul Everleigh despre 
oaspeţii noştri? 

— O, i-a văzut, spuse domnişoara Snow cu răsuflarea 


tăiată. Avea faţa îmbujorată şi, ca majoritatea fetelor, flirta 
cu neruşinare, atrăgând atenţia bărbaţilor care nu ar fi 
observat-o niciodată pe stradă. Ne-a spus să le ţinem noi 
companie, deoarece are o altă întâlnire. 

— Inţeleg. 

Era ceva neobişnuit ca Peter să piardă oportunitatea 
de a face cunoştinţă cu un viitor duce. Suspinând, 
Catherine îşi făcu în sfârşit curaj să întreţină ea oaspeţii. 

— Oricum nu i-ar fi putut primi, continuă domnişoara 
Snow. Nu era îmbrăcat adecvat. 

Atunci, ea ridică sugestiv dintr-o sprânceană subţire. 

— Cum adică nu era îmbrăcat adecvat? 

In ceea ce privea înfăţişarea sa, Peter era întotdeauna 
pedant. 

— Purta o haină peticită. Vocea fetei avea o urmă 
vicleană de speculație. Şi a plecat pe jos, nu a luat trăsura. 

— Asta nu este treaba ta. Dar Catherine simţi un fior 
de-a lungul coloanei vertebrale, nu atât de alarmare, cât de 
entuziasm. De cât timp a plecat? 

— De un minut sau două, nu mai mult. 

Datoria o obliga să le facă oaspeţilor un tur al 
colecţiilor ce intrau la licitaţie. Dar comportamentul ciudat 
al lui Peter îi putea oferi un indiciu în privinţa treburilor sale 
secrete - o chestiune de care putea foarte bine depinde 
viitorul casei de licitaţii. Pentru că, dacă îl surprindea în 
vreo situaţie dezagreabilă, putea obţine o armă împotriva 
lui. 

Îşi ridică vocea. 

— Domnişoară Ames, strigă ea o animatoare roşcată, 
cea mai răsărită dintre ele. Vrei să te ocupi dumneata de 
oaspeţii noştri? Mă tem că trebuie să plec. 


* 


Viața lui Catherine devenise o absurditate. Ea era o 
femeie de afaceri cu o casă de licitații de condus. Avea o 
sută de lucruri scrise în agendă, nicio înclinaţie către 
aventură şi niciun interes faţă de viaţa personală a fratelui 


său. În acest moment, agenda sa ar fi îndemnat-o să se afle 
în camera de recepţie de la Everleigh, supraveghind 
despachetarea cărţilor primite de la biblioteca familiei 
Cranson. 

În schimb, ea bântuia prin East End, ocolind câinii 
vagabonzi şi crăpăturile pline cu buruieni de pe trotuar. Pe 
Whitechapel Road, ea se simţise destul de în siguranţă în 
mijlocul traficului aglomerat şi al strigătelor vânzătorilor de 
castane. Dar acum, când intră pe o alee îngustă de 
locuinţe, atmosfera se schimbă. Clădirile de aici erau toate 
aplecate ca nişte pensionari bătrâni şi obosiţi, blocând 
lumina soarelui să pătrundă pe străduţă. Intr-un şanţ, un 
cerşetor cu faţa marcată de râie zăcea inconştient. 

Ea se opri lângă el observând bruma de gheaţă care 
se depusese pe barba lui roşiatică. Nu cumva o asigurase 
fosta ei asistentă că Whitechapel nu era atât de periculos 
precum îşi imagina? Dar poate că Lilah se răzgândise după 
cele întâmplate în urmă cu trei luni. Ele fuseseră răpite de 
către un dement rus care intenţiona să-i facă rău lui Lord 
Palmer. Rusul le închisese chiar în apropierea acestui 
cartier, într-o baracă foarte izolată şi îngustă, şi, dacă nu ar 
fi fost curajul lor combinat cu inspiraţia de a pune la cale 
evadarea, era posibil ca nimeni să nu le fi găsit vreodată. 

Bine. Acest lucru nu era chiar adevărat. Unchiul lui 
Lilah le-ar fi găsit în cele din urmă. Nicholas O'Shea 
conducea East End ca un despot bătrân. După cum a 
reieşit, el fusese cu ochii pe rus. Doar că pur şi simplu îi 
luase mai mult timp să ajungă acolo decât erau dispuse ea 
şi Lilah să aştepte. 

Din păcate, influenţa domnului O'Shea nu se extindea 
şi asupra hrănirii cerşetorilor. Ce bine că ea provenea dintr- 
o parte mai bună a oraşului, unde oamenii acordau atenţie 
celor cu probleme! 

— Domnule, spuse ea tăios. 

Niciun răspuns. Oare era doar beat sau avea nevoie 
de un medic? Ea se uită în jur agitată. In faţă, o femeie care 
ieşise la fereastră striga incoerent la cineva pe care îl putea 
vedea doar ea. Dacă acest bărbat ar avea nevoie de un 


medic, nu prea ar avea cine să-i sară în ajutor. 

— Domnule, spuse ea mai tare. 

El scoase un sforăit nazal brusc, duhnind a gin, fapt ce 
o sperie şi o făcu să plece mai departe. 

La o jumătate de stradă mai în faţă, şi fratele ei se 
grăbea, încercând, la fel ca ea, să nu iasă în evidenţă. Până 
acum, ea reuşise să se ţină departe de ochii lui, gluga sa 
ţinând-o ascunsă de privirile pe care le arunca el peste 
umăr. Insă o sperie faptul că el ştia încotro se îndrepta. 
Peter era un bărbat cu gusturi rafinate şi cu ambiţii măreţe. 
Cu cine s-ar fi putut întâlni aici? 

Peter se îndreptă către un rând de case obişnuite a 
căror faţadă de cărămidă fusese frumoasă cândva, dar care 
acum expunea mai multe ferestre sparte. Uşa din faţă se 
deschise. O mână nevăzută îl primi înăuntru, după care 
închise uşa. 

Catherine se opri. Era așteptat de cineva. Se uita 
după el - aici, dintre toate locurile! 

Ea deveni conştientă de privirile curioase a doua fete 
care treceau pe lângă ea, braţ la braţ - muncitoare la 
fabrică, îşi dădu ea seama după mâinile lor pătate cu 
vopsea. In dreapta ei, o alee desfundată îi oferea o 
ascunzătoare relativă. Se strecură acolo şi se lipi de un 
perete umed. Pelerina ei era destul de modestă, deoarece 
se îmbrăcase cu scopul de a primi un transport de marfă. 
Dar nu avea niciun petic, nu era ruptă sau pătată, şi chiar şi 
doar acel simplu aspect o făcea să iasă în evidenţă în acest 
cartier. 

„Grăbeşte-te, Peter!” Ea nu avea nicio intenţie să o 
prindă asfinţitul în Whitechapel. Lilah lăudase capacitatea 
unchiului său de a impune legea şi ordinea - dar totodată o 
avertizase pe Catherine despre pericolele pe care le putea 
întâmpina ca străin. 

Ea oftă, strângându-şi pelerina mai tare. Ce ciudat - îi 
era dor de Lilah. Nu o putea invidia pentru luna de miere, 
mai ales că Lilah nu mai călătorise niciodată în afara Angliei 
înainte. Dar, dintre toate momentele, acum avea nevoie de 
un prieten. Şi, într-adevăr, avea unul singur, dacă nu îl 


punea la socoteală pe domnul Batten. Everleigh o ţinuse 
întotdeauna prea ocupată ca să socializeze şi, chiar şi 
atunci când încercase, avea puţine lucruri în comun cu 
celelalte femei de rangul ei. Nu o interesa deloc să discute 
despre ultima modă şi nici nu avea timp să citească 
romane. De asemenea, nimeni nu părea prea interesat de 
ceea ce credea ea despre piaţa de artă sau despre cum să 
deosebeşti o lucrare a unui mare maestru de un fals foarte 
convingător... 

O picătură rece de ploaie îi ateriză pe nas. Speriată, 
ea se uită în sus către cerul întunecat. 

— Te ascunzi de cineva? 

Ea sări. De după colţ apăru o siluetă familiară. 
Uimirea o împiedică să vorbească. 

Nu se pricepea la recunoaşterea feţelor, dar numai o 
femeie oarbă l-ar putea uita pe unchiul lui Lilah. El era 
trucul nemilos al naturii asupra sexului frumos, imaginea 
perfectă a întunericului, viclenia fermecătoare, masculină. 
Păr negru strălucitor, pomeţi ridicaţi, buze la fel de pline ca 
ale unei femei... acesta era cu siguranţă un defect. Dar 
apoi, avea acea formă brutală a maxilarului şi a bărbiei, 
care compensa totul... şi o mică denivelare a nasului său 
cârn care sugera o fractură pe care-o suferise cândva nasul 
lui. 

— Domnule O'Shea. 

Ea vorbi foarte înţepat, deoarece nu-i plăcuse 
niciodată efectul pe care-l avea el asupra ei. Era 
considerată frumoasă şi văzuse puterea pe care o putea 
folosi atunci când dorea să încerce. Dar refuză să cadă 
pradă unei vrăji similare. 

Însă ce coincidenţă nefericită să-l întâlnească aici! 

El îşi sprijini umărul de peretele de cărămidă şi o privi 
de sus. 

— Văd că te-ai îmbrăcat de vânătoare. Ai furat 
pelerina asta de la una dintre servitoarele tale? 

Ea îşi strânse mai tare gulerul pelerinei. 

— Este a mea, de fapt. Dar îţi mulţumesc pentru 
insultă. 


El îşi arcui sprâncenele negre. 

— Nu te gândeşti prea mult la servitoarele tale, nu-i 
aşa? 

Ea deschise gura, apoi se răzgândi şi, în schimb, se 
încruntă, îl întâlnise doar de două ori, şi de fiecare dată se 
uitase la ea cu această privire îngâmfată şi enervantă, de 
parcă ea era o glumă concepută pentru propriul său 
amuzament. O făcea să se simtă... judecată şi ridiculizată, 
ca şi cum aştepta mai mult de la ea ca femeie. 

De parcă era el în măsură să o judece! Era 
impertinent, necioplit, prost-crescut şi nelegiuit. Ea nu 
trebuia să uite niciodată acest lucru, chiar dacă în acest 
moment el era îmbrăcat cu un frac negru potrivit pentru 
bal. 

Ea se uită încruntată la el. De fapt, el era îmbrăcat cu 
o eleganţă ridicolă, având la gât un ac de cravată cu un 
diamant în capăt. 

— Nu ştiam că pietonilor din Whitechapel li se cere să 
aibă o ţinută de seară, spuse ea tăios. Când voi veni data 
viitoare, mă voi asigura să port o rochie de bal. 

— Aşa să faci, dragă. Şi să fii atentă şi la vreme. 

— Întotdeauna o fac. Potrivindu-se cu răspunsul, o 
altă picătură de ploaie îi căzu pe bărbie. Imi place ploaia. 

Râsul lui avea o notă amplă, răsunătoare, neaşteptat 
de frumoasă. 

— Mda, arăţi la fel de mulţumită ca o pisică udă. 

— Cuvintele unui poet, domnule O'Shea. 

Ea se uită în jurul lui. Nici urmă de Peter încă. 

— Ce aştepţi? 

Acel ton ca torsul de pisică îi atrase atenţia din nou 
asupra lui. În ciuda ţinutei sale formale, el se sprijinise pe 
peretele de cărămidă, având o postură gârbovită, ca a unui 
docher.  Priveliştea unei astfel de perfecţiuni fizice 
combinate cu o asemenea atitudine o contraria până peste 
poate. 

Ea îşi fixă atenţia asupra denivelării de pe nasul lui, 
aceea fiind singura imperfecţiune către care şi-ar fi 
îndreptat disprețul. Cât de grosolan îi răspunsese la 


scrisoare! Şi, oricum, ce fel de infractor refuza bani? Ea se 
gândise să-l angajeze pentru a-l intimida pe Peter. Ar fi 
reprezentat un profit obţinut cu uşurinţă pentru el. 

— Te priveşte cumva ce fac eu sau pe cine aştept? 

— Pe străzile mele? Da. 

— Străzile tale? Ea ridică din sprâncene când auzi 
această aroganță extrem de subtilă. Oare Maiestatea Sa a 
fost informată de revendicarea ta? 

— O, socotesc că Maiestatea Sa ar fi bucuroasă să 
cedeze această bucată din Londra, spuse el cu amabilitate. 
Cu siguranţă nu s-a deranjat niciodată să se preocupe 
pentru ea. 

Acea izbucnire de radicalism era exact ce aştepta ea 
de la un bărbat ca el. 

— Nu pot spune că o învinovăţesc. Există un bărbat 
care zace pe drumul din apropiere, aproape mort de frig. 

— Thomas, spuse el uşor. Ginul îi ţine destul de cald. 

Ea pufhni. 

— Nu este deloc surprinzător faptul că ar trebui să ştii 
numele beţivilor locali. 

— Imi este rudă, de fapt. Accentul lui deveni deodată 
mai aspru. Este soţul verişoarei mele. 

— Poţi observa lipsa mea continuă de uimire. 

— Voi fi eu surprins pentru amândoi, spuse el. Nu mi- 
am imaginat că eşti uşor de impresionat. Ar fi bine ca, data 
viitoare când vezi un beţiv pe stradă, să continui să mergi. 

O văzuse când se oprise să vorbească cu bărbatul? 

— M-ai urmărit? 

— Străzile acestea au ochi, dragă. Şi toţi îmi 
raportează mie. 

Dumnezeule! Ea se uită pe lângă el, către strada 
îngustă. 

— Vrei să spui că ai spioni? Cât de... ciudat! 

— Casa Diamantelor se află imediat în capătul străzii. 
El arătă cu mâna în direcţia drumului principal, făcând ca 
numeroasele inele de pe degetele sale lungi să 
strălucească. Bijuteriile sale erau la fel de bătătoare la ochi 
ca ale unei fete de băcănie. Clienţilor nu le place să fie 


deranjaţi. Aşa că eu ţin evidenţa celor care pătrund pe alee. 

Ea încuviinţă din cap cu fermitate. Casa Diamantelor 
era un palat cu jocuri de noroc - cu totul ilegal, deşi fusese 
construit cu pretextul unui club social. Asta explica 
îmbrăcămintea lui. Ea îşi aminti că citise despre codul 
vestimentar aplicat acolo în diverse editoriale tăioase scrise 
de către revoluționarii de dreapta. 

Dacă ţinea evidenţa trecătorilor însemna că ştia cu 
siguranţă toţi locatarii de pe această stradă. 

— Ştii cine locuieşte în acea clădire? întrebă ea 
arătând către casa în care dispăruse fratele ei. 

El nu-i urmări gestul. 


— Cred că da. 

— Atunci, ai putea să-mi spui şi mie numele lor? 

— Nu. 

Se uită la ea cu o privire fermă, prevenind orice 
obiecţie. 


Avea nişte ochi deosebiți, de culoarea argintului-viu, 
adânci şi cu gene negre. Ea se uită în ei o clipă prea 
îndelungată înainte să-şi dea seama. Scoase un sunet prin 
care îşi arătă dezgustul şi dezaprobarea. 

— Poţi pleca, atunci, spuse ea. Nu am o dispoziţie 
pentru conversații. 

El pufni şi se desprinse de perete atât de rapid şi cu o 
putere atât de mare, de parcă ar fi fost azvârlit de un arc. 

— Am o trăsură în faţa Casei Diamantelor. Am să te 
duc înapoi acasă. 

Era atât de uimită, încât aproape că izbucni în râs. 

— Nici gând. Decenţa şi prietenia cu nepoata lui o 
făcură să adauge: Dar mulţumesc pentru ofertă. 

Acum el se uita la ea ca şi cum îi mai crescuse un cap. 

— Nu era o ofertă. Dacă ţi se întâmplă ceva aici, îşi va 
vâri toată lumea nasul să investigheze. Şi asta nu ar face 
bine afacerilor de la Casa Diamantelor. 

Ea se încruntă. Părea logic, era o strategie bună. El 
era un om de afaceri în felul său. Măcar dacă i-ar fi arătat şi 
ei respect în aceeaşi măsură! Găini ademenite către o 
stâncă: aşa îi descrisese el clienţii. Pietrice/e sclipitoare - 


viziunea lui asupra artelor frumoase. 

— Am să merg, spuse ea cu asprime, dacă îmi spui 
cine locuieşte acolo. 

El o privi. 

— Şi eu care credeam că erai aşa de neastâmpărată 
de la bere. Dar se pare că ai curaj şi când eşti trează. 

„Mitocanule!” 

— Nu ştiu la ce te referi. Eu sunt mereu trează. 

Pufnetul său în loc de răspuns era extrem de nedrept. 

— Acea noapte petrecută la cârciuma domnului 
Neddie, spuse ea tăios, a fost o întâmplare ieşită din 
comun, pe care niciun domn nu ar menţiona-o. Intr-adevăr, 
orice domn care s-ar fi aflat în apropiere ar fi intervenit cu 
siguranţă în timp util ca să-l oprească pe nebunul care m-a 
răpit. 

— Nu ai fost singura răpită, spuse el cu blândeţe. 

Ea lăsă triumful să-i curbeze buzele. 

— Într-adevăr. Nepoata ta a fost, de asemenea, pusă 
în pericol. Păcat că a trebuit să ne salvăm singure. În orice 
caz, dacă vreuna din noi a băut mai mult după aceea - 
ceea ce eu sigur nu am făcut -, nu s-a întâmplat din cauza 
vreunei înclinații spre necumpătare, ci mai degrabă dintr-o 
dorinţă firească de a uita evenimentele precedente. Ca să 
nu mai spun despre compania în care m-am trezit după 
aceea! 

Spunând asta, ea îi aruncă o privire tăioasă. El ridică 
din sprâncene. 

— Acesta este un discurs adecvat. Cred că te 
preferam când erai beată. 

— Ţi-am spus, eu nu am fost... 

Se întrerupse cu un şuierat. Nu avea niciun rost să 
discute cu acest bandit. Şi adevărul este că ea nu se 
simţise cu totul... în apele sale în acea seară. 

Măcar dacă ar reuşi să uite totul. Dar îşi aminti că 
spusese lucruri foarte îndrăzneţe la sfârşitul serii, referindu- 
se la chipul şi la silueta domnului O'Shea... şi la suma de 
bani pe care ar fi putut-o aduce casei de licitaţii dacă ar fi 
fost o sculptură de vânzare... 


Oh, dar refuza să se gândească la asta. Îşi jurase să 
nu mai bea niciodată. 

Işi încrucişă braţele şi privi peste umărul lui către 
locuinţă. 

— Te rog să pleci! 

— Peste un minut, am să te iau pe sus şi am să te car 
pe umăr. 

Ea se dădu înapoi. 

— N-ai îndrăzni. 

Dar poate că ar face-o. Zâmbetul lui părea îndrăzneţ. 

— S-ar putea să-ţi placă. Cred că îmi amintesc că mi- 
ai complimentat umerii când ne-am întâlnit ultima dată. Am 
pus-o pe seama băuturii, dar tu spui că erai trează. Aşadar, 
chiar persoana ta trează, domnişoară Everleigh, a socotit că 
sunt un bărbat foarte dotat. 

Ea se simţi copleşită de umilinţă. 

— Eşti un bădăran. 

— Poate că da. Desigur, un bădăran nu te-ar conduce 
acasă. Te-ar putea arunca pe umăr şi te-ar duce totuşi 
către trăsura lui. Ce-ar fi să te gândeşti la asta pentru o 
clipă. Şi, cum tocmai îi stropea un nou val de ploaie, el se 
strâmbă şi spuse: îţi dau cinci secunde. 

Ea mai aruncă o privire către locuinţă. Peter ar fi 
putut sta în acea clădire ore întregi, dar începea să se lase 
întunericul. 

— Bine. Îţi voi permite să chemi o birjă pentru mine. 

— Este o minune, spuse el, că nu ai fost jefuită până 
acum. Călătoreşti mult cu birja? 

— Mai degrabă aş avea încredere într-un birjar decât 
în tine, spuse ea printre dinţi. 

— Tu crezi că ai tot ce vreau eu? Cum el începu să o 
măsoare din priviri, ea se îmbujoră şi îşi încrucişă braţele. 
A, spuse el, cu un rânjet încolţindu-i pe buze. Înţeleg. Mă 
consideri un parazit. 

— Văd că insulta te mulţumeşte. 

— O, sunt mulţumit de ceva. Îşi ridică din nou privirea, 
dar zâmbetul îi păli. Nu ai ajuns la această concluzie 
vorbind cu nepoata mea, murmură el. Ceea ce înseamnă că 


ai ticluit-o de una singură. Catherine, tu te gândeşti la mine 
când stai noaptea în pat? Dumnezeu ştie că eu m-am 
gândit la tine o dată sau de două ori. 

Ea rămase cu gura căscată. Niciodată nu îi vorbise un 
bărbat în acest fel. „Te flatezi singur” nu părea să fie o 
replică suficient de tăioasă. 

Nici adevărul nu putea fi de folos. Să o ajute 
Dumnezeu, cum reuşise el să îşi dea seama? După ultima 
lor întâlnire, ea se gândise la el. El avea o atitudine şi un 
comportament atât de... libere. Ea nu întâlnise niciodată pe 
cineva ca el. 

El făcu puţin zgomot şi se apropie de ea. Aleea nu era 
largă. Acum îi despărţeau câţiva centimetri. Ea putea simţi 
căldura radiind din corpul său, atât de bine-venită în 
umezeală. Ea se ghemui lângă peretele de cărămidă, cu 
pulsul luându-i-o razna. 

— Ce... ce faci? 

— Mă întreb, spuse el foarte încet. Îi cuprinse obrazul 
cu palma sa caldă şi aspră. Ea trase aer în piept şi simţi 
miros de cafea şi săpun, când se aştepta la gin. Putea 
vedea începutul fin al firelor negre crescute în sens opus şi 
ochii săi ca umbra unei ceţi pe o pajişte, culoarea gri 
amestecându-se cu o tentă de verde. 

Ea îşi întoarse faţa, îngrozită de ea însăşi. 

— Dă-mi drumul! 

Degetul lui mare zăbovi uşor pe marginea maxilarului 


ei. 

— Nu te ţin, spuse el răguşit. Pare mare păcat, nu-i 
aşa? 

Ea înghiţi. 

— Te rog! 


— Ce mă rogi? El îi vorbi foarte încet în ureche. Ea îi 
simţi nasul trecându-i peste păr. El îşi freca nasul de ea, şi 
conştientizarea acelui gest, la fel ca senzaţia, o făcu să 
simtă un fior pe piele. Te-ai înroşit, spuse el, iar uimirea din 
vocea lui o făcu să roşească şi mai tare. Spune-mi, 
Catherine, ce îţi imaginezi că ţi-aş face dacă te-aş prinde 
singură într-o trăsură? 


Ea îşi muşcă buzele. Ştia cum să facă faţă genului 
ăstuia de bărbaţi. Trase aer în piept să prindă curaj, apoi se 
uită direct la el. 

Diavolul îi dăruise servitorului său un chip şi o formă 
extrem de fermecătoare - iar ea era o femeie a cărei 
ocupaţie îi cerea să găsească frumuseţe în contexte puţin 
probabile. Nu se va învinui pentru că remarcase cât de 
atrăgător era el. Poate că era o observaţie din care avea ce 
învăţa. Privindu-l, ea înţelesese puterea fascinantă care îi 
făcea pe bărbaţi să se uite la ea. 

Dar o femeie de afaceri nu-şi putea permite slăbiciuni 
feminine. Această căldură tremurândă din ea trebuia 
anihilată. 

— Când o să fim singuri în trăsură, spuse ea, tu o să 
îţi încordezi burta şi o să urli. 

El se încruntă uşor. 

— De ce mă rog? 

— Pentru că o să te lovesc atât de tare încât o să 
vomiti. 

El se îndepărtă de ea, izbucnind în râs. 

— Polițistul mi-a spus că eşti rece ca gheaţa, zise el 
rânjind. Eu i-am zis că trebuie să fi greşit femeia. 
Domnişoara Everleigh, i-am spus eu, este cea mai focoasă 
femeie pe care o vei întâlni vreodată. 

Ei îi scăpă un pufnet de groază. 

— Nu ai spus asta! 

El ridică din umeri într-un mod leneş şi desfrânat. Nu 
avea să fie niciodată confundat cu un bărbat bine-crescut. 
Gentlemanii mergeau ţepeni, într-un mod disciplinat, nu 
furişându-se şi dând târcoale ca o felină. 

— Poate că nu, spuse el. Poate că sper că îţi păstrezi 
temperamentul pasional doar pentru mine. 

Ea îşi îndreptă spatele. Nu era mică. lar el era un 
nebun pervers dacă putea confunda temperamentul cu 
ceva la care să râvnească. 

— Era dezgust ce a văzut polițistul pe faţa mea, spuse 
ea tăios. Corupţia nu e ceva pe gustul meu. Şi să văd un 
poliţist din Whitechapel făcând pe valetul pentru un bărbat 


ca tine... este dezgustător pentru mine. 

El îşi ridică o sprânceană neagră. 

— Un bărbat ca mine? Pot să ştiu la ce fel de bărbat te 
referi? 

— Un infractor, bineînţeles. Că doar nu te aştepţi ca 
oamenii să pretindă că eşti un bărbat care respectă legea. 
Tu însuţi ai recunoscut că deţii o afacere cu jocuri de noroc! 

El plescăi dojenitor. 

— Ce oroare, spuse el. E clar că eşti o persoană 
cinstită. Ceea ce mă face din nou să mă întreb de ce 
rătăceşti prin Whitechapel. Este multă mizerie pe aici, pe 
când o muscă aşa cuviincioasă ca tine n-ar trebui să fie 
atrasă de nimic altceva decât de miere. 

Ea pufhni. 

— Deci acum sunt o muscă, iar mai devreme eram o 
pisică plouată. Gândirea ta este dereglată, domnule 
O'Shea. Păcat! Trebuie să fie din cauza lipsei unei educaţii 
corespunzătoare. 

— Ceva este în neregulă, spuse el amabil, de te-a 
adus aici. Dacă voiai să vizitezi un cartier sărac, ai fi putut 
merge la sud de râu. Habar nu am ce li se poate întâmpla 
fetelor proaste din Southwark. Dar idioţenia ta nu ar fi 
devenit problema mea. El îşi ridică vocea când întinse 
mâna. Hai să mergem! E timpul să te întorci în partea 
politicoasă a oraşului. 

Oare exista ceva mai exasperant decât 
condescendenţa masculină? Ea trecu pe lângă mâna lui 
întinsă - şi uşa de la locuinţă se deschise. 

In sfârşit! Şi Peter nu ieşea singur. Ea acţionă fără să 
se gândească, apucându-l pe O'Shea de braţ şi trăgându-l 
la adăpostul peretelui. 

El avea o constituţie de animal, un animal musculos, 
de povară. Braţul nici unui gentleman nu se simţea atât 
de... tare. _ 

Peter ieşi. Insoţitorul său zăbovea în întunericul uşii, 
umbrele ascunzându-i faţa. 

— İl recunoşti pe acel bărbat? şopti ea. 

O'Shea îi aruncă o privire ironică. 


— Cred că este fratele tău. 

— Pe celălalt! 

Când el ridică din umeri, ea îşi dădu seama că încă se 
ţinea de braţul lui. Înroşindu-se la faţă, ea îşi retrase mâna 
şi îşi prinse degetele rătăcitoare de celelalte, care stătuseră 
la locul lor. 

— Dacă îl cunoşti, te rog să-mi spui! Voi face să 
merite răsp... 

Dar ea rămase tăcută când bărbatul ieşi în lumină - 
pentru că îi ştia mult prea bine faţa. Ce naiba căuta 
sperietoarea de ciori aici? 

— A, spuse O'Shea încet. Asta chiar este interesant. 

Ea aruncă o privire uimită către el. 

— ÎI ştii pe domnul Pilcher? 

El se întoarse spre ea şi o măsură din cap până în 
picioare, cu o expresie de prădător lipsit de scrupule. 

— Se pare că, până la urmă, avem ceva de discutat. 


Capitolul 3 


Jocurile de noroc erau ilegale. Dar Casa Diamantelor 
nu făcea niciun efort să nu atragă atenţia. Ascunsă într-o 
curte pavată de lângă drumul principal, ea se ridica cu trei 
etaje deasupra clădirilor învecinate, faţada sa cu pietre 
aurii ieşite în relief contrastând somptuos cu mizeria din jur. 
Prin poarta arcuită care se deschidea în curte, trăsurile 
lăcuite aşteptau într-o coadă ordonată ca domnii îmbrăcaţi 
cu ţinute de seară să coboare atunci când ajungeau în 
dreptul covorului roşu. Uşile duble pictate în cărămiziu se 
deschideau aproape înainte ca vizitatorii să ridice inelul de 
alamă. 

Spre surprinderea ei, un poliţist hoinărea în colţul din 
apropiere, pendulându-şi bastonul şi uitându-se cu o 
indiferenţă totală la parada de clienţi. 

Domnul O'Shea privea clădirea cu o afecţiune 
evidentă. 


— E frumoasă, nu-i aşa? 

Frumos era cuvântul care să descrie acel loc. Fiecare 
fereastră ieşită în relief era încadrată de un toc negru 
strălucitor, priveliştea din interior fiind blocată de draperii 
de catifea roşie pe care anumite surse secrete de iluminare 
le făceau să strălucească la fel de aprins precum un 
cărbune încins. 

— Ai ales culorile diavolului în mod deliberat sau a 
fost o coincidenţă fericită? 

O'Shea râse. 

— Vino, spuse el. O să te duc înăuntru prin intrarea 
din spate. 

Uşurată, ea îl urmă de-a lungul unei cărări înguste 
care se afla între clădirile ponosite. Nu prea se cuvenea să 
fie văzută intrând într-un loc atât de infam. De fapt, nici 
măcar ei nu-i venea să creadă că făcea asta. 

Dar îşi dorise o întâlnire cu O'Shea. lar acum reuşise 
să o obţină, îndrăznea să se dea înapoi de la planul ei? 
Luna care trecuse nu îi oferise alte soluţii. Situaţia ei 
devenise şi mai cumplită. 

După trei cotituri precise, ei ajunseră la o uşă laterală 
vopsită în negru. La ciocănitul lui O'Shea răspunse un tânăr 
îmbrăcat într-o uniformă neagră. Un golan în toată regula, 
cu o claie ciufulită de păr castaniu, cu un ochi vânăt şi o 
buză spartă. 

— Callan, spuse O'Shea repede. Ai fost bătut? 

— Aşa se pare. 

Bărbatul îşi înclină capul către domnul O'Shea, dar 
părea să nu o fi văzut când se dădu la o parte. Când intrară 
într-un hol întunecat, acoperit cu covor, ea avu impresia că 
bărbatul era obişnuit să ignore partenerele de sex feminin 
ale domnului O'Shea. 

Ideea o făcu să se simtă agitată în vreme ce îl urma 
pe O'Shea în sus pe o scară îngustă. Era dificil, cu sunetele 
înfundate ale petrecerii care pătrundeau prin casa scării 
întunecate, să nu se simtă de parcă s-ar fi aflat în echilibru 
pe marginea prăpastiei. Cotrobăind prin interiorul celui mai 
notoriu club din Londra şi avându-l ghid pe patronul 


acestuia - dacă ar fi fost o lady cuviincioasă, i-ar fi venit să 
leşine. 

Dar ea nu aspirase niciodată la maniere rafinate. 
Când ajunseră la cel de-al doilea palier, O'Shea deschise o 
uşă nemarcată. Râsetele dezlănţuite şi zornăitul zarurilor se 
auziră clar deodată, şi ea avu un sentiment ciudat de 
mândrie. Aici se afla dovada dedicării şi hotărârii sale. 
Probabil l-ar fi urmat pe O'Shea chiar şi în iad dacă ar fi 
avut astfel şansa de-a salva casa de licitaţii. 

leşiră pe un balcon acoperit cu un covor în aceeaşi 
nuanţă ca draperiile. Ceea ce văzu o uimi atât de tare, încât 
se aplecă peste balustradă ca să cerceteze mai 
îndeaproape. 

Balconul dădea spre o încăpere cu două etaje, cu un 
plafon boltit acoperit cu o frescă a cerurilor. Siluetele 
înveşmântate în robe erau pictate în stilul lui Michelangelo 
- dar aceştia nu erau sfinţi sau îngeri, ci un panteon al 
zeităților greceşti, ale căror vicii erau reprezentate grafic. 

— Şocată? 

Vocea lui O'Shea se auzi foarte aproape de urechea 
ei. Ea clătină din cap. Văzuse mult prea multe picturi în 
viaţa ei ca să fie îngrozită de imaginea unor sâni goi şi a 
unor organe genitale. 

— lritată, spuse ea. Recunosc stilul domnului Taylor. A 
fost un escroc talentat. Falsurile sale ajung adesea în 
colecţiile clienţilor noştri. Dacă i-aş şti adresa, i-aş trimite o 
factură pentru tot timpul pe care l-am pierdut sortându-i 
copiile. 

— Nu mă refeream la tavan. ` 

— Oh! Se uită în jos la sala de jocuri de noroc. Intre 
stâlpii de marmură de culoarea chihlimbarului, pereții erau 
acoperiți cu draperii groase de catifea crem şi purpurie. 
Dedesubtul acestor draperii, canapele adânci cu multe 
perne şi mese superbe din mahon ofereau jucătorilor o 
zonă de relaxare. Candelabrele mari răspândeau o lumină 
delicată ce scânteia în paharele de şampanie, în zaruri şi în 
lămpile de alamă. Fiecare dintre mesele verzi de joc era 
plasată la o distanţă bine stabilită, fiind ascunsă privirilor 


de suporturi înalte de ghivece cu ferigi. Dar, pentru cei de 
sus, fiecare masă era perfect vizibilă. Ajutându-se de 
binoclu, Catherine ar fi putut vedea cărţile fiecărui jucător. 

Editorialele care tunau şi fulgerau împotriva Casei 
Diamantelor zugrăveau imaginea unei lumi marcate de 
delapidare şi degradare, pentru a dovedi cât mai bine cât 
era de corupt bărbatul care o deţine. Dar era evident că 
autorii articolelor nu puseseră niciodată piciorul aici. Marile 
staţiuni Monte Carlo şi Nisa arătau similar. 

— Nu sunt şocată, spuse ea. Chiar şi copiii joacă 
uneori cărţi. Şocante erau însă, se gândi ea, sumele pariate 
şi pierdute în fiecare noapte acolo. Deşi nu era nici ora 
cinci, jumătate dintre mese erau pline. Seara era probabil 
înghesuială mare. 

— Avem şi alte saloane, mult mai private, spuse 
O'Shea. Pot fi găzduite cu uşurinţă şase sute de persoane. 

Şase sute! 

— S-a atins vreodată un asemenea număr? 

— Vino înapoi după cină şi o să vezi cu ochii tăi. 

Ea recunoscu încrederea fermă din vocea lui. O făcea 
să se simtă incomod. Cândva, ea simţise acelaşi lucru cu 
privire la Everleigh. Cât de îndepărtat părea totul! Acum, ca 
o adevărată femeie de afaceri, se descurca mai bine să 
respingă noii clienţi. Nu le putea promite o licitaţie 
echitabilă atâta timp cât Peter jefuia conturile - cu atât mai 
puţin când plănuia să vândă locul. 

O'Shea era ultima ei speranţă de a îndrepta lucrurile. 
El era servitorul diavolului, dar cu siguranţă că întâlnirea lor 
fusese aranjată de providenţă, de dragul ei. 

— Nu ai parteneri? întrebă ea. 

O'Shea îşi sprijinise coatele pe balustrada de lângă ea 
şi privea în jos cu o atenţie calmă, cu ochii mijiţi şi cu 
atenţia specifică unui proprietar conştiincios. 

— N-am văzut niciodată rostul. 

— Dar cu siguranţă le-ai cerut investitorilor să 
finanţeze acest loc. 

l-ar fi trebuit foarte mulţi bani să construiască şi să 
pună la punct un astfel de palat. Ea i-ar putea şterge 


datoriile. El îi aruncă o privire de nepătruns. 

— Am avut capital. 

Ea se uită în altă parte, pentru a-şi ascunde uimirea. 
Lilah îi spusese că O'Shea avea o situaţie foarte bună, dar 
Catherine nu-şi imaginase ce însemna asta. 

— După cât timp ţi-ai acoperit cheltuielile? întrebă ea 
cu precauţie. 

El zâmbi lent şi mulţumit. 

— Am ajuns la zero din primul an. 

Din primul an! Cât de dezamăgitor şi, se gândi cu 
invidie, cât de impresionant. Aceasta era, cu siguranţă, o 
afacere de succes. Ea îi recunoscu pe unii dintre jucătorii de 
jos de la licitaţiile care aveau loc la Everleigh - erau bărbaţii 
cu cele mai adânci buzunare din Marea Britanie. Desigur, 
unul dintre ei era un membru al guvernului care îşi făcuse 
reputaţia datorită cruciadelor pe care le dusese împotriva 
corupţiei şi a criminalităţii. 

— Sunt surprinsă, spuse ea, că unii dintre aceşti 
bărbaţi ar risca să fie prinşi aici. 

— Uite şi motivul pentru care stau cu ochii aţintiţi pe 
străzi, spuse O'Shea. Clienţii mei ştiu că pot avea încredere 
în discreţia mea. 

Cât de ciudat ca un infractor să aibă ceea ce îşi dorea 
fratele ei cel mai mult: încrederea oamenilor importanţi. 

— infracţiunea se plăteşte, se pare. 

Gura lui zvâcni uşor. 

— Aşa este. Poate că, în loc să-i trimiţi o factură lui 
Taylor, ar trebui să-l angajezi să pregătească o capodoperă 
pentru licitaţia ta. 

El era un neruşinat, dar ea nu se aştepta la altceva. 

— Aş putea face asta dacă m-ar interesa doar banii. 
Dar există la mijloc o chestiune de onoare. 

— Hmm, spuse el. Onoare, chiar aşa. Nu este la fel de 
folositoare ca un chibrit când vine vorba despre a aţâţa un 
foc. 

— Sunt mai multe lucruri importante. 

— Aşa este, spuse el. Puterea, pentru unii. Vezi 
domnii aceia de jos? Ei ştiu că-i am... aici. El îşi întinse 


mâna, mimând cu degetele sale lungi cum prinde şi strânge 
ceva. Inelele sale străluceau în lumina candelabrului de 
deasupra. 

— Presupun că aşa reuşeşti să ţii deschis locul acesta, 
spuse ea încet. Pentru că, dacă priveşti de aici, este evident 
că nu arată ca un club social. 

EI îi făcu cu ochiul. 

— S-au legat o mulţime de prietenii la zaruri. Dar, 
bineînţeles, mă ajută să observ bărbaţii care fac legile. El 
se duse lângă balustradă şi îi oferi braţul. Când ea îl refuză 
categoric, el ridică din umeri şi se deplasă în ritm vioi în 
josul balconului curbat. 

— Nu mi se pare prea înţelept, spuse ea urmându-l. 
Să investeşti atât de mult într-un loc ce ar putea fi închis în 
orice moment. 

— După cum am spus, mă asigur că toate piesele sunt 
unse. 

Dar poliţiştii ieşeau la pensie, iar alegerile schimbau 
componenţa parlamentului. 

— Dacă ar fi ca piesele... să se schimbe, s-ar putea ca 
noua maşinărie să nu se dovedească atât de dependentă 
de uleiul tău. 

El zâmbi când deschise o uşă nemarcată. 

— Drăguţ din partea ta să-ţi faci griji pentru mine. 

Ea păşi pe lângă el într-un birou spaţios cu pereţii 
tapetaţi într-un imprimeu întunecat şi cu covorul înfăţişând 
un facsimil persan. Cât de ciudat era că bârlogul diavolului 
mirosea vag a lavandă! 

Când se aşeză într-un fotoliu din faţa biroului, pielea 
de pe el o primi ca într-o îmbrăţişare delicată. O'Shea luă 
loc pe un scaun din spatele biroului care arăta absolut 
magnific - cu multe ornamente sculptate în lemn de nuc şi 
cu picioare modelate să pară întortocheate ca dragonii-de- 
mare. 

Ea atinse o gheară gravată delicat. 

— Aceasta nu este o reproducere, spuse ea cu uimire. 

Biroul avea cel puţin trei sute de ani. 

— Da? O'Shea părea mulţumit. Nu eram sigur. Îşi 


trecu podul palmei peste suprafaţa netedă a biroului. Mi-a 
plăcut totuşi. 

O coincidenţă. Ea îşi imaginase că gustul lui se 
îndrepta mai degrabă către lucruri ieftine şi poleite. Cu 
toate acestea... 

— Dacă doreşti vreodată să-l vinzi, cred că ar merge 
pentru şaizeci de guinee. 

El zâmbi. 

— Atunci, ar fi o afacere bună. Nu-mi datora decât 
treizeci. 

Ea îşi trase mâna înapoi în poală. Era evident că acest 
birou fusese luat de la vreun amărât care nu-şi putuse plăti 
datoriile. Acest lucru o făcu să-şi piardă interesul pentru 
birou. 

— Şi dacă nu ţi-ar fi plăcut? 

El o privi direct în ochi. 

— Atunci am fi avut o problemă eu şi el. 

Ea ezită. Dacă intenţiona să-i propună o înţelegere, ea 
trebuia să ştie, de asemenea, că putea avea încredere în el 
că nu o s-o... abuzeze. 

— L-ai fi rănit? 

El îşi înclină uşor capul, analizând-o. Unghiul acela 
făcu să-i alunece o şuviţă groasă de păr brunet peste unul 
din ochii săi cenuşii. În mod ciudat, simţea cum o mânca 
mâna să dea la o parte şuviţa aceea. 

— Eu nu fac acte de caritate, spuse el uniform. Dar nu 
am ucis niciodată un om pentru o datorie. 

Ea fu străbătută de un fior ce o făcu să se încordeze. 
Oare omorâse oameni pentru alte lucruri? 

— Inţeleg. 

Un licăr de umor negru îi curbă buzele pline. 

— Dacă te ia cu leşin, am să-ţi reamintesc că ai venit 
aici din proprie iniţiativă - şi că, de asemenea, eşti liberă să 
pleci în acelaşi mod. 

— Eu nu leşin niciodată. Scoase un suspin lung. Pot să 
te întreb atunci care ar fi justificarea potrivită pentru o 
crimă? 

El ridică dintr-o sprânceană. 


— Eşti însetată de sânge? 

Ea îşi muşcă buza. 

— Sunt pur şi simplu curioasă. 

O'Shea o studie, păstrându-şi impasibil chipul 
întunecat. Simţea şi ea că era măsurată, că îi căuta vreun 
semn de agitaţie sau de slăbiciune. Dar nu găsi nimic. 

În ceea ce privea slăbiciunile lui... Ea fusese instruită 
încă de la o vârstă fragedă să caute defecte. Unora ar 
putea să nu le placă proeminenţa obrajilor lui - dar 
maxilarul său pătrat îi echilibra foarte bine. Buzele sale 
erau vulgare, pline şi revoltător de senzuale. Dar linia aspră 
a nasului său capta atenţia înainte să-ţi poţi face o părere. 

Ea nu văzuse nicio femeie în sala de jocuri. Aceasta 
trebuie să fi fost politica acelui loc. Altfel, ea nu avea nicio 
îndoială că acolo s-ar fi aflat femei de prost gust aliniate să 
joace, pur şi simplu pentru şansa de a-l zări pe el. 

— Violenţa este un mod lipsit de tact de a rezolva 
lucrurile, spuse el în cele din urmă. Dar este necesară, în 
cazuri rare. 

— Şi consideri că eşti un judecător bun al situaţiilor în 
care trebuie să recurgi la ea? 

El o privi ţintă. 

— Luna trecută aveai o propunere pentru mine. Dacă 
era vorba despre o crimă, nu cauţi unde trebuie. 

Ea simţi cum i se scurgea sângele din cap. 

— Nu avea nimic de-a face cu rănirea cuiva. 

— Nu? El îşi împreună mâinile deasupra biroului, 
îndoindu-le astfel încât inelele îi străluciră. Atunci despre ce 
era vorba? Presupun că e implicat şi Pilcher. 

Ea ezită. Chiar voia să facă asta? Să propună o alianţă 
cu un... bandit, un jucător de noroc şi un criminal? 

— Haide, dragă! Dacă nu este vorba despre o crimă, 
atunci nu poate fi atât de rău. 

Ea se îmbujoră. Poate că nu faţa lui era cea care o 
atrăgea. Ea stătea prost la memorarea feţelor, dar nu uita 
niciodată o voce. A lui era plină şi armonioasă. Intunecată 
ca noaptea, cu rezonanţă. 

Dintr-odată, se simţi nesăbuită. Ce avea de pierdut? 


Asocierea cu O'Shea îi putea strica reputaţia. Dar pierderea 
casei de licitaţii ar distruge-o. 

— Nu Pilcher este problema. Ci fratele meu, Peter 
Everleigh. El... îşi drese vocea. Nu-mi place să spun asta, 
dar el nu este capabil să administreze o afacere. 

— Cu siguranţă nu are talent la cărţile de joc, spuse 
domnul O'Shea pe un ton plăcut. 

Ea se uită la el. 

— Vine aici? 

— O dată sau de două ori. Niciodată nu a plecat fără 
datorii. 

Ea nu ştia asta. Vestea îi amări replica următoare: 

— Banii pe care i-a pierdut nu erau ai lui ca să-i joace 
la jocurile de noroc. El delapidează profiturile casei noastre 
de licitaţii. Dacă frauda lui ar fi descoperită, scandalul ne-ar 
distruge. 

— Păcat! Şi Pilcher? L-ai cunoscut. Nu-l placi, din câte 
am văzut. Ce legătură are el? 

— Oh, eu... Ea ezită, tulburată în mod ciudat de 
necesitatea de a spune acele cuvinte cu voce tare. Fratelui 
meu i-a intrat în cap că mă voi căsători cu el. 

El ridică dintr-o sprânceană. 

— Şi tu nu vrei. 

Ea se simţi jignită. 

— Bineînţeles că nu. Nu am nicio intenţie de a mă 
căsători cu cineva. Dar Peter a ameninţat că vinde casa de 
licitaţii dacă nu mă conformez. Şi domnul Pilcher, la rândul 
său, este ciudat de stăruitor. 

El se lăsă pe spate, cu un zâmbet încolţit pe buze. 

— Nu este chiar atât de ciudat, aş spune eu. Te-ai 
uitat vreodată într-o oglindă? 

Ea se înroşi. Se descurca să ignore complimentele din 
partea clienţilor, dar, când veneau din partea unui escroc, 
astfel de cuvinte erau enervante. 

— Nu-mi pasă de motivul pentru care este el 
interesat. Dar, cu încurajarea fratelui meu, el a devenit 
cam... neplăcut. 

— Cum? 


— Nu merită timpul tău. 

— Eu voi decide asta, spuse el categoric. 

Ea se încruntă. 

— În regulă. Într-o seară de curând... el îl aştepta pe 
fratele meu la noi acasă. M-am întors târziu acasă şi l-am 
găsit pe Pilcher singur în salon. Nu aveam nicio intenţie să 
vorbesc cu el, dar el a insistat. Când am încercat să plec, el 
m-a apucat de încheietură şi... | se păru stupid, deodată, să 
se plângă de faptul că fusese atinsă aşa, când probabil că 
O'Shea se dovedea mult mai aspru în compania altor femei. 
Nu a fost nimic, mormăi ea. 

Dar nu-i plăcea să se gândească ce s-ar fi întâmplat 
dacă nu ar fi intrat majordomul. 

O'Shea se uita la ea cu ochii mijiţi. 

— Ai obiceiul de a-ţi pune la îndoială instinctele, 
domnişoară Everleigh? 

— Nu. 

— Bun. 

Zâmbetul lui fu rapid şi tăios, de parcă ea tocmai 
trecuse vreun test. _ 

Aprobarea o nelinişti. Işi lăsă privirea în jos, dar părea 
că nu exista niciun loc sigur unde să se poată uita. La un 
moment dat, el îşi deznodă lavaliera, iar gulerul i se 
deschise şi îi dezvălui linia puternică a gâtului. Haina de 
seară îi venea foarte strâns, subliniind musculatura 
puternică a trunchiului. Era destul de înalt încât să treci în 
primă fază cu vederea constituţia sa puternică. 

l-ar plăcea să-l vadă pe Pilcher încercând să fie 
grosolan cu un bărbat ca acesta. 

— Să lăsăm asta la o parte, spuse ea. Vreau să te 
angajez, domnule. Să-l opreşti pe fratele meu să mai 
jefuiască. Şi să... Ea îşi drese vocea. Să-l convingi să nu 
vândă casa de licitaţii. 

— Şi să-l descurajeze pe Pilcher? 

Ea ridică din umeri. 

— Ar fi un bonus plăcut. Dar preocuparea mea 
principală este Everleigh. 

El încuviinţă din cap, apoi bătu odată cu degetele în 


masă. 

— Cum să-l opresc pe fratele tău? 

Faptul că el se arăta interesat o încurajă. În definitiv, 
ar fi putut pur şi simplu să refuze. 

— Nu-mi doresc să-l răneşti. Eu pur şi simplu vreau să 
fie... în imposibilitatea de a face parte din conducerea casei 
de licitaţii. 

— Frumos spus, zise el. Să ne lămurim. Vrei să-l dai 
afară. 

Ceva din postura lui uşor neglijentă o făcea să se 
simtă extrem de conştientă de cât de greu îi era să se 
stăpânească şi de emoţiile pe care încerca să le ascundă. 

— Acesta este un alt fel de a spune, da. 

El zâmbi. 

— Nu este prea frăţeşte, nu-i aşa? Să-l laşi la mila 
mea. 

— Sentimentele mele n-au nicio legătură. O femeie de 
afaceri nu acţionează niciodată din duşmănie. 

Râsul lui fu scurt şi surprins. 

— Chiar aşa? Ai auzit asta în vreo predică a vreunui 
pastor sau ai născocit-o chiar tu? 

Ea se aplecă în faţă. 

— Chiar cred asta, spuse ea cu înflăcărare. Compania 
este singura mea grijă. Tata ne-a încredinţat Everleigh 
amândurora. Dar Peter nu dă doi bani pe ea. Pe el îl 
interesează numai politica. Foarte bine, el ar trebui să fie 
încurajat să-şi direcţioneze toată atenţia în domeniul 
politicii. Asta îmi doresc. 

O'Shea încuviinţă din nou din cap, privirea lui rătăcind 
pe chipul ei. El părea ciudat de fascinat de gura ei, studiind- 
o puţin cam mult pentru ca ea să se simtă confortabil. 

— Femeie de afaceri, zici. 

— Da. Atenţia lui o făcu să se simtă mult prea 
încălzită şi neliniştită, ca şi cum sângele îi curgea prea 
repede sau pielea îi devenise prea strâmtă. Dintr-odată, 
inima începu să-i bată mai tare decât ar fi fost de aşteptat. 
Imaginaţi-vă că sunt asexuată, dacă vă deranjează ideea 
de femeie de afaceri. 


El zâmbi. 

— Asta chiar ar fi păcat. 

— Ascultă, spuse ea mai tăios. Mă poţi ajuta sau nu? 

— Ce spui de instanţa de judecată? Dacă este un 
infractor aşa cum susţii, adu-i aceste acuzaţii. 

— Fireşte că m-am gândit la asta. Işi imagina că era 
vreo idioată? Dar instanţa nu ar permite discreţia. Ar trebui 
să dezvălui în mod public fărădelegile lui Peter. lar ace/ 
scandal ar distruge şi compania. Nimeni nu vrea să aibă 
vreo legătură cu o casă de licitaţii care înşală şi fură de la 
clienţii săi. 

— Destul de adevărat. Ochii lui O'Shea îşi pierdură 
concentrarea cât timp se gândi, iar ea simţi că putea 
respira din nou când scăpă de privirea lui fixă. Bun. Fără 
instanţe, fără violenţă. O propunere complicată. Şi eu ce 
primesc? 

— Bani, desigur. 

— Ah! El privi în jos la mâna pe care şi-o ţinea pe 
birou, întinzându-şi degetele şi îndoindu-le uşor, ca şi cum 
ar fi făcut asta pentru a admira strălucirea nefirească a 
nestematelor de pe degetele sale lungi. O mică problemă. 
Nu am nevoie de bani. 

El avea, de fapt, nevoie de bun-gust. 

— Mă surprinzi, domnule O'Shea. Poţi avea vreodată 
suficienţi bani? 

El îi aruncă un zâmbet rapid şi uimit. 

— O fată pe gustul meu! 

— Nu, nu la asta m-am referit. Nu banii erau 
principala ei preocupare. Doar că... El nu i se păruse genul 
de bărbat care să refuze un profit. O caricatură politică 
recentă, agitându-se împotriva criminalităţii şi a corupţiei, îl 
ilustrase stând în afara Casei Diamantelor aşezat peste o 
grămadă de saci de bani. Chiar şi nepoata lui sugerase la 
un moment dat că banii i-ar influenţa interesul. 

— De ce anume ai nevoie dacă nu de bani? 

— Ei bine... El îşi plecă privirea, acoperindu-şi ochii 
cenuşii când îşi înclină mâna ca să-şi studieze inelele. Din 
câte îmi amintesc, fratele tău ocupă un loc în Consiliul 


Municipal al Lucrărilor. 

Ea se încruntă. 

— Da, aşa este. 

— Care este scopul lui acolo? 

— Reprezintă o piatră de temelie pentru cariera sa 
politică. 

— Mă gândeam eu. Fratele tău nu s-a născut într-o 
familie cu tradiţie în politică. Va trebui să-şi clădească 
singur drumul. 

— Asta este intenţia lui. Ce are asta de-a face cu 
Everleigh? 

— Fără îndoială că foloseşte acele fonduri obţinute 
prin mijloace necinstite pentru a-şi cumpăra prietenii. Îşi 
ridică privirea. Şi va avea nevoie de ei. Pentru a deveni un 
membru propriu-zis, el va trebui să se asigure că nici ei nu 
au vreun motiv să-l evite. 

Ea îl înţelegea acum. 

— Şantajul nu va funcţiona. Reputația sa este legată 
de succesul companiei Everleigh. El n-ar crede niciodată că 
l-aş expune, dacă asta ar însemna să fie pusă în pericol 
compania. 

— la-o uşor! O'Shea îi oferi un zâmbet strâmb, menit, 
fără îndoială, să o farmece. O iubită frumoasă ca tine mi-ar 
pune creierul pe moaţe. 

Ea pufni. Păcat că domnul O'Shea nu-i auzise încă 
porecla. Linguşelile tipic masculine erau irosite pe o regină 
de gheaţă. 

— Atunci desfă-le, spuse ea. Şi grăbeşte-te! Am 
întâlniri de onorat. 

Zâmbetul lui păli. 

— Consiliul Municipal al Lucrărilor a ajuns să fie ca un 
ghimpe în coasta mea. In partea de vest am două clădiri 
condamnate la demolare de un inspector care îi raportează 
lui Pilcher. El nu are nicio autoritate în Whitechapel, dar se 
pare că flăcăii de la reşedinţa Berkeley vor susţine oricum 
cererea lui. 

Ea se încruntă. 

— Cererea lui pentru... 


— Demolarea clădirilor. El le cataloghează drept 
periculoase. O'Shea ridică din umeri. Mi-am înaintat propria 
cerere ca să o opresc, dar va fi nevoie de încă un vot. Când 
am adăugat prietenii pe care îi am în comisie, am văzut că- 
mi lipseşte un singur om. Votul fratelui tău ar face diferenţa 
pentru mine. 

Ea înţelesese foarte bine, şi odată cu asta venise şi 
dezgustul. Consiliul Municipal al Lucrărilor întreprinsese o 
campanie de demolare a clădirilor periculoase şi de 
asigurare a condiţiilor decente de locuit pentru săraci. 
Domnul O'Shea fusese împotriva acestui lucru, la fel ca toţi 
proprietarii. Cât de josnic! Cât de revoltător! 

Dar sentimentele personale nu-şi aveau locul în 
afaceri. Ea îşi reţinu cu greu dezgustul. 

— Mă tem că nu am nicio influenţă asupra lui. Nu l-aş 
putea convinge să-ţi cruţe clădirile. 

— Nici nu mă aştept la asta, spuse el sec. Tu nu poţi 
nici măcar să-l opreşti să te mai jefuiască. 

Ea se enervă. 

— Da, îţi mulţumesc că mi-ai amintit. Chiar îmi place 
acest mod direct de a vorbi. 

— Nu este distractiv? El îşi strânse pumnul şi îşi trosni 
degetele cu zgomot. Acum, mie mi se pare că avem nevoie 
de un motiv potrivit pentru şantaj. Ceva care să-l facă pe 
fratele tău să ni se supună. Tu spui că ameninţarea nu 
trebuie să aibă legătură cu casa de licitaţii, pentru că nu te- 
ar crede niciodată că vorbeşti serios. Aşa că trebuie să fie... 
El se încruntă. Nişte informaţii pe care ştie că le ai şi care 
nu te-ar afecta prea mult pe tine, dar a căror dezvăluire i-ar 
distruge speranţele pentru o carieră politică. 

— Inteligent, spuse ea categoric. Păcat că nu cunosc 
astfel de secrete. 

— lţi reamintesc că trebuie să servească şi scopurilor 
mele. Vreau voturile lui acum şi în viitor. 

— Şi eu mi-aş dori o lume în care Everleigh să fie 
exclusiv a mea, spuse ea. Dar trăiesc în prezent, domnule, 
nu în poveşti. 

Când el se aplecă înainte, lăsându-şi greutatea pe 


coate, buzele lui se curbară într-o jumătate de zâmbet care 
o făcu să tresară. 

— Atunci va trebui să transformăm o poveste în 
realitate, spuse el. Voi locuiţi sub acelaşi acoperiş, nu-i aşa? 

Ea încuviinţă din cap, muşcându-şi buza foarte tare, 
ca o pedeapsă pentru accelerarea prostească a pulsului. 

— Atunci, ai acces la tot ce ne este necesar. Vei plasa 
ceva. Dovada unui scandal pe care el trebuie să-l ascundă 
dacă vrea să-şi menţină imaginea bună în ochii prietenilor 
să-i fandosiţi. 

Ea suspină. 

— Dovada a ce? Peter juca jocuri de noroc - dar cine 
nu o făcea? Era un crai - dar nu se încurca niciodată cu 
femei căsătorite. Trebuie să mă ajuţi, spuse ea. 

Mintea nu o ajuta cu chestiuni de-astea josnice şi 
corupte. El oftă. 

— Păi... ei nu se pronunţă în privinţa clădirilor decât 
peste o săptămână sau două. Dă-mi puţin timp să mă 
gândesc! 

— Nu am timp! Ţi-am spus, intenţionează să vândă 
locul! 

— Păcat, zise el cu compasiune. Parcă nepoata mea 
mi-a spus că deţii jumătate. 

— Aşa este, dar nu mă pot opune decât dacă sunt... 

Căsătorită. 

Ea rămase cu gura deschisă. El ridică dintr-o 
sprânceană, dar ea se simţi incapabilă să vorbească. O idee 
- absurdă, uluitoare, cu totul de neconceput - explodă în ea 
ca un foc de artificii. 

Nu. Nu putea propune aşa ceva. 

Dar pentru Everleigh... pentru binele afacerii... oare 
exista ceva ce n-ar face? 

Dumnezeu s-o ajute! 

— Ştiu o cale, şopti ea. 

— Da? 

Privirea lui o fixă, intensă şi neclintită. Aşa ar arăta un 
bărbat ţintind cu pistolul. Un criminal. Un bărbat periculos şi 
frumos. 


Singura ei speranţă. 

— El îşi doreşte o carieră politică. Cuvintele se simţiră 
grele pe limba ei împleticită. Buzele îi amorţiră, întregul 
corp îi îngheţă de şocul propriei sale cutezanţe. Ştiu cum să 
concepem un secret care i-ar distruge şansele. Ar fi 
secretul tău şi al meu, de asemenea. Ar face orice să ne 
împiedice să vorbim despre asta. 

O'Shea o privi cu ochii mijiţi. 

— Nu pari prea încântată de idee. 

— Nu sunt, spuse ea. Este de-a dreptul un coşmar. 
Căsătoria, domnule O'Shea. Se înecă cu următoarele 
cuvinte. A ta cu mine. 


— E, iată o masă întinsă cum se cuvine, spuse 
Roşeaţă. Nu am mai avut o astfel de friptură de când a 
murit mama. 

În timp ce privea peste masa întinsă pe care se aflau 
o mulţime de feluri de mâncare savuroase, pe faţa sa largă 
se întipări un respect aproape religios. 

Nick schimbă o privire amuzată cu Patrick Malloy, 
care stătea în dreapta lui. Se încăieraseră destul de tare 
înainte să se aşeze să cineze. Peggy, soţia lui Malloy, 
insistase ca Nick să se aşeze în capul mesei. Atunci când 
Malloy mormăise ceva în privinţa drepturilor unui bărbat, ea 
îi răsucise urechea până când el chiţăise o aprobare. 

Acum, Nick prezida peste o masă de paisprezece 
oameni, o lespede din stejar masiv pe care i-o dăruise celei 
mai mari fete a lui Malloy în ziua nunţii sale, în urmă cu 
şapte ani. Peggy, Patrick şi Roşeaţă se aşezaseră cel mai 
aproape, iar copiii mai mari ai lui Malloy stăteau în părţile 
laterale. 

Piciorul mesei ieşea din cameră, direct în casa scării. 
Dar, de când era Nick în serviciu, familia Malloy prosperase, 
iar acum deţineau şi etajul superior. Copiii lor deveniseră 
experţi în negocierea colţurilor mesei şi alergau în fiecare zi 
în sus şi în jos pe scări. Nepoţii, cea mai tânără generaţie - 


zgomotoşi, desculți şi veseli -, abia dacă încetineau 
întrecându-se în jos şi în sus şi împingându-se unii pe alţii 
ca să-şi umple farfuriile mai repede. 

Peggy aduse o strachină plină cu cartofi prăjiţi. 

— Dumnezeu să-i odihnească sufletul mamei tale, 
domnule Johnson. N-ar fi ghicit nimeni după tonul ei 
catifelat că era extrem de furioasă fiindcă aveau un englez 
la cină. Era adevărat că femeia avea o slăbiciune pentru 
bărbaţii cu burtă, iar Roşeaţă nu o dezamăgea. Sper că a 
trăit până la adânci bătrâneţi. 

— O, da, spuse el vărsând cartofii pe farfurie pentru a 
forma un morman. Şaptezeci şi patru de ani, şi fiecare mai 
aprig ca precedentul. 

— Sper că mai aveţi fraţi şi surori. 

— Patru, spuse Johnson. El înţepă un cartof şi mestecă 
fericit, continuând: Şi acum, în afară de ei, mai am doi 
nepoti şi trei nepoate. 

— Ehe... Peggy se uită radiind la el. Va trebui să-i 
ajungeţi din urmă. Să vă găsiţi şi dumneavoastră o fătucă. 

— O fată fără un apetit prea mare, adăugă Malloy cu 
amărăciune. Altfel, veţi mânca împreună totul din casele 
oamenilor din Whitechapel. Dă-mi cartofii ăia, băiete! 
Aşteaptă şi restul să primească. 

Johnson se conformă în grabă. Pentru un minut, 
singurele sunete care se auzeau fură clinchetul furculiţelor 
în farfuriile de tablă şi murmurul de satisfacţie din jur. 

— Familia este o binecuvântare, spuse Peggy Malloy. 

Nick îi simţi privirea fixându-l şi se pregăti pentru 
cuvântarea obişnuită. 

— Eu spun mereu că lucrul de care are nevoie un 
bărbat este o soţie, o fată potrivită care să vadă de el... 

— Aşa cum are nevoie de o gaură în cap, mormăi 
Malloy. 

— Ptiu! Părul lui Peggy devenise cărunt, dar ochii ei 
verzi păstraseră toată forţa adolescenţei sale în care, fără 
îndoială, arătase mult mai bine şi făcuse mulţi bărbaţi să se 
ruşineze cu privirea aceea aprigă. Îţi fac eu o gaură cum 
trebuie, Patrick Malloy! Ţine-o tot aşa, şi îţi vin de hac. 


— Uite, asta îngrijire, mormăi Malloy. Vedeţi, băieţi? 
Căsătoria şi crima merg mână în mână precum carnea şi 
sarea. 

Roşeaţă uită să mestece, iar maxilarul său rămase 
blocat de îngrijorare. Nick îi oferi un zâmbet liniştitor. Ca 
străin, era uşor să înţelegi greşit ce era cu familia Malloy. 
Patrick era un bătrân ciudat şi dur cu ochi negri reci şi cu o 
faţă lată şi o expresie deloc binevoitoare. Se uita şi mârâia 
ca o potaie turbată. Într-o încăierare, se lupta ca nimeni 
altul, vai de cel care credea că părul lui alb şi ridurile 
însemnau slăbiciune. 

Dar el şi Peggy îşi făcuseră o viaţă bună împreună, şi 
o dată sau de două ori, când Nick intrase prea repede pe 
uşă, îi prinsese frecându-şi nasurile ca doi porumbei. 

— Am fi cu toţii foarte norocoşi să avem parte de aşa 
ceva, spuse Nick. Îşi ridică paharul: o halbă cu bere neagră; 
el venea întotdeauna la cină cu un butoi de la Neddie's. Să 
avem sănătate şi noroc! 

Cănile se ridicară. 

— Şi pentru căsătorie, spuse Peggy privindu-l direct în 
ochi. N-are niciun rost să o tot amâni. 

În loc să răspundă, el îşi făcu de lucru cu băutura. 
Peggy îl bătea la cap de fiecare dată când lua cina la 
familia Malloy. Ea nu avea de unde să ştie că în acea zi el 
nu se gândea la nimic altceva decât la căsătorie. 

Viaţa avea o doză de perversitate, nu-i aşa? Elo 
urmărise de ani buni pe Catherine Everleigh, încă de când 
nepoata lui plecase să lucreze la acea casă de licitaţii. Era 
greu să nu o urmăreşti, pentru că ea era cu adevărat o 
legendă vie. Ai auzit de femei ca ea în poveşti şi în basmele 
spuse copiilor: părul ca firul de aur, ochii ca violetele, pielea 
fără pete sau vreun pistrui rătăcit. Da, o urmărise cu o 
curiozitate fără temei, fără a se aştepta vreodată în viaţa 
lui să se apropie atât de mult de ea încât să o poată atinge. 
Nepoata lui vorbea despre ea, spunând că uneori era 
numită Regina de Gheaţă, deoarece nu arăta vreun interes 
domnilor care îi dădeau târcoale. 

El ar plăcea-o pentru asta. Cea mai frumoasă femeie 


din Londra strâmbând din nas către toţi cei care întorceau 
capetele după ea. „O femeie extraordinară”, se gândise el. 

Dar evident că nu era adevărat, din moment ce ea Îl 
ceruse pe e/în căsătorie. 

„Trebuie să fie o căsătorie adevărată”. Aşa îi spusese 
ea la Casa Diamantelor cu o zi în urmă. In acel moment, el 
îşi dăduse seama că visase la aşa ceva. Un bărbat putea 
sta treaz o mie de nopţi, cu mădularul în mână şi gândindu- 
se la o femeie. Dar când apărea ea şi îi spunea că trebuia 
să se culce cu ea? Acesta era, în general, un semn clar că 
el se afla încă în patul său, cu ochii închişi, pierdut în starea 
de veghe. 

Doar că totuşi nu fusese un vis. Şi el trebuia să decidă 
ce să facă în acea privinţă. 

— Domnule O'Shea, domnule O'Shea! 

Nişte mânuţe îl trăgeau de mânecă. 

— Lasă-l în pace, spuse Peggy tăios. Mary, ai grijă de 
copilul tău! 

Nick îi făcu un semn din cap lui Mary, care se ridica 
deja din scaunul său de lângă piciorul mesei. 

— Este în regulă, spuse el. Işi lăsă jos furculiţa şi se 
întoarse către băieţel - Garod, aşa credea că îl chema, deşi 
Mary şi soţul ei făceau tot posibilul să-l zăpăcească cu câte 
un nou-născut în fiecare iarnă. Ce este? 

Garod îi câştigase atenţia deplină, dar se părea că nu 
ştia ce să facă cu ea. Se uita în sus la Nick, respirând din 
greu şi mişcându-şi sprâncenele ca şi cum ar fi încercat să 
dea glas propriilor gânduri. 

— Vreau... vreau... 

— Spune odată, zise Peggy. Apoi lasă-l pe om să 
mănânce! 

— Vreau să lucrez pentru tine! 

În jurul mesei izbucniră râsete. Nick zâmbi şi îşi puse 
mâna pe capul băiatului. 

Era atât de mic. Oare şi el fusese aşa micut? 

— Ei bine, acesta este un compliment pentru mine, 
spuse el cu gravitate. Dar mai trebuie să creşti. Îl vezi acolo 
pe Johnson? întrebă şi făcu semn către Roşeaţă. 


Băiatul se uită. Ochii lui se măriră. 

— Da, e mare, nu-i aşa? Crezi că poţi să creşti atât de 
mare? 

Garod îşi linse buzele. 

— Aşa cred. Cred. 

Malloy pufni. 

— Ca piticul ăsta? 

— Hei! strigă Mary de-a lungul mesei. 

Nick râse. 

— Ei bine, va fi nevoie de ceva muncă, îi spuse el lui 
Garod. Şi de multă mâncare. Ce-ai zice să mergi să-ți 
mănânci cina şi să-ţi pui mintea să crească? 

Garod încuviinţă din cap şi alergă la farfuria lui. 

Peggy se holba. 

— Nu voi spune nimic, zise ea când îi întâlni privirea. 
Dar un bărbat are nevoie... 

— Dumnezeu să ne ajute, i-o tăie soţul ei. Lasă-l pe 
băiat în pace! 

— Va fi un tată bun, asta e tot. 

— Mulţumesc, spuse Nick pentru a preveni izbucnirea 
lui Malloy. 

Dar, când se aplecă din nou asupra mâncării, îi pieri 
pofta. 

El nu se gândise niciodată prea mult la căsătorie. 
Poate într-o zi, când avea să fie bătrân şi cărunt - poate 
atunci, îşi imaginase el, s-ar putea gândi să facă nişte copii. 
Dar nu ar face-o până nu ar şti cu certitudine că urmaşii lui 
nu ar duce lipsă de nimic. O spusese chiar şi Catherine 
Everleigh: niciodată nu sunt destui bani. El era un nenorocit 
de irlandez într-o lume a englezilor, şi i-ar fi trebuit mai 
mult de o duzină de clădiri, o mică avere, ca să fie pregătit 
să aducă un copil pe lume. El avea nevoie... Nu-şi putea 
imagina de ce anume ar fi avut nevoie ca să simtă acea 
siguranţă, acea certitudine a viitorului. De o fortăreață, 
poate. De un regat doar al lui. Dar cu siguranţă nu avea să 
zămislească un copil înainte de a găsi acea fortăreață. 

Contractul acela pe care i-l trimisese Catherine 
vorbea despre copii. El îl răsfoise, îl citise cu voce tare, 


silabă cu silabă. „După o perioadă de cinci ani, acest 
contract va fi desfăcut printr-o cerere de divorţ ca urmare a 
adulterului şi a abandonului domnului O'Shea, aşa cum 
prevede legea. Sau, în cazul în care ambele părţi îşi dau 
consimţământul, căsătoria va continua, iar părţile se vor 
angaja să nască moştenitori - doi vor fi consideraţi 
suficienţi...” 

Ce limbaj sec pentru a descrie asemenea riscuri 
înfricoşătoare. Sorţii se puteau schimba într-o clipă. Doi 
copii? Prin aceste părţi, cu doi abia se începea. Boli, vreme 
rea, un moment de neatenţie pe o scară şubredă... şi apoi, 
dacă reuşeai să-i faci să treacă de primii ani, te accidentai 
pe stradă trecând prea aproape de o trăsură. Cu braţul 
rupt, nu mai puteai câştiga bani. Şi apoi ce se întâmpla? 
Nick văzuse prea multe soţii, prea multe văduve 
înfometându-se astfel încât copiii lor să poată mânca. lar el 
era un bărbat cu partea lui de duşmani, având mai multe 
şanse să o facă văduvă pe soţia lui. 

Desigur, o femeie precum Catherine nu ar fi 
neajutorată dacă ar ajunge văduvă. Ea avea propria 
afacere, propriii ei bani şi aparţinea unei lumi unde 
pericolul se afla întotdeauna la cel puţin zece străzi 
distanţă. In partea ei de oraş, oamenii se plimbau seara ca 
să privească apusul de soare. Ei nu se temeau de umbre. 

— Unde ţi-e gândul, băiete? Malloy îşi cobori furculiţa. 
Te îngrijorează şedinţa comisiei? 

Peggy se uită în spaţiul dintre ei, apoi se întoarse cu 
spatele - semn clar că ea nu avea să tragă cu urechea. 

Johnson îşi trase scaunul mai aproape. 

— Eşti sigur că nu poţi obţine încă un vot? îl întrebă el 
pe Malloy. 

Malloy reprezenta Whitechapel în Consiliul Municipal 
al Lucrărilor. 

— Am pupat mai multe cururi de englezi decât 
scoţienii după 45, izbucni el. Nu mai pot stoarce sau scoate 
niciun vot de la ei. 

— Atunci a venit vremea să începem să le dăm în cap, 
spuse Johnson. 


Nick se gândi la Catherine Everleigh stând pe balconul 
din Casa Diamantelor. El nu avea niciun interes în a deveni 
secretul vreunei femei bogate sau în a intra într-o căsătorie 
în care să se lupte întotdeauna să fie superior. El nu ar 
putea tolera lipsa de respect; muncise prea mult ca să 
accepte acum condescendenţa. 

Dar acum în minte nu-i venise surâsul ei dispreţuitor - 
deşi Dumnezeu ştia că îl stăpânea destul bine -, ci expresia 
ei în timp ce studia jocurile de noroc de la Casa 
Diamantelor. Ea nu privise uluită, aşa cum obişnuiau să 
facă femeile când înțelegeau cât era de bogat. 

Ea întrebase însă cât de mult datora pentru toate 
astea. Nimic, îi spusese el. 

Apoi ea păruse destul de impresionată. 

Ea se considera o femeie de afaceri. Nu o lady, până 
la urmă. Şi, când venise vorba despre afaceri, ea se uitase 
la el cu respect. 

El era nebun de legat, nu exista nicio îndoială. Dar, 
dacă n-ar fi fost un joc nebunesc de noroc - sau două -, el 
ar fi fost mort acum, sau aproape mort de foame, sau căzut 
beat într-un şanţ, nu prezidând peste această masă, având 
respectul - sau frica, depinde - fiecărui bărbat din comună. 

Aşa că îşi drese vocea şi îşi înfipse furculita într-un 
cartof, pentru că îi revenise deodată pofta de mâncare. 

— Veşti bune băieţi, spuse el. Se pare că am ultimul 
vot până la urmă. 


Capitolul 4 


Logodnica lui Nick sosi la cinci şi jumătate, într-o 
după-amiază ploioasă de joi. In timp ce descuia uşa, Nick o 
observă repezindu-l pe birjar, după care rămase cu ochii 
după trăsură, cu o expresie de indignare întipărită pe chip, 
înainte să-şi vină în fire. Ea tresări şi se grăbi spre uşă. 

El o deschise larg. Ea păşi înăuntru, privind atent în 
jurul holului pustiu. 


— Nu e nimeni? 

— l-am spus registratorului să-şi trimită personalul 
acasă, spuse Nick. Care a fost problema cu birjarul? 

— Ticălosul s-a gândit să-mi ceară prea mulţi bani. Ea 
îi aruncă un pachet cu ambalajul maro udat de ploaie şi îşi 
dezlegă nodul de la gât cu mişcări elegante. Mantia căzu, 
dezvăluind o rochie neagră din mătase, fără nici măcar o 
panglică pentru decor. 

El făcu fără îndoială ceva zgomot, deoarece ochii ei ca 
de lavandă îl priviră tăios în vreme ce ea îşi plia mantia 
peste braţ. 

— Ce te amuză? 

— Cine a murit? întrebă el. 

Ea se uită în jos. 

— Oh. Tatăl meu. Am purtat asta la înmormântarea 
lui. 

El regretă întrebarea. Ea îşi întinse mâinile 
înmănuşate negre, cerând pachetul înapoi. 

— Ce e asta? întrebă el când i-l întinse. 

Se simţea moale, ca o haină. 

— Ceva pentru mai târziu. Ai autorizaţia? 

Ea n-ar fi o soţie convenabilă. Fiecare vorbă pe care o 
rostea cădea ca o perlă de pe buzele ei, rece, rotundă şi 
extrem de netedă, în tot acest timp fixându-l cu o privire 
tăioasă precum cuţitele. 

El scoase autorizaţia din buzunar. Ea o luă să o 
studieze. 

— Pare reală. 

— Nu-i aşa? spuse el pe un ton agreabil. 

Ea se uită la el cu ochii mijiţi a neîncredere. 
Sprâncenele ei erau într-o nuanţă mai închisă decât părul, 
ridicându-se într-un unghi dramatic, precum păsările în 
zbor, şi atribuindu-i un aer de autoritate firească pe care 
fără îndoială se baza atunci când dirija nobilimea care îi 
călca pragul casei de licitaţii. 

— Aceasta nu este o glumă, domnule O'Shea. Dacă 
nu sunteţi sigur de autenticitatea acestui document... 

— Este o autorizaţie adevărată, spuse el. Şi am plătit 


o sumă frumuşică să fac rost de ea, de la un bărbat care 
ştie că nu trebuie să mă înşele. Cred că o vei considera în 
ordine. 

— Ar fi bine să fie aşa, mormăi ea. 

Dar o parcurse fără grabă, stând în lumina zilei 
ploioase care se revărsa deasupra intrării. 

Pielea ei îl fascina. Arăta netedă ca smântână, fără 
niciun semn lăsat de vărsat de vânt sau de alte maladii de 
care suferise el în tinereţe. Cum putea o femeie să arate ca 
un nou-născut? 

Hârtia fâşâia în locul unde o prinsese ea. El îşi dădu 
seama că ea încerca să-şi ascundă emoţiile. Era bine de 
ştiut că avea aşa ceva. Cu siguranţă că nu exista nimic 
femeiesc la ea. Se străduia din răsputeri să-şi ascundă 
frumuseţea. Avea o atitudine bătăioasă, cu umerii rigizi şi 
cu maxilarul încleştat. Mâinile ei, pe care el le văzuse o 
dată sau de două ori plutind ca o poezie prin aer, de cele 
mai multe ori stăteau împreunate la nivelul taliei. Acea gură 
micuță perfectă cu gropiţe pe fiecare parte zâmbea rareori, 
în timp ce bărbia sa mică stătea înclinată într-o poziţie mult 
mai potrivită bătăuşilor. 

Ea spărsese tiparele, asta făcuse. Apoi, ghici el, 
presărase cioburile ascuţite în urma ei, pentru a-i îndepărta 
pe nobilii care se ţineau după ea, gâfâind. 

Ea îi dădu autorizaţia înapoi. 

— Pare autentică, spuse ea cu o vagă uimire ce putea 
fi luată drept aluzia fină a unei insulte. Eşti sigur că poţi 
avea încredere în discreţia registratorului de la poliţie? 

— Este omul meu, spuse el. 

Ea îşi miji ochii. 

— Suntem în Anglia, domnule O'Shea. Sunt bucuroasă 
să vă spun că nu puteţi deţine pe nimeni. 

El râse. 

— Fii binecuvântată, copilă! Eşti ca un copilaş lăsat 
liber în lumea mare şi rea. 

Bunăvoinţa lui era o modalitate uşoară de a o face să 
devină în cordată şi să se încrunte. Un truc bun, pentru că 
altfel el se trezi gândindu-se că gura ei dorea zâmbete şi că 


trupul ei drăguţ şi mic era irosit fără mâinile unui bărbat 
care să îi poarte de grijă. Insăşi reținerea ei putea fi 
considerată o batjocură şi o provocare - chiar şi pentru el, 
un bărbat care practica reținerea ca o chestiune de 
diplomaţie. 

Dar nu era îndeajuns de pervers pentru a râvni lao 
femeie care părea dornică să-l pună la punct. 

El decise să o lase în pace, pentru binele său. 

— Mda, spuse el, eşti gingaşă ca un pui de primăvară, 
fără îndoială. 

— Vom accepta să nu ne punem de acord în privinţa 
gradului meu de naivitate, spuse ea cu răceală. Ce talent 
avea să vorbească în fraze încâlcite! Însă, dacă acest om al 
tău va scoate un cuvânt despre această căsătorie, totul va 
fi în zadar. 

Ea îl credea bun de nimic. 

— Şi doi cu doi fac patru, spuse el. Spune-mi ce nu 
ştiu. 

— Presupun că mi-ar lua mai multe vieţi. Dar cât de 
îmbucurător este că măcar ai cunoştinţele de bază ale 
aritmeticii. 

— Oh, sunt priceput la numărat. Doar cifrele mai mari 
îmi fac probleme. Devine mai complicat să numeri după 
cincizeci. 

Ea îl privi cu ochii mijiţi. Pe Dumnezeu şi toţi sfinţii, se 
gândi ea, el ar putea vorbi serios. El îi zâmbi din nou. O lăsă 
să fiarbă în propriile ei prejudecăţi. 

— Ei bine, am putea să terminăm cu asta, spuse ea în 
cele din urmă şi se întoarse către scări. 

El rămase cu un pas în urmă, nefiind suficient de sfânt 
încât să reziste să nu arunce o privire. Rochia ei s-ar fi 
potrivit unei văduve, dar, chiar şi îmbrăcată într-o pânză de 
sac, tot nu ar fi reuşit să-şi ascundă formele. Siluetă subţire 
către talie şi braţe şi plină în partea de jos - Dumnezeule, 
oare exista o formă mai frumoasă pentru o femeie? 
Rotunjimea plină a şoldurilor ei ar fi provocat strigăte într-o 
sală de concerte. 

Ea se uită peste umăr şi îşi dădu seama la ce se holba 


el. Faţa i se îmbujoră, după care îşi ridică fustele şi merse 
mai repede. 

El zâmbi şi o prinse din urmă. 

— De ce te-ai înroşit aşa? 

— Eu chiar sper, spuse ea cu glas înăbuşit, că a; 
înțeles contractul pe care l-ai semnat. Ce se va întâmpla 
după această ceremonie va fi un episod izolat. 

— Timp de cinci ani, spuse el. Cine ştie? Poate că vom 
renunţa la acel divorţ. 

Ea pufni. 

— Când vor zbura porcii. Dar măcar ai fost atent. 

— Doar la părţile bune. El râse când îi văzu privirea 
otrăvitoare. Are douăzeci şi opt de pagini, îi aminti el. 
Avocaţii ei îl scriseseră pentru alt bărbat - vicontele care 
fugise în cele din urmă cu nepoata lui Nick. In mare parte, 
se pusese accent pe posibilitatea ca ea să îşi vadă liniştită 
de muncă. Mă mir că Palmer l-a semnat. 

Nick putea admira o femeie hotărâtă să-şi câştige 
existenţa muncind. Dar bogaţii erau mai degrabă atraşi de 
femeile delicate şi inutile. Mult succes lui Palmer dacă spera 
acelaşi lucru în cazul nepoatei lui Nick! 

— Vicontele nu a avut obiecţii, spuse ea cu răceală. 
Acea partidă, exact ca aceasta, trebuia să fie o căsătorie de 
convenienţă. 

Ce termen amuzant! Îl auzeai doar din gura celor 
bogaţi. 

— Căsătorie de convenienţă, repetă el. Este posibil. N- 
am auzit niciodată despre o căsătorie care s-a dovedit 
convenabilă pentru mult timp. 

Când ajunse pe palier, ea se opri să-l aştepte. 

— Să înţeleg că eşti un cinic atunci când vine vorba 
despre dragoste. 

— În orice chestiune, dragă. 

— Bun. Şi eu la fel. 

— Păi, atunci ne potrivim perfect. 

Ea se uită la el, neştiind ce să înţeleagă din tonul lui 
sec. Între timp, Johnson şi Malloy apărură de după colţ. 

— Whitby se află în biroul său, spuse Johnson repede. 


El înclină din cap către Catherine. Domnişoară. 

Înclinând la rându-i scurt din cap, ea trecu pe lângă 
cei doi bărbaţi care veniseră să asiste, în calitate de 
martori. Nick o urmă încet, întrebându-se cât timp avea să-i 
ia să-şi dea seama că habar nu avea unde trebuia să 
meargă. Făcu zece paşi înainte de-a se întoarce. Lecţiile 
erau învăţate în astfel de momente mărunte. 

— Ai trecut pe lângă, spuse el pe un ton plăcut. A 
doua uşă pe dreapta. 

El putu să vadă chiar şi de la distanţă încordarea din 
maxilarul ei. Ea se întoarse şi se duse spre ei, deschizând 
uşa biroului lui Whitby cu o smucitură ce făcu geamul să se 
cutremure. 

Când ea dispăru înăuntru, Malloy murmură: 

— Ce temperament are! Sigur nu este irlandeză? 

Nick râse. 

— Dacă te aude că pui asta la îndoială, mă aştept să- 
şi taie venele pentru a dovedi contrariul. 

Apăru Whitby şi le făcu semn să înainteze. Era un 
bărbat sfrijit, cu o burtă umflată, picioare fusiforme şi o 
claie roşiatică de păr subţiată în centru, cel mai probabil o 
consecinţă a obiceiului său de a trage de păr. 

Se adunară în biroul mic. Whitby închise uşa, cu o 
uşurare evidentă. 

— După cum vedeţi, domnule O'Shea, am dispus 
evacuarea şi închiderea clădirii. De asemenea, am obţinut 
un registru separat, pe care-l voi ţine sub cheie în propria 
mea casă. Sper că îndeplineşte condiţiile dumneavoastră. 

— Pentru asta am plătit, spuse Nick cu lejeritate. 

Nu avea niciun rost să pretindă că Whitby îi făcea o 
favoare; altfel, bărbatul ar putea încerca să ceară achitarea 
taxei în loc să se bucure de şpagă. 

— Da, într-adevăr. Păi... fără pregătiri, atunci. Domnul 
Whitby traversă încăperea pentru a se aşeza la birou. 
Mireasa şi mirele să stea unul lângă celălalt, cu martorii de 
fiecare parte. 

Nick făcu un pas în faţă. În căldura uscată a biroului, 
el simţi, pentru prima dată, parfumul soţiei sale - ceva 


delicat şi deloc floral. Obscur, cu nuanţe de mirodenii 
exotice, ca parfumul pe care l-ar prefera un bărbat. El fu 
surprins nu de parfum, ci de faptul că ea îl alesese pentru 
această ocazie. Dintr-odată îşi reaminti de impulsul său 
stupid de mai devreme. 

Ei, fie ce-o fi! Işi descheie jacheta, ignorând zgomotul 
slab de nelinişte ce veni de la femeia de lângă el. 

— Am înţeles, spuse Whitby, că mireasa respectă 
tradiţia anglicană, iar mirele... 

— Nu-i de nicio religie, spuse Catherine cu răceală. Nu 
cred că este necesar să se specifice, nu în biroul 
registraturii. De asemenea, nu cred că este cazul să vă 
dezbrăcați aici, domnule O'Shea. 

Nick scoase micul buchet. Arătase mai bine în urmă 
cu o oră. l-l întinse lui Catherine. Ea îi aruncă o privire 
uimită, după care îşi lăsă pachetul pe jos şi luă florile între 
degetul mare şi arătător, cu nerăbdarea unei femei care 
acceptă o rozătoare. 

— Mulţumesc, spuse ea, şi aşeză buchetul pe biroul 
registratorului. Mai multe petale uscate se desprinseră de 
îndată, căzând apoi pe podea. Domnule Whitby, dacă doriţi 
să treceţi la subiect... 

— Da, da. Whitby îşi puse o pereche de ochelari pe 
nasul său cârn, apoi scoase o carte mică legată în piele, cu 
marginile aurite. În astfel de cazuri, există o ceremonie 
non-confesională pe care am putea... 

— Treci direct la întrebări, spuse Nick. Nu avem toată 
ziua la dispoziţie. 

Whitby aruncă o privire mirată către el şi apoi către 
Catherine. 

— Dacă sunteţi siguri... 

— Cu siguranţă am lucruri mai bune de făcut, spuse 
Catherine răspicat. 

— Bine, atunci. Whitby lăsă cartea jos. Luaţi-vă de 
mâini, dacă doriţi. 

— Trebuie? întrebă Catherine. 

Whitby înţepeni, ca şi cum coloana sa vertebrală îi 
crescuse brusc. 


— Dacă aceasta are să fie o căsătorie legitimă, 
domnişoară... 

— Oh, bine. 

Se întoarse spre Nick, ochii ei superbi ca lavanda 
privind ţintă la câţiva centimetri în dreapta urechii lui. Îşi 
întinse mâinile cu palmele în jos şi îşi ţinu degetele rigide. 

Când el le apucă, simţi deodată o senzaţie ciudată. 
Mâinile ei erau mult mai mici decât s-ar fi gândit. Şi mult 
mai calde. Pielea de pe dosul mâinilor ei era moale şi 
netedă sub mişcarea necugetată a degetelor lui mari. 
Degetele ei se mişcară uşor în prinsoarea lui, un reflex 
generat de surpriză, iar el, tot din reflex, i le ţinu locului. 

Palmele ei mici şi umede... 

— Ai bătături, spuse el. 

Un val de roşeaţă i se urcă în obraji. 

— Da, spuse ea cu o voce aspră, aproape nervoasă. 
Eu muncesc, vezi tu. 

Privind cu coada ochiului, el îi zări pe Johnson şi pe 
Malloy schimbând priviri mirate. Dar simţea că era greşit să 
se alăture batjocurii lor. Era evident că în sinea lui sălăşluia 
o urmă de respect. Aceasta era o căsătorie fictivă, dar, în 
ochii lui Dumnezeu şi ai statului, era la fel de reală ca 
oricare alta. 

— E un lucru bun ca o femeie să muncească, spuse el. 
Doar mă gândeam că ai putea folosi nişte mănuşi, atâta tot. 

Ea îi întâlni privirea în cele din urmă, iar sprâncenele 
ei se încruntară puţin, ca şi cum ar fi căutat o semnificaţie 
ascunsă a cuvintelor sale. 

Se uită şi el la ea. Dumnezeule, dar ochii ei aveau 
nuanţa unei tulpini de lavandă, o culoare pură şi nealterată. 
II cuprinse un sentiment ciudat, un fel de presentiment, ca 
urmare a contrastului dintre palmele ei bătătorite şi 
frumuseţea aparent fragilă a chipului ei. 

El nu o cunoştea pe această femeie nici măcar puţin. 
Nu conta că o urmărise mai bine de un an şi că petrecuse 
singur mai mult de o noapte în patul lui, cu mădularul în 
mână, gândindu-se la ea. Distanţa nu-i arătase adevărata 
culoare a ochilor ei sau starea palmelor sale. Dar, în doar 


câteva secunde petrecute aproape de ea, descoperi că nu 
ştia nicio categorie în care să o încadreze. 

Nu-i plăcea acest sentiment. Nu era înţelept să 
încheie un târg cu o persoană necunoscută. 

— Domnule O'Shea, spuse Whitby, o iei de soţie pe 
această femeie, în ochii lui Dumnezeu şi ai omului? 

El nu s-ar fi gândit că avea să se simtă incomod în 
acest moment. Legile omului nu erau sfinte. Dar, când 
răspunse, cuvintele se simţiră mai grele decât trebuiau să 
fie: 

— Da. 

— Domnişoară Everleigh, îl... 

— Da. Ea îşi retrase mâinile. Cred că este de ajuns, 
domnule Whitby. Doar dacă nu cumva ne veţi taxa în plus 
pentru lipsa ceremoniei. 

— Am uitat ceva, spuse Nick şi o prinse de talie. 

Ea făcu ochii mari când înţelese intenţia lui, dar el îi 
opri protestul cu gura. 

Mâinile ei se opriră pe partea de sus a braţelor lui şi 
degetele ei ferme se înfipseră în muşchii lui, încercând să-l 
forţeze să o elibereze. Dar el nu se grăbea. În definitiv, era 
nunta lui. Sărută acele buze moi şi calde cu o tihnă 
deliberată înainte să o îndepărteze de el. 

Ea se holbă la el, cu răsuflarea întretăiată. Apoi cu un 
sunet strangulat, se răsuci şi se îndreptă spre uşă. 

— Staţi! Whitby îi aruncă lui Nick o privire prin care se 
scuza înainte să împingă în faţă registrul, care era într- 
adevăr nou, aşa cum promisese. Voi avea nevoie de 
semnăturile dumneavoastră mai întâi. 

Ea se întoarse, ţinându-şi gura drăguță strânsă într-o 
linie albă. Fu mare lucru că stiloul nu se rupse în două 
având în vedere violenţa cu care ea îl mânui. 

— Şi domnul O'Shea, ceru Whitby, precum şi 
semnăturile martorilor. 

— Nu ştiu să scriu, spuse Johnson. 

— Amprenta dumitale este suficientă. 

Noua lui soţie scoase un zgomot dispreţuitor, apoi îşi 
ridică pachetul şi îi aruncă o privire ostilă înainte de a-şi 


smuci capul spre uşă. 

— Urmează-mă! 

Deja îi dădea ordine. Poate că avea totuşi un dram de 
sânge irlandez în ea până la urmă. 

Whitby mai voia ceva - asigurări în privinţa 
despăgubirilor pentru pagubele suferite fiindcă le dăduse o 
zi liberă celorlalţi angajaţi. În momentul în care Nick păşi pe 
hol, Catherine se îndepărta. Scârţâitul uşii o făcu să se 
întoarcă. 

Lui i se păruse palidă în birou, dar acum chiar nu avea 
culoare în obraji. 

— Vom avea nevoie de intimitate pentru ultima parte 
din contract, i-o trânti ea. Poate un hotel? Va trebui să 
intrăm separat. 

— Am câteva camere la Casa Diamantelor, spuse el. 

— Vom face asta într-un tripou? Îşi schimonosi buzele. 
Foarte potrivit. 


Apartamentul domnului O'Shea de la Casa 
Diamantelor era la fel de bogat ornamentat ca sala de 
jocuri, deşi, din fericire, paleta de culori avea mai puţine 
nuanţe de bronz şi de maro. Catherine se opri în camera de 
zi, unde ardea un foc zdravăn, să-şi scoată pelerina udă. 

Vederea mânecilor negre de mătase o luă prin 
surprindere; uitase că purta o rochie de doliu. Poate că era 
o lipsă de respect faţă de răposatul ei tată să poarte 
această rochie la o astfel de mascaradă, dar avusese 
nevoie de voal ca să evite să fie observată de trecători în 
drumul ei către Whitechapel. 

În timp ce îşi dădea jos pelerina, ea se zări într-o 
oglindă din celălalt capăt al încăperii. Cât de palidă arăta! 
Cu adevărat ca o bocitoare. 

În depărtare, se închise o uşă. Ea aşteptă, ascultă, dar 
nu auzi paşi. Domnul O'Shea plecase într-o misiune privată, 
iar ea era bucuroasă că avea ocazia să se liniştească. Nu 
avea niciun rost să-i ofere satisfacția de a o găsi palidă şi 


ghemuită, ca o fecioară speriată. 

Şi totuşi, era virgină. 

Refuza însă să fie speriată. 

Se îndreptă spre oglindă, oprindu-se să-şi aranjeze 
părul umed, să-şi muşte buzele şi să-şi ciupească obrajii. 
Așa. Mai bine să arate lividă decât înspăimântată. Noaptea 
trecută, stând singură în patul ei din Bloomsbury, aproape 
că se convinsese să refuze acest aranjament; aproape că 
începuse să creadă că nu era necesar să recurgă la aşa 
ceva. 

Dar Peter făcuse o remarcă la cină, ceva care o 
pusese pe gânduri. El îi ţinuse din nou prelegeri despre 
domnul Pilcher. „Este ceva firesc să te temi de atenţiile 
soţului”, îi spusese el. „Dar dezinteresul tău faţă de 
căsătorie este total împotriva firii. Sugerează o anumită 
tulburare a creierului”. 

Dacă Peter bănuia că această căsătorie nu se 
consumase - dacă se îndoia de autenticitatea acestui 
mariaj -, putea refuza să se supună şantajului. In acest caz, 
ea trebuia să anunţe căsătoria lumii întregi, ca să-şi poată 
revendica locul la conducerea afacerii şi să-l poată 
împiedica să vândă Everleigh. 

Acel anunţ nu i-ar aduce însă beneficii domnului 
O'Shea. Clădirile sale ar fi în continuare în pericol. El s-ar 
putea simţi tentat să nege căsătoria. 

Nu trebuia să existe niciun temei legal ca el să facă 
acest lucru. 

Ea îşi îndreptă umerii şi se privi adânc în ochi. Acel 
sărut din biroul registratorului... nu fusese atât de rău. 
Brutal, inutil şi insuportabil de obraznic, dar... 

Pielea lui se frecase de a ei. Ea îşi atinse uşor bărbia, 
amintindu-şi senzaţia. Trebuie să fi fost barba lui - 
insesizabilă, deoarece venise proaspăt bărbierit. Dar, 
oricum, pielea unui bărbat se simţea foarte diferit. 

Culoarea care îi apăru în obraji o făcu să se încrunte. 
Trebuia să facă asta o singură dată. Atât. Aşa convenise în 
acord domnul O'Shea când semnase contractul de logodnă. 
Ce uşurare binecuvântată urma să fie divorţul! Păcat că 


prudenţa o obliga să aştepte cinci ani. Dar acel interval de 
timp avea să-i ofere lui Peter multiple posibilităţi să 
avanseze în politică şi să-şi piardă complet interesul pentru 
sălile de licitaţie. Ea spera ca, până la momentul depunerii 
cererii de divorţ, să devină unicul proprietar al Everleigh. 

Uşa se deschise fără zgomot. Domnul O'Shea ducea o 
sticlă de vin într-o mână şi două pahare în cealaltă. 
Dumnezeule! Ea se uită în altă parte ca să-şi ascundă 
zâmbetul îngrozit - rugându-se la ceruri ca el să nu 
intenţioneze să o facă să-i placă acest lucru -, iar privirea ei 
se opri pe pachetul pe care-l adusese. 

— O sticlă de vin roşu, se auzi vocea lui O'Shea. 
Proaspăt din Franţa. Vrei să bei un pahar? 

O sticlă de vin roşu? F 

— Nu cunosc acest soi, spuse ea sec. In orice caz, nu, 
mulţumesc. Nu mai beau. Ea îi ignoră pufnetul. Ultimul 
lucru de care aveau nevoie era o altă dezbatere despre 
angajamentul ei de cumpătare. Hai să trecem la treabă, 
vrei? Ea îşi luă pachetul şi se îndreptă către singura uşă din 
cameră - descoperind, uşurată, că dormitorul nu era nici pe 
departe la fel de sinistru precum se temuse. Pereţii şi 
lenjeria de pat erau din mătase maro, iar pernele aveau 
ciucuri aurii. Covorul într-o nuanţă închisă se simţea moale 
şi gros sub picioare. Cizmele ei pline de noroi l-ar distruge - 
dar asta nu era problema ei. 

Camera mică era luminată de un singur sfeşnic cu 
lumânări, ce crea o atmosferă stânjenitor de relaxantă. 

Scârţâitul podelei anunţă apropierea lui O'Shea. Fu 
străbătută de un fior de nelinişte. Ea trase adânc aer în 
piept şi, în vreme ce rupse şi deschise pachetul, îşi dori ca 
hotărârea ei detaşată să revină. Străbătuse jumătate din 
Londra ca să ia pachetul, purtând un voal atât de gros încât 
abia dacă mai vedea. 

— Ce-ai acolo? 

Ea tresări. El vorbise aproape de urechea ei. 

— Un cearşaf. Ea îl desfăcu şi îl aruncă peste 
cuvertură; acesta ateriză uşor şi se întinse ca un câmp alb 
de zăpadă. 


Ea se încruntă. Nu era chiar atât de neted pe cât i-ar fi 
plăcut. Broderia albă se îmbina cu bumbacul, dar tot arăta 
stânjenitor de împodobit. Pe cuvertura de culoare închisă, 
singura gaură din mijlocul cearşafului era extrem de 
evidentă. 

— Ce naiba... 

O'Shea se holba la cearşaf, cu o expresie imposibil de 
citit. 

Roşeaţa o cuprinse ca focul. Ea nu voia altceva decât 
să se facă mică şi să se ascundă. Nu. Nu îi putea oferi 
această satisfacţie. In ea se adună o furie ciudată care o 
făcu să vorbească straniu: 

— Am încredere că o vei face repede. 

El pufni, atenţia lui fiind încă fixată asupra cearşafului. 

— Cu ăsta între noi? Aşa sper. L-ai cusut cu mâna ta? 

— Sigur că nu. Ea se aşeză pe pat şi începu să-şi 
desfacă cizmele. Nu am talent la treburile casnice. Există 
anumite comunităţi religioase care vând astfel de accesorii. 

— Nu şi a mea, spuse el categoric. 

Ea se uită în sus, speriată. 

— Sunteţi credincios, domnule? 

El îi întâlni privirea, şi un muşchi al maxilarului îi 
zvâcni. 

— Păcat că nu sunt. Diavolul este mereu pe urmele 
mele. 

Ea se încruntă când îşi aruncă o cizmă din picior. 

— ţi voi cere să nu te opui. Am întâmpinat destule 
probleme pentru a face rost de acest obiect. 

— Ar conta dacă aş avea vreo obiecţie? 

Ea era destul de înţeleaptă ca să nu răspundă la asta. 
Dar, când se ridică în picioarele încălţate cu ciorapi ca să-şi 
desfacă nasturii de la gât, degetele ei începură să tremure. 

Cearşaful reprezenta o problemă. Lumina lumânărilor, 
delicată şi copleşitoare, părea să arunce un romantism 
aproape batjocoritor asupra întregii scene. Ea ar fi preferat 
întunericul. Dar lui i-ar trebui lumină ca să găsească orificiul 
din cearşaf. 

Scrâşni din dinţi, apoi roti discul de pe perete. Lămpile 


prinseră viaţă. 

El se strâmbă, protejându-şi ochii cu o mână. 

— Ne-o vom trage cu lumina aprinsă, atunci? 

Cuvintele erau murdare şi nefamiliare pentru ea. Ea le 
putea ghici înţelesul însă. 

— Contează? Acum te rog să pleci, ca să mă pot 
dezbrăca şi să mă pot aşeza sub cearşaf. Am să te strig 
când voi fi pregătită. 

El rămase cu gura căscată. Exista ceva distractiv în 
privirea lui Nicholas O'Shea - era vizibil descumpănit. 

— Şi eu care credeam că unei virgine de rasă pură i-ar 
plăcea mai întâi câteva cuvinte drăguţe, dacă nu şi nişte 
vin. ` 

Stomacul ei se strânse de nervozitate. Il ignoră. Era o 
femeie de afaceri, şi ce se întâmpla acum nu era altceva 
decât o altă chestiune de afaceri. Emoţia nu-şi avea locul 
aici. 

— Sunt de rasă pură şi virgină. Dar nu sunt 
feciorelnică şi nu am nevoie de poezie în tranzacţiile de 
afaceri. 

El ridică din sprâncene. 

— Tranzacţii de afaceri? Draga mea, dacă acest lucru 
ar fi o afacere, ne-am fi aflat la colţul străzii. 

Ea se înroşi. De ce făcea el ca acest lucru să fie dificil? 
Era o alinare să constate că el intuia agitația care avea loc 
în interiorul ei, dar cât de simplu ar fi fost dacă el i-ar fi 
urmat pur şi simplu indicaţiile! 

— Nu vreau să-i ofer un aspect atât de vulgar, spuse 
ea încordată. Dar nu văd de ce am pretinde că există 
sentimente profunde. Dacă ar fi existat vreo cale de a evita 
aceste neplăceri, am fi urmat-o. Dar consumarea va 
diminua riscul pe care ni-l asumăm. Dacă fratele meu 
încearcă să conteste această căsătorie, vom vorbi cu 
conştiinţa curată cu orice ofiţer din ţară despre faptul că 
suntem căsătoriţi în mod legitim. 

— Sunt de acord cu asta, spuse el. Dar de dragul 
meu... 
Ea îl luă în râs. 


— Sigur nu aveţi nevoie de lumina lumânărilor ca să 
faceţi asta, domnule O'Shea? 

El îşi lăsă capul pe spate. Apoi îşi miji ochii. 
Strânsoarea din stomacul ei se intensifică. Oare mersese 
prea departe? 

— Bine, atunci, mormăi el. Dacă eşti pregătită, în mod 
sigur sunt şi eu. 

Ea încuviinţă repede din cap. 

— Atunci, te rog să ieşi ca să mă pot dezbrăca. 

— Nu. El se aşeză în singurul fotoliu disponibil şi 
zâmbi batjocoritor. Dacă legea te preocupă, mi se pare 
înţelept să iau aminte la toate aspectele. Trebuie să mă 
asigur că nu ai vreun defect care ar putea duce la anularea 
căsătoriei. 

— Defect? Se holbă la el. Ce vrei să spui? 

— Mă refer la faptul că vreau să te văd goală. Să mă 
asigur că nu există pretexte false. Să văd că ai toate părţile 
necesare şi aşa mai departe. Până la urmă, cu cearşaful ăla 
mi-e imposibil să-mi dau seama. 

Ea rămase fără cuvinte. 

— Eu... 

— Şi, bineînţeles, îţi voi întoarce favoarea. Zâmbetul 
lui deveni mai pervers în vreme ce îşi duse mâinile la guler. 
Începu să-şi dezlege lavaliera cu mişcări lente. Continuă, 
spuse el pe un ton plăcut. Nu e nevoie să ne întoarcem. 
Vom grăbi lucrurile dacă lucrăm în acelaşi timp. 

El începu să-şi dea jos jacheta. Ea se întoarse repede 
cu spatele. 

— Eu n-am nevoie să privesc, vorbi ea către perete. 
Eu sunt destul de sigură că ai... părţile necesare, aşa cum 
le numeşti tu. 

— Da? Vocea lui era înfundată, dar deveni din nou 
clară când continuă: Voi lua asta ca pe un compliment. 

Se auzi o bufnitură - ea văzu cu coada ochiului cum 
cizmele şi jacheta lui ajunseră pe jos. 

— Ai nevoie de ajutor acolo? întrebă el. 

| se simţea amuzamentul în voce. Se distra. Fără 
îndoială că se culcase cu sute de femei la viaţa lui. Mai era 


de mirare că inocenţa şi un anumit grad de modestie şi 
reţinere îl făceau să râdă? 

Dar ea nu era un spectacol pentru amuzamentul lui. 
Se întoarse cu faţa la el şi deschise ultimul nasture al 
corsajului. 

Bătăile inimii şi vâjâitul sângelui din urechi o făcură să 
nu audă, din fericire, cuvântul care ieşi de pe buzele lui. 
Dar strălucirea luminilor dezvăluia cu claritate surpriza de 
scurtă durată de pe chipul lui - şi apoi, când ea îşi lăsă 
rochia să cadă la pământ, înăsprirea extrem de vagă a 
expresiei, noua încordare a gurii şi căderea abia 
perceptibilă a pleoapelor, astfel încât privirea lui păru 
deodată somnoroasă în vreme ce îi cerceta trupul. 

Acea privire avu un efect magic nedorit asupra ei, 
conştientizând faptul că ieşea din zona de confort şi 
determinând-o să-şi privească propriul corp, de-a lungul 
membrelor, urmărind traseul privirii lui ce-i cerceta pielea, 
şi făcând-o să se înfioare. 

Ea înghiţi în sec. El era un bărbat frumos. Ea era, în 
ciuda tuturor zvonurilor, o femeie în carne şi oase. Era un 
efect biologic, nimic mai mult, care făcea ca fiecare 
centimetru din ea să se înroşească şi să se încordeze sub 
privirea lui. 

Ea se strădui să vorbească. 

— Ai văzut destul? Corsetul nu putea acoperi 
rotunjimea de sus a sânilor ei. Cu siguranţă că jupoanele nu 
erau suficient de groase ca să ascundă o malformaţie 
severă. 

Râsul lui era răguşit. 

— Draga mea, spuse el, nu vei scăpa atât de uşor. Ai 
putea avea trei picioare pe sub toate straturile alea. 

— Fireşte, izbucni ea. 

De ce se aşteptase ea la altceva de la el? Nu avea să-i 
ofere o altă şansă de-a râde de ea. Ea bâjbâi în spatele 
taliei după nodul care îi ţinea jupoanele. Acesta cedă brusc, 
şi straturile căzură pe covor. 

Acum purta doar o cămaşă şi indispensabilii. Şi 


corsetul, desigur. Işi duse mâinile la cleme, apoi ezită. 


Odată ce-l scotea... Câămaşa ei era foarte transparentă. 

— Acea ofertă de ajutor, spuse el tărăgănat, este încă 
valabilă. 

Ea îşi miji ochii. Era o femeie care muncea. Corsetul ei 
se prindea în partea din faţă. 

— Mă descurc, zise ea. Dar poate că tu eşti cel care 
ascunde vreun defect. 

Pentru că el era aproape complet îmbrăcat - 
exceptând jacheta. 

Zâmbetul lui se lărgi încet când se ridică. 

— Scuză-mi întârzierea, spuse el. Am fost prea ocupat 
cu priveliştea, presu... 

— Nu mai vorbi, şuieră ea. 

Cu un râs delicat şi enervant, el îşi apucă jiletca. Ea îşi 
încrucişă braţele - nu era nevoie să i-o ia înainte, până la 
urmă - şi se uită direct la locul de peste umărul lui. 

Nu. Ea nu-l putea lăsa să o facă de râs. lşi fixă privirea 
asupra degetelor lui lungi, uitându-se cum dansau elegant 
de-a lungul nasturilor de la jiletcă. Articolul de 
îmbrăcăminte căzu pe podea. El îşi cobori bretelele de pe 
umeri, apoi îşi scoase cămaşa şi lenjeria din brâul 
pantalonilor şi le ridică deasupra capului. 

Ei i se uscă gura. Bărbaţii purtau mult mai puţine 
straturi. 

— Ei bine? întrebă el. Îşi ridică braţele şi făcu încet o 
piruetă. Ai vreo plângere? 

„Niciuna”, se gândi ea cu fervoare după care alungă 
gândul. Dar el avea o constituţie... superbă. Umerii săi laţi 
şi braţele erau minunat sculptate, burta lui nu avea grăsime 
şi era încordată şi plină de muşchi. O brumă de păr închis la 
culoare îi încadra sfârcurile - şi o altă linie îngustă şi 
întunecată de păr începea de sub buric, coborând sub 
brâu... 

— Eşti în regulă. Intenţionase să o spună într-un mod 
categoric. Dar exista o întrerupere în vocea ei, o înghiţire 
cu noduri a aerului, pe care nu o recunoştea. Ea se simţi 
dintr-odată conştientă pe deplin de locul în care se afla, de 
modul în care îşi echilibrase greutatea pe picioare, de faptul 


că anumite părţi ale corpului ei simțeau mai pregnant aerul 
rece, neobişnuite cu atingerea lui. O trecu un fior. Simţi un 
soi... de încântare. 

Să termine odată cu asta inainte să... înainte să ce? 
Se simţi agitată când desfăcu chingile corsetului. Ea nu 
putea îndura să se uite la el, nici măcar când îl auzi 
ţinându-şi respiraţia. „Termină odată cu asta”, îşi spuse ea. 
„Este un act fizic, corpul nu înseamnă nimic, mintea ta este 
cea care contează”. Auzi o haină alunecând din direcţia lui, 
dar se concentră doar asupra finalizării a ceea ce trebuia 
făcut - desfacerea pantalonaşilor ei şi slăbirea materialului 
cămăşii, care părea să reziste la bâjbâielile mâinilor ei... 

Rămasă goală, ea fixă cu privirea covorul pentru o 
clipă. Nu avea să roşească, nici să tresară sau să-şi trădeze 
emoţiile. Işi ridică bărbia şi se uită la el. El îi întâlni privirea. 
Era... 

— Fără cusur, spuse el încet. 

Ea îşi drese vocea. Dar nu găsi niciun răspuns. Niciun 
bărbat nu o mai văzuse vreodată dezbrăcată. 

Şi nici ea nu văzuse unul în starea sa naturală. 

— Puțin cam roz totuşi. El îşi ridică privirea şi îi zâmbi 
pervers. Nu te voi învinovăţi pentru asta. 

Era o încercare de a glumi? Ea nu-şi putea da seama, 
deoarece expresia lui o zăpăcise - zâmbetul lui atât de 
uşor, privirea lui întunecată şi aprigă devorând-o. 

El văzuse destul. Ea ar trebui să se bage sub cearşaf - 
dar asta ar face-o să pară temătoare. Avea prea multă 
mândrie. 

Işi forţă privirea să coboare pe trupul lui. Coapsele 
sale erau sculptate cu muşchi, şi umflătura dintre ele... 
creştea şi se lungea în faţa ochilor ei. 

Dumnezeule! Dacă continua să se mărească, aveau 
să se confrunte cu un alt impediment în această căsătorie. 

— Sunt corespunzător? murmură el. 

„Fără cusur”. Ea nu avea să-i întoarcă acel 
compliment, chiar dacă îi zăbovise pe buze o clipă. Elo 
forţase să intre în această răfuială umilitoare, nu-i aşa? Nu 
merita nicio laudă. 


— Nu ştiu încă, spuse ea cu calm. Întoarce-te şi voi 
decide! 

Izbucnind în râs, el făcu o mică plecăciune. 
Dumnezeule din ceruri, ea nu ştiuse că picioarele unui 
bărbat se puteau îndoi aşa... 

l-ar fi plăcut să găsească un mic defect pe care să-l 
scoată în evidenţă, dar spatele său nu oferea niciunul. 
Corpul lui nu avea niciun kilogram în plus, iar fundul lui 
era... mai plin, mai ridicat şi mai ferm decât s-ar fi aşteptat. 
Foarte diferit de fundul unei femei. O mâncau palmele să-l 
cuprindă, să vadă dacă era aşa încordat cum părea. 

Se părea că ea era un animal, până la urmă, de privea 
cu un asemenea interes fundul unui bărbat! 

El se întoarse. 

— Ei bine, stăpână? 

— Eşti în regulă. Ea se îndreptă spre pat, strecurându- 
se sub cuvertură. Grăbeşte-te! Privirea lui ironică o făcu să 
continue: Vezi tu, fratele meu participă la o cină în această 
seară. Când el se apropie de pradă, ea vorbi mai repede, 
trăncănind nervos: Şi ar fi înţelept să vorbesc cu el înainte 
ca... El prinse cearşaful şi îl trase de pe ea. Ce vrei să... 

El puse o coapsă puternică pe saltea, aducându-şi 
inevitabil mădularul în câmpul ei vizual. Ea îşi întoarse 
capul şi privi către perete în timp ce bâjbâi orbeşte după 
colţul cearşafului. 

— Vă reamintesc, domnule, că aceasta este o 
chestiune de necesitate... 

— De acord. Mâinile lui fierbinţi îi cuprinseră faţa, şi îşi 
apăsă gura pe urechea ei. Şi mă tem că se va întâmpla 
repede. 

O linse în ureche cu limba. 

Ea icni. Ce făcea? Şi... ce nu era în regulă cu urechea 
ei? Pentru că buzele lui se simțeau... 

Minunat. Uimitor. Ea nu ştiuse niciodată că urechea 
putea fi o sursă de plăcere, dar, pe măsură ce buzele lui se 
jucau peste lobul urechii ei, ea suspină şi se relaxă. 

Întreaga greutate a corpului lui se lăsă peste ea. 
Senzaţia străină o ţintui locului. El era atât de mare. Pielea 


lui se simţea atât de fierbinte. 

— Uite care e treaba, spuse el foarte încet, în timp ce- 
şi punea degetele pe gâtul ei. Ea simţi asprimea palmei 
sale pe umăr, apoi pe talie. Necesitate sau nu, nu are niciun 
rost să facem ca acest lucru să fie dureros. 

— Este... întotdeauna este dureros prima dată. Nu-i 
aşa? 

Ea ştia măcar atât, deşi nu „dureros” era cuvântul 
care să descrie senzaţia ciudată pe care o simţea. 

El se retrase, încruntându-se. 

— N-ar trebui să fie. 

Ea se uită în ochii lui, atât de aproape de ai ei. lrişii lui 
aveau o nuanţă extraordinară, culoarea îngheţului de iarnă, 
cu vagi urme de verde şi albastru marcate prin benzi 
argintii. Genele lui erau lungi, negre precum cerneala, 
curbate la fel de mult ca ale unei fete. Denivelarea nasului 
său părea mai mare când se uita din această poziţie. 

Ea întinse mâna să-l atingă. De ce nu? £/o atingea 
peste tot. 

— L-ai avut spart? întrebă ea şovăitor, puţin ameţită 
de propria ei îndrăzneală. 

Atingea un bărbat; stătea goală sub el. Dar pe el nu 
părea să-l deranjeze. 

— De mai multe ori, spuse el, şi o sărută pe gât. 

Ea nu prea ştia ce să facă. Dar nu fusese nimic 
răutăcios sau lipsit de amabilitate în expresia lui, iar buzele 
îi erau moi. În plus, consumarea căsătoriei trebuia să aibă 
loc. Aşa că îşi închise ochii şi rămase nemişcată, 
îngăduindu-i să facă tot ce era de făcut. 

Suflarea lui delicată îi încălzi gura. 

— Dumnezeule! Pielea ta are un gust... magic. 

Ea nu avea nevoie să fie răsfăţată. 

— De săpun, vrei să spui. 

Dar vocea ei sună foarte aspru în jurul cuvintelor reci. 

Gura lui zvâcni şi se curbă într-un mic zâmbet 
amuzat. Apoi el se aplecă şi o sărută pe gură. Limba lui 
atinse marginile gurii ei. Părea că... voia să intre. 

Ea îşi imaginase o acuplare rece şi formală. Dar, cu 


fiecare atingere  neaşteptată, cu fiecare moment 
surprinzător de plăcere, el îi aţâţa curiozitatea, făcând-o să- 
şi încalce jurământul de a rămâne distantă. 

— Este necesar? şopti ea. 

— Un bărbat nu poate acţiona la comandă, Kitty. 

Kitty? Ea se încruntă. 

— Nu apreciez poreclele vulga... 

El zâmbi, arătându-şi dinţii albi, şi limba lui se afundă 
în gura ei. 

Ţipătul ei înăbuşit ieşi ca un pufnet. Acest manifest al 
indignării o ţinu ocupată o clipă prea mult - clipă în care 
gura lui îi făcu ceva nelegiuit gurii ei, astfel încât limbile lor 
se întâlniră. Şi astfel ea înţelese în sfârşit ce însemna 
sărutul. Înţelegea de ce le plăcea oamenilor. 

Nu era un atac, până la urmă. Nimic brutal sau 
nedelicat, aşa cum se temuse. Buzele lui se simțeau... moi, 
seducătoare. Ea îl sărută înapoi, de probă. El scoase un 
sunet de încurajare, făcând-o să se îmbujoreze. Işi apăsă 
pieptul peste al ei, dar îşi susţinu greutatea cu coatele, 
păstrând jumătăţile lor inferioare la distanţă... 

Acel vag semn de consideraţie păru să fie un mesaj: 
ea îl putea săruta oricât de mult îşi dorea. Ce se afla 
dedesubt - acea parte din el stătea în prezent într-o parte, 
la distanţă - ar fi fost adevărata problemă, dar în acelaşi 
timp... ea nu trebuia să se îngrijoreze. 

Să nu se îngrijoreze. Ce privilegiu rar şi extraordinar. 
Cu ochii închişi, ea se pierdu în acel sărut minunat care o 
învăţa atât de multe. Nu era de mirare că slujnicele se 
dovedeau atât de desfrânate cu valeţii. Nu era de mirare că 
animatoarele se giugiuleau cu clienţii... 

EI îi cuprinse un sân în palmă. Poate că ea icni. 

— Şşştt, spuse el în gura ei şi apoi începu să-i frece 
sfârcul cu degetul mare, tachinându-l şi ciupindu-l uşor. 

Nervii ei sfârâiau. Dar el avea voie să facă asta, îşi 
aminti ea. Doar de această dată nu era greşit din partea ei 
să-i permită. 

Cu acel gând, limitele necesităţii istovitoare - 
respingerea, rezistenţa, nevoia de a rămâne rece şi 


distantă, ca nu cumva să înţeleagă greşit domnii - se 
risipiră. Ceea ce rămase fu senzaţia: frecarea uşoară a pielii 
sale aspre; căldura umedă a gurii lui pe gâtul ei. Acea 
cerinţă ciudată şi încordată din interiorul ei. O dorinţă în 
sâni şi între picioare. 

Nu o slăbiciune, nu. Dorinţa se simţea ca un nou fel 
de ambiţie, o conştientizare crescută a unui scop greu de 
descris, care necesita un efort din partea ei. Ea avea nevoie 
să-l atingă. 

Mirându-se de ea însăşi, îşi trecu mâinile prin părul lui 
des. Atât de moale! Forma capului lui aducea o surpriză 
ciudată; el, acest bărbat musculos, era la fel de uman ca 
ea, făcut din carne, tendoane şi oase, la fel de muritor. Ea 
îşi strecură palmele în jos pe spatele lui lat, muşchii lui 
netezi şi fierbinţi îngroşându-se către partea superioară a 
braţelor. Dacă ar fi făcut din marmură şi ar avea două mii 
de ani, aşa l-ar atinge, căutând defecte - aşa ar susţine -, 
dar în secret minunându-se de cât de bine se simţea. 

Şi natura era o artistă. Ascuţimea coatelor lui, cioplite 
în asemenea puncte fine; venele proeminente de pe 
antebraţe, ironia întruchipată, o trăsătură delicată prin care 
îşi demonstra puterea... Ce lucrare frumoasă putea fi omul! 

Gura lui cobori către claviculă, spulberându-i toate 
gândurile despre măiestrie. In timp ce mâna lui rămase 
ocupată cu sânul ei, tachinându-l şi trăgându-l, gura îi găsi 
sfârcul rămas liber. Peste care îşi trecu limba. 

Ea icni, fiindcă se simţea divin. Trupul ei dorea să se 
deschidă pentru el. Să cedeze. 

Să cedeze. 

Ea îşi deschise ochii. Se uita la un tavan alb împodobit 
cu o mulură frumos poleită. Po/eită. Cine alegea mulura 
poleită? De prost gust, un tripou, Dumnezeule, el îi 
desfăcea coapsele, îi citise gândurile. În sfârşit, în cele din 
urmă, ea se simţi cu mintea limpede... îngrozită... acest 
străin, acest infractor o întoarse împotriva ei ajutându-se de 
trupul ei, divizându-i voinţa de dorinţă... 

Ea se chinui să-şi strângă picioarele. 

— Acest lucru nu este necesar! 


El îi eliberă sfârcul şi se uită în sus. 

— Poate nu pentru tine, murmură el. Dar dacă vrei ca 
eu să pot... 

Ea simţi cum se înroşeşte. 

— Cu siguranţă eşti gata până acum. 

Ea aruncă o privire în josul trupului lui, dar el îşi 
apropie şoldurile pentru a ascunde dovada. 

— Încă nu, spuse el. Te voi anunţa când voi fi încălzit. 

Zâmbind pe jumătate, el îi luă din nou sfârcul în gură 
- uitându-se în ochii ei în timp ce îl sugea. 

Acea imagine destrămă ceva din ea. Odată, în timp ce 
cataloga biblioteca unei proprietăţi de la ţară, ea răsfoise o 
carte pornografică, foarte repede, îngrozită de propria ei 
curiozitate şi de senzațiile pe care imaginile perverse le 
stârniseră în ea. 

Dar acest lucru era şi mai pervers. Însă ea nu se 
putea uita în altă parte. Trupul lui lung şi musculos se 
întinse peste ea, părul brunet i se ciufulise, coapsele lui 
aurii se întinseră cu un dispreţ dezinvolt, întreaga lui 
atenţie concentrându-se acum pe sânul cu care se juca. El 
părea mulţumit să rămână deasupra ei pentru totdeauna şi 
să o guste, să o sugă şi să o tachineze, în timp ce netezea 
cu o mână panta palidă a abdomenului ei, aventurându-se 
tot mai jos şi mai jos către cârlionţii dintre picioarele ei... 

Degetele lui se strecurară printre firele de păr, 
adâncindu-se în pliurile pe care ea abia dacă îndrăznise să 
le atingă. Şi nu avea de ales decât să-l lase. Wu avea de 
ales, slavă Domnului! Nu avea de ales decât să-i accepte 
atingerea, să gâfâie şi să se arcuiască în sus cu voluptate, 
în timp ce el o răvăşea cu atingeri precise şi delicioase, 
îndemânatice şi pricepute, mânat de propriul instinct al 
diavolului care-l făcea să ştie cum să o facă să scâncească. 
El atinse un loc unde păreau să se afle toate legăturile 
senzoriale ale nervilor şi ale tendoanelor ei, iar întregul ei 
corp se tensionă ca un arc. O atingea atât de delicat, din 
nou şi din nou şi, frecând-o, mângâind-o şi murmurând cu o 
voce joasă şi fierbinte în timp ce ea icnea şi suspina 
această plăcere cutremurătoare şi insuportabilă care o 


agita mai tare şi mai tare, aşa repede încât avea să... 

— Udă ca un râu, îl auzi ea spunând răguşit, după 
care veni cu tot corpul deasupra ei, iar ea simţi ghiontul 
ascuţit al bărbăţiei sale lipite de sexul ei. Neliniştea îi 
îndepărtă mirarea şi o făcu să înţepenească. 

El o sărută din nou pe gură. 

— Nu aşa, îi şopti el la ureche. Uite, simte-mă! El îşi 
duse mâna între ei, acoperind complet sexul ei, degetul lui 
găsind din nou acel loc. Simte asta! 

Ea îşi înăbuşi un geamăt. 

— Fă-o! 

El îi cuprinse lobul urechii cu limba, făcând-o să se 
cutremure. 

— Să nu faci pe şefa cu mine în pat, spuse el cu voce 
joasă. 

După care împinse. 

O senzaţie de arsură. Durere, da, dar ceva mai mult... 
Aici se afla ce îşi dorise ea, această plinătate animalică, 
această posesie profundă. Dar el nu-şi duse penetrarea 
până la capăt. 

Afundat pe jumătate în ea, el o privi în timp ce 
senzațiile radiau din ea, dincolo de coapsele ei încordate, 
înspre genunchii tremurânzi. 

— Grăbeşte-te, reuşi ea să spună. 

— Strigă pentru mine, spuse el, şi voi termina. 

Ea îşi muşcă buza tare. Nu avea de gând să strige. 
Avea mai multă demnitate de atât. 

— Este... stupid. 

— Este aşa cum este. Vocea lui sună mai încordată 
acum. Strigi, altfel nu merg mai departe. 

— Bine. Aa! 

Pentru o clipă, el rămase nemişcat şi tăcut. Apoi se 
retrase din ea atât de brusc, încât ea chiar strigă, surprinsă 
şi nedumerită. 

Dar el îi zâmbea. 

— Bine, spuse el. Tu ai cerut-o. 

Apoi se lăsă în jos, o apucă de coapse şi i le desfăcu 
larg. 


— Ce vrei să fa... Au! El îşi pusese gura pe ea, acolo, 
chiar în acel loc pe care îl găsise cu degetele. Opreşte-te, 
opreşte-te...! Era prea mult, fiecare muşchi din trupul ei se 
încorda fără ştirea ei, totul era doar nevoie, conştientizarea 
ei trupească se concentra în întregime asupra limbii care o 
lingea şi o spăla cu un singur scop... 

Tensiunea cedă. Ea îşi smuci şoldurile, şi plăcerea se 
revărsă în ea. Îşi auzi de la distanţă propriul suspin. Bâjbâia 
cu mâinile pe spatele lui, trăgându-l în ea; îşi deschise gura 
pe umărul lui, gustându-l, muşcându-l în timp ce se 
cutremură sub el. El avea un gust ca nimic altceva în lume: 
sare şi carne, şi păcat, şi... 

— Ei, ăsta e un strigăt potrivit, spuse el pe un ton 
răguşit, după care intră din nou în ea, doar că acum, când 
împinse, părea că mădularul lui fusese modelat pentru ea, 
iar rezistenţa lipsea. 

El se poziţionă mai bine, adânc în trupul ei, şi începu 
să se mişte. Ea îşi petrecu mâinile în jurul lui şi se lipi de el. 
Da. Tălpile picioarelor ei găsiră spatele gambelor lui, şi ea 
le simţi curbate; îşi întoarse faţa în părul lui negru şi des, şi 
îi simţi mirosul, moscat, masculin şi mai presus de orice 
experimentase ea vreodată. 

„la-mă!” Putea să se gândească la asta; doar o dată, 
o singură dată. Mâinile lui puternice îi cuprinseră faţa, şi 
gura ei se deschise pentru asaltul limbii lui, iar ea o 
acceptă, o primi înăuntru, sorbindu-l. lată această minune 
naturală, acest act nebănuit de glorios - pentru câteva 
momente fericite, era tot ce exista; mintea ei era liniştită; 
ea era doar trup şi nimic altceva. 

În cele din urmă, el gemu şi se retrase din ea, 
îndepărtându-se pentru a-şi vărsa sămânţa în siguranţă. Cu 
un şoc întârziat, ea îşi dădu seama că uitase de planul ei de 
a vorbi din nou cu el despre asta, înainte să desfăşoare 
cearşaful. Ea simţi o anumită panică întârziată stârnită de 
propria ei neglijenţă şi o recunoştinţă profundă pentru grija 
lui. 

Spatele lui gol avea o culoare aurie pală, fără pete. 
Când el se rostogoli, ea se uită la trupul său, admirându-i 


frumuseţea din acel unghi. Toracele îi era străbătut de o 
cicatrice lungă. Coapsele lui formau o linie elegantă şi 
graţioasă... O cuprinse panica atunci când el se întinse 
după cearşaful abandonat. Fără îndoială că era un gest de 
curtoazie din partea lui să i-l dea. Ea se acoperi cu el, dar 
nu se oferi să-l împartă, deoarece mai existau atât de multe 
de văzut la el. Şi ea avea doar această ocazie să privească. 

Dar se terminase deja. 

O cuprinse o panică ciudată. Niciodată? După ceea ce 
tocmai experimentase? Alarmarea o făcu să-şi mute 
privirea. La ce se gândea? La Eva şi la măr. Desigur. 
Cunoaşterea interzisă fusese întotdeauna dulce - şi 
otrăvitoare. Ea se încurajă trăgând adânc aer în piept. 

Simţi atingerea lui blândă când îi dădu o şuviţă de păr 
de pe obraz. 

— Te-ai dat prea ieftin, Kitty. Vocea lui era răguşită. 
Ar fi trebuit să ceri luna de pe cer. 

Porecla declanşă un alt fel de disconfort. Nimeni în 
afară de tatăl ei nu o numise vreodată aşa. 

— Am cerut singurul lucru pe care îl doresc, spuse ea 
cu asprime. 

„Singurul lucru pe care ştiam că-l doresc”. 

Nu. Ea alungă acel gând. Bineînţeles că distracţia în 
pat era plăcută. Altfel nu ar fi existat nicio prostituată în 
lume. Asta nu însemna că urma să se lase bântuită de 
această experienţă. Nu putea permite aşa ceva. 

Dar înţelese că avea să fie nevoită să facă eforturi 
pentru a nu se gândi la ce îi făcuse el. 

Insă nu asta fusese cea mai rea parte. Cea mai rea 
parte fusese atunci când mâna lui alunecase pe umărul ei, 
masând-o uşor, iar ea îşi dorise să se apropie mai mult, 
pentru cazul în care el voia să o sărute din nou. 

Ea se îndepărtă. Aceasta nu era o căsătorie obişnuită. 
Ea nu era o femeie obişnuită. Nu-i stătea în fire să devină o 
soţie adecvată pentru niciun bărbat. Ea depindea de 
propria ei autodisciplină şi nu îi putea permite lui să o 
zdruncine, pentru că nu exista niciun viitor împreună pentru 
ei doi. 


Ea se ridică, adunând cearşaful în jurul ei. Îl simţi 
uitându-se la ea, tăcerea fiind îngreunată de sentimentul de 
speranţă pe care nu-l putea suporta. Se terminase. Trebuia 
să se termine. 

Dar un sentiment supărător de nedreptate zăbovi în 
ea când se duse la oglindă să-şi aranjeze părul. Era o 
femeie corectă, nu-i aşa? Dedicată afacerilor cinstite şi 
transparente. 

Se întoarse şi se uită la el. 

— Şi tu eşti fără cusur. 

Zâmbetul lui rapid şi strălucitor păru a înfige un cârlig 
în pieptul ei. Ea simţi din nou că nu putea respira, că 
această panică o putea zdrobi. 

Se întoarse să se uite cu asprime la reflexia ei. Regina 
de Gheaţă. Asta trebuia să fie. Şi chiar dacă ar fi fost o 
fiinţă mai feminină... El era un tâlhar. Lumile lor nu se 
puteau uni niciodată. 


Capitolul 5 


Nick era un bărbat pe care nu îl stânjenea tăcerea. 
Muncind în copilărie la docuri, el aflase cât de multe avea 
de învăţat ţinându-şi gura închisă şi lăsându-i pe alţii să 
vorbească. Laudele deplasate şi menţionarea accidentală a 
unui noroc aşteptat îi aduseseră de multe ori un câştig 
neaşteptat pe care şi l-ar fi dorit şi altcineva. 

Ca bărbat, avea să descopere că şi tăcerea 
reprezenta o armă. Dacă păstrează tăcerea un timp 
îndelungat, bărbaţii viteji îşi pierd curajul, înţelepţii îşi pierd 
discreţia. Limbile încep să clămpănească, zidurile de 
apărare încep să se prăbuşească. 

Dar să-l ierte Dumnezeu dacă liniştea din trăsură nu 
era ciudată, îl călca pe nervi s-o îndure. Nu-i era de niciun 
folos că noua lui soţie stătea vizavi de el, înfăşurată până la 
gât într-o mantie neagră ca noaptea, chipul ei ieşind ca o 
perlă din catifea, strălucind în lumina care ce ieşea legănat 


din lampa laterală. Îl neliniştea faptul că ea părea neatinsă, 
din moment ce el se simţea... întors pe dos, dereglat, 
răscolit şi agitat pe dinăuntru. Ce se întâmplase astăzi în 
patul acela? El era destul de irlandez să se gândească la 
vrăji şi destul de modern să respingă imediat acel gând. 
Dar convingerea că se întâmplase ceva ce îl schimbase, 
zdrobindu-l în cea mai mare măsură, zăbovea, tulburătoare 
şi nedorită, aşa încât faţa ei părea să fie acum singurul 
lucru care merita să fie privit. 

El nu era genul de om care să-şi poată permite acel 
tip de distragere a atenţiei. 

Mai erau cinci ani până să o aibă din nou. Dar, dintr- 
odată, acel termen din contract părea diferit. Nu mai era 
doar un punct de distracţie, dovada că bogaţii ar legifera 
orice, chiar şi aerul respirat de un trup. Acum părea un 
instrument inteligent de tortură. | se ordona, printr-un 
amendament legal, să reziste tentaţiei care apăruse 
imediat după ce îşi vărsase sămânţa. El ar fi dorit să 
înceapă să o atingă din nou peste tot. 

| se spunea Regina de Gheaţă. N-aveau decât să 
creadă asta în continuare. El se ridicase în viaţă prin 
oportunităţi pe care proştii şi leneşii le rataseră. El o 
reperase, nu-i aşa, când nepoata lui plecase să lucreze la 
Everleigh. Privind-o, el începu să înţeleagă asemănarea 
dintre o femeie deosebită şi o bijuterie rară. Cu o asemenea 
femeie la braţul său, un bărbat nu avea nevoie de nicio 
strălucire ca să arate lumii că el conta. 

Dar lumea nu urma să-l vadă împreună cu Catherine. 
Lumea nu avea să afle niciodată că el îi desfăcuse larg 
picioarele, dovedind că Regina de Gheaţă era făcută din 
carne şi oase, moale şi palidă, impecabil de netedă. Dacă ar 
fi atins acum acea piele - dacă i-ar fi dat la o parte acea 
şuviţă rătăcită de păr de pe obraz şi şi-ar fi pus buzele în 
acea adâncitură dulce şi umbrită unde i se întâlnea gâtul cu 
umărul -, ea l-ar fi ameninţat cu un avocat. 

Ea nu putea anula căsătoria însă. Nu i se părea 
corect, cât de îngâmfat se simţea în această privinţă - sau 
cât de iritat la gândul că trebuia să aştepte cinci ani până o 


putea avea din nou. De fapt, era speriat de acest lucru, şi 
se bucură atunci când trăsura încetini şi ea îl anunţă că 
ajunseseră. 

— Mă vei lăsa pe mine să mă ocup de asta, spuse ea 
când el deschise uşa şi o ajută să coboare. 

— Sigur. 

El îi dădu drumul cât era posibil de repede. Cu 
pelerină sau fără, el îi ştia acum acea curbă a taliei, iar 
forma acesteia îi făcu palmele să ardă. Sau poate că aceea 
care ieşise la suprafaţă era mândria lui reacţionând la 
modul indiferent în care reacţionase ea la atingerea lui. Da, 
el o făcuse să strige. Dar atitudinea ei sugera că uitase deja 
de asta. 

El nu era un bărbat obişnuit să fie uitat, deşi ştia că 
nu se putea aştepta la altceva din partea ei. Persoanele de 
seamă, bogaţii, aveau un mare talent să respingă oamenii 
de genul lui. Acest lucru nici măcar nu-l deranjase înainte. 
El profitase de snobismul lor sau le luase în râs prostia 
superficială. 

Dar femeia cu care se căsătorise nu era o proastă. Şi, 
deodată, el nu mai era sigur că putea suporta atât de uşor 
disprețul ei. 


În timp ce Catherine se îndrepta spre salon, încerca să 
se pregătească pentru confruntarea care urma. Ea ar fi 
trebuit să se bucure de reuşită şi să savureze gustul 
victoriei mult aşteptate. În schimb, ea nu se putea gândi la 
nimic altceva decât la bărbatul de lângă ea. Oare el retrăia 
ceea ce făcuseră în pat? Ea era slăbită, nesigură pe 
picioare, simţindu-i atât de vie prezenţa, aşa cum o vulpe 
simte un câine în apropiere. O singură atingere accidentală 
din partea lui, şi ea ar fi fost distrusă. 

Nu. Ea nici măcar nu i-ar remarca prezenţa. S-ar 
preface indiferentă faţă de el. 

Ea împinse uşa cu prea multă forţă. Peter ridică 
privirea din ziar, clipind când îl zări pe O'Shea în spatele ei. 


— Ce e asta? întrebă el încruntându-se. 

— Afaceri, spuse ea tăios. 

— Ştii că nu primesc niciun client seara... 

— Acesta nu este un client, zise Catherine. Într- 
adevăr, m-am gândit că un om ca tine, care citeşte ziarele 
atât de atent, l-ar recunoaşte pe domnul O'Shea. 

— Nicholas O'Shea, spuse noul ei soţ pe un ton 
prietenos când intră alături de ea. 

Aerul dintre ei purta mirosul pielii lui. Ea gustase acea 
piele. Ea îl muşcase. Ea se îmbujoră şi se concentră asupra 
lui Peter. Primele semne ale faptului că el înţelesese se 
văzură în destinderea expresiei, în maxilarul ce se relaxă 
pentru o clipă. 

— Nicholas... El îi aruncă o privire uimită lui Catherine. 
De ce naiba ai aduce aici un astfel de om... 

— Am venit să primim felicitările tale. Cât de acră 
sunase vocea ei. Ca a unei fete bătrâne. Dar ea nu mai era 
aşa. Ne-am căsătorit. 

Peter apucă strâns spătarul scaunului. Apoi scoase un 
pufnet scurt, aflat undeva între râs şi sufocare. 

— Ce-aţi făcut? 

O'Shea îşi lăsă palma lată pe spatele ei mic. Ea îşi 
înăbuşi un geamăt. Acum el o făcuse. Dar ea era bine! Nu 
era distrusă. O'Shea nu voia decât să o încurajeze - sau să-l 
provoace pe fratele ei. El nu putea ghici cât de tare îi bătea 
ei inima. Nu avea să ştie niciodată. 

Ea se retrase puţin. 

— Aşa este, spuse ea, după care îşi drese vocea, 
încercând să se calmeze. Căsătoriţi legal şi în tăcere, la 
oficiul din Whitechapel. Aşadar, vezi tu, intrarea de serviciu 
nu s-ar potrivi... pentru noul tău cumnat. 

Peter scutură uşor din cap. 

— V-aţi... asta este... 

Ea aruncă o privire piezişă către O'Shea. Lumina 
strălucitoare a salonului părea să-i accentueze frumuseţea, 
făcându-l să fie un studiu al contrastelor: pielea bronzată 
de soare; părul strălucind pe spate şi ochii aceia. „Ar trebui 
să i se spună Regele de Gheaţă pentru ochii aceia”. 


Ce idioată! Se ciupi. În colţul gurii lui O'Shea apăru un 
zâmbet drăcesc. Oare în sinea lui râdea de ea? Oare 
înţelesese cât de speriată era? 

El îi surprinse privirea şi îi făcu cu ochiul înainte să 
încuviinţeze discret din cap către fratele ei. Ea se încruntă 
şi îşi îndreptă atenţia înapoi către fratele ei, care ţinea gura 
deschisă precum un peşte scos din apă. Poate pentru că 
O'Shea râdea de e/. Merita puţină distracţie. Aceasta avea 
să fie cea mai drăguță discuţie pe care urma să o aibă cu 
Peter de ani întregi. 

Ea îşi reţinu zâmbetul. 

— Ţi se pare absurd? îl întrebă ea pe fratele ei. 
Ridicol? Aceste două cuvinte mi-au trecut târziu prin minte 
- dar referindu-mă la comportamentul tău. Am urmărit în 
tăcere cum ai luat bani din profitul nostru ca să-ţi finanţezi 
treburile personale. Dar chiar ţi-ai imaginat că te voi lăsa să 
vinzi compania? Compania tatălui nostru? 

Peter începu să-şi schimbe culoarea feţei. 

— Acest lucru nu înseamnă nimic. 

— Ba da, spuse ea. Autorizaţia a fost dobândită în 
mod legal. Căsătoria a fost trecută în registru. lar legătura 
noastră a fost... Ea trase adânc aer în piept. Consumată. Ea 
continuă grăbită, ignorând grimasa lui Peter. Nu există nicio 
instanţă în ţară care să conteste această căsătorie. Acum 
pot prelua în întregime conducerea casei de licitaţii. 

— Blestemată ce eşti... 

Când Peter se repezi către ea, O'Shea făcu un pas în 
faţă. De parcă ea nu se putea ocupa de Peter! Se 
descurcase destul de bine de una singură, timp de douăzeci 
şi şase de ani. Ea îl ocoli. 

— S-a terminat, spuse ea. 

Peter se considera atletic. Se antrena de plăcere la un 
studio local şi îi plăcea să se laude că ar putea traversa 
canalul înot dacă ar avea timp. Dar, când îl măsură din 
priviri pe O'Shea, nu fu atât de nesăbuit încât să se 
considere egal cu cel pe care-l privea. Pe faţa lui apăru un 
rânjet ciudat, făcându-i gura să se strâmbe într-un zâmbet 
încordat. 


Se aşeză cu greutate pe canapea. 

— Ei bine, spuse el categoric. Felicitări! M-ai distrus. 

— Ţi-am distrus şansele pentru politică? Fără îndoială. 

Sesizând surpriza lui O'Shea, ea puse o mână pe 
braţul său. 

Tare ca fierul. O putere de temut. Dar el fusese atât 
de blând cu ea... 

Îşi muşcă tare obrazul. „Încă o clipă”, îl rugă ea în 
tăcere din priviri. O clipă în care să preţuiască această 
victorie şi să-l facă pe Peter să simtă adâncimile absolute 
ale nefericirii. Asta l-ar face să fie atent la afacerea pe care 
intenţiona să i-o propună. 

O'Shea făcu un semn din cap, iar ea îşi îndreptă 
atenţia către fratele ei, a cărui expresie era criminală. 

— Vei regreta asta, spuse Peter. lţi imaginezi că vei 
obţine controlul asupra Everleigh? Acum nu voi sta 
niciodată departe de afacerea asta. Nu mi-ai dat de ales. O 
s-o pun la pământ numai ca să-ţi fac în ciudă. 

Temperamentul ei izbucni. 

— Cât de liniştitor este să văd că în sfârşit recunoşti 
că nu-ţi pasă câtuşi de puţin de acel loc. 

El îi rânji în faţă. 

— Şi tu? Ce grijă arăţi tu asociind numele nostru cu al 
celui mai infam infractor din Anglia? 

— Ei bine, spuse O'Shea pe un ton calm, acesta este 
un gând îmbucurător. 

Peter îi aruncă o privire, apoi se uită în altă parte. Se 
prăbuşi pe scaunul său, ştergându-şi fruntea cu o mână ca 
să şi acopere expresia. 

— Dumnezeule,  murmură el. Dumnezeule, m-ai 
distrus! 

Aceasta era disperarea pe care o aştepta ea. 

— De fapt, mai există o speranţă pentru tine. 

— S-a terminat, spuse el înăbuşit. Ai ştiut asta. De ce 
ai făcut-o? 

— Dar nu te-ai înşelat cu ce ai zis mai devreme. Nu-mi 
doresc să te văd fără niciun scop în viaţă. Aşadar, eu şi 
domnul O'Shea am descoperit o cale prin care să-ţi păstrezi 


ambițiile politice. 

Peter scoase un pufnet scurt. 

— Este foarte simplu, spuse ea. Vei sprijini interesele 
domnului O'Shea la Consiliul Municipal al Lucrărilor şi îmi 
vei da mie controlul deplin asupra Everleigh. 

Peter îşi înălţă capul, uitându-se la ea cu ochii mijiţi, 
ca un om orbit de soare. 

— Clădirile domnului O'Shea au fost condamnate la 
demolare în mod greşit, spuse ea. Acestea sunt situate în 
Whitechapel, iar inspectorul din St. Luke nu avea niciun 
drept să le confişte. Tu vei convinge consiliul că această 
cerere de demolare nu este întemeiată. În ceea ce priveşte 
Everleigh - îţi vei continua îndatoririle de adjudecător şi de 
gazdă pentru clienţi. Dar eu voi avea controlul asupra 
conturilor, iar tu te vei sfătui cu mine în orice problemă 
legată de funcţionarea companiei. Atâta timp cât vei 
respecta aceste condiţii, eu şi domnul O'Shea vom păstra 
secretă această căsătorie. Nu va afla nimeni despre ea. ŞI 
vei putea continua să intri în vorbă cu politicieni fără să fii 
deranjat de vreun zvon. Dar dacă refuzi... 

El asculta cu atenţie, fără să clipească. 

— Dacă refuzi să îndeplineşti condiţiile noastre, spuse 
ea, eu şi domnul O'Shea vom face un anunţ public despre 
căsătoria noastră. Conform termenilor din testamentul 
tatălui, noi doi vom împărţi controlul asupra Everleigh. 
Vânzarea va fi oprită, bineînţeles. Între timp, cred că 
aşteptările tale vor fi mult diminuate de recunoaşterea 
publică a noii tale relaţii cu domnul O'Shea. 

Peter avu nevoie de un moment lung de bâlbâială ca 
să-şi găsească din nou cuvintele. 

— Acesta - acesta este - acesta este cel mai odios şi 
ridicol şantaj... 

— Cred că nu este mai ridicol decât un hoţ care îşi 
doreşte să devină membru în Parlament. Ea se opri, 
savurând momentul. Sau, scuză-mă, acel tip de corupţie 
pare să fie calificarea perfectă pentru politică. Într-adevăr, 
poate că domnul O'Shea ar trebui să se gândească să 
concureze pentru cartierul Whitechapel. 


Lângă ea, domnul O'Shea râse încet. 

— Asta da idee. 

Râsul lui răguşit parcă trecu prin vârfurile degetelor 
ei, luându-i respiraţia. Ea îşi impuse să nu se uite la el. 
Peter îi fixa de parcă ar fi analizat doi câini turbati. 

— O să ţineţi secret, spuse el încet. Cum veţi face 
asta? Registrul acela nenorocit este accesibil tuturor celor 
care... 

— Nu-ţi face griji în această privinţă, spuse domnul 
O'Shea. Este ascuns undeva unde nu-l poate găsi nimeni. 

Peter se încruntă. 

— Dar... chiar asocierea voastră... 

— Eu şi domnul O'Shea nu intenţionăm să trăim 
împreună în mod public, spuse Catherine. 

— Deci... nu este o căsătorie adevărată atunci. 

Ea îşi impuse să fie rece ca gheaţa, ca nu cumva 
insinuările - şi amintirile pe care le evocau, cum ar fi gura 
domnului O'Shea plimbându-se pe trupul ei - să o facă să 
roşească. 

— Aşa cum am spus, căsătoria este reală sub toate 
aspectele legii, în ceea ce priveşte planurile noastre 
viitoare, acestea nu te privesc pe tine. 

— Ba da. Acum el se uita la ea cu ochii mijiţi. Să 
presupunem că accept condiţiile voastre. Trebuie să fac 
asta având certitudinea absolută că această căsătorie nu 
va deveni niciodată publică. Pentru că scopul meu nu este 
doar să devin un membru al Parlamentului. Acela ar fi doar 
începutul. Nu vreau să fiu sabotat de eventuala descoperire 
a acestui... lucru grotesc! 

— Am înţeles, spuse ea calm. Noi nu intenţionăm să 
trăim ca un cuplu căsătorit. 

— Niciodată? 

— Niciodată. 

Ea nu dorea să menţioneze termenii contractuali 
pentru divorţ, care ar fi necesitat o audiere publică. Cinci 
ani. Ce perioadă lungă de timp părea! 

Peter clătină din cap. 

— Cât de mult te înjoseşti ca să-mi faci în ciudă. 


— Cât de puţine opţiuni mi-ai lăsat, contracară ea. 

El trase adânc aer în piept, apoi se ridică. 

— Foarte bine, atunci. Presupun că nu am de ales 
decât să accept această atrocitate. 

Calmul său atinse o coardă sensibilă în ea, la fel ca 
zâmbetul care-i apăru pentru o clipă pe chip, ca apoi să 
dispară aproape înainte ca ea să îl poată vedea. 

— înţelept din partea ta, spuse O'Shea. Voi avea 
nevoie să vorbesc cu tine despre şedinţa Consiliului 
Municipal de săptămâna viitoare. 

— Desigur, replică Peter. 

Desigur? 

— Domnul O'Shea va comunica cu tine prin 
intermediul meu, spuse ea încet. Nu va avea nimeni vreun 
motiv să suspecteze legătura voastră. 

Cât de ciudat era că Peter nu se gândise să ceară el 
însuşi acest lucru! 

— Foarte bine, zise fratele ei. Sunt uşurat să aud asta. 
Şi acum, ţi-aş mulţumi dacă l-ai scoate din această casă 
înainte să observe cineva că a venit în vizită. 

Ea îl privi pe Peter ieşind din salon. Când O'Shea 
începu să vorbească, ea ridică o mână şi făcu semn către 
uşă. El încuviinţă din cap, cu ochii mijiţi. Rămaseră îndelung 
în tăcere înainte ca ea să şoptească: 

— Este în regulă, poţi vorbi! 

— Putin mai uşor decât mi-am imaginat, spuse O'Shea 
încet. 

— De acord. Ea ezită, dar bănuielile ei erau de 
nedescris. Presupun că a simţit că nu avea de ales. 

— Fără îndoială. Ai fi fost un avocat bun. 

Complimentul o sperie. Îşi permise să zâmbească, 
mulţumită. Zâmbi şi el la rândul său. Buza lui de jos era 
foarte plină. Dacă s-ar apleca să o sărute chiar acum... 

îngrozită de propriile gânduri, ea se îndepărtă. 

— Te conduc până afară. 

— Poate că ar trebui să rămâi în altă parte în seara 
asta, pentru orice eventualitate. 

Ţinând mâna pe clanţă, ea se întoarse. El o urmă 


îndeaproape, dominând-o cu înălţimea lui - putere brută şi 
promisiune de protecţie. O altă femeie s-ar fi considerat 
norocoasă să aibă un asemenea protector, atât de capabil 
să învingă pericolul cu palmele sale goale şi late... 

Dar ea nu avea nevoie de o astfel de protecţie. lar 
mâinile sale frumoase erau destul de urâţite de acele inele. 
O sclipire țigănească de prost gust. El era un infractor, nu 
un gentleman. Ea se uită la inele când vorbi. 

— Am trei încuietori la uşa apartamentului meu, spuse 
ea. Dar dacă se întâmplă ceva rău... 

— Trei încuietori? De ce? 

Până să le instaleze, fratelui ei îi plăcea să dea buzna 
şi să-i ţină prelegeri la orice oră. 

— Nu contează. El purta opt inele. Cu opt prea multe. 
Dar, dacă ar fi să se... Ei bine, voi trimite pe cineva la Casa 
Diamantelor dacă voi avea nevoie. 

— Uită-te la mine! 

Ea îşi ridică  bărbia, zbârlindu-se când văzu 
încruntătura lui în vreme ce îi vorbea în continuare: 

— Vei petrece noaptea la Casa Diamantelor. Există un 
apartament pentru oaspeţi la etajul trei... 

— Fii sigur că nu voi face asta! Ea trase de uşă şi o 
deschise. Discreţia, domnule O'Shea, este cheia reuşitei 
noastre. Să fiu văzută intrând din nou în clubul acela... 

Mâna lui pusă pe braţul ei o făcu să se oprească. 

— Nu vei fi văzută. Chipul şi tonul său erau 
implacabile. Dar nu vei sta aici. Cu sau fără trei încuietori. 

Strânsoarea lui îi provocă un val de fiori de-a lungul 
pielii, scurgându-se înspre abdomen... şi mai jos. Dar el nu 
părea conştient de faptul că o atingea. 

Ea se eliberă şi îşi îndreptă spatele. 

— Avem un acord. Conform termenilor contractului 
nostru, eu sunt o fiinţă independentă. 

O'Shea îi dărui un zâmbet tăios. 

— Nu mă înţelege greşit, draga mea. Aş fi bucuros să 
te las să intri în necaz. Dar am nevoie de tine în viaţă, ca 
acest şantaj să meargă. 

Ea râse, fiind pur şi simplu uimită. 


— Nu mă aflu în acel gen de pericol. 

El o privi preţ de o clipă lungă. 

— Eşti sigură de asta? Fratele tău are motive acum. 

— Cred că ar trebui să-l cunosc pe fratele meu mai 
bine decât tine. Oh, discuţia asta nu avea niciun rost. Tu nu 
te amesteca în treaba mea! Indiferent de motiv, ai fost de 
acord cu asta. Dacă nu te poţi ţine de acea parte a 
aranjamentului, atunci totul pică! 

Cu ochii mijiţi, el răsuflă zgomotos. Apoi îşi puse 
pălăria pe cap şi schiţă o plecăciune batjocoritoare. 

— In regulă, spuse el. iți doresc să ai o seară bună. 
Nevastă. 


— 15, 2 o dată, 15, 2 de două ori... Peter se opri. Lotul 
şaizeci, vândut domnului Snowden din Sussex pentru 15, 2 
lire! 

— La dracu', mormăi bărbatul de lângă Catherine. 

Ea se retrase către peretele din spate, unde nu o 
putea vedea nimeni încruntându-se. Lotul acela ar fi trebuit 
să se vândă cu cel puţin treizeci de lire. Până acum, licitaţia 
bibliotecii Cranston se dovedea o dezamăgire. 

In partea din faţă a încăperii, unde prezida de la 
tribună, Peter se uita indiferent. De când aflase despre 
căsătoria ei secretă, el păruse imperturbabil. Venea zilnic în 
biroul ei să se sfătuiască asupra deciziilor şi să analizeze 
conturile. El chiar îl convocase pe avocat ca să-l anunţe, de 
faţă cu ea, că renunţase la ideea de a vinde Everleigh. 

Dar starea lui de calm dispăru pentru o clipă în acea 
dimineaţă. 

— Am făcut tot ce mi-ai cerut, îi spusese el la micul 
dejun, când ea se întrebase cu voce tare dacă ar trebui să 
participe la licitaţia Cranston. Trebuie să te şi ţii după mine 
la fiecare pas, ca un câine? 

Dacă ar fi fost mai drăguţ, poate că ea ar fi renunţat 
să ia parte la licitaţie. Era şi-aşa epuizată de vise incomode. 
Dar instinctul o făcuse să-şi rezolve treburile din agendă 


până după-amiază, ca să poată participa la vânzare. 

Era bucuroasă de asta. Ceva nu era în regulă. Această 
licitaţie fusese programată de săptămâni, anunţată în toate 
revistele obişnuite şi în ziare. Serata organizată pentru 
însoţirea previzualizării oficiale atrăsese peste două sute de 
bibliofili. Atunci cum se explica prezenţa redusă de astăzi? 
Jumătate dintre scaune erau goale, iar lucrurile se mişcau 
greu. 

Peter nu părea să fi observat. Era de datoria unui 
adjudecător să provoace un entuziasm aproape contagios 
faţă de lotul în discuţie, pentru a impulsiona licitarea. Dar, 
în timp ce privea participanţii interesându-se de lotul 
următor, Peter stătea gârbovit la tribună ca un şcolar, cu 
mâinile în şolduri şi cu ciocănelul lăsat în jos. Acest lot, un 
volum foarte rar al istoriei timpurii a New York-ului, 
supravieţuise timp de un secol într-o stare minunată. Pielea 
măslinie din Maroc era bogat ornamentată, cu margini din 
dantelă aurită care încă strălucea, în ciuda vechimii. Hărțile 
sale colorate  atrăseseră interesul la previzualizare, 
deoarece fuseseră desenate şi pictate de mână de către un 
cartograf celebru. 

Grefierul preciză condiţiile de vânzare. Lipsit de vlagă, 
Peter îşi vântură ciocănelul ca să deschidă licitaţia. Suma 
de pornire fu imediat atinsă şi apoi ridicată de către domnul 
Wimple, un colecţionar capricios care nu lăsa niciodată să 
fie luată vreo hartă fără licitaţie. 

— Zece, strigă el. 

— Zece, spuse Peter tărăgănat. Am auzit 
cincisprezece? 

— Cincisprezece, veni răspunsul de lângă fereastră. 

— Cincisprezece, domnilor. Vocea lui Peter suna de 
parcă el tocmai şi-ar fi înăbuşit un căscat. Douăzeci? 

— Douăzeci, spuse Wimple tăios. 

Peter se opri puţin, se uită la Wimple, apoi păru a se 
aduna, cu o uşoară clătinare din cap. 

— Douăzeci şi cinci, atunci? 

Pauza părea să se întindă la nesfârşit. 

Publicul privi către adversarul lui Wimple, un blond cu 


o faţă de beţiv, care stătea sub fereastra mare. Ca şi cum 
ar fi simţit interesul general, el scoase o copie a catalogului 
din buzunarul hainei şi făcu o mică însemnare înainte să 
privească în sus la volumul prezentat. Uşoara sa încruntare 
şi clătinarea înceată a capului în timp ce dădu pagina 
catalogului atraseră o nouă rundă de şuşoteli. Avea 
atitudinea unui om care aştepta cine ştie ce comoară, astfel 
că interesul său faţă de lotul actual pălea vizibil. 

Şi alţii îşi scoaseră cataloagele. Ce ştia el, şi ei nu 
ştiau? 

El nu ştia nimic! Catherine nu-l recunoscu, nu era un 
bibliofil renumit. De ce oare nu vorbea Peter, lăudând 
volumul şi amintind publicului de valoarea sa? Ea văzu în 
public mai mulţi colecționari care l-ar preţui dacă le-ar fi 
alungată incertitudinea - o incertitudine care pe ea o 
enerva şi care fusese alimentată de un străin cu o înclinaţie 
pentru înfloriturile melodramatice. 

Peter deschise gura. 

— Douăzeci şi cinci o dată... Privirea aruncată fugar 
către bărbatul de la fereastră îi stârni furnicături ce 
începură să coboare de-a lungul coloanei vertebrale. De 
două ori... 

Bărbatul cu faţă de beţiv privi în sus. 

— Treizeci, spuse el ezitând, după care se strâmbă, ca 
şi cum ar fi regretat deja. 

— Treizeci, zise Peter pe un ton destul de surprins. 
Aud treizeci şi cinci? 

El se uită peste mulţime, dar nu îl băgă în seamă pe 
domnul Wimple. 

Făcea el ceva. Conspira cu acel bărbat de la fereastră 
ca să reducă preţul licitaţiei. Nu. Nu se putea. Un escroc în 
sala de licitaţie? Ea se uită cu atenţie prin mulţime, 
ignorând feţele familiare şi oprindu-se asupra celor pe care 
nu-i recunoştea. Cu siguranţă că nici măcar Peter nu ar face 
asta. Aceşti impostori erau ca o plagă asupra vânzărilor de 
la ţară, dar sălile de licitaţie respectabile nu-i tolerau. Nu 
puteau face asta dacă doreau să rămână respectabile. 

— Treizeci şi cinci, spuse domnul Wimple. 


Dar în primăvara trecută... nu avusese ea nişte 
bănuieli similare? La o licitaţie de pictură englezească, ea 
avusese senzaţia că fusese făcută o înţelegere secretă, 
licitarea decurgând ciudat de lent pentru un portret de 
Gainsborough. În general, agenţii desemnau o singură 
persoană să liciteze şi se puneau de acord să nu ridice 
preţul lui. Apoi complotau pentru a descuraja străinii care 
erau dispuşi să dea un preţ mai mare. Hi răspândeau 
zvonuri cu privire la legitimitatea unei anumite piese şi în 
timpul vânzării făceau tot felul de trucuri precum cel de mai 
devreme, cu catalogul, transmițând astfel indiferența lor 
pentru un lot dezirabil. Odată ce omul lor obținea un preţ 
redus, convocau o nouă licitaţie, privată, ce avea loc între 
ei, licitând valoarea adevărată a articolului. Banii 
economisiţi la prima vânzare ajungeau apoi intacţi la 
agentul respectiv. 

În sălile de licitaţie corupte, jumătate din profit 
mergea direct la proprietar. 

Nu aici. Everleigh era renumit pentru onestitatea sa. 
Zvonurile despre un agent infiltrat şi susţinut chiar de 
proprietar ar provoca un dezastru. 

— Treizeci şi cinci de două ori, spuse Peter. 

— Patruzeci, zise bărbatul de la fereastră. 

Peter se grăbi să vorbească: 

— Patruzeci o dată, patruzeci de două ori... 

„Îţi vei continua îndatoririle de adjudecător”. Fusese 
atât de proastă, atât de neiertat de naivă să creadă că 
Peter nu avea să caute o cale de a se îmbogăţi, în ciuda 
măsurilor ei? 

— Vândut, spuse Peter peste strigarea domnului 
Wimple. Vândut domnului Hastings din Haverford, pentru 
patruzeci de lire. 

Nu i se putea permite să facă asta. Oamenii aveau să 
vorbească după aceea. El trebuia să vândă următoarele 
loturi absolut impecabil. Trăgând aer în piept, ea porni de-a 
lungul culoarului. 

Conducătorul licitaţiei îşi drese vocea pentru a anunţa 
lotul următor. 


— O colecţie de Encyc/opedia Brittanica, a patra 
ediţie, foarte rară. Legată în... 

Peter o zări apropiindu-se de tribună. 

— Ce este? 

Ea urcă să-i vorbească fratelui său la ureche. 

— Vei înceta acum această tâlhărie. 

— Poftim? El fixă cu privirea asistenții care aranjau 
noul set de volume. Dă-te jos de pe podiumul meu! 

— II vei conduce pe Hastings afară, spuse ea într-o 
şoaptă apăsată, şi vei zâmbi încurajând ofertele cinstite. Nu 
le voi provoca un deserviciu moştenitorilor lui Lord 
Cranston vânzând colecţia tatălui lor la jumătate din preţul 
la care ar trebui să se vândă. 

El se întoarse spre ea atât de brusc, încât ea auzi un 
icnet de jos. Poate că şi el îl auzise, deoarece încercă să îi 
ofere un fel de zâmbet greţos. 

— leşi din sală, şuieră el. Faci o scenă! 

— Condu-l afară! Acum. Sau voi opri această licitaţie. 

Râsul lui suna josnic şi dispreţuitor. 

— A, da? Ar cădea foarte bine pentru Everleigh. Dă-te 
jos de pe acest podium înainte să faci o scenă! 

Dar aceea, înţelese ea, era soluţia. Înălţă o rugăciune 
spre cer, apoi călcă strâmb şi ţipă când căzu de pe podium. 


Capitolul 6 


Cu cinci luni în urmă, un nebun aprinsese un pachet 
de dinamită în clădirea vecină. Explozia spulberase 
fereastra mare din sala de licitaţie şi îi făcuse pe clienţi să 
se împleticească spre ieşire, scăpând cataloage şi bastoane 
în graba lor. 

Când Catherine se ridică de pe podea, îşi aminti foarte 
bine acea zi, deoarece cataloagele împestriţau şi de data 
asta covoarele. Sala de licitaţie rămase tăcută şi goală, 
lumea plecând să cheme un doctor. 

Dar nu veni niciunul. Peter ştia că ea se prefăcuse a 


leşina. El îi spusese la ureche, în vreme ce o apucase de 
umeri. 

— Vei plăti pentru asta, mormăise el, înainte să 
anunţe mulţimea că vânzarea trebuia oprită. 

El ar fi trebuit să-i mulţumească. Clienţii lor nu erau 
orbi. Dacă ea nu ar fi întrerupt vânzarea atât de 
spectaculos, ei ar fi plecat bârfind despre corupţia din acea 
casă de licitaţii. În schimb, ei aveau să vorbească despre 
ea. 

Oricum ar fi fost, nu era o zi bună pentru afaceri. 

Glezna îi pulsa. Şchiopătă spre ieşire, sprijinindu-se de 
spătarele scaunelor. Uşile duble erau grele; ea îşi menţinu 
echilibrul pe un picior în timp ce se chinui cu mânerul. 

Uşile se deschiseră brusc, aproape făcând-o să cadă 
din picioare. O siluetă familiară păşi peste prag şi o apucă 
de talie. 

— lată-te, spuse O'Shea. 

Uimită, se lăsă pradă strânsorii lui. Ea făcuse tot 
posibilul să nu se gândească la el timp de o săptămână, 
dar, cu mâinile lui pe ea, cu căldura lui în jurul ei, părea să 
nu fi trecut deloc timpul. Mirosul lui aprinse o nevoie 
adâncă, chinuitoare... 

Aici! 

— Ce cauţi aici? Se răsuci în strânsoarea lui, panicată. 
Dacă te vede Peter... 

— A luat foc locul ăsta? Ochii lui cenuşii luminoşi 
trecură pe lângă ea, analizând rapid încăperea pustie. 
Jumătate dintre londonezi au luat-o în jos pe treptele de la 
intrare. 

Jumătate dintre londonezi, într-adevăr! 

— Nu se poate să fii văzut aici, spuse ea printre dinţi. 
Există personal... 

El pufni. 

— Chiulangii, mai degrabă. Sălile sunt goale. lar 
fratele tău alerga după un individ. E pe la jumătatea 
drumului către piață până acum. 

După Hastings, fără îndoială. Peter o abandonase pe 
covor ca să se grăbească după acel bărbat. Ea răsuflă. 


Lucrau împreună, nu exista nicio îndoială. 

— Ce s-a întâmplat? O'Shea îşi sprijini un umăr de 
tocul uşii,  atingându-şi pălăria înaltă de  coapsă. 
Învălmăşeală? 

— Am leşinat. 

Ochii lui luminoşi o fixară. 

— Parcă tu nu leşini niciodată. 


— Nu o fac. 
El îşi încruntă sprâncenele negre. Se întinse să-i 
atingă faţa. 


— Te-ai lovit la cap? 

Vârfurile degetelor sale erau surprinzător de calde. Ea 
îşi trase faţa deoparte. Degetele lui arătau grosolan. Lungi 
şi pline de cicatrici, cu multe inele din aliaj de Birmingham, 
îngroşate destul de mult în jurul articulaţiilor - ca şi cum 
încăierările i le-ar fi umflat pentru totdeauna. Mâinile unui 
infractor. 

Infractorii erau, probabil, mult mai îndemânatici decât 
orice gentleman. 

Ea se îmbujoră. Faptul că se culcase cu el fusese o 
necesitate, menţionată clar în contract. Acest lucru nu ar fi 
trebuit să-l îndreptăţească să o atingă aici, în public. 

— Chiar a plecat toată lumea? întrebă ea. Nu te-a 
văzut nimeni când ai intrat? 

— Nu. Absolut nimeni. 

Ea ezită. Îşi simţea cizma strânsă în jurul gleznei, care 
se umfla, presupunea ea. 

— Mă poţi ajuta până la trăsura mea, atunci? 

— Sigur, spuse el, şi îşi strecură un braţ în jurul taliei 
ei. Sprijină-te de mine! 

„Să mă ajute Dumnezeu!” Nu avea de ales, nu-i aşa? 
Ea încercă să-şi ţină respiraţia, să ignore atingerea trupului 
lui puternic în timp ce o conducea în ritm lent de-a lungul 
coridorului. Mirosea a cafea. A cafea şi... un miros vag de 
fum de trabuc, şi... 

Pielea lui. Pielea lui goală. _ 

Ea încercă să meargă mai repede. Insă glezna ei 
protestă imediat. Se strâmbă şi se opri. 


— Poate că ar trebui să rămân aici în seara asta. 

— Aici? El se îndepărtă puţin ca să se uite la ea. Ai un 
pat aici? 

Nu exista nimic insinuant în vocea lui, dar stomacul ei 
tresări totuşi. Ea se încruntă. 

— Un pat pliant, la mine în birou. 

El ridică din sprâncene. 

— Dormi de multe ori aici? 

— Din când în când. Atunci când o cere munca. 

— Nu e nevoie să faci asta diseară. El se aplecă şi o 
ridică în braţe, şi, icnind înăbuşit, ea îşi petrecu mâinile în 
jurul gâtului lui pentru a se echilibra. 

— Pune-mă jos, şopti ea. Dacă ne vede cineva acum... 

— Voi spune că sunt un valet. 

El îi zâmbi. Un alt defect! Caninii lui erau ciobiţi. 

Buzele lui erau foarte aproape de ale ei. Ea privi 
repede în altă parte, uitându-se peste umărul lui la ieşirea 
din sala de licitaţie. 

— Voi spune că tu eşti doctorul. Peter intenţiona să 
cheme unul. 

— Pentru că ai leşinat? 

El începu să coboare scările într-un ritm 
înspăimântător de vioi. Ea îl apucă mai strâns, fiind 
convinsă că avea să o scape. : 

— Nu o să te scap, spuse el râzând. Inainte ca ea să 
observe talentul său ciudat de a-i citi gândurile, el adăugă: 
Am început să încarc marfă la docuri pe când aveam doar 
nouă ani. Saci cu cereale... aşa înveţi să-ţi ţii echilibrul cum 
trebuie. 

El lucrase ca docher? De mic copil? Poate că munca 
fizică făcută de timpuriu era un motiv pentru constituţia lui. 
Costumul lui negru arăta ca al oricărui gentleman elegant. 
Dar cu siguranţă era croit dintr-o pânză mai subţire şi mai 
ieftină. Se simţea ca o lână moale şi fină, dar printr-un 
costum nu ar trebui să simţi atât de bine cum se mişcă 
muşchii de dedesubt. Spatele lui, talia lui erau fără 
grăsime, iar braţele lui, în locul unde erau petrecute în jurul 
ei, erau vânjoase. Atingerea lor îi fermecase palmele. 


Palmele ei nu aveau astâmpăr. 

Ea se bucură foarte tare când ajunseră la etajul 
principal; acum putea risca să slăbească strânsoarea 
braţelor sale din jurul lui. 

— Te rog, grăbeşte-te, şopti ea, uitându-se cu 
disperare înjur. Există puţine şanse ca el să fi chemat cu 
adevărat un doctor... 

— Şi de ce să nu o facă? 

— Ştia că nu mi s-a făcut rău. 

Ochii lui cenușii se uitară atent la ea. 

— Deci te-ai prefăcut? 

— Da, spuse ea cu vocea răguşită. Dar hai să nu 
discutăm aici! 

El mârâi o confirmare, apoi deschise uşa din faţă cu 
umărul şi o scoase în aerul rece de toamnă. Ea trase 
repede aer în piept. Toamna fusese întotdeauna perioada ei 
preferată din an - aerul înţepător, covoarele din frunze 
cărămizii şi aurii, şi plăcerea de a le zdrobi sub tălpi. Dar, în 
seara asta, toamna nu o putea linişti. 

Poate că de acum înainte avea să se gândească la 
toamnă ca fiind momentul în care se terminase totul - 
speranţe, visuri, conspirații nebuneşti de a salva companii. 
Doar aşa şi trebuia să fie, presupuse ea: până la urmă, 
frunzele cădeau pentru că erau pe moarte. 

Pe trotuar, el o puse cu grijă în picioare. Ea se uită în 
jur şi gemu când văzu toate trăsurile, mai puţin a ei. 

— A trimis departe trăsura mea! 

Peter obişnuia să facă asemenea glume duşmănoase. 

— Ce băiat bun este! O să te duc eu acasă. 

Ea se luptă cu ispita. 

— Asta ar da foarte bine. Sunt sigură că nimeni de la 
Henton Court nu s-ar întreba de ce am acceptat să mă duci 
tu cu trăsura. 

EI îşi înclină capul. 

— Crezi că m-ar recunoaşte? 

Ea ezită. Avea dreptate. Cine şi-ar fi imaginat că acolo 
se afla regele din East End? Lumina lămpii îi punea în 
evidenţă croiala fină a costumului. Făcea ca muşchii lui 


proeminenţi să pară zvelţi, luându-i din lăţimea umerilor, 
făcându-i să iasă mai puţin... în evidenţă. 

Ei i-ar fi fost greu să şchiopăteze până la staţia de 
trăsuri. Se afla la câteva străzi distanţă. 

— În regulă, spuse ea cu părere de rău. Poţi să... Ea 
tăcu brusc, deoarece se apropia un grup de femei ducând 
coşuri de piaţă pe braţe. Ea nu o cunoştea pe niciuna dintre 
ele, desigur, şi, spre uşurarea ei, ele nu păreau prea 
preocupate de ea. Interesul lor se concentra asupra lui 
O'Shea, care răspunse la zâmbetul lor făcându-le cu ochiul. 

După ce trecură femeile, ea spuse înţepată: 

— Ai putea, cel puţin în compania mea, să te prefaci 
că eşti un gentleman. 

— Să mă prefac? Ridică din sprâncene. Unde e 
prefăcătoria? 

— Gentlemanii nu răspund ocheadelor femeilor. 

— Ocheade, zici? El se uită în urma femeilor. Şi eu 
care credeam că acele doamne rânjeau prosteşte. 

— Doamnele nu rânjesc, domnule. 

El o privi cu un zâmbet nevinovat. 

— Dar aruncă ocheade? 

Ea aruncă o privire plină de desconsiderare după 
acele femei, observând paşii lor provocatori. Nu purtau 
corset şi nici multe jupoane. 

— Nu dacă sunt bine-crescute. 

— Ce inimă rece ai, doamnă! 

Din partea altui bărbat, aceste cuvinte ar fi putut 
reprezenta un reproş. Dar zâmbetul lui dădea de înţeles că 
o tachina. 

Ea nu avea nicio idee cum să răspundă la aşa ceva, 
dar ştia că nu ar fi trebuit să o facă să se simtă atât de 
veselă, de aiurită şi de... copilăroasă. Incruntându-se, ea îşi 
deschise uşa trăsurii. 


Nick venise la casa de licitaţii gândindu-se să-i dea 
nişte veşti bune lui Catherine. Dar era clar că noua lui soţie 


nu avea dispoziţia să sărbătorească. Ea se retrase în partea 
ei de trăsură şi se ghemui acolo de parcă el s-ar fi putut 
arunca peste ea. 

Nu că acel gând nu-i trecuse prin minte. Ea nu era o 
femeie de neglijat - mai ales jumătatea de jos a corpului ei. 
El făcuse tot posibilul să nu se gândească la acea parte în 
timp ce o scotea în braţe din clădire. Dar fundul ei avea un 
mod de a-şi face simțită prezenţa, indiferent de situaţie. 

Ea îşi miji ochii, ca şi cum i-ar fi citit gândurile. 

— De ce ai venit la Everleigh până la urmă? Să nu mai 
faci asta! Dacă te vedea fratele meu... 

— Voiam doar să-ţi spun că fratele tău a îndeplinit 
condiţia târgului. Cererea lui Pilcher a fost respinsă astăzi. 

— Ce? 

El zâmbi. 

— Pari surprinsă. Nu-mi spune că te-ai gândit că nu se 
va ţine de cuvânt. 

— Nu, mormăi ea. Nu, eu sunt... mulţumită că a 
respectat acordul. Măcar de ar fi fost atât de ascultător în 
toate privinţele. 

— Ah! El se aşeză mai confortabil pe perne. Să înţeleg 
că ţi-a făcut probleme astăzi. 

— El pusese la cale o înşelăciune în sala de licitaţie. 
Făcu un zgomot ce-i trăda dezgustul. La o vânzare de carte, 
nu la altceva! M-aş fi aşteptat să-şi păstreze păcălelile 
pentru o licitaţie cu un preţ mai mare. In orice caz, l-am 
oprit. 

Era puţină mânarie în acea declaraţie. 

— Leşinând? 

— Ei bine, da. Ea îi întâlni privirea. O licitaţie nu prea 
se poate desfăşura când o femeie zace întinsă pe podea. 

El râse încet. 

— Ai fost inteligentă. 

Ea se strădui să nu râdă, dar nu reuşi. 

— Aşa m-am gândit şi eu. 

Timp de o clipă plăcută, ei îşi zâmbiră unul altuia. 
Apoi ea păru să-şi amintească rolul pe care-l avea şi afişă o 
expresie acră, după care trase înapoi draperia de la 


fereastră. 

— Trăsura aceasta, spuse ea înţepată, arată ca un 
bordel. 

El ridică dintr-o sprânceană. Tapiţeria cărămizie, 
ciucurii aurii, vopseaua neagră - el considera că era un 
vehicul grandios. Dar presupunea că ea avea ceva 
împotriva paletei cromatice. Culorile diavolului, aşa le 
numise ea când vizitase Casa Diamantelor. 

— Am să o refac în albastru şi alb doar pentru tine, 
spuse el. Nu mi s-a părut fericit când l-am văzut plecând. 
Te aştepţi să-ţi facă mai multe necazuri? 

— Mă ocup eu de el, spuse ea. 

— Cu cele trei încuietori de la uşă. 

Ea ridică din umeri. 

— Nu este treaba ta. _ 

Destul de adevărat. Insă el simţi un licăr de mânie 
când o privi. Ea stătea la jumătate de metru distanţă, 
arătând la fel de rece şi de distantă ca un străin. El o putea 
încă privi de la distanţă pe frumoasa şi inabordabila lady 
care o angajase pe nepoata lui. 

Desigur, diferenţa era că acum ar atinge-o. La naiba, 
doar se căsătorise cu ea. Secretă sau nu, ea era povara pe 
care trebuia s-o poarte. 

— Te-ai putea stabili la Casa Diamantelor, spuse el. 
Are o grămadă de încuietori şi de paznici. 

Ea făcu un zgomot discret, un sunet echilibrat cu 
precizie între amuzament şi dispreţ. 

— Da, ar fi foarte discret, într-adevăr. Nimeni nu şi-ar 
da seama de legătura noastră când s-ar afla că ţi-am vizitat 
tripoul. 

— Nu te-ar vedea nimeni intrând şi ieşind. Există un 
tunel din drumul principal, care are intrarea printr-o librărie. 

— Oferta ta este amabilă, spuse ea după o pauză. Dar 
deloc necesară. Mă simt foarte bine acasă. 

Se mai certaseră pe tema asta. Inainte ca ea să 
arunce cu ameninţări despre încălcarea contractului, el 
spuse: 

— Aş putea pune o condiţie. Ori stai la Casa 


Diamantelor, unde te pot ţine sub observaţie, ori încheiem 
jocul. 

Ea se uită lung la el. 

— Poate că nu vreau ca tu să mă ţii sub observaţie, 
spuse ea cu calm. De ce ar trebui să o faci? Nu este cazul 
să ne prefacem că ţinem unul la celălalt. Mergi, te rog, pe 
drumul tău, domnule O'Shea, şi dă-mi şi mie voie să merg 
pe al meu. 

Dacă ea ar fi scuipat şi ar fi aruncat flăcări spre el, 
poate că i-ar fi răspuns la fel. Dar ea vorbise cu o demnitate 
calmă, pe care el nu o putea dispreţui. Îi zisese „te rog”. 

Ea avusese o zi grea. O ascundea bine, dar el putea 
vedea dovada oboselii. Cearcănele şi o curbare a umerilor îl 
descurajară. 

Ea merita să aibă o atitudine mândră în acea seară. 
Arătase că avea curaj şi isteţime punând capăt acelei 
licitaţii corupte. Câştigase o bătălie şi merita să se bucure 
de triumf. Dar cu cine să împărtăşească bucuria? Fusese 
singură în acea sală, şchiopătând cu glezna ei sucită. Nici 
măcar un servitor nu venise să vadă dacă se simţea bine. 

Inainte să-şi dea seama de ceea ce făcea, el se întinse 
spre celălalt capăt al trăsurii ca să o ia de mână. 

— Poate că ai nevoie de un prieten. Toate bătăturile 
acelea din mica ei palmă umedă. Dacă ar fi fost o altă 
femeie în locul ei, şi-ar fi petrecut zilele mâncând 
bomboane şi ordonând servitorilor să facă toată treaba. 

— Sunt mulţumită cu ce am. 

Ea se uită la el o clipă cu o privire ciudată pe chip. 
Poate din cauza lămpii laterale - îi făcea ochii mari şi 
luminoşi şi îi dădea un aer aproape sinistru. 

— De ce te-ar interesa? 

Bună întrebare. Dorinţa de-a avea grijă de ea îl făcea 
să se simtă incomod. Sau poate că îi displăcea faptul că nu 
o făcea nimeni altcineva. El fusese în acea situaţie, singur 
şi fără prieteni şi fără ca vreo persoană să-şi facă griji de 
soarta lui. Dar nu-şi imaginase niciodată că o asemenea 
singurătate ar putea afecta persoanele de rangul e. 

— Bunătatea nu m-a costat niciodată vreun ban, 


spuse el. Nu văd de ce ar trebui să o folosesc cu zgârcenie. 

Ea îşi înclină capul şi apoi îşi trase mâna din mâna lui. 

— Mulţumesc, spuse ea foarte încet. Dar o prietenie 
doar ar complica lucrurile. 

Ce ciudat că simţise durere în respingerea ei! O mie 
de oameni ar fi recunoscători pentru interesul lui, dar nu 
era de mirare că o fată bogată şi răsfăţată din Bloomsbury 
nu îl preţuia. 

Răsfățată. Nu, nu suna bine. Nimeni nu o răsfăţa pe 
această femeie. Şi, după câte se părea, ea nici nu ar fi 
permis cuiva să o facă. 

El deschise fereastra şi vorbi cu birjarul: 

— Bloomsbury, spuse el. Henton Court. 

Când închise fereastra la loc, ea spuse: 

— Mulţumesc. Oftatul îi trădă uşurarea. M-am temut 
că ai putea... 

— Ce? Ce îşi imaginase că era capabil să facă? Unei 
femei - unei femei cu care se căsătorise şi pe care o 
purtase în braţe când glezna ei cedase. Ce ai crezut că aş 
putea face? 

Ea doar clătină din cap. 

— Nu contează. Ziarele îţi fac o nedreptate. Eşti un 
om cumsecade, până la urmă. 

lată o urmă de condescendenţă, de parcă ea se 
aşteptase ca el să-şi înghită cuvintele şi să dea din coadă în 
semn de recunoştinţă. Oare era cumsecade? Şi asta o 
surprindea? Cu cine credea că se căsătorise? 

Dumnezeule din ceruri, dar, dacă era acum surprinsă 
să descopere în el o persoană cumsecade, probabil 
tremurase din toţi rărunchii în acel birou de căsătorii. El îşi 
aminti dintr-odată răceala cu care îl tratase ea în dormitor, 
efortul de care fusese nevoie pentru ca ea să-şi desfacă 
picioarele şi să tânjească după plăcere. Nu era de mirare. 
Ea îşi imaginase tot timpul că se culca cu un gunoi. 

— Sigur, spuse el. Nu am niciun interes să complic 
lucrurile. Dar, dacă te vei răzgândi vreodată, să-mi spui. Nu 
m-ar deranja să mă culc din nou cu tine. 

Ea îşi îndreptă spatele cu un zgomot. 


— Poftim? 

El pufni. Era clar că ea intenţiona să uite că el o 
atinsese vreodată - că o văzuse goală ca în ziua în care se 
născuse şi că o făcuse să geamă de plăcere. Probabil că ea 
îşi frecase foarte bine pielea după aceea, ca nu cumva să-i 
lase vreo urmă atingerea lui murdară. 

— Ai dreptate, vulgaritatea nu-şi are locul, spuse el. 
Ce am făcut noi în patul acela a fost mai mult decât o 
partidă obişnuită. Nu mă aştept să înţelegi asta, tu fiind o 
domnişoară educată şi pedantă. Dar aş fi bucuros s-o 
dovedesc din nou. Păcat că trăsura asta este atât de 
strâmtă! 

Ea se uită la el în tăcere, cu gura deschisă, pentru 
ceea ce părea să fie un moment destul de lung. Apoi ea 
trase adânc aer în piept şi îşi întoarse capul, arătându-i un 
obraz îmbujorat. 

— Eşti un mitocan! Opreşte acest vehicul şi lasă-mă 
să cobor! 

— Nu-ţi face griji, dragă! Nu am de gând să te ating. 
Va trebui să mă crezi pe cuvânt. Rareori se întâmplă ca 
două trupuri să se potrivească atât de bine ca ale noastre. 

— S-au potrivit, izbucni ea. 

— Sau şi se şi se vor, spuse el. Acest tip de atracţie nu 
se schimbă. 

— E bine de ştiut. Vocea ei se înăspri şi se subţie, ca a 
unei învăţătoare care vorbea unui copil foarte încet la 
minte. Mai există ceva ce doreşti să-mi spui, cu speranţa de 
a mă şoca? 

— Să te şochez? Nu. Dar iată o promisiune: dacă te 
vei mai culca vreodată cu mine, o să-ţi placă şi mai mult. 
Va deveni din ce în ce mai bine, Kitty. lar a cincea şi a 
şasea oară, mă aştept să te fac să termini doar sărutându-ţi 
sfârcurile mici şi dulci. Le voi suge încet şi delicat, apoi cu 
putere. Şi, când voi folosi şi dinţii, cea mai mică muşcă... 

— Opreşte-te! 

Ea şuieră cuvântul şi se înroşi când se răsti la el. 

— Asta este - tu eşti... 

— Nu-ţi spun toate astea ca să te insult. Poate că 


începuse ca o tachinare, dar el se simţi dintr-odată la fel de 
deranjat precum părea ea. la-o ca pe o promisiune! Ca pe 
cuvântul Domnului, Catherine. Eşti un cadou care aşteaptă 
să fie desfăcut. Am să te deschid şi am să te fac bucuroasă 
că trăieşti, indiferent de cum vor fi zilele. Pentru că vei şti 
că la căderea nopţii eu am să te întind în pat, am să-ţi 
desfac picioarele şi am să-ţi arăt modul în care doreşte 
natura să te simţi. 

Ea îşi mişcă buzele ca şi cum ar fi rostit o silabă mută. 
Îşi drese vocea, apoi spuse răguşit: 

— Conform termenilor contractului... 

— Cred că vom lăsa contractul în afara dormitorului. 

— Dacă îndrăzneşti să mă atingi... 

— Nu am făcut-o încă, spuse el cu blândeţe. Cu toate 
că tu arăţi destul de îmbujorată. 

— Sunt şocată domnule O'Shea. Şocată de 
neruşinarea dumitale - şi că ai subtilitatea unui bou... 

— Fii şocată de reținerea mea, spuse el. Sunt un om 
cumsecade, până la urmă. Altfel te-ai fi aflat sub mine până 
acum. 

Trăsura încetini. Ea dădu perdeaua la o parte, apoi 
oftă cu o uşurare evidentă înainte să se întindă după 
mânerul uşii. 

El o prinse de încheietura mâinii, făcând-o să îngheţe. 
Îi ridică mâna la gură şi apăsă un sărut cu gura închisă în 
locul unde i se simţea pulsul grăbit. 

— Ai dreptate, nu sunt un gentleman, murmură el pe 
pielea ei parfumată. Am să te fac recunoscătoare pentru 
asta. Gândeşte-te! 

Ea îşi smulse mâna şi împinse uşa. 

— Mai degrabă... mai degrabă mi-aş vinde compania! 

Dar, după ce cobori, se întoarse către el, cu buzele 
depărtate, ca şi cum ar fi intenţionat să-i spună ceva de 
despărţire. În schimb, se uită la el tăcută, uimirea ei fiind 
mascată de strălucirea dulceagă a lămpii. 

— Eşti îngrozitor, spuse ea în cele din urmă, cu voce 
răstită. 

El râse. 


— Se pare că a început să-ţi placă, replică el şi trase 
uşa pentru a o închide. 


Lui Catherine îi fusese întotdeauna greu să adoarmă. 
Îşi petrecea toată ziua stând în picioare şi nu se culca 
niciodată cu un sentiment de epuizare. Dar mintea continua 
să-i funcţioneze, rememorând evenimentele zilei, aducând 
dovezi cum că nu căzuse în tumultul frenetic al rutinei. 
Greşeala cutare, neglijenţa cutare... 

Ea învățase un truc pentru adormire. Nu să numere oi, 
nici chiar atât de copilăresc. Pur şi simplu se concentra 
asupra respirației. Îşi putea număra respiraţiile pentru a 
ajunge la un ritm simplu, inspiraţie şi expiraţie. In spatele 
acestei concentrări, mintea ei devenea calmă şi 
somnoroasă. 

În seara aceea însă, trucul nu îi reuşise. Poate că o 
frământa ceva. Fiecare respiraţie, care ar fi trebuit să o 
ducă mai aproape de somn, nu făcea decât să o trezească 
şi mai tare - şi din cauza unor lucruri atât de banale! 
Cearşaful, aşa cum era aşezat peste ea, intim şi delicat ca o 
atingere. Coada ei împletită, care era întinsă de-a lungul 
umărului ei, grea şi prinsă ca o frânghie care o trăgea în 
jos. Era neliniştită, înfierbântată, deşi în aer se simţea o 
răcoare pe care focul care acum se stingea nu reuşise să o 
îndepărteze. 

„Dacă te vei mai culca vreodată cu mine...” 

Ea îşi presă palma de obraz. Nu simţea că ar avea 
febră. 

„... Le voi suge încet şi delicat, apoi cu putere...” 

Palma ei era transpirată, umedă. El îi făcuse asta. O 
agitase cu acele cuvinte vulgare. El ştia ce făcea. Ea nu ar fi 
trebuit să-i dea satisfacţie. 

Dar, când închise ochii, văzu trupul lui gol arămiu, 
întins peste ea, capul lui coborât la sânul ei, trăgând cu 
gura ca o fiară care sfâşie. Un coşmar. 

Ea îşi cuprinse sânul cu palma. Dar nu era acela locul 


care-i pulsa acum. Ea îşi strecură palma mai jos, între 
picioare. 

El îşi pusese gura acolo... 

Acesta era motivul pentru care femeile erau 
avertizate să-şi păstreze fecioria pentru căsătorie. Ea n-ar fi 
ştiut niciodată cum putea un bărbat să facă o femeie să se 
simtă. Cunoaşterea o pervertise. 

„Va deveni din ce în ce mai bine...” 

Ea se atinse unde o atinsese el. li scăpă un geamăt. 
Nu era în totalitate puterea /u;. El greşise când îi spusese că 
ea avea nevoie de un partener. Se putea face singură să 
simtă - nu chiar la fel. Pentru asta ar fi avut nevoie de 
mirosul şi de senzaţia pielii lui, de greutatea lui delicioasă 
peste ea... 

Nu. Ea nu avea nevoie de aşa ceva. Putea lua acea 
putere de la el, dar să deţină ea controlul. Trebuia să o 
facă, deoarece nu-i putea accepta invitaţia. Să facă asta ar 
însemna să rişte... totul. 

Se atinse singură cu stângăcie, frustrată de diferenţa 
faţă de modul în care o făcuse el. Fără îndoială că el 
atinsese o mie de femei în acel fel. 

Mâna i se opri. Cât de curios că acel gând trezise în ea 
un sentiment întunecat şi otrăvitor. Poate că era vreun truc 
al căsătoriei. Oricărei soţii decente i-ar fi displăcut ideea 
promiscuităţii soţului. Dar ea nu avea o căsătorie reală. El 
era un infractor care nu ar fi devenit niciodată un soţ 
adevărat pentru ea. lar ea nu era potrivită să fie soţia nici 
unui bărbat. Gelozia nu-şi avea locul în acordul lor. El ar fi 
râs de ea dacă ar fi aflat. 

Îl alungă din minte, frecându-se mai tare acum. Trupul 
îi aparţinea ei, nu lui. Deşi fusese ofensată de ceea ce-i 
făcuse, trebuia să se simtă recunoscătoare că îi arătase aşa 
ceva. 

Dar ce rău făcea dacă se gândea la el în particular? 
Ea nu ar permite să rămână singură cu el din nou. Cu un 
oftat, îşi imagină chipul lui... lungimea bronzată a corpului 
său încordat şi ferm... senzaţia gurii lui pe piele, mişcarea 
pricepută a mâinii lui... Plăcerea începea să crească. Se 


apropia. 

Se auzi un scârţâit la uşă. O cheie se răsucea în 
încuietoare! 

Se ridică în fund, roşind atât de puternic, încât era de 
mirare că începerea nu era luminată. 

— Bodkin? 

Doar camerista ei avea cheia. Niciun răspuns. Ea dădu 
păturile la o parte şi se ridică iute. Mânerul se răsuci. 

— Bodkin, nu vreau să fiu deranjată în această seară. 

Acum se auzi un râcâit. Era cea de-a doua încuietoare 
care se răsucea. 

Dumnezeule din ceruri! Bodkin nu avea acea cheie. 


* 


Nick stătea treaz, cu ochii în tavan. Ce treabă bună 
făcuse vorbind atât de aprins cu Catherine. Ea se 
depărtase, rece ca o adiere, dar el continua să ardă, 
imaginile zburând din creier direct în vintrea sa. 

Ar fi trebuit să reziste dorinței de a o tachina şi să-i 
vorbească direct. Ea ar fi mult mai în siguranţă la Casa 
Diamantelor. Chiar şi ea ar trebui să înţeleagă asta. Era 
prețioasă pentru el. Un vot mai puţin, dar cine ştie când 
urma să aibă iar nevoie de ajutorul fratelui ei? Avea toate 
motivele să o ţină în siguranţă. Dar acum ea era doar un 
obstacol pentru fratele ei. 

Înjurând, el dădu la o parte păturile şi se ridică. Dacă 
ar afla că îşi pierduse somnul gândindu-se la ea, ar rămâne 
pur şi simplu distantă şi i-ar aminti că termenii contractului 
precizau că el era obligat să nu se gândească la ea deloc. 

Aşadar, el îşi îndreptă atenţia în altă parte. Să 
coboare şi să vadă cum mergea afacerea, poate chiar să se 
aşeze la o masă de joc. El făcea rareori asta - era atât de 
bun, încât câştiga aproape întotdeauna, iar clienţii nu 
veneau aici ca să fie făcuţi praf de către proprietar. Dar 
poate că mergea o mână de poker. Şi câteva pahare de 
whisky, ca să se liniştească. 

El se îmbrăcase şi se îndrepta spre ieşire când 


începură bătăile în uşă. 

Stia el. Ca orice irlandez pursânge, avusese 
sentimentul că urmau să apară necazuri. Trase zăvorul şi 
deschise uşa. 

Callan, băiatul în casă, arăta răvăşit şi înflăcărat. 

— Îmi cer iertare, dar femeia aceea pe care aţi adus-o 
aici săptămâna trecută este jos şi cere să fie lăsată 
înăuntru. Aş fi dat-o afară, dar este... 

El trecu pe lângă Callan, luând-o prin pasajul luminat 
de lampă către scara din spate, unde cobori treptele două 
câte două. 

Ea stătea aşezată pe o bancheta din vestibulul din 
spate, înfăşurată într-o pătură care se punea pe cal. 
Trebuie să i-o fi dat Callan - avea însemnele Casei 
Diamantelor cusute într-un colţ. 

Ea se ridică, cu bărbia semeaţă, fără a fi conştientă de 
mirosul de cabalină. 

— Vă rog să-mi iertaţi venirea, spuse ea. Am fost 
nevoită să plec în grabă. 

— Mda, spuse el încet. Văd asta. Nu era prea dulce 
această victorie. Ce s-a întâmplat? 

— Nu prea multe. Dar, când ea se mişcă, pătura 
alunecă şi dezvălui un alt strat - pelerina ei - iar, sub ea, un 
guler din volănaşe dintr-o dantelă transparentă. 

Fugise în cămaşa de noapte. 

Nick îi făcu semn lui Callan să plece, aşteptă ca 
acesta să dispară şi apoi făcu un pas către Catherine. 

— Ce s-a întâmplat? 

Ea trase adânc aer în piept. 

— Pot rămâne aici în această seară? Ştiu - pare foarte 
ironic, având în vedere obiecțiile mele de mai devreme. Dar 
mă tem că nu voi fi primită nicăieri într-o asemenea stare. 

Era doar pe jumătate îmbrăcată şi tremura, dar tot 
reuşea să vorbească precum o regină. 

— Bineînţeles, spuse el. Hai să-ţi dau un coniac! 

— Eu nu beau, domnule O'Shea. 

El pufni. 


Catherine încerca din greu să rămână calmă. Dar 
şocul, ca să nu mai vorbim despre frig, părea să-i fi intrat în 
oase, făcând ca stăpânirea câştigată cu greu să se 
destrame, aşa că în cele din urmă începu să tremure. 

O'Shea observă probabil, deoarece o aşeză lângă foc, 
în apartamentul lui. El făcu un zgomot ciudat şi se întoarse. 

— Stai aici! 

De parcă ar fi avut unde să plece. Ea rămase cu 
privirea fixată la frumosul covor persan, ascultându-i paşii 
retrăgându-se într-o cameră alăturată. Cum reuşise să 
scape! Se părea că pericolele oraşului pe timp de noapte 
erau cu mult exagerate. Ea nu avusese nicio dificultate să 
oprească o birjă, iar birjarul nu păruse deloc surprins de 
destinaţia ei. Nici măcar nu încercase cineva să o jefuiască. 

O'Shea se întoarse aducând cuvertura de pe patul lui, 
firele de aur strălucind în satinul maro somptuos. 

— Hai să facem schimb, spuse el. Pătura aceasta e 
mai călduroasă. 

— Nu-mi este fffrriig! 

Focul ardea la doi paşi. Îi putea simţi căldura pe piele, 
deşi nu părea să pătrundă până în oase. 

— Nu contează, zise el. Cea de pe tine miroase urât. 

Avea, într-adevăr, un miros aparte. Dar când i-o 
dăduse celălalt bărbat, i se păruse un adevărat lux. Ea nu 
prea reuşea să îşi desprindă mâna de pătură. 

— Este în regulă. 

— Catherine. El se lăsă într-un genunchi. Lumina 
focului îi înfrumuseţa faţa osoasă. Avea nişte ochi superbi, 
atât de luminoşi, care priveau atât de atent în ai ei. In acel 
moment, el arăta ca un gentleman adevărat, atent şi 
grijuliu. 

Poate că el era primul gentleman adevărat pe care-l 
cunoscuse. Ea nu-şi putea aminti prea mult cavalerism în 
rândurile clienţilor de la Everleigh. 

— Dă-o încoace, spuse el cu blândeţe. Dar, când el 
trase de pătura de cal, ea opuse rezistenţă şi clătină din 


cap. 

El se încruntă. Ei bine, ea nu-l putea învinovăţi că 
părea nedumerit. Ora târzie, şocul şi mârşăvia celei mai 
recente experienţe îi răvăşiseră în mod clar mintea. Cu 
siguranţă că îi afectase judecata, pentru că, atunci când 
deschise gura, nu ieşi decât adevărul crud şi ciudat: 

— Se pare că nu pot să-i dau drumul. 

Mâinile lui cuprinseră mâinile ei. Mâini mari, fierbinţi, 
nu cu mult diferite de ale oricărui alt bărbat. Dar niciun alt 
bărbat nu o atinsese în acel fel, masându-i oasele delicate 
ale palmei, frecându-i lungimea degetelor cu mişcări 
liniştitoare, aproape mângâietoare. 

— Este în regulă, spuse el. Poţi să-i dai drumul. Nu e 
nimeni aici să vadă. 

Nu era adevărat. 

— Eşti tu aici. 

El zâmbi. 

— Dar eu nu contez, nu-i aşa? 

Oare? Ea îl studie. Ce turnură ciudată luase viaţa ei! 
Fugise către un tripou pentru a căuta să se pună la 
adăpost, iar acum se pomeni tentată să nu regrete. Pentru 
că el avea dreptate. Dintre toţi bărbaţii, cu el - cel mai 
notoriu bărbat din Londra - avea cel mai puţin de pierdut. 

Oare el merita cu adevărat acea reputaţie? Nu i se 
păruse un om crud. Într-adevăr, îi arătase mult mai multă 
bunătate decât orice... 

Nu. Ea nu îşi putea permite să îngăduie astfel de 
gânduri. Consumarea căsătoriei deschisese deja cutia 
Pandorei cu dorinţe neînfrânate. Nu avea nevoie să adauge 
la acel amestec fantezii despre buna lui cuviinţă. 

Ea îl lăsă să tragă de pătura aceea. După care el 
aşeză cuvertura pe umerii ei. O simţea aproape la fel de 
masivă, grea şi liniştitoare ca strânsoarea lui. 

Aproape. 

Ea ratase atingerea lui, acum că el se îndepărtase. 
Dumnezeu să o ajute! 

El se lăsă pe călcâie şi spuse: 

— E clar că nu au fost suficiente trei încuietori. 


— Au ţinut destul de mult. Poate că fratele ei încă 
bâjbâia la a treia. Îi auzise blestemele prin uşă. 

— Au ţinut împotriva cui? 

— A lui Peter, bineînţeles. Încerca să intre. O cuprinse 
un fior. El spunea... spunea că nu e prea târziu. Că 
problemele se pot rezolva, că aş putea găsi pe cineva 
potrivit. Acel Pilcher era gata; că el - Peter adică - mă 
putea duce la el în seara asta. 

lată faţa pe care presupunea ea că o arăta O'Shea 
duşmanilor săi: rece şi sobră, cu buzele lipite strâns. 

— Fratele tău are gura mare pentru un bărbat care 
vrea să ţină problema secretă, spuse el încet. 

Ea oftă. 

— Nu cred că Pilcher ştie întreaga poveste. Din ce 
spunea Peter prin uşă... am înţeles că îi zisese lui Pilcher că 
aveam de gând să fug să mă căsătoresc. Nu avea niciun 
sens. Ar fi încurajat el bigamia? Nu pot să-mi dau seama la 
ce se gândea. S-a terminat, sunt căsătorită, nu mă pot 
căsători din nou. 

O'Shea respiră adânc, privirea lui argintie coborând 
pe silueta ei înfăşurată. 

— Arăţi în regulă. A pus cumva mâna pe tine? 

— Nu. Am ieşit pe fereastră înainte ca el să intre. 

El ridică din sprâncene. 

— Aia e o casă înaltă. 

— Spalierele sunt rezistente. 

El zâmbi. 

— Eşti un pachet de surprize, Kitty. 

Ea ar fi trebuit să obiecteze la auzul poreclei. Data 
viitoare avea să o facă. 

— Nu a fost atât de dificil. 

— Nu? Ai multă experienţă în escaladarea ferestrelor? 

— Nu. Ea se opri, simțind gustul amar al următoarelor 
ei cuvinte înainte să le rostească. Hai, dă-i drumul şi spune- 
o odată! Ai avut dreptate, şi eu m-am înşelat. Am fost 
proastă să mă întorc acasă. Ar fi trebuit să-mi dau seama 
că el avea să caute să se răzbune. L-am făcut de râs oprind 
acea licitaţie. 


El se încruntă. 

— Gata, acum! Nu sunt nesăbuit să cred că eşti în 
siguranţă cu fratele tău. 

Ea nu merita generozitatea lui. 

— Ai spus-o chiar dumneata, domnule O'Shea. Lui nu-i 
pasă deloc de mine. Şi ceea ce am făcut astăzi - dacă 
există ceva ce el n-ar ierta vreodată, asta ar fi pierderea 
respectului în ochii celorlalţi. Peter fusese întotdeauna 
preocupat de imaginea sa, nu de a companiei. Cum de 
uitase asta pentru o clipă? Poate că ar fi trebuit să îi permit 
să continue, şopti ea. Dacă am stricat asta... dacă el 
intenţionează să facă publică această cacealma a noastră... 

Un muşchi din maxilarul lui zvâcni. 

— Nu este o cacealma. Este ceva real. 

Adevărat. Ea făcuse eforturi să se asigure că acea 
căsătorie era legitimă. Amintirea modului în care o făcuse 
trecu prin ea ca un ecou al căldurii pe care o simţise mai 
devreme, în vreme ce stătea întinsă în pat. Ea avu grijă să- 
şi ţină privirea să nu rătăcească spre dormitorul lui O'Shea. 

El se ridică, uşor şi suplu ca o pisică. Oare cum se 
simţea să se mişte printre oameni într-un corp atât de înalt, 
suplu şi puternic? Fiecare pas părea probabil lipsit de 
greutate, un exerciţiu plăcut al eleganţei. 

Ciudăţenia gândului o făcu să roşească. Ea se uită în 
jos la mâinile ei împreunate când el spuse: 

— Vei rămâne aici în seara asta. 

— Da, dacă nu te deranjează. Dar fratele meu... 

— Am să vorbesc eu cu el. Când pleacă de obicei 
dimineaţa de acasă? 

— D... depinde. Ea se uită la el inspirând profund. | se 
puse un nod în gât. El era cu aproape un cap mai înalt 
decât fratele ei. O bătaie între ei n-ar fi corectă. Poţi să mă 
consideri netoată, dar nu-ţi pot îngădui să-i faci rău... 

El îşi încleştă maxilarul. 

— Am spus că nu voi face asta. Dar, în acest moment, 
ai face bine să nu pierzi timpul îngrijorându-te în privinţa 
lui. După faptă, şi răsplată, Catherine. Niciodată să nu dai 
mai mult decât primeşti. 


O filosofie brutală, dar raţională. 

— Dacă asta este concepţia ta, spuse ea încet, atunci 
ce speri să mai obţii de la mine acum? Pentru că acel 
contract nu te obligă să mă ajuţi în acest fel. 

El se uită în jos la ea, expresia lui fiind imposibil de 
citit. Ei îi veni în minte că dormitorul era la doar şapte paşi 
distanţă. Dacă îi cerea ca ea să i se alăture acolo... dacă 
acela era preţul... 

— Este târziu, spuse el, după care întinse mâna. Hai 
să-ţi arăt unde vei dormi! 


O'Shea se dovedise mult mai galant decât anticipase 
ea. Spusese că avea să trimită pe cineva dimineaţa la 
magazin pentru a-i aduce o rochie numai bună pentru ea. Şi 
îi ţinuse uşa. Nici măcar nu o atinsese când o condusese în 
apartamentul alăturat. 

Juca foarte convingător rolul de gentleman. Dar de 
ce? Când şocul se atenuase, mintea ei devenise din nou 
agilă, iar amabilitatea lui începuse să o alarmeze. 

El nu avea niciun motiv să fie bun. Avea el vreun 
interes. lar ea... îi cădea în plasă. Acest bărbat care îi 
vorbise atât de vulgar în trăsură mai devreme - ea se 
înmuia în preajma lui, renunțând la toate mijloacele native 
de apărare. Tânjise ca el să o atingă din nou când îi arătase 
apartamentul în care avea să rămână. 

Ea nu putea permite asta. ÎI lăsă să-i facă o 
plecăciune înainte să se îndrepte spre uşă, dar ea se 
pomeni strigând după el. 

— Să nu crezi că nu ştiu ce faci, spuse ea. Sunt destul 
de conştientă de strategia ta. 

El reveni în pragul uşii. 

— Şi ce strategie am? 

— Farmec, aşa cred că se numeşte. 

El făcu ochii mari şi se rezemă de tocul uşii. 

— Nu mai spune! Şi eu care am auzit că am farmecul 
unui bou. 


— Am spus că aveai subtilitatea unui bou, comentă 
ea. Dar eu ştiu trucurile astea. Eşti un bărbat arătos care 
ştie să flirteze. Fără îndoială că ai succes în anumite 
cercuri. Dar nu şi cu mine. Scuteşte-te de acest efort! 

— Arătos. El îi oferi un zâmbet strâmb. Începi să faci 
complimente acum? 

— Nu mă crezi în stare? 

— Am avut îndoieli, o dată sau de două ori. 

— O, dar ştiu foarte bine acest joc. Tu nu eşti singura 
persoană arătoasă din această încăpere. 

— Arătos nu este cuvântul potrivit, spuse el încet. Cu 
o faţă ca a ta, ai fi putut fi o curtezană pentru prinți. 

Surpriza o făcu să se înfioare. Îşi ţinu senzațiile în 
frâu. 

— Da, spuse ea. Sunt conştientă de asta. 

El îşi înclină capul în vreme ce o cerceta. 

— Nu pari mulţumită de acest lucru. 

— De ce anume aş putea fi mulţumită? Natura şi-a 
făcut treaba în privinţa trăsăturilor mele. Nu îi aduseseră 
niciodată altceva decât necazuri. Nu am avut nimic de-a 
face cu asta. 

— Bine acum, spuse el încet. lartă-mă că sunt un bou 
bătut în cap, dar acesta este cel mai ciudat mod de a te 
numi frumoasă din câte am auzit vreodată. 

— Probabil se poate spune şi aşa, da. Asta este 
diferenţa dintre noi: pe mine nu mă interesează aspectul 
meu. Mă bazez mai degrabă pe creier. Ea se forţă să 
zâmbească tăios. Dar atunci, această alegere este 
rezervată persoanelor cu adevărat isteţe, presupun. 

El râse. 

— Poţi fi cât de dură vrei, Kitty. Mai degrabă aş căuta 
bunătate la un magistrat. 

— Bine, spuse ea. Ne înţelegem unul pe celălalt. Tu 
nu vei încerca să mă farmeci cât timp mă aflu aici. În orice 
caz, este un joc de noroc inutil. 

— Biata Catherine! Ei nu îi plăcu tonul lui. Sunt sigur 
că există mai mulţi bărbaţi care te-ar fi putut fermeca. Dar 
probabil şi-au pierdut interesul când ai deschis gura. 


Ea tresări. Cuvintele lui atinseră o parte sensibilă din 
ea, de a cărei existenţă făcuse tot posibilul să uite. 

— Aşa îţi imaginezi? Am fost admirată de mulţi 
bărbaţi. Zeci. 

— Doar zeci? Cel mai bine ar fi să nu ne comparăm, 
până la urmă. 

— Nu există nicio comparaţie, spuse ea. Eu sunt o 
femeie de onoare, pe când tu... ei bine. Există cuvinte 
pentru persoanele care profită de aspectul lor fizic - şi sunt 
prea vulgare ca să le rostesc. 

El ridică din sprâncene. 

— De ce mă cruţi? Dacă vrei să mă numeşti 
desfrânat, spune-o! 

Ea tresări. 

— Sigur că nu te-ar deranja asta. Desfrânarea este 
limba ta maternă. 

— Vorbesc alte limbi folosindu-mă de limbă, spuse el 
sumbru. O dată, de curând, te-am făcut să-mi vorbeşti 
înapoi. 

— Mai multă desfrânare. Deloc surprinzător. 

— Dacă aştepţi ca eu să te surprind, nu trebuie decât 
să ceri. 

— Mă îndoiesc că eşti capabil de asta. Şi nici nu e 
ceea ce vreau. 

— Chiar aşa? 

El se depărtă de tocul uşii, îndreptându-se spre ea. Ea 
îşi încrucişă braţele, lăsându-şi coatele în afară, ca să-l 
împiedice să se apropie prea tare. Pe buzele lui pline apăru 
un zâmbet; îşi puse mâna pe o parte a gâtului ei, flexând 
palma uşor. 

— Mi-ar plăcea să te surprind, spuse el încet. Limba 
mea nativă, aşa cum o numeşti tu, are idei la care tu n-ai 
visat niciodată, în micuțul tău pat de fecioară. 

începu să aibă loc o alchimie ciudată, deoarece 
ameninţarea provocă o senzaţie fierbinte de topire în 
interiorul ei, asemănătoare mai mult cu excitarea decât cu 
frică. 

— Acum nu sunt virgină, spuse ea şovăitor. Am 


încercat ce ai de oferit, şi nu sunt interesată să aflu mai 
multe. 

— Te minţi singură, murmură el. 

Dar ea nu o făcea. Îl minţea doar pe el. Căci pentru ea 
era limpede - el făcuse să fie insuportabil de clar - că ea nu 
se putea baza pe propria ei indiferenţă. Buzele acelea, 
gura, degetele lungi şi calde pe gâtul ei erau nelegiuite. li 
făcuseră gândurile să devină întunecate şi înfierbântate, 
pline de curiozitate. 

— În seara aceasta am venit din pură necesitate, reuşi 
ea să spună. Şi îţi sunt recunoscătoare că m-ai primit. Dar 
atât. 

— Ştiu. El îi aruncă o privire lungă. Apoi îi prinse 
mâna, îi deschise pumnul deget după deget, după care îl 
închise la loc în jurul unui obiect mic, rece, cu margini 
ascuţite. 

O cheie. 

— Aceasta este singura cheie de la apartament, spuse 
el. Şi există doar o uşă. Dacă o laşi în încuietoare, nu va 
putea intra nimeni. Ai înţeles? 

Ea se uită la cheie. Nu, nu înţelegea nimic. Nu 
înţelegea nimic despre el, cu atât mai puţin cum de reuşise 
să o lase agitată şi ruşinată de cuvintele dure pe care i le 
spusese. 

Când se închise uşa în spatele lui, ea simţi un gust 
amar. Din nou, acea întrebare obsedantă pe care nu o prea 
putea alunga: dacă se înşelase în privinţa lui? Ce-ar fi dacă, 
în ciuda tuturor dovezilor care susțineau contrariul - 
reputaţia sa de infractor, acest tripou -, el era un bărbat 
cumsecade, care îşi oferea bunătatea cu sinceritate? 

Marginile ascuţite ale cheii îi intrară în palmă. Ea se 
strâmbă şi fixă cheia în broască. Atenţie. Bunătate. Nu le 
voia. „Oh, fii sinceră!” Dumnezeu să o ajute, dar o parte 
ciudată din ea ar fi preferat ca el să vină peste ea. Dintre ei 
doi, ea părea să fie animalul. 

Işi distrase atenţia făcând un tur al apartamentului. 
Nu era la fel de spaţios ca al lui, dar camera de zi era 
decorată frumos în tonuri neutre de crem şi bronz. O uşă 


ducea într-o sală de baie modernă. În ultima cameră se afla 
un pat care părea să fie o piesă de muzeu. Ea îl privi cu 
interes de la uşă. Baldachinul din stejar sculptat - întregul 
sistem de fixare era iacobin. Oare vedea bine? 

Se apropie şi îşi puse mâna pe stâlpul gros. Putea 
paria că nu era o reproducere. S-ar fi vândut cu un preţ 
frumuşel la licitaţie, deoarece astfel de paturi erau foarte 
rare. 

Se întoarse încet. Scaunul din colţ părea să fie un 
Chippendale. Ezită, dar nu avea niciun rost să încerce să 
doarmă într-o asemenea stare răvăşită; aşa că putea 
savura ce era în jur. Dădu la o parte scaunul Trafalgar. 
Marginile exterioare ale picioarelor din faţă păreau uzate, 
aşa cum era de aşteptat. Impinse scaunul în faţă şi găsi 
semne asemănătoare de uzură în exteriorul picioarelor din 
spate. Nu era o reproducere. 

Era de-a dreptul uimită. Ce naiba făcea O'Shea cu 
astfel de antichităţi? 

Curioasă, se întoarse în camera de zi. Ceasul de pe 
şemineu, montat într-un suport auriu, avea inserţii 
splendide din platan şi părea să fie un Cromwellian original. 
Se apropie mai mult, întinzându-se să atingă şemineul care 
încadra vatra. Lemn acoperit cu tencuială. Oare putea fi un 
Adam original? Pe panoul central prezida Ceres, zeiţa 
abundenței, iar pe margini erau frize cu coroane de grâu. 

Fără îndoială că aceste comori fuseseră confiscate de 
la jucători iresponsabili. Ea nu ar trebui să le admire. ŞI 
totuşi... trebuia să ai gust ca să ştii ce să confişti în locul 
banilor. 

Se uită spre uşa încuiată. Acordase puţină atenţie 
mobilierului din apartamentul lui O'Shea. Se lăsase orbită 
de nelinişte. Acum se întreba ce ratase. 

Ce păcat că nu se putea duce la ora două şi jumătate 
ca să-l întrebe! 

Ce păcat că nu putea avea incredere în ea ca să se 
ducă. 

Dacă ar fi fost alt bărbat... Ideea o şocă, dar îndrăzni 
să o rostească pentru ea: dacă el ar fi fost altcineva, poate 


că ea şi-ar fi asumat riscul fără să ţină seama de ruşine. 
Până la urmă, foametea putea fi potolită, incendiile puteau 
fi stinse, iar o nouă experienţă în patul lui ar fi putut să o 
elibereze de acea ardoare tulburătoare, permițându-i să îşi 
recapete mintea cândva disciplinată. 

Dar, în ochii legii, el era soţul ei. Ce se întâmpla între 
ei în dormitor putea avea repercusiuni în afara acestuia. Ea 
nu ar trebui să-i ofere niciun motiv să se uite la ea ca lao 
soţie adevărată, deoarece nu avea niciun interes să joace 
acel rol - şi nici nu se pricepea. 

Există şi un alt mod de a stinge un incendiu: să nu-l 
mai alimentezi. Cum stătea întinsă în pat, îşi concentră 
gândurile către afacere şi adormi, având coşmaruri despre 
conturi în neregulă. 


Capitolul 7 


Nick se trezi înainte de zori, având grijă să se spele 
fără să facă vreun zgomot care să poată fi auzit din 
apartamentul alăturat. El o speriase. Asta era clar. Ştia şi 
motivul. O făcuse să simtă lucruri pe care ea nu dorea să le 
simtă. 

Nu avea să se mintă singur. Îi plăcea să o sperie. Nu 
cunoscuse niciodată o plăcere atât de rară şi de întunecată 
ca aceea de a răvăşi o fată cu pielea catifelată care se 
credea mai presus de el şi de a o face să se îmbujoreze 
împotriva voinţei ei. 

Când se îmbrăcă, simţi un junghi mai vechi în 
genunchiul stâng, amintirea unor vremuri de demult, când 
încăierările erau murdare şi fizice. El devenise dur de 
nevoie şi nu era suficient de prost să ducă dorul acelor zile. 
Trecuseră ani buni de când pornise de unul singur, pe jos, 
având doar un cuţit cu care să se apere. 

ÎI trezi pe Johnson pentru a-i spune câteva cuvinte - 
Catherine avea nevoie de un paznic, iar Johnson putea juca 
rolul ăsta - înainte să iasă din club. Plecase pe jos către 


drumul principal, pe aleile încă adâncite în întuneric, în timp 
ce zorile se iveau cenuşii deasupra lui. 

În omnibuz, el stătea umăr la umăr cu muncitori în 
costume negre şi cu fete îmbrăcate frumos angajate la 
magazinele şi birourile din Covent Garden. Ici şi colo zărea 
câte o privire care zăbovea pe faţa lui, întoarsă repede 
când o observa el. Unii oameni îl recunoşteau, dar 
majoritatea, nu. 7 

Acest pseudoanonimat i se potrivea. li era mai uşor 
să-şi aleagă oamenii, cei care ştiau să-l respecte sau să se 
teamă de el, în funcție de circumstante. 

Devenise mai cunoscut, aşa că trebuia să-şi trimită 
oamenii să facă treburile murdare pentru el - dar, în acest 
caz special, el abia aştepta să rezolve singur lucrurile. 

După ce mai schimbă două vehicule, ajunse în 
Bloomsbury. Drumuri măturate cu grijă, pisici grase încă 
dormind. Pe drum spre Henton Court, se întâlni cu un 
măturător de stradă care moţăia în picioare, ţinând bărbia 
sprijinită în capătul cozii de mătură. Băiatul deschise un 
ochi când trecu Nick. 

El îşi aminti genul acela de somn. Niciodată uşor, 
niciodată adânc. Măturase chiar el străzile timp de câteva 
luni, în copilărie. Invăţase din nou să doarmă profund abia 
după ce ajunsese să aibă un loc al lui. Neddie's fusese 
prima lui achiziţie, până atunci el nefăcând nimic cu banii 
câştigaţi necinstit. Bancherii nu s-ar fi atins de ei. El fugea 
din loc în loc pentru a-şi ascunde banii. Când veştile despre 
starea proastă în care era Neddie se începuseră să circule - 
chiriile crescuseră până la cer, iar proprietarul scosese 
cârciuma la licitaţie -, el se gândise de două ori înainte să 
facă o ofertă. Un om ca el să aibă proprietăţi? Părea ca şi 
cum şi-ar desena o ţintă pe spate. 

În schimb, ţinând actul de proprietate în mână, el 
descoperise bucuria de a deţine ceva real. Să aibă un local 
în care să nu poată spune nimeni că nu îşi avea locul, că nu 
avea drepturi, că nu era suficient de bun. El nu se 
amestecase niciodată în treburile lui Neddie, îl lăsase pe 
bătrân să facă aşa cum ştia. Dar se oprea să doarmă acolo, 


pentru o vreme - la fel de adânc şi de fără vise ca un prunc. 

Casa Diamantelor era mândria lui. Dar Neddie's avea 
să rămână întotdeauna prima şi cea mai adevărată casă. 
Incă nu găsise un loc în care să doarmă mai bine. 

Ascultă sunetul propriilor paşi răsunând dinspre 
suprafaţa pietrelor şlefuite ale caselor. Inchidă politicos 
capul către un poliţist care căsca în timp ce patrula. La casa 
familiei Everleigh draperiile erau încă trase. Trecu mai 
departe, oprindu-se la o distanţă de câteva case, unde se 
sprijini pe un stejar şi aşteptă. 

Putea paria că evenimentele din noaptea trecută 
aveau să-l scoată destul de devreme pe Everleigh din patul 
său. Într-adevăr, nu durase mai mult de o oră până să iasă 
o trăsură de pe aleea alăturată, caii oprind lângă trotuar, în 
faţa casei. Uşa principală se deschise, iar Peter se grăbi să 
coboare scările către trăsură, urmat de un lacheu. Nick se 
furişă în cealaltă parte, aşteptând ca uşa să se închidă şi el 
să o poată deschide pe cea de pe partea lui, ca să se 
strecoare înăuntru. 

— Ce naib... 

Peter Everleigh căzu pe spate şi ateriză pe perne 
atunci când trăsura se puse în mişcare. 

— Nu aş face-o în locul tău, spuse Nick când mâna 
celuilalt bărbat se ridică să bată în plafon pentru a-i atrage 
atenţia birjarului. Va fi o discuţie scurtă. 

Everleigh îşi cobori mâna încet. 

— Ce mama naibii vrei? 

Nemernicul arăta odihnit pentru un bărbat a cărui 
soră dispăruse în toiul nopţii. Dacă ar fi fost deştept, ar fi 
părut mai speriat de actuala companie. 

— Eşti uşor de surprins, spuse Nick. Ar trebui să ai 
mai multă grijă la siguranţa ta. 

— Unii dintre noi duc vieţi liniştite, spuse Everleigh cu 
fermitate. Nu am nevoie să privesc peste umăr la ivirea 
zorilor. 

Nick zâmbi. 

— Poate că aşa se întâmpla mai demult. Apoi i-ai 
făcut necazuri soţiei mele. 


Everleigh se prinse în cele din urmă. Se repezi către 
uşă, dar Nick era pregătit. Îl prinse pe Everleigh de gât şi îl 
trase dintr-o smucitură pe banchetă. 

— Nu te mai agita, aş putea să te rănesc. 

— Dă-mi drum... 

Cuvintele lui  Everleigh se  încheiară într-un 
bolboroseală când Nick strânse mai tare. 

— Nu e nevoie să vorbeşti. Doar dă din cap. 

Bărbatul se zbătu. Nick îl prinse de păr şi îi forţă gâtul 
să stea într-un unghi ciudat. Cât de curând avea să 
tânjească după aer. 

— Dă din cap, spuse el categoric. 

În cele din urmă, Everleigh se conformă. Îşi lipi strâns 
buzele tremurânde şi inspiră cu dificultate. 

Nick îşi întinse picioarele, făcându-se confortabil. 
Pernele acelea erau umplute ca o gâscă de Crăciun. 

— Sora ta mi-a spus că ai ambiţii politice, zise el ca şi 
cum ar fi conversat. l-am spus că probabil se înşală. Eu 
cred că orice politician ar şti că nu se cuvine să pătrundă în 
camera surorii sale după miezul nopţii. Gândul acesta îl 
făcea să simtă un gust neplăcut, aşa că scuipă pe podea. O 
soră care, să-ţi reamintesc, este căsătorită legitim cu un alt 
bărbat şi care, cred eu, îşi petrecea o ultimă noapte în casa 
copilăriei. A, iată ce poveste! Ar merge destul de bine în 
ziare: politicianul care visează la bigamie. 

Everleigh era alb ca varul şi scuipatul îi bolborosea în 
colţurile gurii. 

— Spune-i lui Pilcher să-şi ia gândul de la ea. lar tu vei 
sta departe de Pilcher. Îl vei da afară din consiliul 
municipal, sub acuzaţia de corupţie. S-a înţeles? 

Everleigh încuviinţă - apoi clătină tare din cap. 

Exact cum se aşteptase Nick. 

— Bun. Cu ce te are la mână, până la urmă? 

Buzele lui Everleigh se mişcară fără zgomot. Se părea 
că nemernicul chiar avea nevoie să respire din când în 
când. Nick îi dădu drumul. 

Everleigh se aruncă pe bancheta din faţă, ducându-şi 
genunchii la piept ca un mijloc suplimentar de apărare. 


— Eşti un... Părea înnebunit de uimire. Cum 
îndrăzneşti?! Tu... 

— Pilcher, spuse Nick categoric. Ce legătură ai cu el? 

— Eşti un bandit, un... 

Nu prea îl ducea capul. Nick se aruncă spre banchetă 
şi îl prinse pe Everleigh de păr. Era timpul să-şi introducă 
cuțitul în discuţie. Îl potrivi la gâtul lui Everleigh. 

Asta atrase atenţia nenorocitului. Incepuse să bâlbâie 
nişte scuze frenetice. 

Nick lăsă ca vârful ascuţit al cuţitului să ţină loc de 
răspuns. Avea să arate ca o tăietură de la bărbierit. 

Ochii lui Everleigh ieşiră din orbite. În cele din urmă, 
tăcu. 

— Eu nu sunt un nobil, spuse Nick încet. Regulile 
voastre nu mi se aplică. lar sângele tău nu va fi albastru 
când va începe să curgă, întreabă-mă de unde ştiu! 

Everleigh avea o urmă de inteligenţă, până la urmă, 
căci nu întrebă. Doar scoase un suspin. 

— Aşa că spune-mi cu ce te are Pilcher la mână. 

Îndepărtă puţin cuțitul. 

— Eu... ah, Dumnezeule din ceruri... Nu-l pot da afară 
pe Pilcher din consiliu. El are prieteni, înţelegi, iar eu n-aş 
mai avea voturile... 

— Vei avea voturile din Whitechapel. Voturile din 
partea de est a St. George şi din Mile End. Şi pe al tău, 
adăugă Nick categoric. Asta îţi va oferi un start bun în ale 
politicii. 

— Nu, nu înţelegi! Clădirile tale - acel inspector nu 
avea nicio autoritate în Whitechapel. Pilcher a înţeles asta, 
el ştie că un om cu ambițiile mele trebuie să fie văzut 
respectând legea! Dar despre ce vorbeşti tu acum - el nu 
mă va ierta niciodată pentru asta. Şi am făcut investiţii 
împreună cu el, înţelegi? Pământ, proprietăţi, o mare parte 
din bani au intrat în extinderile lui. Aş pierde tot. Nu-mi 
permit să mi-l fac duşman! 

Deci aşa se explica totul. Everleigh şi Pilcher erau 
parteneri în speculaţii cu terenuri. 

Nick se gândi la opţiunile sale. Era tentat să arunce 


gunoiul ăsta la lupi. Dar el nu evoluase prin satisfacerea 
propriilor capricii în detrimentul strategiilor isteţe. 

— Cât ai investit cu el? 

— Trei sau patru mii de lire. 

— Termin-o cu Pilcher, atunci. O să-ţi dau eu această 
sumă. 

ÎI împinse pe Everleigh pe podea. Acesta se târî în 
genunchi până la cealaltă banchetă, trăgându-se cât mai 
departe de Nick. 

— Dar... nu poţi... De ce mama naibii mi-ai face o 
asemenea ofertă? 

— Afaceri, i-o reteză Nick. Vei vota pentru mine ori de 
câte ori voi avea nevoie. 

— Desigur, spuse Everleigh instantaneu. 

— Şi îi vei preda soţiei mele fiecare cont anexat acelei 
case de licitaţii. | le vei preda doar ei şi atât. Ei şi nimănui 
altcuiva. 

— Eu... Dar legea nu ar permite asta! Conform 
termenilor din testament, ea nu poate prelua controlul dacă 
nu este căsătorită. Faţa lui Everleigh se îmbujoră uşor. Sau 
îţi retragi oferta de a păstra tăcerea? 

— Nu. Conturile vor rămâne pe numele tău, dar o vei 
desemna pe ea ca mandatar legal. 

Everleigh rămase cu gura deschisă. 

— Ce naiba ştii tu despre astfel de chestiuni? ` 

lată de ce erau bogaţii atât de uşor de prădat. Işi 
imaginau că, fiindcă ei inventaseră jocul, nimeni altcineva 
nu putea învăţa regulile. 

— Vei întocmi actul de mandatare până la sfârşitul 
săptămânii, înţelegi? 

— Eu... Ezitând, Everleigh se îndreptă puţin. Îşi puse o 
cizmă pe podea, apoi pe cealaltă, dar rămase cocoşat, în 
mod clar pregătit pentru un alt atac. 

Nick îşi băgă cuțitul în teacă. 

Everleigh răsuflă cu zgomot şi se aşeză mai drept. 

— Atunci accept propunerea ta. 

Nick făcu o pauză, preţ de trei bătăi lungi ale inimii. 

— Nu a fost o propunere. Inţelegi? E singura şansă pe 


care o capeţi de la mine. 

Celălalt bărbat se trase înapoi. 

— Da! Da, înţeleg. 

Nick îl studie o clipă, analizând fiecare tic nervos. 

— Eşti sigur de asta? 

Everleigh făcu o încercare timidă de a zâmbi 
împăciuitor. 

— Înţeleg, şopti el. Promit că nu-ţi voi mai face 
probleme. Îşi drese vocea, după care spuse pe un ton 
blând: Vrei să-i spun birjarului să te lase undeva? 

— Nu e nevoie. 

Nick deschise uşa şi sări cu grijă în trafic. Ultima 
imagine cu Everleigh era cu faţa lui palidă şi uimită când se 
întinse să închidă uşa. 


Un alt bilet nenorocit de la Pilcher. Callan i-l predă, cu 
faţa lui slabă total inexpresivă. Dar, când vorbi, se simţea 
un avertisment în vocea lui. 

— A venit chiar el de această dată. 

— Da? Nick se uită peste scrisoare, pufnind. Pilcher îi 
scrisese prima oară chiar în seara în care consiliul îi 
respinsese cererea de demolare a clădirilor lui Nick. Atunci, 
el îi propusese lui Nick să se întâlnească la Colţul 
Vorbitorilor din Hyde Park - sub protecția întunericului, îi 
scrisese el, ca şi cum ar fi pus la cale un jaf. 

Acum, el îl invita la cină la clubul lui din St. James. 
Însă tot nu specificase ce voia. Poate că se prinsese de 
campania secretă a lui Everleigh de a-l da afară. Sau poate 
încă se agita în privinţa loturilor de pe Orton Street. 

Oricum ar fi fost, Nick nu văzu niciun rost în a-i 
răspunde. Se întinse din nou după cărţile sale. 

— E totul sub control jos? întrebă el când tăie 
pachetul de cărţi. 

Îşi petrecuse cea mai mare parte a serii la Neddie's, 
rezolvând treburile cu agenţii săi de chirii. Când se 
întorsese, găsise aglomeraţie mare. judecând după zgomot, 


acum mulţimea se subţia. 

— E totul bine, spuse Callan. Se frecă la ochi. 
Aglomeraţie la ruletă, o mână de jetoane rămase la poker. 

Nick se uită la el. Flăcăul avea vânătăi proaspete pe 
faţă. Acestea îi deformaseră linia maxilarului, făcându-l să 
arate cu obrajii mai plini şi mai tânăr decât cei douăzeci şi 
ceva de ani ai săi. Îl făcu pe Nick să-şi amintească de prima 
noapte în care apăruse la uşă, ud până la oase, pe o ploaie 
torențială, abia având şaptesprezece ani, pretinzând a fi un 
văr foarte îndepărtat. 

Poate Callan avea înălţimea potrivită şi constituţia 
osoasă, dar Nick nu ştia nici măcar o rudă care să aibă 
părul atât de roşcat şi nici nu recunoscuse accentul nordic 
din vorbirea lui Callan. Cel mai probabil, băiatul se prinsese 
de avantajul de a fi înrudiţi şi inventase povestea în timp ce 
aştepta la uşa Casei Diamantelor ca să ceară un loc de 
muncă. 

Atâta timp cât născocirea îi ajuta pe amândoi, Nick îl 
numea pe băiat verişorul său îndepărtat - şi îl trata ca 
atare. 

— Cine te-a lovit? 

— Nimeni. Callan avea o faţă osoasă şi o gură lungă 
care exprima supărarea mai bine decât gura unei fete. El 
arată mai rău. 

— Sigur că da. Flăcăul intra mereu în încăierări. Asta îl 
făcea un paznic numai bun - profita de ocazia de a-i învăţa 
pe trişori o lecţie. Atâta timp cât a meritat-o. Nu are rost să- 
ţi rişti pielea de dragul de-a te încăiera. 

Callan strânse din dinţi. Aceasta era o veche dispută 
între ei. Băiatul obişnuia să facă un venit frumos luptându- 
se la Old Joe's pentru o adunătură de filfizoni care pariau. 

— Nu am mai fost la Old Joe de luni întregi, zise el cu 
amărăciune. Ca să nu mai spun că nu am putut folosi banii. 

Nick îl plătea destul de bine. Dar ştia că acesta păstra 
puţin pentru el. Trimitea cea mai mare parte direct familiei 
sale din Belfast. 

Şi totuşi, nu ar tolera neobrăzarea. 

— Dacă tu crezi că te poţi descurca mai bine, eşti 


liber să pleci, spuse el tăind cărţile. 

Callan îşi îndreptă spatele. 

— Nu. Nu m-am referit la asta. 

— Bun. Pentru că, atâta timp cât munceşti aici, vei sta 
departe de Old Joe's. Nick se opri, privindu-l pe Callan cu 
atenţie. Tu nu eşti un câine ca să-ţi rişti gâtul pentru 
distracţia bogaţilor. Nicio sumă de bani nu merită mândria - 
sau viaţa ta. 

Callan făcu o grimasă. 

— Aşa este. 

Nick nu avea nicio îndoială că acel rânjet era de vină 
pentru cele mai multe lovituri primite de Callan. Dacă nu l- 
ar fi cunoscut atât de bine pe băiat, ar fi fost tentat să-i 
şteargă chiar el rânjetul de pe chip. In schimb, aruncă o 
privire tăioasă către ceasul de pe perete. 

— Să-i scoţi afară la trei şi jumătate. 

Aceasta era învoiala pe care o avea cu autorităţile 
locale. Poliţiştii preferau să ştie când puteau începe să-i ia 
pe pierde-vară şi când să închidă ochii. 

— Aşa voi face. 

Nick amestecă într-o doară cărţile în timp ce-l privi pe 
Callan îndepărtându-se. O rudă îndepărtată, cum să nu. Cu 
toate defectele lor, cei din familia O'Shea aveau inimi 
înflăcărate, însă băiatul acesta era rece până-n măduva 
oaselor. 

O vagă mişcare în josul balconului îi atrase atenţia. 
Vai, dar era chiar soţia lui dragă. Ea muncea multe ore, iar 
el venea mereu târziu, ca să o evite, dar uneori, când se 
întorcea, ea încă era la birou. Johnson, care o păzea ca nu 
cumva să îi facă fratele ei probleme, se plângea că 
adormea în picioare din cauza programului ei. 

Arăta de parcă fusese trezită din somn. Purta o 
cămaşă de noapte roz şi un şal asemănător şi îşi legase 
părul într-o coadă aurie care îi atârna până la mijloc. Ea 
umbla pe balcon ca un hoţ care umblă după rom. 

El îşi lăsase cărţile să cadă, privind-o curios cum 
cerceta o vază înaltă până la şold care stătea lângă perete. 
Ea se aplecă, trecându-şi palma de-a lungul marginii 


curbate, iar el se simţi invidios pe porţelanul rece. Să fii 
privit cu un astfel de interes avid, în timp ce eşti mângâiat 
ca o pisică... orice bărbat ar fi fost interesat de aşa ceva. 

El cu siguranţă era. Răsuflă şuierat. Acesta era 
motivul pentru care hotărâse să stea seara până târziu. Nu 
ajunsese la vârsta matură de treizeci şi trei de ani ca să fie 
atacat de o paradă constantă de erecţii incomode. 

Nu era vina ei însă. Nu atâta timp cât îl încuraja doar 
cu un oftat sau o unduire. Când se întâlniseră în balcon din 
întâmplare în acea săptămână, ea făcuse tot posibilul să se 
uite prin el cât timp făcuseră schimb de politeţuri. 

— Te interesează? o întrebă el. 

Ea tresări, apoi se îndreptă spre el, cu marginile 
şalului fâlfâind în jurul coatelor. 

— Eşti aici! 

— Eu sunt proprietarul, spuse el amabil. Îţi dai seama 
că încă e deschis, nu-i aşa? Deşi cămaşa de noapte o 
acoperea din cap până-n călcâie, probabil ea avea să 
găsească totuşi un motiv să se simtă ruşinată de acest 
lucru. 

Dar după o ezitare vizibilă, ea îl surprinse apropiindu- 
se. Ce păcat că pusese să i se aducă garderoba de la 
Bloomsbury. Era clar că adăugase mai multe straturi pe sub 
cămaşa roz, pentru că el nu putea vedea nicio urmă a 
formelor şoldurilor ei. Se vedeau doar vârfurile ciorapilor, 
sclipiri rapide de dantelă albă. 

Ea purta ciorapi din dantelă în pat. Acum, de ce 
trebuia să fie aceasta cea mai bună veste pe care o primise 
toată ziua? 

Ar fi trebuit să doarmă la Neddie's, până la urmă. 

Ea se apropie de cealaltă parte a mesei, încruntându- 
se. El lovi celălalt scaun în semn de invitaţie. Ea se uită la 
el, dar rămase în picioare. 

— Unde te duci în fiecare noapte? Nu eşti niciodată 
aici în timpul serii. 

Deci observase. Probabil că ciorapii ei din dantelă 
aveau să-l ţină departe încă vreo cinci nopţi. Nu era modul 
lui de a face rost de companie - cunoscuse prea multe 


prostituate în copilăria sa; chiar şi cele de lux se bucurau 
rareori de munca lor. Dar, din cauza ei, îşi cam pusese 
mâna la treabă. 

— Am afaceri în altă parte, spuse el. De ce? 

— Am întrebat fără motiv. Eram doar curioasă. Ea se 
opri şi îşi muşcă buza. Gestul nu avea să-l ajute să 
adoarmă, mai târziu. Pare însă o modalitate proastă de a 
conduce Casa Diamantelor. Mi-am imaginat... când am 
venit prima dată... mi-ai lăsat impresia unui proprietar mai 
conştiincios. 

El zâmbi. 

— Ce talent ai să înfăşori insultele în complimente! 

Ea se strâmbă uşor, curioasă. 

— Nu m-am referit... Presupun că şi celelalte afaceri 
au nevoie de atenţia ta. 

O scuză! Cam pe ocolite, cu siguranţă, dar totuşi 
surprinzătoare. 

— De ce hoinăreşti pe aici aşa târziu? Nu era o poftă 
rătăcitoare, parie el. Încerca din greu să nu lase mândria 
să-i fie rănită, dar să fie al naibii dacă îşi putea da seama 
cum de nu simţea ea nici măcar o urmă de curiozitate, 
după ce făcuseră în patul lui la prima încercare. 

Ea îşi aruncă privirea către vază, apoi înapoi la el. O 
privire schimbătoare. La oricine altcineva, el ar fi numit 
asta vină şi ar fi căutat motivul. 

— Nu pot să dorm. 

El încuviinţă din cap şi începu iar să amestece cărţile. 

— Ce fel de treburi ai avut de rezolvat? întrebă ea 
după o clipă. 

judecând după tonul ei, ea făcea conversaţie cum nu 
prea îi stătea în fire. 

— Cu proprietăţile pe care le închiriez, spuse el. 

— A, da. Lilah, adică nepoata ta, mi-a spus că deţii 
mai multe spaţii. Ea crede că eşti... un adevărat om de 
afaceri. 

El se uită la ea, amuzat de prietenia nepotrivită dintre 
Lily şi această fată. El nu şi-ar fi putut imagina două femei 
mai diferite. lar apoi Lily se schimbase odată ce-şi începuse 


ascensiunea dincolo de Whitechapel, în poala unui bogat. 
Un viconte nenorocit, nici mai mult, nici mai puţin. 

— Ai mai auzit de ea de când a plecat în luna de 
miere? 

Ea încuviinţă din cap. 

— Câteva mesaje scurte. Se află în... New York acum, 
cred. 

— Imaginează-ţi! Privirea ei căzu către mâinile lui; el 
se dădu un pic în spectacol pentru ea, tăind cărţile cu o 
singură mână. Pare puţin cam mult, nu-i aşa? Şase luni de 
călătorie? 

— Lord Palmer a întrebat-o ce îşi doreşte cel mai mult, 
iar ea a spus... Sprâncenele ei şterse se încruntară când el 
împărţi iute cărţile. Ea a spus că îşi dorea să vadă lumea. 
Unde ai învăţat să faci asta? 

— Ce anume? El făcu în aşa fel încât cărţile să-i 
zboare din vârful degetelor, prinzându-le pe măsură ce 
ajungeau înapoi într-o grămadă aliniată. 

Buzele ei formau un o perfect. Uimirea ei era atât de 
evidentă şi de copilăroasă, atât de diferită de expresia ei 
reţinută, încât el râse. 

Revenindu-şi, ea se strâmbă şi se întoarse. 

— Nu contează. 

— Nu, aşteaptă. Când ea se uită în spate, el ridică din 
umeri şi spuse: Este ca şi cum ai întreba unde ai învăţat să- 
ţi împleteşti aşa părul. Drăguţ, nu? Dar probabil că a 
devenit o obişnuinţă pentru tine. 

Ea îşi atinse părul. Slavă lui Dumnezeu, era o coadă 
groasă cât încheietura mâinii unui bărbat, strălucind ca o 
guinee proaspăt lustruită. 

— Să împleteşti este destul de simplu, dacă vrei să 
ştii. 

— La fel este şi ce fac eu. 

Ea miji ochii, uitându-se cu neîncredere. 

— Serios. Pare complicat, dar este doar puţin mai 
greu decât să amesteci cărţile. 

Ea îşi puse mâna pe spătarul scaunului. Avea degete 
subţiri şi mâini mici ce păreau lipsite de oase, pielea ei 


având reflexe de opal în lumina slabă. Mâinile unei lady, 
exceptând unghiile, care erau tăiate din carne. Acel lucru îl 
mulțumea, într-un fel.  Bătături şi unghii  roase, 
Dumnezeule! Oare vreun alt bărbat din Londra cunoştea 
acele detalii? El spera să nu. Devenise o nouă preocupare 
curioasă, o plăcere personală, să strângă acele mici secrete 
despre ea. Nu o putea atinge. Dar putea afla totuşi despre 
ciudăţeniile corpului ei. 

— Eu nu ştiu cum să le amestec, recunoscu ea. 

— Ai zis că ai mai jucat cărţi, nu? În prima seară când 
ai venit aici. 

Ea îşi încordă mâinile. 

— Am spus că jocurile de cărţi sunt pentru copii. 

— Mă gândesc că şi tu ai fost unul odată. Sau ai 
apărut în forma actuală? 

Un zâmbet îi răsări în colţul gurii. 

— Ca Atena? 

— Nu o cunosc. 

Zâmbetul ei păli. 

— Zeița de pe tavanul tău. Ea făcu semn cu mâna 
către picturile care acopereau marea cupolă de deasupra 
capului. 

— Aha! El ridică din umeri. Nu am învăţat clasicii la 
şcoală. 

— Atunci, ce ai studiat? 

— Nu am făcut-o. Şcoala nu era obligatorie pe atunci. 

lar şcolile misionare aveau rareori un loc liber pentru 
un băiat ca el. Vremurile se schimbaseră în bine în acea 
privinţă. Chiar şi nobilii recunoşteau acum că un sărac ar 
trebui să înveţe să citească. 

Ea privi şocată. 

— Tu... nu ai educaţie? ` 

— Nu sunt analfabet, spuse el. Invăţase singur, din 
păcate prea târziu ca să găsească acest lucru o sursă de 
confort. El parcurgea o pagină mai încet decât putea alerga 
Roşeaţă. 

Expresia de pe faţa ei era mult prea apropiată de 
milă. 


— Cunosc lucrurile pe care trebui să le ştiu, adăugă 
el. Şi, dacă descopăr că nu le ştiu, atunci mă apuc repejor 
să le învăţ. 

— Sunt sigură de asta, murmură ea. Ca să realizezi... 
Ea se uită prin rotondă, în direcţia sălii de jocuri. Ei bine. 
Mulţi oameni cu diplome nu au reuşit să facă atât de mult. 

El scoase un mic fluierat. 

— Ei bine, acesta este un compliment adevărat. Te 
simţi bine? 

Ea se îmbujoră şi privi în jos la mâna ei, trecându-şi 
degetul mare de-a lungul spătarului. 

— Nu este un compliment, spuse ea. Doar am 
subliniat ceea ce este evident. Nu-mi pot da acordul în 
privinţa afacerilor ilegale, dar cu siguranţă pot... să admir o 
acţiune profitabilă. 

Biata Kitty, atât de disperată să-şi scuze bunătatea! 

— Pun pariu că tu ai avut o educaţie elaborată, spuse 
el. Latina, greaca, fleacuri. 

Miracolul miracolelor, ea trase scaunul şi se aşeză. 

— Nu chiar. Fratele meu a avut un profesor şi apoi, 
desigur, a fost trimis la şcoală. Dar guvernanta mea era mai 
degrabă preocupată să mă înveţe bunele maniere şi cum să 
mă port. Farmece sociale. 

El pufni. 

— Să înţeleg că nu a fost aşa bună. 

Existase un scurt moment în care o putuse vedea 
cântărind dacă să se supere sau să fie amuzată. In cele din 
urmă, ea îşi curbă uşor gura. 

— Poate că nu, spuse ea. Mă îndoiesc că mă 
pomeneşte atunci când îşi caută de lucru. 

Umorul ei sec îl făcuse să se simtă în largul lui. El 
văzuse o dată sau de două ori semne ale capacităţii ei de a 
râde - dar, în general, numai de el. Dacă ei ar putea glumi 
mereu, s-ar înţelege foarte bine. 

— Nici nu mă îndoiesc că erai o adevărată teroare. 

— Sunt sigură că nu a stat cu noi foarte mult, zise ea. 
Dar ar fi fost o risipă de bani. Îmi petreceam majoritatea 
timpului la Everleigh, ţinându-mă după tatăl meu. Aceea a 


fost adevărata mea educaţie. El m-a învăţat tot ce ştia - 
sau cel puţin a încercat. 

— A, ceva neobişnuit, zise el. Nu vezi prea mulţi 
bărbaţi învăţându-şi fetele cum să conducă o afacere. 

Acum zâmbetul ei se stinse. 

— El credea că am mai mult potenţial decât Peter. 

Îşi înclină uşor bărbia. Oare se aştepta ca el să o 
contrazică? 

— Se pare că tatăl tău vedea lucrurile cu limpezime. 

— Aşa este. Ea se relaxă puţin. A fost foarte bun cu 
mine. Mă lua peste tot - chiar şi în timpul întâlnirilor cu 
clienţii. Ei abia dacă îşi puteau crede ochilor când mă 
vedeau stând în colţ. Dar, când cineva nu era de acord, 
tatăl meu îl provoca să încerce să mă facă să vorbesc. 
Puteam sta extrem de tăcută ore în şir. 

Suna tare neplăcut pentru un copil. Dar el înţelese că 
ea dorea să se laude. 

— Câţi ani aveai? 

Ea îşi sprijini cotul pe masă şi îşi aşeză bărbia în 
mâini. 

— Aveam şapte ani când m-a luat prima dată la birou. 
Dar abia la nouă sau la zece ani am luat parte la întâlniri 
alături de el. 

— La nouă sau zece ani. Având în vedere uşurinţa cu 
care stătea rezemată, nu putea purta corset. Încercă să 
ignore observaţia, amintirea trupului ei gol întins în patul 
lui. El tăie din nou pachetul, făcând un pod complex din 
cărţi, pentru a-şi distrage gândurile. Ochii ei se măriră de 
încântare. 

El zâmbi slab. Această femeie era obişnuită să 
privească minuni valoroase, pentru care un bărbat ar plăti o 
avere. Dar ea privea micile lui trucuri de parcă ar fi fost 
magie pură. 

— La nouă ani erai prea mică, spuse el, ca să stai aşa 
nemişcată. 

— Aş zice că vârsta de nouă ani este una potrivită 
pentru aşa ceva. 

Este mult mai potrivită pentru studiu decât pentru 


muncă grea. 

Îi luă o clipă ca să-şi dea seama că el îi spusese 
despre munca lui de la docuri. Pufni. 

— Dacă aş fi avut de ales, aş fi preferat oricând 
docurile. Să stau nemişcat nu era pentru mine. Ce se 
întâmpla dacă vorbeai sau dacă voiai să te duci să te joci? 

— Nu o făceam. Preferam compania tatii. 

— Întotdeauna? 

Vocea ei se subţie. 

— Eram bună la asta. Să-l ajut, mă refer. Şi era 
interesant pentru mine. 

Faptul că era bună la aşa ceva era în mod evident 
mult mai important decât că era interesantă. 

— Înseamnă că nu aveai timp de jucat cărţi. 

— Şi nici cu cine să mă joc nu aveam. Ea ridică din 
umeri. Ar fi fost o privelişte bună pentru clienţi - să vadă 
personalul jucându-se cu un copil. 

Ce diferenţă faţă de propria lui tinereţe - încăierări în 
stradă, glume şi comploturi cu băieţii de vârsta lui, cu unii 
dintre ei încă întâlnindu-se în fiecare seară la Neddie's. Nu 
fusese o existenţă uşoară, dar el nu-şi dorise niciodată un 
prieten. 

— Ai fost cam singuratică. 

Chipul ei se întunecă. 

— Nu am fost. 

— Bine. A 

— Nu am dorit niciodată o prietenie, spuse ea. Il 
aveam pe tatăl meu. Şi munca. 

lar acum îi rămăsese doar munca. El începea să 
înţeleagă de ce era ea atât de disperată să nu piardă casa 
de licitaţii - şi de ce s-ar fi căsătorit cu un bărbat ca el 
numai ca să păstreze ce mai avea. 

— Dar tu? întrebă ea. Ai avut - ai fraţi? Şi ei au muncit 
la docuri? 

— O soră mai mare, spuse el. Mult mai mare. A trăit 
aici, în Whitechapel - mama lui Lily, de fapt. Când a murit 
mama mea, am venit să locuiesc cu ea. 

— Deci ai crescut cu Lilah - adică Lily. Ea îi oferi un 


surâs. Presupun că era foarte distractivă, chiar de mică. 

O vrăjitoare, de fapt. Dar Nick nu dorea să o 
dezamăgească. El se uită la ea cu mare atenţie în vreme ce 
reamestecă pachetul de cărţi, observându-i cearcănele şi 
zâmbetul şters. El presupunea că ea nu avea pe nimeni în 
care să se încreadă. Se împrietenise cu Lily, dar ea nu se 
întorcea din luna de miere decât după o lună sau două. lar 
Catherine îşi lăsase camerista în Bloomsbury, temându-se 
că nu avea să păstreze secretul. 

Într-adevăr singuratică. Avea nevoie să se distreze 
puţin. 

El împărţi pachetul în două şi trânti una din jumătăţi 
în faţa ei. 

— Hai să ne jucăm! 

Ea oftă. 

— Ţi-am spus, eu nu... 

— Acesta este cel mai uşor joc de pe planetă, zise el. 
Tu îţi întorci prima carte de sus în acelaşi timp cu mine. 
Cine are cartea mai mare le ia pe amândouă. Câştigătorul 
le pune în partea de jos a grămezii, după care scoatem 
amândoi următoarea carte de sus. 

— Asta este tot? 

— Da. Cine ia toate cărţile câştigă. 

— Dar este prea uşor. Care este ideea? 

El râse. 

A — Ei bine, asta îmi place mie la cărţi, exact asta. 
Inveţi ceva despre persoana cu care joci, indiferent de joc. 

Ea înţepeni. 

— Bine. Atunci hai să jucăm! 

— Nu, în acest caz, hai să adăugăm puţină savoare! 
Cinci runde. Cel mai bun din cinci runde, iar cel care pierde 
datorează o favoare. 

— O favoare, spuse ea încet. Ce fel de favoare? 

— Asta decide câştigătorul. 

— Bine, cred că nu vreau. De unde luase ea acei ochi 
ca de vrăjitoare? Cine o învățase să-i folosească cu atâta 
îndrăzneală? Chiar şi în Whitechapel fetele fluturau din 
gene. Dar Catherine Everleigh, femeia de afaceri, se uita la 


el fără să fluture din gene. Niciodată nu fac un contract fără 
să clarific termenii mai întâi. 

Exista ceva destul de profund în acele cuvinte aspre şi 
bărbăteşti, rostite de o gură drăguță, cu totul feminină - o 
gură, dacă nu cumva se înşela el, care dintr-odată se 
chinuia să zâmbească. Ea îşi mută privirea de la el şi îşi 
trecu un deget peste suprafaţa mesei de aba. 

— Doar dacă nu cumva te răzgândeşti în ceea ce 
priveşte şansa ta de a câştiga? 

Acum, ori fusese obraznică, ori el era un preot. Ea 
avea o oarecare idee despre efectul prezenţei ei. Pur şi 
simplu ştia că nu era nevoie să fluture din gene ca să-l 
cucerească. 

— În regulă, spuse el zâmbind pentru sine. Ce-ai 
spune de... 

— Favoarea nu poate încălca termenii nici unui 
contract prealabil cu care am fost amândoi de acord. 

Când ea îi întâlni privirea din nou, chipul i se îmbujoră. 

Au! El îşi muşcă tare obrazul, încântat. Ea nu ştia, dar 
tocmai îi arătase mâna. Acum ştia că gândurile ei se 
îndreptau şi către pat. 

— Destul de corect, spuse el. 

Contractul interzicea actul sexual care ar fi putut duce 
la naşterea unui copil. Asta lăsa însă o mulţime de 
posibilităţi. 

— Hai să jucăm! 

Ea se încruntă. 

— Tu nu ai nicio condiţie? 

— lubito, atâta timp cât nu e vorba despre uciderea 
unui om sau de trădarea unui prieten, eu intru în joc. 

Ea se încruntă mai tare când privi în jos la pachetul ei 
de cărţi. 

— În regulă. Dar fii atent că un angajament verbal e la 
fel de valabil ca orice acord scris. Îmi laşi ceva libertate. 

El râse. 

— Cred că voi supravieţui. 

— Cum vrei tu. 

Ea întoarse prima carte. El o întoarse pe a lui ca 


răspuns. 

— la uite, ai talent, spuse el, când ea îi luă şasele de 
inimă roşie cu zecele de care şi le puse sub grămada de 
cărţi. 

— Nu-mi vorbi de sus, spuse ea pe un ton plăcut. 

— Nu pierde vremea, atunci. Acesta este un joc de 
viteză. 

Ea avea o latură competitivă. Poate că el ar fi trebuit 
să bănuiască asta: nu puteai fi o femeie de afaceri dacă-ţi 
lipsea ambiția. Ea îşi întoarse cărţile din ce în ce mai 
repede, până când el abia dacă se mai deranja să ţină 
pasul, cu atât mai puţin să urmărească cine câştiga fiecare 
mână. Era mai distractiv să o urmărească pe ea - 
concentrarea acerbă de pe chipul ei şi privirile mânioase pe 
care i le aruncă atunci când îşi dădu seama că el nu se 
deranja să fie atent la rezultate. 

— Se pare că vrei să pierzi, spuse ea în timp ce aduna 
cărţile rundei câştigătoare, lăsându-l cu mâinile goale. 

— Asta a fost doar prima rundă, spuse el. Trebuie să 
câştigi cât mai multe din cinci. 

Ea pufni. 

— Filosofia pierzătorului. Şansele s-au înclinat în 
favoarea mea acum. Un bărbat întreprinzător ar fi fost 
îngrijorat. 

— Nu-mi place să te dezamăgesc, scumpo, dar acest 
joc nu necesită vreo abilitate. Totul se reduce la noroc. 

— O poveste previzibilă, de la cel care a pierdut. Ea îşi 
arcui o sprânceană subţire când îi întinse cărţile să le 
amestece. Vom vedea dacă povestea ta se schimbă, în 
cazul, puţin probabil, în care vei câştiga. 

Râsul lui ieşi uşor uimit. Aceasta era o tachinare în 
toată regula - ascuţită şi ţepoasă, genul pe care l-ar fi 
aşteptat de la un bărbat. O limbă ascuţită într-un trup de 
înger: era propria reţetă a diavolului ca să-l farmece. 

— M-ai prins, spuse el zâmbind în timp ce amesteca 
pachetul. Nu am nicio abilitate. Cea mai tristă poveste pe 
care o vei auzi vreodată - bărbatul care n-a câştigat 
niciodată o rundă şi a decis să deschidă un tripou ca să 


compenseze asta. 

Colţul gurii ei zvâcni. Ea îşi reţinea un zâmbet. 

— Acum cauţi puţină milă. Este un efort irosit, 
domnule. Eu nu pierd. 

— Pun pariu că nu. În timp ce împărţi cărţile din nou, 
el îşi permise să-i arunce o nouă privire admirativă. In 
lumina slabă, cu coada ei lungă împletită peste umăr şi cu 
obrajii îmbujoraţi, arăta ca o altă femeie. Răvăşită. 
Accesibilă. 

Ea îl surprinse uitându-se la ea şi îi susţinu privirea. 

— Nici asta nu va merge. 

El ridică din sprâncene. 

— Ce anume? 

Ea îşi îndepărtă privirea de a lui, şi roşeaţa se 
accentuă. Aceea era mica lui victorie. El îşi adună mâna de 
cărţi şi aruncă o alta. 

Ea luă următoarea rundă şi nu avu nicio reţinere să 
jubileze. 

— Nu-mi pot imagina ce-ar spune clienţii tăi dacă ar 
şti prestaţia ta din seara asta. 

El se gândea că ar putea cere o taxă de intrare. O 
mulţime de domni ar plăti bucuroşi ca să o urmărească 
adresându-i-se cu un asemenea umor obraznic. 

— Ştii cum se spune, Kitty. Mândria merge înaintea 
pieirii, şi trufia merge înaintea căderii. 

— Se mai spune şi că diavolul citează din Scriptură. 
Câtă înţelepciune! 

— Deci pentru Domnul te lupţi tu în seara asta, spuse 
el. Această lipsă de noroc cu siguranţă că îl făcea să se 
întrebe de influenţa divină. Cărţile nu se întorseseră 
niciodată împotriva lui cu atâta regularitate. Bate-l pe 
diavol la jocul ăsta! 

Zâmbind, ea deschise gura - apoi văzu următoarea 
carte pe care o întoarse el. Îşi puse cu un aer posomorât 
zecele ei de inimă roşie lângă asul lui. 

— Aşa mai merge, spuse el. El luă următoarea mână, 
şi pe cea după aceea, iar ea se îmbufnă şi îi aruncă o privire 
tăioasă, cu ochii mijiţi. 


— Nu trişezi, nu-i aşa? 

— Aş vrea să ştiu cum aş putea să o fac, spuse el. Un 
joc de noroc nu poate fi aranjat. 

— De aceea nu am depins niciodată de noroc. 

— Chiar aşa? El fu ciudat de bucuros când următoarea 
mână merse la ea. Să înţeleg că-ţi place să planifici 
lucrurile. 

— Întotdeauna. Să fac altfel este nebunie curată. 
Ezită. Presupun că nu suntem atât de diferiţi în această 
privinţă. Cu siguranţă nu ai fi reuşit să... ai o ascensiune în 
lume dacă nu ai fi fost un bărbat care să planifice totul cu 
atenţie. 

— Nu planificarea a fost cheia pentru asta, spuse el. 
Am văzut oportunităţi şi am profitat de ele. Nu am ezitat, 
nu am cedat în faţa fricii. Şi, când a apărut o problemă, nu 
am aşteptat să crească. Am rezolvat-o cu inteligenţă. Asta 
a fost tot. Dă o carte jos! 

Ea tresări şi se uită la jumătatea ei de cărţi. 

— Ah, da. Întoarse cartea de sus, dar, de această 
dată, pierderea nu păru să o deranjeze. Acesta este 
privilegiul unui bărbat, ştii. Să iasă în lume şi să se 
confrunte cu diverse lucruri. O femeie nu are acest lux. 

— Pros... Şi-o reteză singur. Este o tâmpenie, şi o ştii 
şi tu. Cum numeşti tu cererea în căsătorie cu mine, dacă nu 
rezolvarea unei probleme cu inteligenţă? 

Ea îşi înclină capul, ascunzându-şi privirea, şi întoarse 
următoarea carte. 

— Acel lucru a fost... neplanificat, recunoscu ea cu 
voce joasă. Cu totul nespecific mie. 

El îi studie părul, extrem de drept şi de îngrijit. 
Precizia cu care îşi împletise ea părul pe spate părea cumva 
grăitoare. lată o femeie căreia îi plăcea să-şi imagineze că 
era o făptură foarte precisă şi disciplinată. Dar el văzuse o 
altă latură a ei, în pat. Încă îi bântuia visele. Ea se 
împotrivise, dar el o scosese la suprafaţă. 

O înfricoşase. El înţelesese asta. Poate că o înţelegea 
mult mai bine acum. Modul în care copilărise, reținerea 
nefirească pe care fusese instruită să o arate, toate de 


dragul companiei, care părea să fie legată de amintirile cu 
tatăl ei... 

Ei bine, nu era de mirare că încerca să-şi ţină viaţa 
extrem de curată, planificată şi sub control. Ea nu fusese 
învățată că lucrurile bune puteau veni încălcând reguli 
sociale şi restricţii. 

El îşi aruncă ultima carte, iar ea o întoarse pe a ei. 

— Am câştigat, spuse el luând cărţile. 

— Aşa este. Starea ei de spirit părea să încline către 
sobrietate, şi, când se auzi ceasul bătând, ea îşi schimbă 
poziţia în scaun. Este târziu, spuse ea. Poate că ar trebui să 
lăsăm jocul pe mâine. 

— Este doar o coincidenţă, presupun, că spui asta 
după ce ai pierdut o rundă. 

Îi captase atenţia. Cu maxilarul încleştat, ea spuse: 

— S-a făcut, atunci. 

jJucară repede următoarea repriză, într-o tăcere 
deplină. O altă victorie pentru el. În timp ce el strângea 
ultima mână, ea se aplecă în faţă, privindu-i mâinile cu o 
concentrare arzătoare. 

La final, el nu se putu abţine şi chicoti. 

— Tu chiar crezi că trişez. 

— Nu, chiar nu cred. Însă nu strică să mă asigur. Ea se 
opri. Mă gândesc că inelele acelea pe care le porţi ar putea 
fi făcute să distragă ochiul de la ceea ce face mâna ta de 
fapt. 

— M-ai prins, spuse el. 

Ea se uită în sus, speriată. 

— Acesta este motivul adevărat pentru care le porţi? 

El ezită când îşi strânse pumnul. 

— Nu. Ele sunt... O amintire a unor vremuri de 
demult, când gândul de a avea suficienţi bani de mâncare 
şi încă şi alţii pe lângă părea ciudat şi menit să nu dureze. 
Când eram mai mic, spuse el, îmi plăcea tot ce strălucea. Şi 
aveam nevoie de ceva pe care să-mi cheltuiesc banii. Ceva 
care să dea de înţeles că avea bani, că nu trebuia ignorat, 
că era un bărbat care conta. 

Şi ceva ce se putea vinde, de asemenea, dacă se 


schimbau circumstanţele. El nu recunoscuse niciodată acea 
parte în sinea lui, până când găsise în cele din urmă altceva 
în care să-şi investească banii - proprietăţi şi clădiri. 

Ea ţintuia inelele cu privirea. El îşi întinse mâna. 

— Poţi să te uiţi. 

Ezitând, ea îi luă mâna. Contactul păru să-l 
răscolească direct până în oase. Chiar şi gura ei se încordă 
puţin, ca şi cum ar fi simţit şi ea, şi îi rezistă cu toate 
puterile. 

El numără secundele. Se aştepta ca ea să nu reziste 
până ajungea la cinci. Doi, trei... 

Ea îi lăsă mâna jos. 

— Nu ştiu prea multe despre nestemate. Vocea ei 
suna subţire. Îşi drese gâtul. Oricum, aş avea nevoie de 
lupă ca să le văd mai bine. 

— Păi, cel de pe degetul arătător este un diamant, 
spuse el. lar pe cel din mijloc am un rubin. Safir şi granat pe 
inelar şi smarald pe cel mic. 

— Nu cred că le-am mai văzut vreodată purtate 
împreună. 

El pufni. Ea avusese grijă să o spună pe un ton neutru, 
dar nu era greu să intuieşti sentimentul din spatele acelei 
remarci. 

— Nu le-am luat pentru modă. 

Privirea ei se ridică spre ochii lui. În lumina slabă, 
ochii ei erau de un violet accentuat. Nicio piatră prețioasă 
pe care o ştia el în lume nu se putea potrivi cu acea nuanţă 
sau cu oricare dintre celelalte nuanţe pe care le reflectau 
ochii ei, în funcţie de momentul zilei. 

Dar, dacă ar fi existat vreuna, el ar fi purtat-o. Fără 
îndoială. 

— La ce folosesc dacă nu sunt de dragul modei? 
întrebă ea. Parcă ai spus că le-ai cumpărat când căutai să 
pari... sclipitor. 

— Ei bine. El îşi permise să zâmbească uşor. Sunt 
irlandez, până la urmă. Superstiţiile îmi curg prin vene. 
Diamantele sunt pentru curaj. Tari, de neclintit. Safirele 
sunt cunoscute că aduc înţelepciune celor care le poartă. 


Granatul este pentru o stare de sănătate bună, iar rubinul 
pentru putere. 

Ea se încruntă. 

— Tu crezi în aşa ceva? 

— Nu ştiu dacă chiar cred. Dar m-am descurcat bine 
cu aceste inele pe degete. Aşa că nu văd niciun rău dacă le 
las aici. 

Ea încuviinţă încet din cap. 

— Dar smaraldul? La ce este bun? 

— Nu la multe, spuse el. Doar îmi place culoarea. 

El întoarse prima carte de sus. Ea făcu acelaşi lucru, 
fără grabă. 

— Atunci, nu înseamnă nimic? Cât de trist pentru 
smaralde. Ele trebuie să se simtă foarte singuratice, să fie 
lăsate în afara miturilor. 

— Acum cine vorbeşte fantezist? Zâmbetul ei rapid şi 
ruşinat îl făcu să se destindă suficient cât să continue: 
Smaraldele sunt pentru dragoste. 

Mâna ei se opri deasupra pachetului de cărţi şi 
privirea se îndepărtă de a lui. 

— Parcă nu credeai în aşa ceva. 

— Nu am spus-o niciodată. 

— Ba da. Ea se uită din nou la el, încruntându-se. Pe 
scări, la biroul registrului. 

— Aa! El îşi aminti. Am spus că sunt cinic. Nu mă 
aştept să o găsesc prea des. insă nu mă îndoiesc că există. 
Dar tu? 

— Nu, dar... îşi muşcă buza. Dacă speri să găseşti 
dragostea, de ce ai făcut-o? 

— Ce anume? 

El câştigă şi runda aceea, dar ea părea să nu observe. 
Ea întorcea cărţile fără să se uite, atenţia ei fiind îndreptată 
spre el. 

— Această căsătorie, spuse ea. Cinci ani înseamnă... 
Ea respiră cu zgomot. O perioadă foarte lungă de timp. 

O supăra ceva. El nu reuşea să-şi dea seama, aşa că 
spuse singurul lucru care ştia că avea să o facă să se simtă 
bine. 


— Dragostea nu are de-a face doar cu un soţ şi o 
soţie, Kitty. Ţi-ai iubit tatăl, nu-i aşa? Dragoste pentru un 
părinte, dragoste pentru un copil, dragoste pentru un 
prieten... Expresia ei se relaxa, într-adevăr. Smaraldul 
poate funcţiona pentru acestea, spuse el zâmbind. 

— Desigur, replică ea după o clipă. Era o întrebare 
stupidă. 

— Nu neapărat, zise el. De ce anume te temi? Că te 
vei îndrăgosti de vreun bărbat înainte să se încheie cei cinci 
ani ai noştri? 

Ea îşi duse nervoasă o mână la capătul cozii împletite. 

— Nu o voi face. 

Nici lui nu prea îi plăcea ideea. Îşi imagina un idiot cu 
burtă încântat de faptul că ea nu mai jucase niciodată cărţi. 
Probabil că prostul ar considera-o o virtute. 

— Niciodată să nu spui niciodată. Soarta ia asta ca pe 
o provocare. 

— Am spus-o deja. De mai multe ori, de fapt. 

O, nu! lată un strop de aroganță. 

— Vrei să spui că ai frânt câteva inimi la vremea ta. 

— Am primit cereri în căsătorie, spuse ea. Dar 
gentlemanii de rangul meu preferă ca soțiile lor să nu 
muncească. Nu aveam niciun interes să iau un soţ doar ca 
să-l dezamăgesc. 

— Sună ca şi cum tu ai fi fost cea dezamăgită, spuse 
el cu blândeţe. Cel care se simte deranjat că o femeie este 
capabilă să se întreţină singură este un mare măscărici. 

Ea îi aruncă o privire rapidă, ciudată. 

— Nu este considerat ceva feminin. 

El ridică din umeri. 

— Nici foamea nu e, presupun. Dar, când un bărbat 
intră în pământ, există multe văduve care ajung să facă 
foamea, din lipsa unui mod de a câştiga bani. 

Mâna ei ezită deasupra ultimei cărţi. 

— Presupun că... Ea întoarse cartea. Este bine să ştiu 
că m-aş putea descurca singură, la nevoie. 

Cuvintele ei aveau savoarea timidă a unei confesiuni. 

— Că te-ai putea descurca? După experienţa cu acea 


casă de licitaţii, pot spune că deja te descurci. Păcat însă - 
tocmai ai pierdut. 

— Ce? Ea se uită în jos la mâna ei goală. Eu... 

— lar acum îţi voi cere o favoare. 

Ea se uită în sus cu îngrijorare. 

— Spune! 

El scoase un mic râset. Văzuse copii pe stradă cu mai 
multă încredere. 

— Nimic atât de rău, spuse el. Doar un sărut. 

Ea înghiţi în sec. 

— Deloc surprinzător. 

El se ridică şi se apropie încet. 

— Chiar aşa? Mi-ai ghicit intenţia de la bun început, 
nu? Dar totuşi ai jucat. 

Ea se ridică, împingând masa. 

— Bineînţeles, nu o voi permite. Ne-am înţeles că 
favoarea nu poate încălca termenii contractului. 

— Adică un sărut, spuse el. Dacă-ţi aminteşti, 
contractul interzice actul sexual care poate duce la 
naşterea un copil. Nu se menţionează nimic despre alte 
plăceri. 

— Eu... Deschise gura, privind uimită. Natura term... 
îşi drese vocea. Natura termenilor este foarte clară. 

— Natura nu va câştiga un proces. El îşi strecură 
mâna în jurul taliei ei, simțind răceala mătăsii, asprimea 
brocartului brodat şi căldura trupului ei sub el. Linia 
delicată a taliei ei. Ai de gând să dai înapoi? 

Ea respiră şuierat. El o simţi încordându-se, şi apoi, 
când ea oftă, umerii i se detensionară, iar ea îşi înclină 
capul. 

— Dă-i drumul, atunci, murmură ea. Dar fă-o repede! 

Dacă ea dorea să se întâmple repede, trebuia să 
uşureze treaba. El îi ridică bărbia ca să privească bine la 
gura ei drăguță şi roz. Nu era frumuseţea clasică, aşa cum i 
se păruse prima dată. Roz, aurie şi albă, mai exact, dar 
acea buză de sus era uşor mai plină, mai lungă decât cea 
de jos. Un mic capriciu al naturii, care ar fi făcut-o să îşi 
bosumfle cu uşurinţă gura dacă ea ar fi încercat cu atâta 


îndârjire să-şi unească buzele într-o linie cuminte. 

Îşi trecu degetul mare peste obrazul ei. Atât de moale. 
Ca prin magie, apăru culoarea pe care o stârnea atingerea 
lui. Ea mirosea a piele curată şi vag a săpun; nu a parfum în 
seara aceea. El îşi ridică mâna să îi netezească părul, şi ea 
simţi o vibraţie în locul de unde o prinsese de talie. 

— Am spus repede, şopti ea. 

— Corect. El îşi puse limba la marginea buzelor ei, 
împingând. Încercând să salveze acea buză superioară de 
reținerea ei crudă. Dumnezeule, dar mirosea bine. Un 
curent pătrunse între ei, o sclipire fulgerătoare, iar el simţi 
fiecare umflătură şi curbă a corpului ei, aflat la doar câţiva 
centimetri de al lui. 

Îşi mută mâna de pe talia ei mai pe spate, trăgându-i 
trupul lângă al lui. În tăcere, hainele alunecau, foşneau. Ea 
nu făcea nici cel mai mic zgomot. Îl simţea cum se întărea 
pentru ea. 

El îi depărtă buzele cu limba. Gura ei avea un gust 
proaspăt, ca un vin foarte scump care abia fusese desfăcut, 
neatins, ceea ce nu se potrivea, căci el mai făcuse asta 
înainte. Mai fusese înăuntrul ei, cu felul său întunecat şi 
fierbinte, şi se afla din nou acolo acum, intenţionând ca de 
această dată să o însemneze cu adevărat. O sărută adânc, 
înclinându-i capul peste braţul lui ca să-i arate cine deţinea 
controlul, iar mâinile ei mici îl prinseră de umeri ca să-şi 
ţină echilibrul, apoi se înfipseră ca nişte gheare când îl 
sărută înapoi. 

Dacă ea era de gheaţă, atunci era soiul de primăvară 
timpurie - cel mai subţire strat, care crăpa la primul ghiont. 
Pentru că, deodată, aflată în braţele lui, ea era o făptură 
fierbinte şi sălbatică, împingându-şi şoldurile spre el, 
lovindu-se de masă. El auzi, cu indiferenţă, sunetul cărţilor 
căzând. O aşeză pe spate deasupra rămăşiţelor împrăştiate 
ale înfrângerii ei, iar ea îl acceptă, lăsându-l să o dezmierde 
cu limba aşa cum tânjea să o facă cu mădularul. 
Încurajându-l fără voie, apucându-l cu disperare de spate, 
de mijloc şi de fund, aleluia; ea scotea nişte zgomote 
scâncite, şi nici Dumnezeu nu-l mai putea împiedica să 


ajungă jos şi să-i ridice fustele, fixându-i un picior umed şi 
fierbinte în spatele genunchiului şi ridicându-l astfel încât 
ea să îl poată cuprinde şi să îl lase să se înfigă în locul unde 
doreau amândoi să fie el. 

Ea se arcui sub el, cu ochii deschişi - mari, orbiţi, 
cerul purpuriu al apusului de soare peste munţii îndepărtați, 
culoarea cerului care făcea un om să pornească la drum şi 
să înainteze hotărât până găsea sursa luminii. Nu exista 
niciun bărbat în lume care s-o fi văzut aşa, care să fi reuşit 
să-i aprindă acea privire de plăcerea fascinată şi flămândă, 
iar el voia să se asigure că ea nu avea să doarmă bine la 
noapte, că nu urma să se gândească la nimic în afară de el. 

Coapsa ei interioară era durdulie, tremurând uşor 
când el începu să urce. Prin despărţitura lenjeriei ei intime, 
el o găsi. O cuprinse în palmă şi ea tresări în mâna lui. 
Umedă, fierbinte şi pregătită pentru el. 

— Să te sărut aici? întrebă el brutal. 

Geamătul ei sună ca un da - şi apoi, deodată, în timp 
ce el o mângâia mai tare, ea ţipă şi se ghemui la pieptul lui, 
împingându-l de pe ea. 

O parte din el aşteptase asta. Acea parte, singurul 
colţ al creierului lui care rămăsese uman, îl făcu să se dea 
înapoi imediat. Restul din el, instinctele, pofta şi dorinţa pur 
animalică rămaseră blocate, aşa că, atunci când ea se 
ridică şi îi întâlni privirea, ceea ce văzu o făcu să se uite 
imediat în altă parte şi să-şi lingă buzele. 

Doamne! Buzele acelea. 

— Spune-o, îi ceru el cu glas răguşit. Am să te duc în 
pat cum trebuie. 

— Nu. Ea se cuprinse cu braţele şi se ridică. Nu. 
Contractul... Se încruntă, ca şi cum propriile ei cuvinte o 
nedumereau. Apoi clătină din cap, respiră adânc şi se uită 
la el. Nu, spuse ea categoric. 

El îşi simţea plămânii de parcă alergase opt kilometri. 
Respiră, aşteptând să i se domolească bătăile inimii. 

— În regulă atunci. 

Minunea minunilor, cuvintele ieşiră foarte bine. Ba 
chiar cu o uşoară vioiciune. 


Ea îşi cobori fustele, apoi aruncă o privire hăituită în 
jur, ca şi cum s-ar fi aşteptat ca o mulţime de oameni să fi 
fost martori la răvăşirea ei. 

— Ei bine, spuse ea, după care se poticni, aruncându-i 
o privire piezişă pe care el nu o putu interpreta. Felicitări! 

Umorul îl învinse, neaşteptat şi bine-venit. El zâmbi. 

— Pun pariu că aveai o favoare diferită în minte. 

— O, eu... Ea se înroşi. Da. Desigur. 

— Dar aceasta nu a fost chiar aşa rea, nu-i aşa? 

Ea îşi strânse buzele în acea linie cuminte. 

— S-a terminat. N-am dat înapoi. N-are rost să mai 
pomeneşti despre ea. 

— Care este favoarea pe care o aveai în minte? 

Ea ezită, apoi se uită în spatele ei, verificând cât era 
ora. Sau nu - la vază se uita. li atrăsese atenţia mai 
devreme în seara aceea. 

— Aveam de gând să-ţi cer... Ea ridică din umeri. 
Dacă aş putea arunca o privire asupra tuturor antichităţilor 
tale. 

— Te referi la magazie? 

— Există o magazie întreagă cu aşa ceva? 

— Sigur. O mulţime de ţipi s-au întins mai mult decât 
le era plapuma. Dacă aveau ceva ce merita osteneala, îl 
luam cu uşurinţă. Să plătească aşa cum puteau. 

— Şi toate aceste lucruri de aici... vaza aceea şi 
mobila din apartamentul meu... sunt aduse din magazie? 

— Nu are rost să cumpăr ceva ce am deja, spuse el. 

Ea îşi drese vocea, apoi spuse cu o convingere 
arzătoare: 

— Mi-ar plăcea să văd acea magazie. 

— Hai să-ţi spun cum facem! Dacă ea îşi dorea atât de 
mult aşa ceva, cine era el să îi stea în cale? Poţi să joci cu 
mine din nou mâine-seară. Şi vezi dacă poţi câştiga 
favoarea. 


Capitolul 8 


— Un set complet, ai spus? 

Batten ridică ceaşca în lumină. 

— Da, zise Catherine. Ceaşca era mică şi elegantă, 
din porțelan ornamentat şi pictat de mână în albastru 
cobalt. Produsă în fabrica doctorului Wall din Worcester, 
foarte rară. Ea o furase din camera ei de zi din Casa 
Diamantelor. 

— Tot setul este ca nou. Nu cred că l-a folosit cineva 
vreodată. 

El puse ceaşca jos şi se uită peste celelalte lucruri 
împrăştiate de ea - astăzi, o figurină de Sèvres şi un potir 
elisabetan lucrat în argint. Timp de zece zile, ea îi adusese 
în fiecare dimineaţă lucruri sustrase din Casa Diamantelor. 
În fiecare seară, însoţită de un munte de om numit Johnson, 
se întorcea acolo şi punea lucrurile la loc înainte să poată 
observa cineva lipsa lor. 

— Toate acestea provin din aceeaşi colecţie? întrebă 
Batten. 

Ea încuviinţă din cap. 

— Ştiu că nu-i poţi spune numele, zise el. Dar, cu 
siguranţă, doar un indiciu... 

— Mi-am dat cuvântul să nu spun nimic. Ea nu-i putea 
spune adevărul: că locuia într-un tripou şi că îi plăcea mai 
mult decât ar fi trebuit. 

Era minunat să trăiască independent. Pentru prima 
dată în viaţa ei, putea veni şi pleca după bunul-plac. Nu 
exista niciun majordom care să se încrunte de câte ori 
ieşea ea. Nu era nicio cameristă care s-o spioneze pentru 
Peter. De fapt, nici nu avea să-şi mai ia vreodată cameristă; 
nu era o lady grandioasă, cu corsete complicate şi rochii 
care necesitau ajutor pentru a le scoate. Seara, ea îşi lua 
masa în camera ei de zi, într-o intimitate binecuvântată 
care îi dădea libertatea de a munci, fără a se teme că Peter 
putea intra peste ea cu oaspeţi neaşteptaţi, precum Pilcher. 
Şi, în acele rare ocazii când o lovea plictiseala, nu trebuia 
decât să iasă pe balcon şi să spioneze trucurile bizare ale 
jucătorilor de jos. 


Chiar şi personalul din Casa Diamantelor i se potrivea. 
Valeţii nu erau interesaţi deloc de ea, pentru că, spre 
deosebire de jucători, nu le dădea niciun bacşiş. 
Bucătăresele, instruite să pregătească ospeţe pentru 
gusturile rafinate ale jucătorilor bogaţi, ofereau adesea 
minuni ale bucătăriei franceze de înaltă clasă. Două slujnice 
vedeau de baia şi de hainele ei - fiinţe vesele, cu vorbirea 
simplă, fără aere sau pretenţii. 

Şi apoi era domnul O'Shea... 

Oare în cameră se făcuse cald deodată? Ea îşi şterse 
fruntea cu batista. Nu-i acceptase invitaţia de a juca din 
nou cărţi. De fapt, ea rămăsese în camerele ei trei seri la 
rând, ca să-l evite. 

Timp de trei nopţi consecutiv, ea visase la ce s-ar fi 
putut întâmpla dacă ar fi pierdut din nou. 

— Cât de misterios! exclamă Batten. El mângâia 
marginea, arătându-şi aprecierea în timp ce urmărea 
gravura fină. Foarte rar se găseşte o asemenea colecţie 
eclectică, atât de bine întreţinută. Probabil are o educaţie 
aparte. 

— Aparte, da, spuse ea încet. 

Niciun gentleman nu reuşise vreodată să o ispitească. 
Dar ea se pomeni chinuită de gânduri din cauza unui trişor, 
a unui infractor... Un bărbat curios şi neaşteptat de amabil, 
deosebit de fascinant şi de frumos. Hotări să se închidă din 
nou la ea în apartament în acea seară. 

— Crezi că ar fi interesat să-şi vândă comoara? 
întrebă Batten. 

— O, nici nu intră în discuţie, spuse ea în grabă. 
Adusese primul obiect din Casa Diamantelor din 
nesiguranţă, ca să se asigure că nu îşi pierduse abilitatea 
de a detecta falsurile. Entuziasmul lui Batten o condusese 
pe un drum periculos; acum ea fura - împrumuta - aceste 
obiecte pentru simpla plăcere de a le arăta cuiva. El era 
curios doar de valoarea lor. 

— Poate că o să-l convingi să o facă. Batten îşi muşcă 
buza. Îmi pot imagina o mulţime de oameni interesaţi să 
cumpere. 


Ea îi aruncă o privire sumbră, pentru că nu era nicio 
îndoială că gândurile lui se îndreptau spre o cale similară: o 
astfel de licitație ar aduce beneficii enorme pentru 
Everleigh. Urmările dezastrului produs la licitaţia Cranston 
fuseseră mai urâte decât prevăzuse Catherine. Noul Lord 
Cranston se supărase pe bună dreptate la întreruperea 
vânzării şi insistase să fie scutit de contract, ca să-şi poată 
duce colecţia în altă parte. 

În altă parte, ha. Domnii de la Christie's ciocneau 
probabil chiar acum paharele, sărbătorind. 

Din păcate, Cranston nu fusese bucuros să rupă 
contractul. Interpretând episodul drept o lezare a mândriei 
sale, el se plânsese în mod public de gestionarea 
defectuoasă. Aşa că primiseră scrisori de la patru avocaţi 
diferiţi, pentru a anula contractele clienţilor ale căror 
colecţii fuseseră programate pentru vânzările de iarnă. In 
fiecare caz, avocaţii invocaseră o „pierdere a încrederii” 
faţă de Everleigh. 

Bineînţeles, Peter o învinuise pe ea pentru tot 
scandalul. El susţinuse că ea doar îşi imaginase că avea loc 
o înşelăciune la licitaţia familiei Cranston. 

— Delirezi, îi spusese el. Nu numai treaba asta cu 
înşelăciunea, dar şi ideea ta ciudată că l-aş fi adus pe 
Pilcher la uşa dormitorului tău? Cuiva aproape că i s-ar face 
milă de O'Shea pentru povara de a se căsători cu o femeie 
nebună. În orice caz, mă spăl pe mâini de tine. Fă ce vrei, 
dormi unde vrei, atâta timp cât îţi menţii micile afaceri 
sordide departe de ochii lumii. 

Un singur etaj le despărţea birourile, dar acum ei 
comunicau doar prin scrisori. Era un lucru foarte confortabil 
pentru afaceri, se gândi Catherine. 

— Există un ceas deşteptător pe care trebuie să ţi-l 
arăt, spuse ea acum, în timp ce strângea potirul, ceaşca şi 
figurina. Voi încerca să-l aduc mâine. 

— Pleci? Dar nici măcar nu te-ai uitat la pictură, spuse 
Batten surprins. 

— Dumnezeule! E gata? Uitase complet. Îmi pare 
foarte rău, Batten - aveam mintea în altă parte. Te rog, 


arată-mi-o! 

Radiind, el se îndreptă către şevaletul din colţ. Ea ştia, 
după încântarea cu care scosese el pânza, că nu avea să fie 
dezamăgită. 

— O! Batten făcuse minuni salvând îngerul de 
secolele în care fusese lăsat pradă degradării. El apărea 
peste Sfânta Tereza, cu veşmântul de un alb imaculat, 
coama sa neagră fiind dată pe spate de un vânt ceresc ce 
dezvăluia chipul unei dorinţe de nezdruncinat, în ceea ce 
privea sfânta, silueta ei nu mai era estompată într-o 
obscuritate evidentă, ci se zvârcolea în patul ei, agonia ei 
fiind redată atât de viu, încât ea aproape că părea în 
mişcare în vreme ce apuca sulița îngerului... 

Catherine clipi. Dumnezeule mare! Cum de nu văzuse 
înainte? Pe chipul Terezei nu se citea agonia. Străpunsă de 
sulița îngerului, ea se zvârcolea de plăcere. 

— Nu-ţi place? întrebă Batten pe un ton plângăreţ. 

Ea îşi puse palmele pe obraji şi simţi cât de tare 
ardeau. 

— Nu, zise ea cu voce înecată. Nu pictura era de vină. 
Ea era cea care se schimbase. Işi dăduse seama de... asta. 
Şi de faptul că un diavol putea fi la fel de irezistibil precum 
un înger. Este frumoasă, spuse repede. Ai făcut o treabă 
minunată! Domnul Enslow va fi foarte încântat. Eu sunt 
foarte încântată. 

O, Dumnezeule, Batten se uita la ea într-un mod 
foarte straniu. Ea îşi strânse mai tare braţul în jurul 
antichităţilor şi bâlbâi nişte scuze înainte să iasă grăbită din 
încăpere. 


Se auzi o bătaie în uşă. Speriată, Catherine îşi ridică 
privirea de la biroul unde scria. Era patru şi jumătate, iar ea 
lucra în apartamentul ei din Casa Diamantelor. De când îi 
acordase Peter împuternicirea, se ocupase de toate 
documentele referitoare la conturi. Biroul ei de la Everleigh 
nu părea suficient de privat pentru a face acest lucru. 


— Cine e? întrebă ea. 

Nimeni nu o deranja vreodată aici în timpul zilei. 

Tăcere. Ea se încruntă şi îşi frecă tâmpla în timp ce 
reveni cu privirea la hârtiile împrăştiate pe birou. 

Stătea înconjurată de dovada pieirii. O dureau ochii de 
la atâtea calcule, dar, indiferent de generozitatea cu care 
preconiza ea, predicția rămase identică: Everleigh nu avea 
să facă profit anul acesta. Combinate cu prejudiciul adus de 
Peter cu delapidarea lui, anulările recente aveau să ducă 
afacerea la pieire. 

Deznădăjduită, ea răsfoi din nou descrierile vânzărilor 
programate. Terenuri mici, mobilă confecţionată recent, 
biblioteci cu nicio carte interesantă sau rară - acestea erau 
vânzările obişnuite de toamnă, un contrast izbitor faţă de 
evenimentele spectaculoase care caracterizau apogeul 
sezonului social. Everleigh avea nevoie de un miracol. 

Bătaia din uşă se auzi din nou, mai tare. Ea se ridică, 
agitată. 

— Cine e? 

— Eu. 

Vocea lui O'Shea. Ignorând agitația din stomac, ea îşi 
lăsă peniţa şi deschise uşa. 

O'Shea stătea răsucindu-şi pălăria de castor pe lângă 
coapsă. Probabil tocmai venise de afară, deoarece purta o 
haină lungă de lână şi fular, şi frigul radia din el; părul îi era 
răvăşit şi faţa îmbujorată. Ea încercă să nu se lase 
fascinată. Pictura cu Sfânta Tereza venise ca un 
avertisment. Dacă se complăcea în curiozitatea ei, fără 
îndoială că avea să sfârşească străpunsă din această 
pricină. 

— Am nevoie de ajutorul tău, spuse el. Ai o oră? Am 
să fac să merite timpul tău. 

Ea privi înapoi către birou. 

— Lucram. 

— Bun. Depozitul ăla de pe Potter Lane - îl vrei, nu-i 
aşa? 

— Depozit? Ea îşi tinu răsuflarea. Te referi la 
magazie? 


— Da. El îşi mută privirea spre hol. Părea neliniştit, 
uşor încordat când continuă: O să-ţi fac un tur al locului. 
Dar mai întâi aş avea nevoie de o favoare. 

O favoare! Ea se retrase. 

— Nu voi juca cărţi cu tine. 

— Nu e asta, spuse el râzând. E o cauză bună. O fetiţă 
este pe cale să fie luată de lângă sora ei. Nu trebuie să se 
întâmple asta; fătuca are un loc bun de muncă într-o 
fabrică de pe Newton Street şi este plătită destul de bine ca 
să le întreţină pe amândouă. Dar sora ei a tot chiulit de la 
şcoală, iar consiliul este pe cale să afle că nu există niciun 
adult în casa lor. Ei o vor lua pe cea mică la o casă de 
corecție dacă nu există un tutore care să vorbească pentru 
ele. 

Ea se încruntă. 

— A... doarnu te referi la mine. 

— Sunt la ananghie, spuse el. Avem nevoie de o 
femeie, cineva necunoscut pentru ei. El se strâmbă. Tocmai 
astăzi am aflat despre asta. Altfel nu ţi-aş cere. 

— Nu pot să mint! 

— De ce nu? Nu îţi cer să-ţi dai numele adevărat. Poţi 
inventa un pseudonim, dacă vrei. 

Ea pufni. 

— Şi asta ar trebui să mă facă să mă simt mai bine? 

— Vrei să vezi magazia aceea, nu-i aşa? Depinde de 
tine, presupun. 

Ea ezită. Everleigh avea nevoie de o vânzare 
spectaculoasă. Magazia lui, conţinutul acesteia ar putea fi 
acel miracol. 

— Această... fată de la fabrică. Eşti sigur că este aptă 
să aibă grijă de sora ei? 

— Nu există nicio îndoială. A închiriat o cameră de la 
mine. Chiar acum am vorbit cu agentul meu. Camera este 
curată şi îngrijită, mereu se află ceva gătit pe plită, 
niciodată nu a plătit cu întârziere. Micuţei nu-i va merge 
atât de bine într-o casă de corecție, te asigur. 

Dar să mintă în faţa autorităţilor! Şi încă sub un nume 
fals. 


— Ar fi un lucru bun, spuse el. Să rămână cea mică 
împreună cu familia ei. El îi aruncă un zâmbet cinic. Şi, îţi 
spun, depozitul este plin până la grinzi. 

Ea se îmbujoră. Se simţea josnic să muşte din acea 
momeală. Dar o femeie de afaceri nu dădea cu piciorul unei 
astfel de oportunităţi. 

— Îmi vei da voie să pun conţinutul la licitaţie? 

— Oho! Îşi puse el pălăria pe cap. Afacerile sunt pe 
primul loc pentru tine. 

Faţa ei se încălzi mai tare. 

— Tu ai fost cel care a sugerat... 

— Nu era o insultă, spuse el făcându-i cu ochiul. Eşti 
genul meu de femeie. Ce zici, împărţim nouăzeci la sută şi 
zece la sută? 

Acum ea era probabil roşie ca o cireaşă. 

— Nu cred! Acordul obişnuit este de şaizeci la 
patruzeci. 

El făcu ochii mari. 

— E jaf la drumul mare! Voi lua optzeci şi cinci la sută, 
fără discuţii. 

— Îţi dau şaptezeci şi cinci, ripostă ea. Everleigh va 
suporta toate cheltuielile de restaurare şi de transport şi, 
presupunând că acea colecţie merită, vom plăti şi pentru 
publicitate. 

— Optzeci, spuse el, şi nu trebuie decât să spui o 
minciună frumoasă. Să le zici că te cheamă Susie Evans şi 
că eşti verişoara fetelor. 

Să mintă! Dar... pentru Everleigh. 

— Eşti sigur că, în caz contrar, va fi trimisă la casa de 
corecție? 

— Nenorociţii o vor lua direct de la sora ei, spuse el 
răspicat. Guvernul nu-şi poate ţine mâinile acasă. 

— Bine. 

Se întoarse să-şi ia şalul de pe spătarul fotoliului. 

— Dă-ţi perlele alea jos, spuse el. Susie Evans nu şi le 
poate permite. 


Catherine îşi trase pelerina mai aproape în timp ce 
O'Shea o conducea pe străzile încurcate. Vântul rece ca 
gheaţa alungase norii, iar lumina soarelui se revărsa cu o 
claritate tăioasă peste aleea brăzdată, licărind în apa care 
cădea din jgheaburi. 

— Ţevi ruginite, bolborosi O'Shea când trecură printr- 
o pâclă urât mirositoare. Dacă repari una, se sparge alta. 
Poate că ar trebui să-l pun pe fratele tău să le rezolve. 
Aceste companii de apă nu vor ridica un deget fără să le 
împingă de la spate vreun bogătan. 

Catherine îşi acoperi nasul cu fularul, deşi bărbaţii şi 
femeile care stăteau la verande aşteptând să li se întoarcă 
odraslele acasă de la şcoală nu păreau deranjaţi de 
duhoare. O'Shea îi cunoştea pe toţi după nume, el 
răspunzând fiecărui salut în parte cu numele fiecăruia pe 
lângă care trecea. Când cotiră, ei se întâlniră cu o gloată de 
copii care sărbătoreau sfârşitul zilei de şcoală. Mai mulţi 
băieţi gălăgioşi erau adunaţi în faţa unui magazin cu 
prăjituri, iar două fete izbeau o minge de un perete din 
cărămidă, cu o sălbăticie pe care Catherine o găsi aproape 
războinică. 

Copiii de lângă magazinul cu prăjituri tăcură în clipa 
când îl văzură pe O'Shea, apoi se adunară bucuroşi când el 
îşi băgă mâna în buzunar şi scoase un pumn plin cu 
monede. 

— Să le împărţiţi cu fetele, ordonă el, când cel mai 
înalt băiat smulse banii. 

— Sally, Meg! strigă el la fetele cu mingea. Veniţi aici 
şi luaţi-vă prăjituri. 

La capătul aleii se afla o clădire sărăcăcioasă şi joasă, 
cu o poartă de acces arcuită, pe care scria cu litere 
ruginite: MISIUNEA PENTRU SARACI. Mai mulţi bărbaţi şi 
femei stăteau afară în tăcere, capetele lor plecate şi feţele 
extenuate contrastând puternic cu energia copiilor. 

— Au fost convocați la o întâlnire, spuse O'Shea cu 
dezgust. Întotdeauna o plăcere pentru părinţii comunei. Să- 
i cheme în timpul orelor de muncă, că doar cine are nevoie 


de un salariu? 

Catherine încercă să nu se uite la ei în vreme ce 
treceau prin mulţime. Unele dintre acele femei arătau 
aproape terminate de epuizare, şi jumătate dintre cei 
prezenţi păreau secătuiţi de o tuse aspră care o făcu să 
tânjească, cu un amestec de vinovăţie şi repulsie, după 
săpun şi apă cu care să se spele bine. 

— Tuberculoza este o problemă comună? 

— Una dintre probleme, spuse el cu o privire piezişă 
care o făcu să se simtă prost pentru că întrebase. 

Trecură dintr-un vestibul întunecos într-o cameră 
acoperită cu picturi murale. Atmosfera era închisă şi caldă, 
căci încăperea era ticsită cu oameni, neexistând niciun 
scaun liber la vreuna dintre cele cinci mese lungi. La masa 
principală, aşezată perpendicular pe celelalte, stăteau 
patru gentlemani bine îmbrăcaţi şi o doamnă, al cărei 
costum frumos o făcu pe Catherine să regrete lipsa perlelor 
ei. 

— Aceea este doamna Hollister, spuse O'Shea 
trăgând-o repede de braţ. Ea este cea căreia i te vei 
adresa. Frumos şi politicos. Într-un mod apologetic. Tu nu ai 
ştiut că fetiţa chiulea de la şcoală. 

Ea încuviinţă, simțindu-se tare neliniştită. Să facă 
jurăminte false în faţa legii! 

— Uite un funcţionar, spuse ea foarte încet. la notițe. 
Va intra în registrele publice. 

— Pe doamna Evans nu o deranjează, zise el. Şi nici 
nu-ţi vor cere dovezi. Hollister face pe dura, dar este de 
partea noastră. 

De partea noastră? Ea era de partea infractorilor şi a 
celor care făceau jurăminte false? 

Însă, aşa cum stăteau în picioare, ea începu să-şi 
regrete gândurile. Fiecare dintre părinţii convocați în faţa 
juraţilor oferea o poveste şi mai vrednică de milă decât 
anterioara. Trebuia să te concentrezi ca să înţelegi 
varietatea de accente - pentru că aceştia erau oameni de la 
ţară, străini sau oameni care prinseseră vremurile când 
educaţia nu era obligatorie. Acum chiar şi cel mai sărac 


copil învăţa bazele gramaticii. Dar părinţii lor vorbeau 
dialecte care nu fuseseră niciodată scrise. 

— Şi-a pierdut piciorul pe podeaua fabricii, bolborosea 
o femeie către consiliu. Nu poa' să meargă, nu poa' să facă 
bani, aşa că trebuia s-o fac eu. Avem doi mititei, şi... Ea îşi 
atinse burta umflată, indicând ceea ce era evident. Aşa că 
trebuie să câştig cât pot, nu-i aşa? lar Katie are grijă de cei 
mici cât sunt eu plecată. 

— Este foarte interesant, zumzăi unul dintre domni. 
Dar asta nu schimbă faptul că sunteţi obligată de lege să vă 
trimiteţi copilul la şcoală. 

— Nu pot... Ce altceva pot face? Vocea femeii izbucni. 
Trei bănuţi pe săptămână pentru taxa de la şcoală şi... 

— Este o sumă infimă. Şi, după cum am înţeles, 
domnul O'Shea - Catherine se încordă când un val de priviri 
se întoarse către bărbatul de lângă ea - va acoperi acele 
taxe pentru cei care locuiesc în Whitechapel şi nu pot plăti. 

O'Shea încuviinţă din cap către bărbatul din consiliu, 
fără a trăda vreo emoție. Dar ea putea simţi, din postura lui 
tensionată, intensitatea dezgustului său. 

— Da, domnul O'Shea este îngerul nostru, o ştiu. 
Femeia înghiţi zgomotos, apoi îşi şterse nasul cu dosul 
încheieturii. Dar nu-s două taxele. Copiii trebuie să 
mănânce... 

— Şi, încă o dată, i-o reteză bărbatul, voi sublinia 
faptul că domnul O'Shea oferă pâine şi lapte fiecărui elev 
cu o oră înainte de şcoală. Poate că fetei dumitale n-ar 
trebui să-i fie foame dacă i-aţi permite să participe, aşa 
cum cere legea. 

O'Shea vorbi cu o voce caldă şi amabilă: 

—Mă veţi face să mă răzgândesc în privinţa 
generozităţii mele dacă intenţionaţi să o folosiţi pentru a o 
face pe ea de ruşine. 

— Nu aceasta a fost intenţia domnului Stewart, spuse 
doamna Hollister şi-i aruncă o privire tăioasă respectivului, 
care se încruntă şi se lăsă pe spate. Catherine îşi studie 
oponentul cu emoție. Părul femeii brăzdat cu fire argintii şi 
ridurile adânci de la colţurile buzelor ei ţuguiate îi dădeau 


un aer demn de autoritate. În încăpere se făcu, pe bună 
dreptate, linişte când ea se aplecă în faţă. 

— Doamnă Mackle, legea este foarte clară. Nu o 
putem scuza pe fată să nu vină la şcoală ca să poată avea 
grijă de fraţii ei. Dar, dacă ar fi să-i găsiţi o formă 
respectabilă de angajare, i-am putea acorda un certificat 
pentru jumătate de normă. 

— Cum? întrebă doamna Mackle foarte încet. E destul 
de greu să găsesc de muncă şi pentru mine. 

Doamna Hollister se uită la O'Shea încruntându-se. El 
încuviinţă o dată din cap. 

— Vorbiţi cu domnul O'Shea despre asta, spuse ea, şi 
zâmbi uşor când femeia icni şi se îndreptă către O'Shea cu 
mâinile împreunate în dreptul gâtului în timp ce făcu o 
reverență adâncă. 

Dumnezeule mare! Catherine îi aruncă o privire 
mirată. El era regele acestor locuri - şi, aparent, domnia lui 
era mult mai binevoitoare decât sugerau zvonurile. 

Fu străfulgerată de o stânjeneală neplăcută. Ea îi 
adusese mai multe acuzaţii, care acum păreau nefondate. 

Dar el nu se apărase niciodată. De unde avea ea să 
ştie că el făcea pe Robin Hood? 

— Odată ce-şi va găsi de lucru, îi vom acorda un 
certificat pentru jumătate de normă, spunea doamna 
Hollister. Dar ea va trebui să participe în continuare la ore. 
În caz contrar, veţi fi chemată din nou, şi nu vom avea de 
ales decât să trimitem cazul dumneavoastră la magistrat, 
care vă va amenda. Aţi înţeles? 

Femeia încuviinţă din cap. 

— În regulă, spuse doamna Hollister tăios. 

— Următorul? Ea se uită în capătul mesei, dar 
funcţionarul cu registrul de programării părea să fi adormit, 
stând cu bărbia în mâini şi sforăind uşor. 

Lumea începu să chicotească atunci când vecinul său 
îi dădu un cot să se trezească. 

— A, da, da - să-mi fie cu iertare, spuse el privind-o 
sfios pe doamna Hollister. Consultă registrul din faţa sa. 
Doamna Tulip Patrick. 


— Ăştia suntem noi, spuse Nick încet, în timp ce o fată 
subţire, de culoare, nu mai mare de şaisprezece ani, se 
ridică şi se strecură prin mulţime până în faţa mesei 
principale. 

Arăta curată şi îngrijită, rochia ei în carouri neavând 
nicio ruptură sau pată, chiar dacă era puţin cam mare 
pentru silueta ei oropsită. 

— Doamnă Patrick. Doamna Hollister îşi potrivi 
ochelarii, uitându-se neîncrezătoare peste ei. Abia dacă 
arăţi suficient de mare cât să fii căsătorită, cu atât mai 
puţin să fii tutorele surorii tale. 

— Am grijă de ea de ani întregi deja. Fata avea un aer 
de răzvrătită. Mă descurc foarte bine. Nu îi lipseşte nimic. 

— Admirabil, spuse doamna Hollister calm. Mă tem 
însă că Mary nu a fost la şcoală în această ultimă lună. 

— Asta nu pentru că nu am vrut s-o trimit! 

— Domniş... doamnă Patrick. Vocea femeii deveni mai 
blândă. Aveţi dovezi despre vârsta şi starea civilă? Căci, 
dacă nu există niciun adult în casă, custodia copilului... 

O'Shea îi dădu lui Catherine un ghiont puternic. Ea se 
ridică şi îşi drese vocea. „Dumnezeu să mă ajute!” 

— Eu locuiesc cu ele. Sunt... verişoara lor. 

Cu toate că fata părea cuwviincioasă, nu ezită când 
privi către Catherine şi adăugă apăsat: 

— Aşa e. Asta are grijă de noi. Şi este atât de în 
vârstă. 

Catherine ridică din sprâncene. 

— Aproape bătrână, de fapt. 

Doamna Hollister avea gropiţe în obraji. 

— Şi dumneata cine eşti, doamnă? 

Dumnezeule, care era numele ei? 

— Susie Evans, spuse ea. Doamna Susie Evans. 

— Hmm. Privirea tăioasă a doamnei Hollister se 
îndreptă către O'Shea, care stătea în spatele lor. În regulă, 
doamnă Evans. Sunteţi tutorele acestor fete? 

— Da. Să o ajute Dumnezeu, acum era din aceeaşi 
tagmă cu O'Shea, minţind un om al legii. 

Doamna Hollister o privi lung şi vorbi: 


— Ei bine, doamnă Evans, atunci este 
responsabilitatea dumitale să te asiguri că tânăra Mary 
merge la şcoală. Inţelegeţi asta? 

— Inţelege, spuse Tulip Patrick cu înflăcărare. lar Mary 
nu va mai lipsi nicio zi. 

— Foarte bine, atunci. Doamnă Evans, sper că aţi 
auzit remarcile mele pentru solicitantul anterior. Sunteţi 
conştientă de sancţiuni dacă Mary continuă să chiulească? 

Catherine încuviinţă din cap. 

— În regulă. Sper să nu ne vedem şi altă dată, atunci. 
Doamna Hollister se întoarse din nou către funcţionar. 
Următorul? 

Tulip Patrick o apucă de braţ şi o trase prin mulţime, 
cu O'Shea pe urmele lor. Când ajunseră în siguranţă înapoi 
pe stradă, ea spuse: 

— Dumnezeu are milă! Nu vă pot mulţumi destul, 
doamnă. Eram la un pas de-a mă îmbolnăvi, cu ei 
amenințând că o iau pe Mary. Ea trase aer în piept, clipind 
repede. Aş vrea să ştiu... ce drept au ei să separe o fată de 
sora ei? 

— Tot dreptul, spuse O'Shea categoric. Să-ţi intre asta 
în cap, fătucă. Şi să-i explici şi surorii tale. 

— O, intenţionez să o fac. Netoata de ea! Tulip îşi 
ridică pumnul. O să-i bag eu minţile în cap. Nu veţi mai auzi 
de niciun fel de problemă din partea ei. Vă mulţumesc, 
domnule! Doamnă. 

li aruncă încă un zâmbet lui Catherine, apoi se 
întoarse pe călcâie şi se îndepărtă. 

— Câţi ani are? întrebă Catherine încet. Şaisprezece? 

— Poate şi mai puţin. O'Shea îi oferi braţul, şi porniră 
din nou la drum. Tatăl a murit anul trecut. Doar pe ea o are 
sora ei. 

Pe măsură ce păşeau, ea observa saluturile şi 
plecăciunile respectuoase cu care erau întâmpinați. Fu 
copleşită din nou de sentimentul că îl judecase pe nedrept. 

— Tu susţii şcoala aceea, spuse ea în cele din urmă. 
De ce nu mi-ai spus? 

— De ce ai fi vrut să ştii? 


— Pentru că... Se căsătorise cu el gândindu-se că era 
un infractor de cea mai joasă speţă. Mi se pare un lucru bun 
de ştiut. Tu nu eşti chiar... 

El îi zâmbi amabil. 

— Diavolul? 

Ea îşi retrase mâna. 

— Nu mă poţi învinui că am gândit astfel! Nu te 
străduieşti nicicum să faci publice actele tale de caritate. In 
timp ce jurnaliştii sunt mereu... 

— Cei care ştiu trebuie să ştie, spuse el. N-am niciun 
interes să dovedesc ceva proştilor pompoşi. 

Probabil o includea şi pe ea în acea categorie. 

— Dar nu este de mirare că ei fac presupuneri, spuse 
ea neajutorată. Tu încalci legea, în mod public, în fiecare zi. 
Tripoul tău... 

— Este doar începutul, spuse el cu uşurinţă. Am făcut 
lucruri mult mai rele la viaţa mea. Totul arată frumos şi 
drăguţ acum, dar mi-am asigurat cu greu ascensiunea - şi 
cine spune că puţină pâine şi lapte compensează asta? 
Odihnă uşoară, atunci; poţi să mă consideri în continuare 
un diavol dacă asta te ajută să dormi noaptea. Cu siguranţă 
e mai potrivit decât să-mi spui că sunt un sfânt. 

Ea se uită încruntată la drumul din faţa lor. Măcar 
dacă ar fi fost disprețul faţă de el cel care o împiedica să 
doarmă. Dar mai bine să-l lase să creadă asta. Alternativă 
era înspăimântătoare - şi extrem de periculoasă. Dacă el ar 
fi ştiut că era ţinută trează, în întuneric, de gândul la 
atingerea lui... la lucrurile pe care i le spusese... la 
perspectiva unui alt joc de cărţi, ar fi putut profita de 
avantajul său. 

lar ea nu se mai cunoştea destul de bine încât să aibă 
încredere în propria ei voinţă de a protesta. 

Ea îi aruncă o privire. Căsătoria lor era o chestiune de 
afaceri. Curiozitatea era la fel de inutilă ca dorinţa - dar la 
fel de periculoasă. Cum îşi asigurase el ascensiunea? Purta 
smaraldul pentru dragoste, zicea el. Oare a cui dragoste o 
cunoscuse el şi pentru a cui dragoste îşi făcea speranţe? 

Gândul o făcu să se îmbujoreze. In mod clar nu era 


treaba ei. ` 

Dar acesta era soțul ei. In secret sau nu, erau 
căsătoriți pentru cinci ani. 

— Ai grijă! 

El întinse o mână ca să o ajute să treacă peste o 
groapă, strânsoarea lui fiind relaxată şi familiară pe cotul 
ei. Inima ei sări peste o bătaie. 

Oare el se gândea vreodată la viitor? Oare era 
deznădăjduit de acordul pe care fusese forţat să-l încheie 
pentru a păstra clădirile acelea? Cu siguranţă o credea o 
femeie rece, fără sentimente. Regina de Gheaţă, aşa îi 
spuneau bărbații. El avea motive mai bune decât 
majoritatea dintre ei să o numească aşa. 

— Despre situaţia domnişoarei Patrick, spuse ea 
şovăielnic. Aş fi făcut-o - dacă îmi explicai mai în detaliu -, 
aş fi făcut-o fără a cere ceva în schimb. 

— Ai fi minţit pentru ea? El ridică dintr-o sprânceană. 
În faţa unui om al legii? 

Ea îşi muşcă buza. 

— Da. Aşa cred. 

— Şi să ratezi şansa să intri în magazie? 

Scepticismul lui o făcu să râdă. 

— Ei bine, nu, recunoscu ea cu sfială. Nu când ai făcut 
deja oferta. Când ai o colecţie care merită să fie scoasă la 
licitaţie? Aş fi fost bleagă să refuz. 

— Mai ales când profitul se poate dovedi substanţial. 
El îşi înclină capul. Patruzeci la sută din profit. Acesta este 
cu adevărat procentul obişnuit? 

Ea se chinui să nu zâmbească, dar cedă. 

— Dumnezeule! Chiar ai crezut aşa ceva? 

El făcu ochii mari. Apoi îşi lăsă capul pe spate şi râse, 
un sunet puternic ce atrase atenţia tuturor celor din jur. 

— Kitty, spuse el zâmbind, cu toate aerele tale, aş 
putea spune că şi tu ai ceva diavolesc în tine. 


Capitolul 9 


— Aceasta este o muncă teribilă. 

Vocea lui Catherine veni din adâncul penumbrei 
cavernoase. Afară cădea o ploaie rece, transformând 
străzile în noroi. Micul rând de ferestre arunca o lumină 
mlăştinoasă peste grămezile de mărunţişuri şi piese vechi 
de mobilier puse ca nişte piese de puzzle prost aranjate, 
alături de teancuri de cărţi care amenințau să se răstoarne. 

Nick porni cu grijă de-a lungul culoarului improvizat, 
urmărind strălucirea mineralelor lămpii de nafta pe care o 
ţinea Catherine. Ea lucrase timp de cinci zile în magazie, 
având un program osânditor care o făcea să plece de la 
Casa Diamantelor înainte de ivirea zorilor. Johnson mergea 
cu ea şi stătea de pază la uşă. Dar astăzi, el îl urmărise pe 
Nick până la Neddie's ca să se plângă. 

— Un om trebuie să se mai şi uşureze din când în 
când, mormăi el. Dar, când am încercat la colţ, ea parcă a 
ştiut. A lătrat din partea cealaltă a camerei: „Nu fi un 
sălbatic!” 

Nick o găsi ghemuită la pământ, cu fustele ridicate 
neglijent peste genunchi. Ce privelişte: purta ciorapi de 
dantelă şi la muncă. Poate că greşise să-l însărcineze pe 
Johnson cu paza ei. Avea să stea el însuşi cu plăcere. 

Ea se încrunta la un dulap cu sertare, trăgând de 
mânerele de lemn cu mişcări nervoase. Când plăcile de 
parchet trosniră sub călcâiul lui, ea izbucni. 

— Vezi? Un măcelar a folosit glaspapir ca să 
îndepărteze patina! Şi această şlefuire franţuzească! 

— Şlefuire franţuzească? Asta suna promiţător. 

Ea se întoarse, cu o mână la piept. 

— A! Am crezut că era domnul Johnson. Da, lustruire 
franţuzească - deşi presupun că este mai degrabă o 
şlefuire englezească, din moment ce nu-mi amintesc de 
niciun francez atât de prost încât să facă aşa ceva. Ea îşi 
îndepărtă o şuviţă rătăcită de păr de pe ochi, murdărindu- 
se cu praf pe obraz. Era transpirată şi murdară. Nick văzuse 
cerşetori care arătau mai îngrijiţi. 

El zâmbi. O femeie dispusă să se murdărească pentru 


munca ei. N-ar fi ghicit niciodată. 

— Trebuie să mănânci, spuse el. Johnson zice că ai 
sărit peste masa de prânz. 

— N-am avut timp pentru ea. Când începu să se salte, 
o tresărire îi schimonosi gura. El o apucă de braţ şi o ajută 
să se ridice. Atingerea ei îl surprinse. Ea avea bicepşi 
frumos conturaţi. Fără îndoială că îi făcuse muncind - 
Johnson spunea că se încăpăţâna să mute singură mobila, 
de teamă că el ar putea strica ceva. 

— Îţi mulţumesc, spuse ea cu răsuflarea tăiată. Am 
stat aşa ghemuită... păi... de când a plecat domnul Johnson, 
cred. Mintea pare dornică, dar uneori genunchii nu. Ea se 
îndepărtă ca să-şi aranjeze fustele. Apoi îşi mişcă 
picioarele, câte unul pe rând, şi trase de fiecare cot de-a 
lungul trupului ei, într-o întindere lungă şi dezinvoltă. 

Pisicile se mişcau aşa. Nu şi-o imaginase niciodată pe 
Catherine capabilă de asta. Imaginea îl ţintui locului. Vocea 
îi sună uşor răguşită când spuse: 

— Ai găsit ceva bun? 

— O, Dumnezeule, de unde să încep? Este ca peştera 
minunilor a lui Ali Baba. Ea se uită la el, şi, în lumina 
galbenă a lămpii, ea însăşi arăta ca o minune, cu părul 
incandescent şi deschis la culoare, cu ochii mari strălucitori. 
El se întinse şi şterse o pată cu degetul mare. Faptul că nici 
măcar nu protestase arăta cât de hotărâtă era. Să-mi 
aminteşti să-ţi spun diseară despre masa cu tambur, zise 
ea. Este un exemplar extraordinar! 

Pielea ei părea să lase un semn pe a lui, degetul lui 
mare simțindu-se înfierat atunci când băgă mâna înapoi în 
buzunar. În acea săptămână, îşi făcuseră obiceiul de-a cina 
împreună. Ea părea să simtă că avea datoria să-l ţină la 
curent cu analiza bunurilor sale. De fapt, pe el nu-l 
interesau deloc acele informaţii; lucrurile acelea putrezeau 
acolo. Faptul că ea avea să le transforme în bani era o 
favoare pentru el - încă una, pe lângă faptul că sărise în 
ajutorul lui Tulip Patrick. 

Acel gest de binefacere nu trecuse neobservat în 
cartier. „Cine a fost îngerul lui Tulip?” îl întrebase doamna 


Sheahen. „Am auzit că a vorbit ca un poet”. 

Catherine nu spusese prea multe. Dar se descurcase 
foarte bine, în ciuda rezervelor ei. Fără îndoială că fusese 
prima dată când minţise în faţa legii, dar o făcuse pe un ton 
blând, constant, care mersese direct la suflet. Tulip se 
uitase la ea cu uimire, iar jumătate dintre cei prezenţi 
rămăseseră cu gura căscată. Ea avea acel gen de putere, 
deşi, slavă Domnului, ea nu o ştia. Habar nu avea că putea 
aprinde o cameră ca o lampă în miezul nopţii. 

Lui îi plăceau cinele lor împreună. Îi plăcea compania 
ei, deşi nu-i înţelegea decât pe jumătate interesele. Era 
surprinzător de plăcut să asculte discursurile ei despre 
mobilă. Entuziasmul care-i însufleţea chipul, aprecierea din 
vocea ei îi dădeau impresia că era o fată care vorbea 
despre iubitul ei. Nici urmă de vreo regină de gheaţă acolo. 
Da, el învăţa destul de multe lucruri despre minciunile pe 
care le spunea ea - către ea, dar şi altora. Afaceri, ha. Nu 
afacerile o făceau să sară din pat în fiecare dimineaţă şi să 
vibreze până la cină. Ceea ce numea ea afaceri el numea 
pasiune - iar ea avea din plin, deşi pasiunea era, în cazul ei, 
pentru relicve pline de praf din trecut. 

Dar, pentru el, pasiunea era o resursă nativă. O aveai 
sau nu o aveai - şi, dacă o aveai, era un talent portabil, 
durabil şi nemijlocit. Niciun bărbat în viaţă n-o putea vedea 
îmbujorându-se şi înflăcărându-se când punea mâna pe un 
scaun din nuc şi nu se putea gândi cum s-ar simţi să fie el 
în centrul acelei intensităţi arzătoare. 

El îşi puse mâna pe talia ei, împingând-o de-a lungul 
culoarului. Ea se duse de bunăvoie, cu lampa balansându- 
se lângă ea, atenţia ei deplasându-se înainte şi înapoi în 
urmărirea razelor mişcătoare ale lămpii - fără îndoială că 
vâna, poate exista ceva peste care trecuse cu vederea. Ea 
ar fi fost un hoţ bun. Avea tăria pentru aşa ceva, disciplina 
şi atenţia vigilentă neîntreruptă. Dar el n-ar supune-o unui 
asemenea risc. 

Gândul îl făcu să se încrunte. Se supusese riscului pe 
el, pe nepoata lui şi pe mulţi alţi oameni la care ţinea. 

Şi totuşi, nu i se părea potrivit să şi-o imagineze pe 


Catherine urmărită de lege. 

— Va mai dura câteva zile până voi fi sigură că am 
căutat peste tot, îi spunea ea cu o voce veselă. Apoi cel 
puţin două zile să ambalez şi să transport articolele la 
Everleigh. Aş vrea să grăbesc acest lot către licitaţie. O 
vom ţine la începutul lui decembrie. Ţi se pare convenabil? 

— E bine, spuse el răstit. Nu că ea era prea bună 
pentru a avea un pericol de înfruntat. El nu o credea mai 
bună decât el sau decât rudele lui. Dar, având în vedere 
educaţia ei, lui i se părea că ea se bucura prea puţin. 
Fusese tratată urât chiar de oamenii care ar fi trebuit să-i 
vrea binele. De fratele ei, dar şi de tatăl ei. Ce fel de tată îi 
cerea fetiţei sale să-şi demonstreze abilităţile stând tăcută 
câteva ore la rând? 

Nici tatăl lui Nick nu fusese un părinte-model. Dar îşi 
imaginase că bogaţii, care nu aveau nevoie de veniturile 
unui copil, îşi puteau răsfăţa puţin copiii, nu să... îi dreseze 
ca pe câinii de la circ. 

Ea rămânea tăcută. Îi spusese asta lui Nick, cu 
mândrie în voce. Da, ea ar fi fost un hoţ bun dacă tatăl ei i- 
ar fi cerut asta. L-ar fi ascultat, fără îndoială, fără nicio 
pretenţie. Poate că asta era diferenţa. Nick îşi pusese 
nepoatele să fure când încă erau mici, crezând că familia 
rămânea unită. Instruindu-le în singurul mod în care putea. 
Dar întotdeauna le încurajase să vorbească fără teamă, să-l 
refuze şi să se desprindă imediat ce erau pe picioarele lor. 

Dacă ar fi fost Catherine în locul lor, ar fi devenit cel 
mai bun hoţ din Anglia şi nu ar fi renunţat cu timpul. Asta 
era diferenţa. De aceea nu ar fi pus-o Nick să o facă. 

Era şi motivul pentru care el n-ar asculta-o din nou, 
dacă fratele ei ar crea probleme. Dacă Peter Everleigh ar 
ameninţa-o încă o dată, Nick ar face să curgă sânge. 

— Mă asculţi? întrebă ea. 

— Scuze, am pierdut firul. Despre ce era vorba? 

— Luna decembrie nu va atrage prea multă lume, 
desigur. Aş dori să putem aştepta. Colecţia aceasta merită 
o licitaţie de primăvară, când lumea bună se află în oraş 
pentru... 


El pufni. 

— Dacă ai nevoie de bani, ar trebuit să te uiţi în afara 
acelui grup. Sunt afundaţi cu toţii până peste cap în datorii. 
Altfel nu aş fi avut nicio colecţie de licitat, nu-i aşa? 

Ea se opri. 

— Bine punctat. Cu preţurile terenurilor în scădere... 
Tu cine crezi că are bani? 

— Magnatii. El îi oferi un zâmbet pieziş. Infractorii. 

Ea îşi muşcă buza pentru a-şi opri un zâmbet. Apoi se 
încruntă. 

— Nu cred că infractorii au adrese poştale. Dar poate 
că ai dreptate. Ar trebui să extindem lista invitaţiilor trimise 
şi să includem... 

— De ce să te deranjezi cu invitaţii, până la urmă? 
Deschide larg uşile. Haideţi, intraţi toţi! 

Ea clătină din cap. 

— Exclusivitatea este ceea ce ne face diferiţi. Altfel, 
de ce să nu se ducă la Christie's sau la Sotheby? 

El se apropie de uşă. ` 

— Bunurile tale te-ar putea face diferită. Incearcă să 
pui accentul pe ele. 

— Bineînţeles că vom face asta. Dar... Ea îi înmână 
lampa şi se întinse după pelerina care atârna de un cârlig 
din apropiere - apoi se întoarse râzând. Iți voi spune un 
lucru: asta îl va înfuria pe Peter. Merită să fie luată în calcul, 
fie şi doar pentru asta. 

— Vezi că ştii?! spuse el. 

lată diavoliţa din ea. Avusese nevoie doar de un mic 
impuls. 

— În orice caz, voi face negreşit publicitate - o pagină 
întreagă, ilustrată. Dumnezeu ştie că unele dintre aceste 
piese vor atrage doritori tocmai din China. Ea începu să-şi 
încheie nasturii de la pelerină. Cum ai reuşit să le 
dobândeşti? Nu-mi pot imagina că datornicii ţi-au oferit 
bunurile lor de preţ fără să stea pe gânduri. 

— De regulă, nu. El observă că ea se chinuia cu 
nasturii. Mâinile îi erau obosite de atâta muncă. Dar ştiu 
cum să citesc un om. Cum să aflu de ce anume nu vrea să 


se despartă şi ce nu l-ar deranja să piardă. 

Mâinile ei se opriră. Îşi înclină capul, uitându-se fix. 

— Foarte inteligent. Deci tu nu acorzi atenţie 
antichităţilor, ci comportamentului celui care le oferă? 

— Exact. 

lar comportamentul ei de acum trăda căldură, interes 
şi implicare. El îi îndepărtă uşor mâinile, încheind el însuşi 
restul nasturilor. 

El putea simţi cum îi urcă respiraţia şi i se opreşte în 
piept. Îi putea auzi înghiţitul zgomotos şi simţi agitația din 
spatele îmbujorării ei. 

— Eu... nu mă pricep deloc, cred, la citit oameni. 

— O, eu cred că ai un ochi bun, murmură el şi îi aranjă 
părul pe spate. Ochi foarte buni. Incredibil de frumoşi. 
Presupun că nu trebuie să te deranjezi cu oamenii însă. 
Dulapurile te ţin ocupată. 

Buzele ei se curbară într-un zâmbet ezitant. Degetele 
lui încă apăsau pe pomeţii ei. Dar ea nu se retrase. Se uita 
direct la el. 

— Fratele meu spune că mai degrabă m-aş culca cu 
un dulap decât... 

El se aplecă înainte, atingându-i urechea cu buzele. 

— Decât să ce? 

— Să mă căsătoresc, şopti ea. 

El îşi apăsă gura pe gâtul ei. Pielea aceea fragedă, 
chiar sub ureche. Ea scăpă un icnet. 

— Tu... n-ar trebui. 

El ridică din sprâncene, intrigat. „N-ar trebui” era 
diferit de „a nu putea”. El deschise gura şi îi gustă pielea. 
Fu răsplătit cu fiorul care o străbătu - şi apoi pedepsit când 
ea păşi în spate, departe de el. 

Buzele ei se depărtară, pline şi roşii; privea confuză. 

— Tu... îşi drese vocea. Îți voi reaminti. Nu eşti un 
dulap. 

El zâmbi, încântat de acea glumă. 

— Consider asta o binecuvântare, de fapt. 

Dar, când se întinse din nou după ea, ea îl evită şi 
trase uşa. El o urmă în stradă. 


Ploaia  încetase, dar aerul era rece şi umed, 
înţepându-i nările ca nişte ace. Îşi strânse pelerina mai tare 
în jurul ei şi îşi trase gluga pe cap înainte să înceapă să 
meargă într-un ritm alert. 

— Unui dulap, spuse ea peste umăr, nu-i pasă dacă o 
lady îşi petrece zilele la birou şi lucrează până târziu în 
noapte. 

El o prinse din urmă. 

— Şi unui bărbat i-ar păsa? 

Ea pufni. 

— În general, un bărbat îşi doreşte ca soţia lui să stea 
acasă să tricoteze milieuri şi să aştepte întoarcerea lui ca 
un câine loial - ca apoi să-l descalţe de cizme, să-i frece 
picioarele şi să murmure cu compasiune în timp ce el se 
plânge de munca lui. 

— Frecatul picioarelor sună bine, spuse el. Dar 
milieurile se vând ieftin. Pare într-adevăr un bărbat stupid 
dacă se arată deranjat de faptul că are o soţie cu ambiţii 
care mai are şi curajul să şi le urmeze. 

Ea îşi dădu la o parte gluga cu un singur deget, ca să-i 
arunce o privire piezişă. 

— Majoritatea gentlemanilor nu cred asta. 

El ridică din umeri. 

— Ei bine, dar eu nu sunt un gentleman. 

Ea se uită din nou înainte, dar, după o clipă, spuse: 

— Poate că ţi se vor schimba gusturile, acum că... ai 
ajuns să ai bani. 

— Nu am ajuns să am bani, spuse el calm. l-am făcut. 
Şi nu, nu cred că gusturile mele se vor schimba, din 
moment ce nu am acordat prea multă atenţie acestei 
chestiuni până acum câteva săptămâni. 

— Câteva... 

El aşteptă, dar ea nu părea dispusă să termine acea 
propoziţie. Se opriră în faţa uşii laterale de la Casa 
Diamantelor, iar el ciocâni uşor. 

— Acum câteva săptămâni, repetă el. Când m-am 
căsătorit cu tine, Kitty. 

Ea se uită la el, cu fruntea încreţită de nedumerire. 


— AŞ fi dorit ca tu să nu... 

El o prinse de mână şi îi oferi un sărut zgomotos. 

— Nu minţi, spuse el. 

Ea îşi trase mâna înapoi, dar, înainte să poată 
protesta, se deschise uşa, şi Callan făcu o plecăciune când 
intrară. 


Oare lumina lumânărilor era mai difuză în seara aceea 
decât de obicei? Oare luminile erau mai slabe? In timp ce 
O'Shea îşi făcu de lucru la bufet, umplându-i farfuria lui 
Catherine cu o varietate de feluri de mâncare trimise de la 
bucătărie, ea îşi ocupă locul obişnuit de lângă foc şi căută 
motivul neliniştii sale. Camera lui de zi se simţea... mai 
mică decât de obicei. Sau el părea mai mare. Nu îşi putea 
lua ochii de la el. 

La fel ca răşina de pe o pânză înnegrită, aceste cine 
începuseră să-i distrugă mijloacele de apărare. Atingerile lui 
întâmplătoare, autenticitatea lui, interesul lui dezarmant... 

Ea îşi strânse pumnul în poală. „Doamnele îşi ţin 
mâinile în poziţii elegante. Trebuie să ai grijă de mâinile 
tale, Catherine: arată atât de bărbăteşti şi de aspre!” 

Ce ciudat că vocea mamei sale era atât de puternică 
în amintirea ei în această seară. Îşi petrecuse minute bune 
în baie frecându-şi palmele cu o piatră ponce. Dar 
bătăturile nu mai puteau fi îndepărtate. 

Servitoarea adăugase o crenguţă de lavandă în apa ei 
de baie. Mirosul îi persista pe piele; dacă observa O'Shea, 
putea crede că se parfumase pentru el. 

Ideea o făcu să se simtă neliniştită în vreme ce el 
aducea două farfurii pline. 

— S-a întrecut din nou pe sine, spuse el când aşeză 
farfuria ei pe măsuţa joasă de lângă foc. Cât de curând vom 
primi melci, pot să pariez pe asta. 

Ea reuşi să zâmbească. Făcuseră o mică glumă 
despre bucătarul lui, al cărui nume era Thomas, dar care 
prefera să i se spună „Pierre”. Se părea că Thomas se 


simţea extrem de chinuit de soartă: era convins că fusese 
conceput pentru a fi francez. 

— Ai mâncat vreodată melci? 

— Slavă Domnului, nu, spuse O'Shea cu înflăcărare în 
timp ce se aşeză. Am fost scutit de asta până acum. 

— De fapt, sunt destul de gustoşi. 

— Asta mi-a spus bătrânul Wilson odată la magazinul 
cu mâncare. Dar a doua zi am găsit o nouă sursă de 
plăcinte cu carne, îţi zic. În timp ce ea râdea, el se ridică din 
nou. Am uitat vinul. 

Şi asta devenise un fel de tradiţie. 

— Eu nu beau, spuse ea cu seninătate când îşi ridică 
furculita. Intr-adevăr, Pierre se întrecuse pe sine. Salată de 
homar, miel prăjit, ouă de potârnichi şi anghinare scăldate 
în unt stăteau înghesuite pe farfuria ei. Ea se uită către 
bufet pentru a-şi face strategia: la desert părea să fie 
platou de profiterol cu ciocolată, şarlotă cremoasă şi 
diverse fructe de seră. Atunci n-avea să dea iama în miel. În 
rai, fiecare fel de mâncare ar include profiterol. 

O'Shea se întoarse ţinând o sticlă într-o mână şi două 
pahare în cealaltă. 

— Vei avea nevoie doar de unul, spuse ea, ca de 
obicei. 

El ridică sticla ca să-i arate eticheta. Ea se uită cu 
ochii mijiţi. Painted Pipe de Madeira. 1790. 

1790? Ea se înecă cu o gură de homar. 

— Doar nu intenţionezi să o deschizi! 

El îi zâmbi foarte mulţumit de sine în timp ce îşi 
scoase un cuţit din buzunar. Cu o mişcare ceremonioasă, 
deschise uşor pumnalul. Ea ridică dintr-o sprânceană. Ea nu 
avea să-i încurajeze talentele ce presupuneau brutalitate. 

— De ce nu? întrebă el. 

Ea îşi dădu ochii peste cap. 

— Îţi aminteşti dulapul Sheraton din magazie? 

— Şlefuire franţuzească, spuse el cu voce răguşită. 
Cum aş putea uita? 

Ea îşi muşcă tare obrazul, drept pedeapsă pentru 
îmbujorare. El făcea totul să sune atât de... echivoc. 


— La licitaţie, sticla aceea s-ar vinde mai scump decât 
dulapul. 

— Da? El întoarse sticla în mână, studiind-o cu un nou 
interes. Pare mult mai puţin utilă decât un dulap robust. Tu 
chiar ai învăţat multe escrocherii la casa aceea de licitaţii. 

— Escrocherii? Ce vrei să... Dar el zâmbea, aşa că ea 
îşi alungă mânia. Nu este o escrocherie, spuse cu blândeţe. 
Acel vin de Madeira este foarte rar. Aş fi surprinsă dacă mai 
există zece sticle de acel fel. 

— Este o escrocherie, insistă el. Pentru că vinul de 
Madeira este la fel ca oricare altul. Doar că tu spui că nu 
este, şi convingi cumva oile să te creadă, şi ele cheltuiesc o 
mică avere pe o singură sticlă. 

Era imposibil să se supere din cauza cuvintelor lui - 
nu când le rostea atât de amabil, cu dorinţa clară de a o 
tachina. 

— Oile acela sunt bărbaţi cu gusturi rafinate, spuse ea 
sec. Pot să înţeleg că tu i-ai putea considera o specie 
străină. 

El râse. 

— Spune-mi atunci: care ar fi preţul de pornire pentru 
această sticlă la licitaţie? 

— Trebuie să consult vânzările anterioare. Dar la o 
primă vedere? Cincizeci de guinee. 

El scoase un fluierat uşor. 

— Şi apoi ce se întâmplă? 

— La ce te referi? Şi apoi se va vinde pentru 
şaptezeci, poate, şi tu vei fi - ea calculă repede procentajul 
convenit - cu patruzeci şi opt de guinee mai bogat. 

— E jaf la drumul mare împărţeala asta. li aruncă un 
zâmbet lacom. Eşti la fel de hoaţă precum un escroc, doar 
că ai o faţă drăguță drept acoperire. Şi bărbatul care va 
câştiga sticla - ce crezi că va face cu ea? 

— O va adăuga la colecţia sa. Mulţi bărbaţi - ea îşi miji 
ochii -, adică bărbaţi cu gusturi rafinate... colecţionează vin 
de Madeira. 

— Deci nu îl beau? 

— Bineînţeles că nu! O sticlă atât de rară? Dar mă 


aştept să fie deschisă totuşi la... o cină la nivel înalt, un 
eveniment cu familia regală... 

— E bine atunci. El îşi înfipse cuțitul în dop, după care 
îl scoase cu un zgomot specific. Nu are sens să lăsăm toate 
lucrurile bune celor care le iau de-a gata. 

Furculiţa ei zdrăngăni pe farfurie. Se lăsă pe spate în 
scaun, îngrozită că el turnase în pahar vinul de culoarea 
paiului. 

EI îl întinse către ea. 

— Crezi că poţi face o excepţie în seara asta? 

Tentaţia se lupta cu prudenţa. Era un vin foarte rar. Și 
poate că era înţelept să guste din el pentru a-şi lărgi 
cunoştinţele în sfera profesională... 

El îi luă mâna şi i-o puse în jurul paharului, apoi, 
strângându-i mâna într-a lui, i-o conduse către buze. 
Privirea lui cenuşie o fixă peste marginea paharului, genele 
sale lungi şi negre formând un cadru dramatic pentru 
lumina diabolică ce îi strălucea în ochi. 

— Spune-mi dacă este bun de ceva, murmură el, după 
care îşi cobori privirea la gura ei. 

Conştientizarea trecu prin ea ca un fior, moale şi 
delicat ca aripile unui fluture de noapte. Dacă el era 
diavolul, atunci ea era victima lui cu bună ştiinţă. li simţi 
dulceaţa când inspiră, apoi deschise gura când el înclină 
paharul, turnându-i o cantitate mică în gură. 

Divin. Împinse paharul şi închise ochii, plimbând 
lichidul în gură. O dulceaţă blândă de alune, migdale şi 
arțar se simțeau slab, cu o notă surprinzătoare de coajă de 
citrice. Când înghiţi, o notă cremoasă şi persistentă de 
caramel îi zăbovi pe limbă, cerând încă o gură pentru a 
putea fi sigură. 

— O, da, spuse ea. Este... îşi pierdu cuvintele când 
deschise ochii. El se uita la ea, cu chipul tensionat, cu ochii 
mijiţi şi gura încordată. 

El îşi reveni imediat, oferindu-i un zâmbet iute şi 
curios înainte să se aşeze şi să bea o gură zdravănă din 
paharul său. Gâtul lui mare şi bronzat se undui când înghiţi. 
Felul în care stătea, cu picioarele lungi întinse şi încrucişate 


la glezne, făcea ca pantalonii să fie strânşi peste coapsele 
musculoase. 

Ea văzuse acele coapse dezbrăcate. Ştia forma 
muşchilor lui; felul în care se îngustau acei muşchi, atât de 
dramatic şi de elegant, cu genunchii lui netezi şi drepţi. 
Conştientizarea îi răscoli tot corpul, aproape dureros. Ea se 
simţi dintr-odată fără suflare. 

— Nu e atât de înţepător pe cât mă aşteptam, spuse 
el. 

Ea îşi luă privirea de la el, privind în adâncul paharului 
ei. 

— Ei o numesc apă de ploaie de Madeira. Este un soi 
mai blând decât celelalte. 

— Ah. N-am ştiut. 

Ea încercă să zâmbească. Stătea la câţiva metri 
distanţă, purtându-se cu o politeţe desăvârşită. Ea ar trebui 
să încurajeze un astfel de comportament. 

— Lasă-mă să ghicesc! Sticla a venit din pivnițele unui 
alt jucător nefericit? 

— O am de la un client, dar nu unul datornic. Zicea că 
avea nevoie rapid de nişte bani. El tăcu o clipă. Eu prefer 
berea. Dar în fiecare an deschid o sticlă de vin de Madeira. 
Astăzi este ziua surorii mele. Şi era preferatul ei. Îşi ridică 
paharul. Pentru Cona! 

Îşi ridică şi ea paharul. 

— Va veni alături de noi? 

El păru puţin speriat. 

— Cona a fost mama lui Lily. A lui Lilah, se corectă el. 
Cred că preferă acest nume şi, acum că este o lady în toată 
regula, presupun că îl poate avea. Nu ţi-a povestit niciodată 
despre mama ei? Au trecut ani întregi de când a murit 
Cona. 

— Nu. Catherine făcu o pauză, tulburată de ceea ce 
aflase. Mi-a spus de tine, desigur, dar... nu prea multe 
despre copilăria ei. Şi nu m-am gândit niciodată să întreb. 
Una era să se comporte profesionist şi cu totul altceva să 
fie insensibilă faţă de cei pe care îi considera prieteni. Cât 
de egoistă devenise, preocupată de grijile ei legate de 


propria companie. Lilah era foarte mică atunci când a murit 
mama ei? 

— Avea nouă ani, spuse el. Sau nu, zece. Se încruntă. 
Eu aveam... doar cincisprezece ani. Locuiam împreună cu 
ele de patru ani pe atunci. A fost foarte greu. Zâmbetul lui 
era ezitant. Este o minune cum s-a descurcat Cona cu 
mine. Sunt sigur că nu am adus nicio favoare mariajului ei. 
Tatăl lui Lily mă numea progenitura diavolului. 

El părea amuzat, dar un zâmbet nu părea chiar 
potrivit. 

— Acest lucru nu putea fi confortabil... să fii judecat 
astfel de cumnatul tău. 

— Eh, nu vorbea serios când spunea asta. Doar mă 
dojenea. Era un om bun... tatăl lui Lily. El îşi întoarse 
paharul de vin în mână, privind în gol. A condus aceste 
locuri înaintea mea - nu la modul disciplinat, desigur. Avea 
o bandă de hoţi şi de hrăpăreţi şi niciun plan de viitor, nu 
era interesat să-şi investească banii. Dar era un om bun şi 
amabil. Foarte iubit. | s-a simţit lipsa... după aceea. 

Ceva întunecat îi înăspri vocea. Ea simţea o poveste 
nefericită. Ar fi putut trece peste, îndreptând conversaţia 
către subiecte mai uşoare - bufetul Sheraton, biroul de scris 
cu tambur pe care îl găsise. Dar, conştientă acum de cât de 
insensibilă fusese în privinţa lui Lilah, ea trase aer în piept 
şi se lăsă pradă curiozităţii. Dorinţa ei, Dumnezeu să o 
ajute, era să ştie mai multe despre acest bărbat. 

— Cum a murit? 

— A fost omorât. Silabele erau plate şi tăioase. Banda 
rivală decisese să pună ghearele pe Whitechapel. Jonathan 
a încercat să împiedice asta. Într-o noapte, a fost prins într- 
o ambuscadă de nişte laşi care l-au lovit cu cuțitul pe la 
spate. 

— Doamne, Dumnezeule! Asta era povestea de viaţă 
a lui Lilah? Catherine se simţi ameţită. Lilah arăta, se mişca 
şi vorbea ca o doamnă bine-crescută. Ea îşi revenise după 
cele trăite şi nu trăda niciun semn că ar fi supravieţuit unei 
astfel de tragedii. Ce s-a întâmplat cu ucigaşii lui? Au fost 
prinşi de poliţişti? 


EI îşi ridică paharul şi luă o înghiţitură. 

— Eu i-am prins. 

Ea deschise gura, dar nu ieşi niciun cuvânt. 

Zâmbetul lui părea rece. 

— Poliţiştii nu au ridicat un deget. Spuneau că au 
lucruri mai bune de făcut decât să intervină într-o 
încăierare de stradă dintre o haită de câini turbaţi. 

El vorbea ca şi cum i-ar fi citat. 

— Cât de nedrept, şopti ea. 

— Nu. El clătină din cap - un tic precis. Dreptate s-a 
făcut, în toată regula. El îi întâlni privirea. Ţi-am spus eu 
cândva: violenţa este lipsă de tact. Dar câteodată este 
necesară. Şi, când vine vorba despre mine sau despre ai 
mei, voi face tot ce trebuie. Nu arăt vreo slăbiciune, nu 
accept nicio insultă, nu acord vreun avantaj: aceasta este 
legea străzii. 

Ea se uită ţintă la el. El arăta brutal, cu faţa trasă şi 
întunecată. Ca şi cum farmecul zâmbitor pe care-l afişa mai 
des era o simplă mască pe care o pusese momentan 
deoparte pentru a-i permite ei să-l vadă cu adevărat. 

Poate că exista o întunecime secretă în sufletul ei, 
pentru că, atunci când se uită din nou la el, ea nu simţi pic 
de repulsie. Nici dezgust. Putea respecta un bărbat care 
lupta pentru ai lui. Care nu permitea nimănui să treacă 
peste el sau peste ei. 

De aceea, respectul era minciuna aici. Ea îi invidia pe 
ai lui. Cât de diferit s-ar fi dezvoltat viaţa ei, dacă s-ar fi 
putut baza pe loialitatea şi ajutorul lui Peter, în loc să se 
păzească mereu de el ca de un duşman. 

— Bun, spuse ea brutal. Işi ridică din nou paharul şi 
ciocni înainte să-l dea pe gât. Mă bucur că ai găsit 
dreptatea, indiferent de ce ai făcut. 

El clipi, având o expresie ciudată pe faţă. Poate că ea 
îl surprinsese. În timp ce reumplea paharele, el îi aruncă o 
privire printre gene, o căutătură cercetătoare la care ea nu 
ştiu cum să răspundă. 

Acum, că ea decise să-şi dea frâu liber curiozităţii, în 
mintea ei zbârnâiau o mulţime de întrebări pentru el. 


— Care este scopul tău, atunci? întrebă ea în timp ce 
îşi recuperă paharul. 

— La ce te referi? 

— Ai spus că tatăl lui Lilah nu avea niciun plan. Dar să 
înţeleg că tu ai? 

— Ah! El se lăsă pe spate, punându-şi un picior peste 
celălalt, cu glezna deasupra unei coapse. La un moment 
dat el îşi descheiase jacheta, iar ea îi zări jiletca, întinsă 
bine peste abdomenul plat. Ei bine, sunt un om bogat acum 
- aşa ar spuse un om sărac. Dar i-am studiat pe cei de 
genul tău. Inalta societate. Şi eu ştiu că ceea ce un om 
sărac numeşte bogat un om bogat numeşte mediocru. Ţelul 
meu este ca averea să crească singură, fără niciun fel de 
grijă din partea mea. 

— Investiţii, spuse ea. Ai vreun om la City? 

— Am angajat un broker acum un an sau doi. El ridică 
din umeri. Acum sunt pe cont propriu. li mai dau câţiva ani. 
Şi, între timp, am să tot construiesc zidurile. 

— Zidurile? Te implici şi în dezvoltarea de proprietăţi? 

El zâmbi. 

— Nu sunt ziduri adevărate. Mă refer la ziduri care să 
ţină lumea departe - dacă decid că îmi e mai bine fără 
lume. În prezent, am... să vedem... El ridică un deget, iar 
granatul străluci în lumina focului. Whitechapel. Încă două 
degete, diamantul şi smaraldul. Bethnal Green, St. George. 
Al patrulea deget, safirul. Mile End. El îşi strânse degetele 
într-un pumn. Limehouse, destul de curând. Docurile sunt 
ale mele, dar cu sacristia mă tem că e un pic mai sensibil 
subiectul. 

Ea înţelese la ce se referea el. 

— Tu deţii controlul a patru sacristii? 

El râse. 

— Tocmai am spus-o, nu? 

— Dar asta e... Era o bucată foarte mare din estul 
Londrei. Dacă tu controlezi atât de mult din administraţia 
locală... Păi, el era mult mai puternic decât unii dintre 
parlamentarii londonezi. lar el nu dădea socoteală nici unui 
sponsor, nici unui patron - ceea ce îl făcea mult mai 


puternic. Şi care este scopul? Ai de gând să intri în politică? 

El pufni. 

— E jocul oamenilor bogaţi. N-am timp de aşa ceva. 

— Atunci... de ce îţi baţi capul cu sacristiile? 

— Ele sunt zidurile mele, spuse el cu răceală. Nicio 
lege sau vreun om al legii nu poate funcţiona în patru 
comune fără aprobarea mea. Dacă încerci să pui poliţia pe 
mine, cel mai bine ar fi să speri că va veni careva din City, 
pentru că niciun poliţist de pe o rază destul de mare 
dinspre partea de est nu va trece peste mine. Dacă vrei să 
deschizi un magazin, o cârciumă, chiar şi o biserică, ai face 
bine să apelezi la mine dacă nu vrei să ai probleme cu 
autorităţile locale. 

— Asta sună ca o monarhie, spuse ea încet. 

— Nu. Nu sunt un tiran. Am încetat să mai iau mită cu 
ani în urmă. Nu cer taxă de protecţie. Nu cer decât respect. 

Suna foarte seducător. Ea rezistă impulsului de a-l 
aproba. Legea avea locul său: civilizaţia nu fusese 
construită de oamenii care sfidaseră o autoritate centrală. 

— Pari a cere mai degrabă loialitate decât respect. 

— Poate. Eu prefer să-i spun... un sentiment de a fi 
acasă. El ezită, fixând-o cu o privire cercetătoare. O 
porţiune de teritoriu unde să nu fiu nevoit să mă uit peste 
umăr când merg noaptea pe străzi. Unde nimeni să nu aibă 
nevoie de protecţie atâta timp cât este de-al meu. Asta 
este un... lucru bun pentru oamenii care au crescut pe 
aceste străzi. Buzele îi zvâcniră. Pentru un băiat care 
dormea pe străzile astea, pe când nu prea avea bani. El se 
întinse şi îşi trecu un deget în jurul buzei paharului. A cărui 
mamă a muncit pe aceste străzi, spuse el încet. Uneori. 
Când nu prea avea bani. Ca să mă hrănească pe mine, a 
făcut ce a trebuit, cred. 

Ei i se tăie răsuflarea. Din cauza şocului, cu siguranţă. 
Strânse din buze, temându-se să expire ca nu cumva el să 
îi ia suspinul ca pe un semn de dezgust sau de dispreţ. 

Dar, oarecum spre uimirea ei, simţi că îi părea rău 
pentru el. După tot ce văzuse la acele întâlniri, decăderea şi 
poveştile despre viaţa anevoioasă, îşi putea imagina că 


multor femei din acele locuri le lipseau uneori banii ca să-şi 
hrănească pruncii. Sigur că o mamă cu o situaţie grea ar 
face orice pentru ca al ei copil să nu sufere de foame. Chiar 
dacă asta însemna să-şi vândă trupul şi sufletul. 

— Deci tu vrei să fii... imun, spuse ea foarte încet. 
Imun la incertitudine. La pericol şi risc. 

El îşi ridică privirea către ea. 

— Nu, spuse el după o clipă. Asta se întâmplă atunci 
când mori, Kitty. 

— Atunci... ce vrei? 

El îşi puse jos paharul, cu un zgomot uşor de sticlă pe 
lemn. 

— Vreau libertatea de a trăi după cum doresc, spuse 
el încet. După propriile mele reguli, ale nimănui altcuiva. 
Cum ţi se pare? 

El nu se mişcase de pe scaun. Dar intensitatea privirii 
lui o făcu să se îmbujoreze dintr-odată, ca şi cum el venise 
să stea în faţa ei, suficient de aproape cât să o atingă. 
Propria ei reacţie o făcu să se simtă confuză, să se bâlbâie. 

— Cred câ... sună foarte grandios. Dar cu siguranţă 
cei mai mulţi dintre oameni au acest privilegiu. Eu îl am. 

— Oare? El nu-şi mută privirea. Nici măcar nu clipi. Se 
pare că l-ai fi putut avea. Dacă ai fi acordat atenţie la ceea 
îţi doreai cu adevărat. 

Ea se încruntă. 

— Nu ştiu despre ce vorbeşti. Dar îşi simţea gura 
uscată, iar pulsul ei o luase razna, ca şi cum o parte din ea 
chiar înţelegea. Am obţinut aproape tot ce am vrut. 
Afacerea Everleigh este în siguranţă. Conturile sunt în 
mâinile mele... 

El se ridică de pe scaun. Inima începu să-i bată când 
se apropie de ea. Se lăsă în genunchi în faţa ei, astfel încât 
ochii lor erau la acelaşi nivel acum; luă paharul de vin din 
mâna ei moale, apoi îi ridică palma la gura lui, apăsându-şi 
buzele încet acolo unde i se simţea cel mai tare pulsul. 

— Nu mă refer la compania ta, spuse el. Eu mă refer 
la tine. Uită-te la mine! 

Ea îşi întoarse capul. Îşi îndreptă umerii şi îşi ridică 


bărbia, uitându-se la el. 

— Am venit aici să-ţi spun ce am găsit în magazie, nu 
să fiu... 

— Afacerile, comentă el. Te ascunzi după ele. Te 
ascunzi de tine. La ce te gândeai mai devreme, când te 
uitai la mine? Nu afacerile te-au făcut să roşeşti. Fii sinceră 
cu tine acum! Am să aştept. Nu e nevoie să vorbeşti cu 
voce tare. 

Ea inspiră profund, pe nas. Oare fusese atât de 
dureros de transparentă? Posibilitatea aceasta o înfricoşă. 
Încercă să-şi tragă mâna din mâna lui. Strânsoarea lui se 
accentuă. 

— De ce îţi este atât de teamă? Vocea lui era înceată, 
răguşită. Că îţi va plăcea prea mult? Căci, dacă asta este, ai 
dreptate. Voi avea grijă să fie aşa. 

Vocea ei suna ca o şoaptă. 

— Nu ştiu despre ce vorbeşti. 

— Mincinoaso, spuse el încet. Pe cine vrei să minţi? 
Uşa este închisă. Nu te poate auzi nimeni. Nu ştie nimeni ce 
se întâmplă aici. Nu te judecă nimeni. 

— Eşti tu aici, spuse ea tremurând. 

El îi cuprinse faţa, degetul lui mare mângâind colţul 
gurii ei. 

— Şi ce dacă? Îți imaginezi că mă voi gândi mai puţin 
la tine pentru că îţi doreşti ceea ce îmi doresc şi eu? 

Ea strânse cu putere din buze. Nu era corect din 
partea lui. 

— Nu tu vei fi cel care va plăti pentru asta! 

— Şi dacă ţi-aş promite că voi avea grijă să nu 
plăteşti? Dacă aş avea puterea. Ce ai face? 

Ea îşi închise ochii. Aceasta nu era o întrebare pe care 
să îndrăznească să şi-o adreseze. Ea credea că el avea 
abilitatea de a preveni o sarcină. Dar dacă ea continua să-l 
atingă... 

Ar putea plăti oricum. Dintr-odată, adevărul era clar 
pentru ea: era deja atrasă de el. Işi dorea compania lui. 
Dorea să-l facă să râdă. Credea că, în ciuda vieţii trăite şi a 
păcatelor lui, era un suflet bun şi cumsecade. 


Aici erau mai multe riscuri decât posibilitatea de a 
avea un copil. Risca ceva ce nu-şi permitea să piardă. Nu-şi 
putea permite să-l iubească. Nu putea fi o soţie. 

El vorbi, de parcă i-ar fi citit şi de această dată 
gândurile: 

— Ai un bilet către libertate, murmură el. Am semnat 
contractul. Vei obţine divorţul, într-o zi. Dar ce se întâmplă 
între timp? Ne-am putea bucura unul de celălalt. Trăieşte, 
Kitty! Aş putea tăia rochia asta de pe tine. Să te dezmierd 
de la gură către sâni, să-mi pun limba între picioarele tale şi 
să te sărut până ţipi. Dar nu înainte să recunoşti că îţi 
doreşti asta. Ceea ce îmi vei permite să-ţi fac, cât de 
departe mă vei lăsa să merg... totul depinde de tine, 
Catherine. Doar de tine. 

Cu ochii închişi, acele imagini fierbinţi erau atât de 
reale. Ea deschise ochii, dar nu-i era uşor să privească 
chipul lui întunecat şi imoral. 

— Te-ai simţit vreodată liberă? şopti el. Pentru că, 
iată, aici eşti liberă. Este teritoriul meu. Şi al tău, dacă vrei. 

Respirația ieşi din gâtul ei cu un geamăt. El observă 
asta. Un zâmbet periculos îi curbă buzele. 

— O să iau asta ca pe un da, spuse el, şi se ridică din 
genunchi, venind către ea la fel de tăcut ca un hoţ. 

El îşi trecu degetele prin părul ei, provocându-i durere 
când acele de păr îi înţepară scalpul. 

Ea se pregăti să facă faţă brutalităţii strânsorii lui - şi 
apoi fu complet bulversată de atingerea uşoară a gurii lui. 
Atingeri mici, pasagere. Buzele lui pe lobul urechii ei. Pe 
obraz, pe gât. Uşor ca o şoaptă, el răspândea săruturi, în 
timp ce mâna pe care şi-a afundase în părul ei smulgea 
acele, încet acum, cu degetele îndemânatice, pricepute. 
Părul ei se revărsă pe spate, o masă grea şi rece, iar el îl 
îndepărtă de pe umeri când îşi lipi gura de gura ei. 

Sărutul se simţi familiar. Uimitor de sălbatic, dar şi... 
deloc surprinzător. Ea îl sărutase de prea multe ori deja 
pentru ca şocul să-i împiedice mintea să remarce detalii: 
uşoara asprime a buzelor lui. Fierbinţeala limbii lui când i-o 
urmărea pe ai ei. Strângerea fermă şi constantă a mâinii lui 


în jurul gâtului ei - un gest ce ar fi putut părea ameninţător 
dacă nu ar fi fost atingerea blândă a degetului mare peste 
pielea ei, pentru a se opri în cele din urmă în locul unde i se 
simţea pulsul, apăsând acolo ca şi cum i-ar fi amintit: „Tu 
vrei asta”. 

El îşi înclină capul, poziţionându-l pentru o intrare mai 
adâncă; gura lui o cerceta adânc pe a ei, răvăşind-o. Ea era 
devorată... dar şi ea îl devora pe el; chiar voia asta. Chiar 
voia. 

Ei îi scăpă un mic suspin ciudat. El continuă, apoi 
începu să se îndepărteze. Ea îl prinse de umeri ca să-l ţină 
lângă ea; să simtă lăţimea bine închegată a umerilor lui, ca 
să-şi dovedească ei înseşi că nu redusese amintirea la un 
singur fapt. El părea făcut dintr-un material mai dur, mai fin 
şi mai fierbinte decât carnea. Era un bărbat ca o lamă lungă 
şi letală, o armă pe care ea o putea atinge, pe care o putea 
strânge acum fără să-i fie teamă că se putea răni. Nimeni 
să vadă; nimeni să judece. Libertate, într-adevăr. 

El o convinse să se lase pe spate în scaun. El părea 
fermecat, modelându-şi mâinile în jos pe trupul ei, simțind 
forma sânilor ei prin straturile de mătase, bumbac şi pânza 
de la corset. Ea se arcui în sus, iar mâinile lui alunecară în 
jurul spatelui ei, desfăcând cu o meticulozitate imposibilă 
toate mecanismele în care era prinsă o femeie: nasturi şi 
cârlige, dantele şi cleme, impedimente detestabile cedând 
sub degetele sale ca nişte duşmani învinşi. 

El îi trase mânecile de pe umeri şi îi rupse cămaşa de 
la gât până la talie. Desfăcu straturile ca petalele unei flori, 
dezbrăcând-o până la mijloc înainte să-i ia un sân în gură. 
Uşa era închisă. Nimeni care să vadă. Doar acest bărbat, 
ale cărui judecăţi nu contau, ale cărui judecăţi ar fi fost 
plăcute, indiferent de situaţie. 

Ea îl prinse de cap şi îl ţinu la pieptul ei, cu o dorinţă 
plină de lăcomie, nemulțumită de suptul lui, aşteptând tot 
mai mult. Bâjbâi orbeşte după mâna lui, apucând-o ferm. 
Voia ca mâna lui să facă altceva. 

El se uită la ea, cu gura scânteind şi cu privirea fermă. 

— Pune-o unde o vrei, mârâi el. 


Ea îşi închise ochii strâns. Nu o putea face. Ar muri de 
ruşine. El îşi strânse dinţii foarte uşor în jurul sfârcului ei şi 
apoi suflă. Ea icni şi îi împinse mâna în adâncimea fustelor 
ei. 

— Acolo. 

Silabele se auziră fără suflare. Ea nu putea suporta să 
se uite. 

Dar, vai, senzaţia plăcută a pielii lui pe glezna ei - ea 
îşi tinu răsuflarea, văzând în întunericul din spatele 
pleoapelor cărarea pe care mergea palma lui. Curba 
delicată a gambei. Spaţiul umed din spatele genunchiului. 
Ea îşi înăbuşi un sunet când el îşi încovoie degetele sub 
pantalonaşii ei şi când îşi cobori strânsoarea pe carnea ei 
moale dintre coapse. Şi apoi... 

— Aici, şopti el, când îi găsi intrarea. Atingerea 
delicată a degetelor lui, explorarea cu greu suportabilă o 
făcură să se zvârcolească - iar apoi el găsi locul unde îl 
dorea ea. 

Degetul lui mare se juca cu sălaşul dorinţei ei, în timp 
ce degetele... Ea icni. Degetele lui o penetrară încet, cu o 
presiune ce o făcu să se simtă mai plină şi mai grea, şi 
pregătită pentru el. 

El se uită la ea în timp ce o mângâia, privirea lui fiind 
somnoroasă, cu pleoapele grele, cu gura plină şi 
dezlănţuită. Ea se uită la gura lui, amintindu-şi promisiunea 
pe care o făcuse. El avea să o pună acolo, mai jos. Tot ce 
trebuia ea să facă era să ceară... 

Gândul îi amplifică plăcerea. Ea îşi duse un pumn la 
gură ca să oprească sunetele scoase în timp ce degetele lui 
îşi grăbiră invazia ritmică. El îi prinse mâna şi i-o trase către 
gura lui, trecându-şi limba printre degetele ei încordate, 
sugându-i vârfurile, scoțând mici gemete acum şi cuvinte 
vulgare. 

— Spune-mi, zise el. După ce îţi dai drumul, ce vrei 
să-ţi fac? Cum îţi vei da drumul a două oară? 

Cuvintele trecură prin ea precum curentul electric. Ele 
spuneau adevărul gol-goluţ: prima dată nu avea să fie de 
ajuns. Poate că nici a doua oară. 


Nu era de aşteptat ca femeilor să le placă astfel de 
lucruri - mama ei o avertizase despre durerea din patul 
conjugal. Dar era posibil ca în cazul ei dorinţa să fie ca 
ambiția - fără limite, nefirească pentru o femeie. Aşadar, să 
se lase în voia ei ar fi doar un chin, odată ce îşi pierdea 
mijloacele de a se satisface singură. 

Odată ce // pierdea pe el. 

Plăcerea venea acum, ca un torent ce creştea până la 
limita stăvilarului. Avea să se reverse... Se încordă pentru a 
se pregăti. Buzele ei formară silaba o dată - de două ori. A 
treia oară, ea reuşi să spună: 

— Opreşte-te! 

El nu se prefăcu a nu înţelege. Mâna lui se opri. Apoi 
se auzi un sunet slab de la el - o înjurătură pe careeanuo 
ştia. Ea se pregăti, încă tremurând, pentru furia lui. Dar, 
după o clipă, el îşi lăsă fruntea pe pieptul ei, respirând 
neregulat în timp ce mâna îi alunecă pe piciorul ei. 
Respirația lui provoca o plăcere fierbinte şi şoptită de-a 
lungul vârfurilor sânilor ei, ridicând un fior pe care ea nu-l 
putea stăpâni. 

Se simți goală, nimic altceva decât dorinţă 
nesatisfăcută. Oare se salvase? Sau aceasta era o 
pedeapsă irosită? 

Râsul lui delicat şi întrerupt îi pătrunse în piele. 

— Dumnezeule, spuse el. Ai ceva reţineri. 

Mâinile ei profitară de ocazie şi se afundară în părul 
lui, ţinându-l aproape, în timp ce el inspira parfumul ei. 
Mâinile îşi cereau tăcut şi mângâietor scuze. 

În cele din urmă, el se lăsă uşor pe spate, apoi se 
sprijini pe călcâie cu uşurinţa unei pisici, cu acea graţie 
mlădioasă şi liberă pe care nu o avea niciun gentleman. 

— Îţi doreşti, spuse el, cuvintele sunând puţin 
răguşite. Şi Dumnezeu ştie că îţi voi da. Dar, pentru numele 
lui Dumnezeu, Kitty! Hotărăşte-te! 


Capitolul 10 


— Ce potriveală să vă găsesc aici! 

Obiceiul lui William Pilcher era ca în fiecare sâmbătă 
la ora trei şi jumătate să meargă la baia publică. Zvonurile 
spuneau că el venea să-şi limpezească mintea şi să se 
gândească la marile probleme ale administraţiei locale în 
liniştea de aici şi în căldura reconfortantă. Fără îndoială că 
el păstra, de asemenea, câteva gânduri pentru femeile pe 
care ar fi vrut să le hărţuiască. 

Când Nick se aşeză lângă el pe bancă, Pilcher se 
încruntă şi se mută mai departe, în mod evident 
nemulţumit de întreruperea momentului său de linişte. 

— Mă cunoaşteţi, domnule? 

Avea un aspect de bărbat bine hrănit. Nu era doar de 
la burta păroasă care îi atârna peste prosop. Unii bărbaţi, în 
general cei care fuseseră crescuţi în confort, dar care se 
convingeau singuri că şi-l câştigaseră, aveau acest aer de 
bucurie şi de automulţumire, de parcă toată lumea exista 
pentru a le oferi ocazii să fie batjocoritori. 

Pilcher asta făcea acum. 

— Oh, spuse Nick, îmi imaginez că toată lumea Îl 
cunoaşte pe domnul Pilcher. Nu pentru abilităţile de 
spargere a încuietorilor, slavă Domnului! Insă, dacă el şi 
Peter Everleigh ar fi reuşit să pătrundă în camera lui 
Catherine în urmă cu o lună, Pilcher nu ar mai fi arătat atât 
de mulţumit. Ar fi putrezit pe fundul Tamisei. Nu sunteţi 
cumva vicepreşedintele sacristiei din St. Luke? 

Privirea lui Pilcher trecu peste umărul lui Nick către 
uşă, care era închisă pentru a păstra aburul în interior. 

— Eu nu discut afaceri aici. Fă o programare la 
secretara mea dacă ai ceva de spus. 

Uşa închisă bloca, de asemenea, vederea 
bodyguardului lui Pilcher, cunoscut sub numele de 
Inspectorul Sanitar-şef din St. Luke. Puţină inspecţie, multă 
şpagă. Fără îndoială că sacristia din St. Luke nu se afla într- 
o condiţie bună. 

— Nu mă interesează sacristia dumitale, spuse Nick. 
Palmele îl mâncau în vreme ce privea către capul 


bărbatului. Arăta numai bun să fie zdrobit. Mi-ai tot lăsat 
bilete la uşă, cerşind o întâlnire. Vom vorbi aici, acum. 

Pilcher se uită atent. Creierul lui de şopârlă pricepu în 
cele din urmă; se ridică uşor. 

— Tu - tu eşti Nicholas O'Shea? 

Aruncă o privire neîncrezătoare către silueta lui Nick. 
Dumnezeu ştia la ce se aşteptase el. La cineva fără dinţi, cu 
semnul diavolului pe obraz. 

Nick se aşeză mai confortabil pe bancă, în timp ce 
oamenii din partea cealaltă a încăperii se holbau la ei. 

— Eu sunt, spuse el. Ceilalţi bărbaţi îşi ştiau locul mai 
bine decât ar fi trebuit. Se înghesuiră zece pe o bancă, 
astfel încât cel care avea în grijă sacristia lor să se poată 
desfăşura în voie. Ce ferestre frumoase avea această baie 
publică! Lumina cenuşie aprinse feţele uimite ale publicului 
cu o claritate accentuată. Aceasta era singura baie publică 
din St. Luke, şi, deşi era publică, Nick fusese nevoit să-l 
mituiască pe bărbatul de afară ca să poată intra. 
Complimentele mele sacristiei! 

Pilcher se scărpină în capul său cu păr castaniu, 
încruntându-se. 

— Am sperat să avem această conversaţie în 
intimitate. Este o chestiune de o anumită delicateţe... 

— Presupun că este vorba despre Orton Street. Pilcher 
îi trimisese primul mesaj imediat după şedinţa consiliului, 
când cererea inspectorului său fusese respinsă. Nick zâmbi 
uşor. Oamenii tăi ar putea folosi o hartă. Acele hotare 
comunale pot fi înşelătoare. 

— Într-adevăr. Pilcher nu clipi. Îmi cer scuze pentru 
confuzie în numele sacristiei din St. Luke. Una dintre 
ciudăţeniile cinstitei noastre Londre, sigur sunteţi de acord, 
este aceea că zone cu o natură atât de... diferită se pot 
totuşi învecina. 

Pe scurt, oamenii buni din St. Luke îşi închipuiau că 
erau prea rafinaţi pentru a fi vecini cu Whitechapel. Nick 
ridică din umeri. 

Pilcher aruncă o altă privire către martorii de pe 
banca opusă înainte să tragă aer în piept şi să-şi strângă 


prosopul mai tare. 

— Acele loturi vacante de pe fiecare parte a 
proprietăţii dumitale... sunt probabil ca un ghimpe în ochii 
chiriaşilor. 

Nick pufni. Nu de privelişte le păsa chiriaşilor săi. Ei 
cereau chirii rezonabile şi un acoperiş solid. 

— Ce e cu ele? 

— Fireşte... ca reprezentant al acestei comune... 
adevărul este că... nici mie nu-mi plac. Pilcher aruncă o 
privire meditativă. Cât de familiare vă sunt legile Torrens, 
domnule? 

Nick se pusese la curent. 

— Destul de familiare, aş spune. 

— Legea a creat o încurcătură teribilă pentru St. Luke. 
Atunci când o proprietate este condamnată la demolare, 
aşa cum s-a întâmplat cu cele trei loturi învecinate cu ale 
dumneavoastră pe Orton Street, Consiliul Municipal al 
Lucrărilor confiscă proprietatea şi angajează un evaluator 
independent ca să aprecieze valoarea proprietăţii. Bărbatul 
care a evaluat loturile de pe Orton Street... Pilcher făcu o 
grimasă. Este un idiot. El a stabilit un preţ mult prea mare 
ca piaţa să-l preia. În consecinţă, nimeni nu s-a oferit să le 
cumpere de la consiliu. A 

— Păcat, spuse Nick. Insă nu văd de ce m-ar privi 
această problemă. 

Pilcher strânse din dinţi. 

— Ei bine, ajung şi acolo. Legea cere comunei să 
despăgubească fostul proprietar cu toată suma trecută în 
evaluare. Promisiunea, desigur, este că terenul se va vinde 
în cele din urmă, comuna fiind astfel recompensată. Dar 
nimeni nu va plăti o sumă atât de ridicolă pentru acele 
locuri vacante. In consecinţă, St. Luke se află în pragul 
falimentului. El îşi drese vocea. Acele proprietăţi trebuie să 
fie vândute - repede şi pentru niciun bănuţ mai puţin decât 
a fost despăgubit fostul proprietar. Acest lucru ar fi mult 
mai uşor dacă am putea scoate întreaga stradă la vânzare - 
toate cele cinci loturi deodată. 

Inclusiv loturile lui Nick. Acum înţelegea. 


— Atunci, e păcat că jumătate din stradă îmi aparţine. 

— Intr-adevăr. Pilcher se aplecă uşor, coborându-şi 
vocea. Domnule O'Shea, sunt interesat să cumpăr cele 
două clădiri de la dumneavoastră. 

— Nu sunt de vânzare. 

Zâmbetul lui Pilcher părea tensionat acum. 

— Am să vă plătesc un preţ foarte corect. Mai mult 
decât corect - va corespunde cu evaluarea făcută 
proprietăţilor adiacente. 

— Acum, de ce ai face asta? Tocmai ai spus că 
evaluatorul a pus un preţ extrem de mare. 

Zâmbetul lui Pilcher păli. Se lăsă pe spate, privindu-l 
pe Nick - reevaluându-şi abordarea, fără îndoială. 

— |lmi asum pierderea. Sunt dispus să sufăr pentru 
bunăstarea comunei. 

Era o zi rară, să primească un loc în faţă la o astfel de 
prestație făţarnică. El îşi dezgoli dinţii într-un zâmbet 
frumos, prietenesc. 

— Şi când te gândeşti că tu eşti doar vicepreşedintele. 
Ce face preşedintele? la pâinea de la gura propriilor copii şi 
le-o dă săracilor? 

Pilcher îşi plesni palma de bancă. Câţiva oameni aflaţi 
la peretele opus tresăriră. 

— Nu voi fi batjocorit de tine, spuse el cu voce joasă. 

— Asta numiţi bătaie de joc pe aici? O să te scutesc 
de următorul meu gând, atunci. 

— Sunt sigur că ar fi extrem de vulgar, şuieră Pilcher. 
La fel ca adunăturile înghesuite în acele clădiri ale tale. Au 
pui de găină în apartamente - au grajduri cu măgari şi porci 
în curte! Ei sunt un afront pentru fiecare persoană decentă 
din această comună, şi nu voi permite ca persoanele acelea 
să se amestece cu noi. Pentru binele femeilor şi al copiilor 
din St. Luke... 

— Dar o sală de concerte ar ridica nivelul. Nu-i aşa? 

Pilcher îşi încleştă maxilarul. 

— Habar nu am... 

— Băutura dezleagă limbile, spuse Nick hotărât. lar 
nepotul tău este un beţiv. Se pare că îi place o cârciumă din 


Spitalfields, unde se laudă cu un unchi care îl va ajuta să se 
căpătuiască cu ajutorul unui nou plan de dezvoltare pentru 
Orton Street. Sună destul de elaborat - o cârciumă, un 
teatru, câteva localuri de luat masa. Micul Joe spune că 
dezvoltatorii au aruncat cu bani spre tine pentru a-şi 
asigura şansa de a construi pe acele loturi. Păcat că nu le 
deţii încă. Vrei să vorbim despre puii de găină? Să nu-i pui 
la socoteală înainte să iasă din ou. 

Pilcher sări în picioare. Faptul că îi alunecă prosopul 
stârni chicote din partea privitorilor. Fără îndoială că se 
aşteptau la mai mult de la escrocul lor local. 

Pilcher îl trase înapoi, fără să-şi facă vreo favoare. 
Picioarele lui sfrijite nu păreau cine ştie ce armă. 

— Minciuni, şuieră el. O calomnie fără temei pe care 
nimeni nu o va înghiţi de la tine... 

— Nu contează dacă o vor face. Pentru că va trebui să 
le spui chiar tu constructorilor, destul de curând, că o parte 
din teren nu e disponibil. Eu nu vând. 

Pilcher făcu ochii mari. 

— Dacă ştii ce e mai bine pentru tine... 

Nick făcu un zgomot cu limba în timp ce se ridică. 

— Acum, eu credeam că vrei să vorbeşti cu mine. Dar 
trebuie să fi fost confundat cu altcineva dacă ai impresia că 
sunt un om pe care-l poţi ameninţa. 

Gâtul lui Pilcher se umflă când înghiţi. El aruncă o 
privire către uşă, apoi începu să se dea cu spatele îndărăt, 
Nick urmându-l îndeaproape. 

— Tu... tu chiar îţi imaginezi că ai vreo putere în afara 
gropii mizere în care locuieşti? Crezi că eşti singurul care 
ştie secrete? Ştiu totul despre complotul tău de a mă da 
afară din Consiliul Municipal al Lucrărilor! 

Nenorocitul de Peter Everleigh. Nick îşi dezgoli dinţii. 

— Într-un fel sau altul, spuse el, vei zbura. 

Pilcher împroşcă salivă când râse. 

— Să nu mai spui niciodată că-l împrumuţi pe 
Everleigh. El ştie cui trebuie să-i fie loial ca să-i fie bine. 
Când se izbi de uşă, lăsă prosopul ca să se lupte disperat cu 
mânerul. Aburul îl făcuse alunecos, iar Nick se întinse să-l 


ajute. 

Pilcher se ghemui, ferindu-se ca un câine. 

— Mda, tu eşti un bărbat cumsecade, sigur, spuse 
Nick încet. Foarte îngrijorat pentru comuna ta. Uite ce e: o 
voi salva eu pentru tine. Voi cumpăra loturile de pe ambele 
părţi. Să văd ce îmi vor oferi constructorii. 

Pilcher se uită în sus la el. 

— Încearcă. Vezi dacă ţi le va vinde consiliul. Eu dețin 
acel consiliu. Şi niciun şobolan nu va... 

Nick trase şi deschise uşa, trântindu-l pe Pilcher în 
genunchi. Prosopul căzu, iar privitorii începură să huiduie. 

Pilcher se poticni să-şi recupereze prosopul. Privirea 
pe care o aruncă în jur îi reduse pe toţi la tăcere. 

— Dacă vreunul dintre voi îndrăzneşte să vorbească 
despre ceea ce aţi văzut aici... 

Nick pufni. 

— Nu prea au despre ce să vorbească, nu-i aşa? leşi! 

Pilcher se învineţi la faţă şi se grăbi să iasă pe uşă. 

Când Nick o închise din nou, se întoarse către bărbaţii 
care se holbau ca nişte oi fără creier. 

— Ce spuneţi, băieţi? Sacristia voastră v-a servit 
interesele atât de frumos cum a făcut-o în cazul lui Pilcher? 

Primul bărbat care clătină din cap dădu dovadă de un 
curaj care se răspândi repede şi la ceilalţi. Dar Nick nu era 
interesat de mulţime. El se uită la primul bărbat când vorbi. 

— Atunci, fă ceva în această privinţă, spuse el. Fii 
bărbat! la atitudine pentru tine! In această lume, nu o va 
face nimeni altcineva. 

Niciun răspuns. El pufni şi ieşi. 


* 


Catherine puse ranga jos şi îşi scutură aşchiile de pe 
palme înainte să apuce colțul pânzei. Stomacul o durea de 
emoție; aşteptase acest moment zile întregi. 

— Ţine-te de nas! Incă are puţin praf. 

Batten renunţă la studiul bufetului Sheraton şlefuit 
franţuzeşte cu o crispare lugubră a gurii. 


— Orice ar fi, mă rog să nu fi fost restaurat. 

Ea smulse pânza de pe biroul pentru scris. 

— Poftim! Vechi de peste trei sute de ani, şi cedrul 
încă parfumează aerul. Uită-te la iniţiale! Uită-te la ele! 

Batten miji ochii printre razele de lumină. 

— Slavă... şopti el. Mâna lui noduroasă tremura când 
trecu peste inițialele sculptate. E.R. 1590. Atinse cu vârful 
degetelor sertarele dulapului central, unde o imagine 
iscusită a unui palat era lucrată în încrustaţia lemnului. 
Oare să fie... 

— Da! Ea îşi apăsă mâinile de obraji zâmbind, 
deoarece descoperirea îi provoca o emoție încântătoare. 

— leri am petrecut ziua căutând prin ilustrațiile de la 
British Museum. Acesta este palatul Nonsuch. Una dintre 
reşedinţele preferate ale reginei Elisabeta. Am rezervat o 
programare la arhive. Batten. Ea îşi cobori vocea la o 
şoaptă, cuvintele fiind prea frumoase ca să fie rostite la 
întâmplare. Dacă putem dovedi că Elisabeta a fost acolo în 
1590... 

— Dumnezeule! El trase de unul dintre mânerele din 
fier forjat. Ce furori va face... 

— Ştiu. Şi se adaugă la restul... 

Ea îşi aruncă din nou privirea peste comorile 
împrăştiate; petrecuseră toată dimineaţa despachetând 
conţinutul magaziei lui O'Shea. Dulapuri în stilul reginei 
Anne, farfurii de porțelan, un candelabru de Sheffield, 
ceramică de Lambeth... Acel depozit se dovedise mai bogat 
decât un palat. Şi acum totul se afla la Everleigh. 

— Ce spui? Să-l invităm pe prinţul de Wales? 

El zâmbi. 

— Având dulapul ca piesă de rezistenţă, eu aş spune 
că ar trebui să o invităm pe regină. 

Ea râse exact atunci când o uşă se trânti în apropiere. 
Urmă înjurătura fratelui ei; o ladă se clătină uşor atunci 
când apăru el. _ 

— Ce e cu tot gunoiul ăsta? Işi aruncă haina de pe el. 
Dacă astea sunt bunurile lui Mandeley, noi nu le înregis... 

— Sunt bunuri noi, spuse Catherine. Ultima vânzare a 


toamnei. Intenţionez să o anunţ în ziarul Times, cu o pagină 
întreagă de ilustraţii. 

— Pentru o vânzare de toamnă? El se trase 
nerăbdător de bărbie. Ce prostie! 

— Priveşte în jurul tău, spuse ea cu seninătate. 

Încruntându-se, Peter se roti uşor. El nu dăduse 
niciodată importanţă studiilor necesare unui evaluator; 
habar nu avea să facă diferenţa dintre un Rembranat şi o 
copie a domnului Taylor. 

Dar chiar şi el recunoştea un adevărat Sheraton când 
îl vedea. Când se uită din nou la ea, arăta nedumerit. 

— Ale cui sunt aceste bunuri? Sigur proprietarul a 
insistat să le păstrăm până la începerea sezonului. 

— Nu. Am programat licitaţia pentru prima săptămână 
din decembrie. 

— Decembrie? Privirea lui rătăcea peste câteva 
scaune Chippendale, cu patina originală intactă. Catherine, 
spuse el încet, această colecţie ar trebui păstrată pentru 
primăvară. 

— Batten, ne scuzi un minut? Ea susţinu privirea lui 
Peter, aşteptând până când celălalt bărbat ieşi din 
încăpere. În mod normal, aş fi fost de acord. Această 
colecţie merită să fie vândută primăvara. Din păcate, 
finanţele noastre nu ne permit întârzieri. Ciudat, nu crezi? 
Se pare că cineva a luat peste cinci mii de lire din conturile 
noastre. După care urma înşelăciunea de la licitaţia familiei 
Cranston... 

— Destul, izbucni el. Nu vreau să mai aud despre 
asta. 

— Şi nu mă voi certa cu tine, spuse ea, fiind prea 
veselă să facă altceva decât să ridice din umeri. Am 
puterea unui împuternicit acum. Autoritatea deplină de a 
face ce vreau. Nu ai niciun drept să-mi spui când să ţin 
această licitaţie. 

El puse o mână pe bufetul Sheraton, frecând oribila 
şlefuire cu o încruntătură. 

— Cine este clientul? 

— Preferă să rămână anonim. 


El îi aruncă o privire acră. 

— Bine, spuse el. Fă cum doreşti. Uită de profitul 
frumos pe care l-am fi putut scoate în luna mai. Eu venisem 
să vorbesc cu tine despre o altă chestiune. 

— Da? Ea îşi scoase batista din buzunar ca să şteargă 
praful de pe biroul de scris. Işi imagina că însăşi regina 
Bess păstrase hârtii în acel sertar! Ea fusese o adevărată 
femeie de afaceri. Condusese ţara de una singură, fără 
amestecul fraţilor. 

— O'Shea a luat-o razna. L-a provocat pe Pilcher să 
liciteze pentru proprietăţile de pe Orton Street. Ştiai asta? 

Menţionarea numelui său trecu prin ea ca un curent 
electric. Şterse cu grijă mânerele din fier. 

— Nu ştiu nimic despre afacerile private ale domnului 
O'Shea, spuse ea. 

Ce minciună! Ea ştia mai multe acum decât îşi 
imaginase vreodată că ar dori să ştie. Cunoştea modurile în 
care putea el săruta o femeie - încet şi apoi sălbatic, cu o 
asprime care, ciudat, era cel mai frumos compliment la 
care putea spera o femeie. Ea îşi drese vocea şi îşi alungă 
acele gânduri care o făceau să roşească. Trebuie să 
vorbeşti direct cu el despre aceste chestiuni. 

— Am avut o înţelegere, spuse Peter tăios. Aranjată 
de tine. Eu mi-am îndeplinit partea mea. Dar acum el mă 
persecută. 

Ea îşi ridică privirea de la birou. Fratele ei era 
îmbujorat, aproape tremurând. 

— Ce vrei să spui? 

— Vreau să spun că a înaintat consiliului o ofertă 
pentru terenurile învecinate cu ale lui. Terenuri din St. 
Luke. Şi preţul pe care-l oferă este ridicol! Este un act de 
agresiune, îţi spun. Pilcher va avea acele terenuri! 

Ea se încruntă. 

— Vrei să spui că suma oferită este foarte mică? 

— Este absurd de mare, izbucni el. Şi astfel, proştii din 
consiliu vor să accepte! Dar eu nu voi permite asta. Mă 
auzi, Catherine? O să-l distrug complet. Perioada de licitaţie 
ar fi trebuit să se încheie cu săptămâni în urmă - vreun 


funcţionar idiot a făcut o greşeală acceptând suma licitată 
de acesta. Este nebun dacă îşi imaginează că mă voi opune 
lui Pilcher atât de evident. Nu aşa a fost înţelegerea 
noastră! 

Ea încuviinţă încet din cap. 

— Asta este tot? 

— Tot? zise el indignat. Da, Dumnezeule! E doar 
viitorul fratelui tău. Poate că te-ai putea gândi puţin la asta, 
când iei o pauză de la lustruirea mobilei! El se opri, 
respirând din greu şi înfierbântat. Catherine, ţi-am păstrat 
secretul. Ţi-am respectat termenii. Dar te avertizez - dacă 
mă pui la colţ, nu voi avea de ales decât să lupt. 

— Am înţeles, spuse ea încet. 

Rânjetul lui sumbru o sperie mai mult decât 
ameninţarea. Ea simţi un gol în stomac atunci când uşa se 
trânti în urma lui. Fratelui său nu-i stătea în fire să plece 
fără să aibă ultimul cuvânt. 


Catherine se apropie de balustrada de unde putea 
vedea sala de jocuri. Cina venise şi trecuse fără vizita 
domnului O'Shea. El nu se întreba cum călătoriseră 
comorile lui în timpul transportului către Everleigh? 

Oare nu se întreba dacă ea luase vreo decizie? 

„Hotărăşte-te”, îi spusese el săptămâna trecută - şi, 
în fiecare zi de atunci, într-un monolog tăcut aflat imediat 
dincolo de gândurile ei conştiente, ea se chinuia să facă 
asta. Nu făcuse nicio mişcare să o ajute. Nu o atinsese din 
nou. Nu trebuia să o facă. Felul în care o privea... Chiar şi 
simpla deschidere a cutiilor de astăzi ajunsese să i se pară 
ceva nemaipomenit. Lemnul care trosnea, aşchiile... 

Ea se aplecă în afară, studiind mulţimea. Unde era? 
leşise undeva în acea seară? Posibilitatea pătrunse în ea la 
fel de tăios ca o lamă. 

Ea se prinse mai tare de balustradă, uimită de sine. 
Cum deviase viaţa ei de la cursul său echilibrat şi 
disciplinat? Viitorul lui Everleigh rămase nesigur. Nu putea 


conta pe o singură licitaţie, indiferent de cât de 
promițătoare era. Eşecul de a face un profit în acel an ar fi 
putut însemna începutul unui tipar; eşecul, în lumea artei, 
avea un mod de rezolvare. Ace! lucru îi cerea atenţia. Asta 
îi spusese ea, băţoasă, în ziua următoare după 
confruntarea din apartamentul lui. El părea să fi luat în 
seamă cuvintele. 

Aparent, ea nu o făcuse. 

Il reperă în cele din urmă pe O'Shea, chiar la masa de 
dedesubt. Se uita la cărţile din mâna lui în timp ce o femeie 
stătea aplecată peste umărul lui. 

Catherine se retrase de la balustradă, faţa usturând-o 
ca şi cum fusese pălmuită. Pentru o clipă, candelabrele, 
rotonda minunat pictată păreau să se rotească în jurul ei, 
făcând-o să ameţească. 

O femeie. Ce femeie? 

Se forţă să se întoarcă la balustradă. Genul acela de 
femeie. Într-adevăr. Nu o roşcată natural, nu. Coafura ei, o 
dezordine vulgară de pene vopsite prost, avea nuanţa lividă 
a unui trandafir aproape ofilit. Dintr-un anume motiv 
îngrozitor - nu neapărat din lipsă de gust, ci dintr-o dorinţă 
absolută de depravare - ea alesese să poarte o rochie care 
se potrivea cu părul, împodobită cu o dantelă argintie 
lugubră. 

Oamenii cu gusturi la fel de proaste probabil ar fi 
considerat-o drăguță. Faţa ei avea trăsături delicate şi o 
formă dramatică de inimă, largă la tâmple şi pomeţi, 
îngustându-se într-o bărbie mică şi ascuţită. Nasul ei arăta 
de parcă cineva luase o bucată din el şi apoi o pusese 
invers, pentru a-i afişa mai bine nările mici şi plăcute, care 
străluceau când râdea. 

Catherine îi putea auzi râsul de la două etaje mai sus: 
bogat, puternic, răsunător. Doamnele nu-şi aruncau capul 
pe spate şi îşi strigau veselia. Dar gentlemanii de la masă 
nu păreau deranjaţi de lipsa ei de bună-cuviinţă. Ei rânjeau 
la ea, până la ultimul. Şi nu era de mirare! Decolteul îi afişa 
cu generozitate o bună parte din sâni. 

Catherine presupunea că putea simţi o admiraţie plină 


de invidie. Da, de ce nu? Majoritatea femeilor nu erau 
încurajate să-şi cultive talentele, exceptând câteva 
şiretlicuri feminine. Cel puţin femeia asta profita din plin de 
propriul talent. 

„Un gentleman nu admiră o femeie pentru mintea ei, 
Catherine”. 

Aşa îi spunea mama ei din când în când. Dar trecuse 
mult timp de când nu mai simţise acel sentiment amar de 
insuficienţă. De ce îi păsa ei dacă O'Shea o făcuse să 
dorească? Căsătoria lor nu era una reală. Cuvintele lui 
fierbinţi erau minciuni, desigur. Orice femeie ar fi numai 
bună pentru el. Era o idioată dacă îşi imaginase altceva, fie 
doar şi pentru o clipă. 

Cu toate astea, ce tactică neinspirată de afaceri 
pentru O'Shea! Un asemenea... spectacol... reprezenta o 
distragere a atenţiei pentru jucători. Acum, atenţia lor nu 
era îndreptată către pariuri. 

Oare se apropiase de balustradă în speranţa că avea 
să-i atragă atenţia? Făcu un pas înapoi. Cel puţin acum ştia 
de ce nu i se alăturase la cină. El găsise deja o companie 
pentru la noapte - cineva mult mai potrivit să-l flateze, să-l 
admire şi să-l mângâie. 

Dar cum îndrăznea să se afişeze cu ea aici? 

Vai, dar acest lucru încălca termenii contractului! În 
situaţii publice, el era obligat prin lege să-i acorde tot 
respectul cuvenit! Furioasă, Catherine hotărî să-l înfrunte. 


Capitolul 11 


La jumătatea scărilor, tocmai când Catherine începu 
să pună la îndoială înţelepciunea acţiunii sale, O'Shea 
apăru de după colţ, oprindu-se cu câteva trepte mai jos. 

— Aici erai, spuse el cu o mână pe balustradă şi 
zâmbind spre ea. Veneam să vorbesc ceva cu tine. A ajuns 
tot în regulă la Everleigh? 

El arăta foarte relaxat. Foarte ciufulit, ca şi cum 


cineva şi-ar fi trecut degetele prin părul lui des şi negru. 

— Drăguţ din partea ta că veneai să întrebi, spuse ea 
înţepată. Mai ales când păreai foarte bucuros acolo jos. 

El se uita la ea în timp ce urca scările. 

— Ce te-a făcut aşa acră? 

Ea se întoarse şi i-o luă înainte până la balcon. 

— Lămăile sunt acre, spuse ea. Eu sunt... stânjenită, 
iritată, jignită când văd cum te însoţeşti cu prostituate. 

— Prostituate? 

El o prinse de braţ, întorcând-o spre el. Încruntarea lui 
o enervă. 

— Nu te face că nu ştii despre ce vorbesc. Femeia 
aceea cu părul vopsit roşu, care atârna peste tine la masa 
de cărţi. 

El îi dădu drumul, aruncându-i o privire mirată. 

— Doamne, Dumnezeule şi toţi sfinţii. Se pare că 
suntem căsătoriţi, până la urmă. Acum o să mă târăşti până 
la preot ca să-mi primesc pedeapsa? 

| se urcă sângele la cap. 

— Nu-ţi bate joc de mine! 

Un rânjet i se lăţi pe buze. 

— Deirdre Mahoney nu este o prostituată, deşi îţi 
garantez că flirtează ca una. Şi da, am să recunosc - nu era 
roşcată când era mică. 

Ea nu avea să se lase distrasă de şarmul lui. 

— Aşadar, recunoşti că flirtai cu ea în văzul tuturor. 

El ridică dintr-o sprânceană. 

— Ai prefera să flirtez cu ea în privat? 

Ea scrâşni din dinţi. 

— Nu mă interesează ce faci tu în privat. Aşa cum îmi 
imaginez că nici ţie nu-ţi pasă ce fac eu în spatele uşilor 
închise. Dar contractul este foarte clar: în public ne vom 
acorda reciproc tot... 

— Ascultă, o întrerupse el cu un ton periculos. Să fiu 
al naibii dacă faci ceva în spatele uşilor închise care să nu 
mă implice şi pe mine. 

— Eu... Fiorul care trecuse prin ea se simţi ciudat de 
plăcut. Ea îşi încrucişă braţele strâns. Nu vorbeam despre 


mine. 

— Acum o facem, spuse el tăios. Tu nu te vei încurca 
cu alţi bărbaţi. Suntem căsătoriţi în ochii legii, şi nu voi 
creşte bastardul altui bărbat. 

Ea icni. 

— Cum îndrăzneşti să insinuezi - ei bine, atunci nu voi 
atinge un bărbat care se încurcă cu alte femei! 

— În regulă, atunci. 

Tonul lui o descumpăni. 

— În regulă ce? 

— Am spus, în regulă, atunci. Ne-am corectat 
înţelegerea. 

Ea ezită, reluând în minte discuţia, ca să înţeleagă. 

— Ce vrei să spui? Eu nu am corecta... 

— Legea verbală a contractului. Zâmbetul lui părea 
lacom. La fel de valabilă ca în scris. Se pare că eşti legată 
de mine până la acel divorţ despre care ai pomenit. 

— Eu nu... 

Îşi muşcă buza. Ce se întâmplase? De ce părea el atât 
de mulţumit de asta? 

El nu-i oferi ocazia să-şi dea seama, căci o luă de braţ 
şi începu să se îndrepte către apartamentul ei. 

— Voi avea nevoie de o întâlnire cu fratele tău. Să o 
stabilesc eu, sau o faci tu? 

Ea ar fi trebuit să se elibereze din strânsoare, dar 
mâna lui avea o căldură plăcută pe cotul ei. Ea nu băgase 
până atunci de seamă că era rece. 

— Este vorba despre clădirile de pe Orton Street? 
întrebă ea în timp ce deschise uşa. 

— Ţi-a vorbit despre asta, nu-i aşa? El o urmă în 
camera de zi, permițându-i să ia loc lângă focul care se 
stingea. Ei bine, Pilcher chiar a făcut o ofertă pentru 
clădirile mele. Pentru cele de la graniţa cu St. Luke. 

Confuză, ea se aşeză vizavi de el. 

— Şi ai acceptat? 

— Bineînţeles că nu. Nu-mi trebuie banii lui. Doar 
celelalte proprietăţi care înconjoară terenurile mele. Am 
trimis consiliului o ofertă pentru ele. 


Ea încuviinţă din cap. 

— De ce? 

El ridică din sprâncene, două linii oblice. Se îndreptă 
către bufet, scoțând dopul sticlei de coniac. 

— Pentru că pot. 

— Dar... clădirile acelea nu se află în Whitechapel. 

EI îşi luă băutura şi se întoarse la locul său. 

— Minunat, spuse el categoric. Exact de ce aveam 
nevoie - încă un bogat care să-mi spună să stau în banca 
mea. Doar că, de această dată, vine de la propria mea 
soţie. 

— Nu asta am vrut să spun! Doar că pur şi simplu nu 
înţeleg. Acest lucru nu va face decât să-l enerveze pe 
domnul Pilcher. 

El ridică din nou din sprâncene. 

— Şi dau eu doi bani nenorociţi pe nervii lui Pilcher? 

— Nu este nevoie să vorbeşti urât, spuse ea înţepată. 
Eu pur şi simplu nu înţeleg cum intenţionezi tu să scoţi 
profit din această achiziţie. Terenurile sunt pustii. Tu eşti un 
proprietar, nu un dezvoltator. 

El strânse din dinţi. 

— Voi face profit dându-i acelui nenorocit o lecţie. 
Crede că preţioasa lui comună este prea bună pentru 
oamenii ca mine? Ei bine, va trebui să se gândească mai 
bine, zise şi luă o înghiţitură zdravănă din băutură. 

— Deci vrei să-l provoci. Ce tâmpenie! De ce nu ceri o 
avere pe clădirile tale? Asta l-ar lovi unde îl doare. 

EI îşi lăsă paharul din mână. 

— Şi cele două sute şi ceva de persoane care locuiesc 
în clădiri? 

— Ce e cu ele? 

— Pilcher le va arunca afară ca pe... 

Pocni din degete. 

— Există şi alte clădiri, spuse ea. Oamenii pot locui în 
altă parte. 

El strâmbă din nas. 

— Da, ţie ţi se pare uşor. Niciodată în viaţa ta nu a 
trebuit să-ţi faci griji pentru găsirea unui acoperiş, nu-i aşa? 


Când fratele tău a întrecut măsura, ai venit direct la mine. 

Ea se trase îndărăt. 

— Tu m-ai invitat. Şi... ce are de-a face cu mine, până 
la urmă? Aceasta este o chestiune de afaceri... 

— La dracu’ cu afacerile! Ei sunt oamenii mei, spuse 
el furios. lar eu am grijă de ai mei. 

Ea îşi muşcă limba. El se uită în pahar. Focul trosnea; 
un buştean se prăbuşi, aruncând scântei. 

— Foarte bine, spuse ea. Incepe războiul cu Pilcher 
atunci. 

Ea o străpunse cu o privire aprinsă. 

— Va fi război dacă Pilcher va face cum vrea. Dacă voi 
fi văzut aruncându-mă la picioarele lui, permițându-i să îi 
dea pe oamenii mei în stradă, atunci toţi vor crede că sunt 
uşor de manipulat. Vor fi ca lupii la gâtul meu: asta ar 
trebui să însemne ceva pentru tine dacă două sute de 
nevinovaţi nu o fac. 

De ce vorbea de parcă ea era inamicul lui? 

— Eşti nedrept. Nu am spus niciodată că oamenii tăi 
nu contează... 

— Draga mea, nedrept este să fii aruncat afară pentru 
că un oarecare individ are o afacere nelegiuită cu sacristia 
lui. Dar tu ai dreptate, de ce să mă deranjez cu cei două 
sute care ar plăti cel mai scump pentru asta? Bieţii 
mizerabili! Muncitori în fabrici şi docheri. Mă îndoiesc că 
soarta lor te-ar ţine trează noaptea doar pentru că mâinile 
lor nu arată atât de diferit faţă de ale tale. 

Ea trase adânc aer în piept. 

— Nu sunt atât de snoabă... 

Izbucnirea lui în râs o făcu să tacă. 

— Tu? Asta e bună. 

— Când am spus eu vreodată... 

El se ridică, cu mâna încleştată pe pahar. 

— O spui într-o sută de feluri, Catherine. Crezi că nu 
ţi-am văzut faţa când am trecut prin mulţimea de la acele 
întâlniri? Ai întrebat despre tuberculoză. Privirile piezişe, 
ridicarea sprâncenei - crezi că eu nu vorbesc acel limbaj? L- 
am învăţat de mic. L-am învăţat în stradă, măturând aleile, 


astfel încât cei ca tine să poată trece fără să-şi 
murdărească hainele. 

El fusese măturător de străzi? 

— Mărunţişuri, spuse el. Îşi lăsă paharul pe masă fără 
să facă un zgomot, şi, cumva, grija cu care făcuse asta era 
mult mai descurajantă decât mânia lui. Oamenii care 
treceau strada aruncau monede la picioarele mele pentru 
că nu voiau să rişte să-mi atingă mâna, ca nu cumva să 
port vreo boală. Şi i-am învinuit pentru asta? Nici măcar o 
dată. Ştiam că exista o lume mai bună, unde pruncii nu 
tuşeau în leagănele lor, iar boala nu venea cu atâta 
regularitate. Nu te-am învinuit că ai întrebat despre 
tuberculoză. De ce aş fi făcut-o? Oricum este o minune că 
ai venit cu mine. Dacă aş fi fost în locul tău, nu aş fi făcut-o 
niciodată. Şi nici nu aş fi plecat din West End. Pentru că ştiu 
cum este. Am văzut când eram mic. Am tras cu ochiul la 
ferestrele voastre când nu era nimeni pe stradă. Era o 
privelişte frumoasă pentru un băiat ca mine. Scaune pentru 
toată lumea. Un pian în colţ. Întotdeauna un foc în şemineu 
- cu lemn adevărat, nu cu cărbuni care să afume casa. Tu 
nu ai stat niciodată trează toată noaptea, Catherine, 
străduindu-te să respiri? Sufocându-te cu fumul care îţi 
ţinea de cald? 

— Nu, şopti ea. Eu nu... De ce eşti supărat pe mine? 

El îşi trecu o mână peste faţă, apoi o afundă în păr. 

— Nu sunt, spuse el oftând. Nu este vina ta. Şi nici a 
fratelui tău. Făcu o grimasă. Nici măcar vina lui Pilcher nu 
este. Crezi că îi învinuiesc pe cei ca tine? Nu. De ce să rişti 
ce ai? De ce să rişti acea mică bucată de rai? 

Ea clătină din cap. Trecutul ei nu se putea numi chiar 
smuls din rai. Un foc de lemne şi suficiente scaune nu 
puteau alcătui un paradis. Ea crescuse luând de bun 
acoperişul de deasupra capului - nu putea contrazice asta. 
Dar nu avusese niciodată parte de armonie în jur. Afacerea 
Everleigh era singurul lucru care-i aducea împăcare. 

Poate că el interpretase greşit tăcerea ei. Un zâmbet 
ciudat îi curbă buzele. 

— Şi acum ai rămas fără cuvinte, spuse el. Expresia 


asta de pe faţa ta... mă aştept să fie milă. 

Ea se trase înapoi. 

— Nu, zise. Nu pentru tine. 

— Nu pentru mine. Tonul lui era sarcastic. Cred că nu 
sunt destul de sărac. Sau nu merit. Aşa este la modă, nu-i 
aşa? Să-ţi păstrezi mila pentru săracii care merită. 

Ea simţi că începea să se enerveze. Nu avea să fie 
mustrată de el. 

— Dacă este aşa, atunci ai dreptate, cu siguranţă nu 
meriţi nici măcar o urmă de compasiune. 

— Bine, spuse el cu răceală. Şi nu te deranja nici cu 
oamenii pe care-i vezi pe aceste străzi. Ei nu vor mila ta şi 
nu le pasă că tu nu-i vei atinge. Şi nu vor nici respectul tău. 
Ceea ce vor ei este ceea ce a'tu. lar asta te sperie cel mai 
tare, nu-i aşa? Pentru că ştii că ai mai mult decât meriţi. Tu 
ştii că nu este corect. Biblia îţi spune acest lucru. 

— Eu am muncit pentru banii mei, spuse ea foarte 
încet. 

El pufni. 

— Sigur, mulţi dintre voi spun asta, nu-i aşa? Staţi în 
jurul focurilor voastre plăcute şi inventaţi motive pentru 
care meritaţi ce aveţi. Şi asta, Catherine, este ce m-a durut, 
copil fiind. Nu am vrut niciodată mila voastră. Dar, 
Dumnezeu îmi este martor, am vrut ca voi să ştiţi că 
singurul lucru care ne diferenţia era norocul. Când măturam 
străzile, nu mă chinuiam să o fac din respect. O făceam 
doar pentru bani. Asta am vrut să priceapă bogaţii, măcar 
pentru o secundă. 

El trase aer în piept, apoi râse scurt când se aşeză din 
nou. 

— Desigur, după aceea am crescut. Rămase un 
moment lung cu palmele apăsate de buze, inelele sale 
strălucind în lumina focului. Am crescut şi mi-am dat seama 
că nu este atât de simplu. Bunele maniere, familia şi 
aristocrația - nenorocita de aristocrație -, buna creştere, 
minciunile sunt strâns legate. Şi am văzut că nu aveam să 
le dovedesc niciodată contrariul. Escrocheria avea loc de 
prea mult timp. Combaterea ei ar necesita un om mai 


măreț decât mine. 

El îşi cobori mâinile şi o străpunse cu o privire rece, 
fixă. 

— Aşa că am decis să nu intru în joc. În schimb, mi- 
am făcut propriul joc. Şi am decis ca niciun om să nu mă 
bată la el. Pilcher vrea să încerce? li urez mult succes. Nu 
este primul. Şi sunt la fel de sigur că nu va câştiga. Făcu o 
pauză. Aşadar, fratele tău spune că nu mă va ajuta? Atunci 
voi găsi o altă cale. O cale să-l determin, poate. Inţelegi? 

Mâinile ei, prinse împreună la nivelul taliei, tremurau. 
Şi le încordă, dorindu-şi să le oprească tremurul. 

El observă. Îşi cobori privirea către poala ei şi îşi 
îmblânzi expresia. Se întinse şi îşi puse palma peste 
articulațiile degetelor ei. 

— Catherine, spuse el. Acum şi tu eşti una de-a mea. 
Aşa că nu ai motive să tremuri. 

— Nu tremur, minţi ea. 

El o studie un moment lung şi tăcut. Apoi se ridică de 
pe scaun, îngenunchind cu o graţie mlădioasă în faţa ei. 

— Eşti în siguranţă aici, spuse el trecându-şi uşor 
degetul mare peste degetele ei. Mă crezi? 

— Da. 

Ea nu simţi vreo ezitare spunând asta. După discursul 
lui aprins şi radical, asta părea o adevărată minune. Dar ea 
nu tremura de frică. 

Ochii lui spălăciţi erau incredibil de frumoşi. El îi ridică 
mâinile, presându-şi buzele moi pe încheieturile ei. Probabil 
îi simţise respiraţia, pentru că i se îmbunase chipul. El se 
întinse ca să-şi strecoare mâna prin cocul ei. 

— Nu există nicio vopsea pentru culoarea aceasta, 
spuse el răguşit. 

— Nu, şopti ea. 

El îi trase capul foarte încet spre el. Buzele lor se 
întâlniră. Sărutul era lent, incredibil de ciudat - el în 
genunchi în faţa ei, inima ei încă bătând puternic. Ea 
închise ochii. Gura lui era moale. Ea se lăsă uşor în faţă şi 
muşchii spatelui i se relaxară când el o adulmecă. 

În cele din urmă, ea îşi întoarse capul. 


— Ce gusturi proaste ai, spuse ea foarte încet. Să 
săruţi pe cineva care face parte dintr-o categorie de 
oameni pe care i-ai blestemat considerându-i necreştini. 

El râse fără zgomot, un pufnet delicat în aer. 

— Poate cred că pentru tine mai există o speranţă. 

Ea se uită la el. 

— Sau poate că tu eşti cel ipocrit. Tu eşti snobul. 

O privire curioasă îi apăru pe faţă. 

— Aşa crezi? 

— Da. Sau un laş. Nu sunt sigură. 

El se lăsă pe spate, cu o expresie impenetrabilă. 

— Uite ceva ce nu mi s-a mai spus niciodată. 

— Sunt sigură că nu a îndrăznit nimeni s-o spună. Dar 
asta nu înseamnă că nu este adevărat. 

El făcu un zgomot slab şi ascuţit, ce se voia probabil 
unul de amuzament. 

— Vrei să-mi explici puţin? 

— Sigur. Îţi place să vorbeşti despre nedreptăţile pe 
care le vezi. Dar, în loc să faci ceva în acest sens, tu le 
foloseşti ca să-ţi justifici propriile abuzuri asupra legii - 
îmbogățirea ta. Cum numeşti asta? Sigur nu curaj. 

El îşi miji ochii. Abia acum îi văzuse ea adevăratul 
temperament. El se ridică. 

— Politica este pentru cei care cred că pot face o 
schimbare pentru oameni. Mie nu mi-a păsat niciodată de 
nimic decât de mine. 

— Nu este adevărat, spuse ea cu siguranţă în voce. 
Doar gândeşte-te ce ai făcut pentru Tulip Patrick şi pentru 
toţi elevii aceia... 

— Pentru Whitechapel, izbucni el. Whitechapel este al 
meu. 

— Foarte bine. Dar ai; ales să te vinzi ieftin. Ambiţiile 
tale, abilităţile tale. 

— Nu. Eu pur şi simplu le limitez la ceea ce contează. 

— Nu te cred, spuse ea ridicând din umeri. Cred că ți- 
e frică. 

El îi oferi un zâmbet neîncrezător. 

— Chiar aşa? 


Ea ignoră batjocura din vocea lui. ` 

— Ţi-e frică să ţinteşti mai sus. Il numeşti jocul 
oamenilor bogaţi, dar asta nu este decât o scuză. Ţi-e frică 
să încerci - şi să dai greş. Şi cred că tu aj vrut ca trecătorii 
să te privească în ochi, în copilărie. Altfel, de ce ai fi atât de 
supărat pe mine acum? 

El se uită la ea. 

— Este o întrebare bună. Poate că sunt un prost, până 
la urmă. Poate că mi-am imaginat că, totuşi, căsătoria cu 
tine ar însemna ceva. Că ne-am putea înţelege ca oamenii, 
pentru că am măturat străzile tatălui tău când eram copil. 

Ea se ridică. 

— Serios? Vrei să spui că ai putut vedea mai mult 
decât o bogată răsfăţată din West End? Spune-mi ceva! 
Câte mesaje de-ale mele ai ignorat înainte să mă aduci 
aici? Te-ai fi deranjat vreodată să vorbeşti cu mine dacă nu 
credeai că te-aş fi putut ajuta cu acele clădiri preţioase? 

— Două clădiri, spuse el încet. Dacă asta este tot ce 
crezi despre mine, atunci eşti cea mai slabă miză pe care 
am jucat vreodată. 

— Ce... Ea scoase un râs tăios. Haide acum! Eu sunt... 
doar nu sugerezi că ţi-ai dorit altceva, în tot acest timp. De 
la mine? N-am să te cred. 

Zâmbetul lui era scurt şi întunecat. 

— De ce nu? Crezi că un om nu poate pofti la ce i s-a 
spus că nu merită? Un băiat se poate uita pe o fereastră şi 
îşi poate dori un foc de lemne. Crezi că un bărbat nu se 
poate uita prin casa ta de licitaţii şi să poftească o femeie? 

Uimită, ea îşi căută cuvintele. 

— Eu... tu nu m-ai întâlnit niciodată. Abia am vorbit... 

— Te-am urmărit, spuse el încet. Din clipa în care a 
apărut Lily la uşa ta. Intotdeauna am stat cu un ochi pe 
tine. 

Ea îl privi ţintă. Îşi încrucişă braţele ca să alunge un 
sentiment ciudat, tremurător şi descumpănitor. 

— ţi... făceai griji pentru ea, presupun. 

— Te urmăream pe tine, spuse el. 

— Nu. Ea clătină din cap, simțind cum o cuprinde 


panica. Nu voia să audă aşa ceva. Era doar un aranjament 
de afaceri! Acest acord nu avea nimic de-a face cu 
sentimentele, curiozitatea, cu... dorinţa... 

Ba da, avea de-a face. Putea vedea asta pe chipul lui. 
El nu părea mulţumit de declaraţia sa. Expresia lui era 
evidentă: privirea unui bărbat conştient că făcuse o 
greşeală fatală. 

Şi, dintr-odată, ea nu putea suporta să fie greşeala lui. 

— De ce mă urmăreai? şopti ea. 

Şi cât de nesăbuită era să simtă această speranţă 
trecătoare, fragilă? Ea prinsese o sută de bărbaţi holbându- 
se la ea. Chipul ei... „Frumoasa mea”, aşa îi spunea tatăl ei. 
„Ai chipul mamei tale”. Dar ea îşi dorise mereu să fie mult 
mai mult de atât - pentru el şi, poate, pentru altcineva... 

— Nu pot spune. El vorbea cu voce joasă, aspră. Poate 
pentru că nu am mai văzut niciodată o femeie ca tine. leşită 
din comun în lumea aceea. Pe picioarele ei. Poate că am 
admirat asta. Sau poate că pur şi simplu erai un indiciu 
pentru următorul nivel la care trebuia să ajung. Sau poate a 
fost chiar mai simplu - şi ai dreptate, am dorit ceea ce nu 
am avut niciodată în copilărie. Ca o femeie ca tine... ca tu, 
Catherine, să te uiţi la mine şi să nu vezi... un escroc. Un 
şobolan care a avut o ascensiune neaşteptată. Ci un bărbat. 
El păşi spre ea. Un bărbat care să poată face pentru tine 
mai mult decât a făcut vreodată nenorocita aia de casă de 
licitaţii. Simplu, sigur. La fel de simplu ca tot ce am 
experimentat în pat împreună. Poate că asta am vrut de la 
început. 

El numea asta simplu? 

— Eu sunt... Eu nu-ţi pot dărui asta. [i-am spus, nu 
sunt potrivită, nu în acest fel. 

O umbră traversă chipul lui şi îi făcu gura să se 
schimonosească, şi asta o ustură ca o lovitură de bici. Ea îl 
avertizase în această privinţă. Cum îndrăznea să o 
privească dezamăgit? 

— Prostii, spuse el categoric. Ce înseamnă asta? 

— Casa de licitaţii poate să nu însemne nimic pentru 
tine, dar este tot ce mi-am dorit vreodată... 


EI îi cuprinse obrazul. 

— Acum minţi, spuse el încet, şi eu care credeam că 
eram atât de sinceri. Am văzut că ţi-o doreşti. Am auzit că 
ţi-o doreşti, în seara trecută. Dacă ţi-e teamă, atunci spune- 
o! Dar să nu cumva să mă minţi. 

Ea îşi ridică bărbia. Nu avea să se lase intimidată de 
el. 

— Nu are nimic de-a face cu teama - şi nici cu situaţia 
noastră. În timp ce cinismul îi asprea gura, ea riscă şi vorbi 
în grabă: Este vorba despre... mine. Te-aş dezamăgi. lar ea 
nu putea suporta acel gând. Ea, Catherine Everleigh, nu 
dădea greş. Ea nu făcea nimic cu jumătăţi de măsură. Ea 
nu îşi permitea să-şi propună ceva cu care nu avea şanse 
să se descurce. 

— Ce prostie e asta? Când ea clătină din cap, el îi 
întoarse faţa înapoi spre el. Uită-te la mine! Cum adică nu 
eşti potrivită? Cine ţi-a băgat asta în cap? Nenorocitul de 
frate-tău? 

— El nu are nicio legătură cu asta, spuse ea cu 
amărăciune. Unele lucruri le ştim de la o vârstă fragedă. 
Mama mea... Fusese foarte nefericită cu viaţa ei. Işi irosea 
energia pe bârfe, clevetiri şi certuri stupide între prietenele 
ei. O ducea în pat la fiecare semn de mânie al tatălui ei. Se 
certa, mereu se certa cu el. Ea o avertizase pe Catherine că 
soarta unei femei era să fie dependentă de plăcerea unui 
bărbat. „Căsătoria, Catherine, este cel mai periculos risc pe 
care şi-l asumă vreodată femeia. Ai grijă pe cine alegi! 
Asigură-te că-l poţi face fericit”. 

Dar singurul bărbat pe care ştia Catherine cum să-l 
facă fericit era tatăl ei - pentru că ea excela în munca ei. Și 
ce alt bărbat ar fi fost mulţumit cu aşa ceva? 

— Eu nu vreau acea viaţă, spuse ea cu înverşunare. 
Nu vreau să fiu... obligată... de un ideal pe care nu-l pot 
îndeplini. Şi, da, îmi place atingerea ta. O vreau. Recunosc 
asta. Mă... gândesc la tine noaptea şi prea des în timpul 
zilei, şi eu... Dar nu înseamnă nimic! Ai spus-o chiar tu 
odată - se întâmplă la colţurile de stradă! 

— Se întâmplă pe naiba aşa, mârâi el. 


Dar, în timp ce el o trăgea spre el, ceva se schimbă. 
Chipul ei, care fusese încordat din cauza unei lupte 
interioare, se schimbă; se relaxă. Ea îşi închise ochii şi trase 
aer în piept, cu zgomot, apoi îşi puse braţele în jurul lui, ca 
un copil sărind de pe marginea unui zid înalt, îndreptându- 
se spre necunoscut. 

Chiar şi în copilărie, Nick nu cerşise niciodată. El 
măturase străzi, lustruise cizme, se ferise de pumnul câte 
unui gangster de la docuri, dar nu cerşise. Acolo trăsese 
linia. lar dacă acum Catherine îl respingea, era foarte 
posibil ca el să nu mai râvnească vreodată la ea. Pentru că 
se ajungea la acelaşi lucru, nu-i aşa? El nu ar lua ceea ce ea 
nu i-ar oferi în mod deliberat şi, Dumnezeule, nu ar cerşi. 

O apucă de talie şi o prinse când ea îşi lipi capul de 
gâtul lui. Respiraţii neregulate îi încălzeau pielea, un efect 
persistent al temerilor care o răvăşeau. 

Nick nu spera să înţeleagă acele temeri. Şi nici nu se 
aştepta să i le poată alunga. Aceea era bătălia ei. Dar el 
putea al naibii de bine să-i dea un motiv să lupte. 

Mâinile ei bâjbâiau pe mijlocul lui, strângându-l ca şi 
cum ar fi dorit să-l ţină lângă ea. De parcă el s-ar fi 
îndepărtat, chiar şi dacă ar fi avut un pistol la tâmplă. Il 
cunoştea într-atât încât să înţeleagă asta. 

El intenţiona să o facă să îl cunoască şi mai bine. 

O sărută în creştetul capului moale şi mătăsos şi 
netezi o cărare în jos către braţele ei, trăgându-i mâinile să 
fie libere, cuprinzându-i degetele cu degetele lui. Se aplecă 
să o sărute pe gât. Pulsul ei încă era agitat. Ea îşi întoarse 
capul, ori din timiditate, ori ca să-i ofere lui un unghi mai 
bun. 

El îşi duse gura încet pe gâtul ei, chiar la marginea 
rochiei cu guler înalt, din lână albastră, fără podoabe. Zeci 
de nasturi o ţineau strâns închisă; le observase când o 
urmase pe scări, mai devreme. 

Dumnezeu să o ajute dacă îi plăcea rochia. El îşi băgă 


mâna în buzunar şi scoase un cuţit. O simţi cum se 
încordează când îl văzu. 

— Stai nemişcată, spuse el. 

Ea făcu mai mult de atât. Se întoarse pentru el, 
aplecându-şi capul şi oferindu-i acces la spatele ei. 

Bogăția îi adusese o mie de plăceri pe care nu le 
anticipase vreodată. Dar nu avusese o plăcere mai mare ca 
aceasta: să-i taie hainele lui Catherine fără să ţină cont de 
costuri. 

Şi să-i simtă încrederea, credinţa nestrămutată în el, 
în timp ce rămase nemişcată sub tăişul cuţitului. 

Rochia se desfăcu şi căzu destul de uşor. Şireturile 
corsetului nu erau greu de tăiat. Dar, în timp ce hainele 
cădeau, vederea lenjeriei ei îl lovi cu putere; nerăbdarea îi 
făcu mâna să tremure. Azvârli cuțitul şi îşi folosi mâinile 
pentru restul. Ca un sălbatic, fără îndoială. Simţea asta. 
Dorinţa era un cuvânt prea drăguţ. Ea îl ţinuse departe mult 
prea mult timp. Toată viaţa lui, ea fusese ţinută deoparte. 
Dar acum era aici. 

Goală, în faţa lui. 

Ea se răsuci, cu hainele zdrenţuite la picioare, slava 
lui Dumnezeu ivindu-se din ruinele a ceea ce îi despărţise. 
Având spatele drept, fiecare centimetru al pielii ei era poleit 
de lumina lumânărilor. Panta umerilor ei era ca o apă 
curgătoare. Talia ei se îngusta şi apoi îşi urma linia până la 
şoldurile pline, ca un cântec în crescendo. li atinse pielea 
goală, îşi întinse palma de-a lungul acelei curbe şi simţi 
până în adâncul oaselor că făcea ceea ce trebuia. 

Cum se putea ca ea să nu ştie? Cum se putea ea 
îndoi, chiar şi pentru o clipă? Se uită în sus la chipul ei, în 
căutarea unui răspuns. Ea îl privi. Fără să roşească. Fără să 
fie ruşinoasă ori sfidătoare. O < lui ei erau larg deschişi şi 
atenţi la el, iar buzele ei tremurau la limita unui zâmbet. 

Se priviră în tăcere. Prin pereţi, se auzeau sunetele 
obişnuite ale lumii - râs înăbuşit, strigăte voioase din sala 
de jocuri, zornăitul farfuriilor, lumea pământească. Aici, în 
camerele ei, cu ea stând goală în faţa lui, îi învălui o tăcere 
fermecată, profundă şi adâncă, precum liniştea din biserică 


în timpul rugăciunii. 

Îşi urcă mâna în partea de sus a corpului ei, atingând 
greutatea sânilor, linia delicată a claviculei, coloana 
graţioasă a gâtului ei. 

li atinse faţa cu blândeţe. 

— De unde ştii cum ai putea fi? Cum poţi să ştii fără 
să încerci? 

În ochii ei apăru o sclipire. 

— Cred... că nu pot. Apoi ea făcu un pas în faţă şi îl 
sărută. 

El închise ochii. Nu fusese virgin când o băgase în 
patul lui. Dar acum îi veni în minte, în timp ce o săruta, în 
timp ce mâinile ei se înfăşurară în jurul lui ca viţa-de-vie şi 
când gemu şi îşi înclină capul, încurajându-l, că el fusese la 
fel de inocent. Un fel de inocenţă binecuvântată: el nu ştia 
că un sărut îi poate provoca o durere puternică în piept. leşi 
tot aerul din el când o sărută. Toate ambițiile lui păreau să 
urce în spirală prin el, concentrându-se către o singură 
ţintă: să o facă să nu-l părăsească niciodată. Pentru că ea 
avea un gust... ca toţi banii din oraş. Ziduri care ajung la 
ceruri. O privelişte care cuprindea toată lumea. 

El o ridică, o luă în braţe şi o duse în dormitor. O lăsă 
pe pat şi rămase încă o clipă să o privească stând aşa 
întinsă pe cearşafuri, ca o dimineaţă de Crăciun. lată 
priveliştea. El şi-ar întipări-o în minte cu fiecare detaliu: 
lumina soarelui răvăşită pe părul ei desfăcut; curbele fine 
ale picioarelor ei îndoite; răsturnarea grea a sânilor ei; 
umbra dintre coapsele ei, chemându-l, chemânau-l... 

Ea începu să se ridice. El puse un genunchi pe saltea, 
ţinând-o de umăr. 

— Lasă-mă să mă uit, spuse el. 

— Uită-te în timp ce te dezbraci, replică ea. 

El scoase un sunet gâtuit. Poate începutul unui râs, 
pentru că voia să încurajeze o asemenea neobrăzare. Dar 
sunetul se frânse când ea se întinse după cămaşa lui, 
dibuind primul nasture. 

— Nu. Nici el nu avea răbdare pentru aşa ceva. Se 
ridică şi îşi lepădă repede hainele de pe el. Le aruncă fără 


să ţină seama, astfel încât să se poată alătura ei în pat. 

Ea îşi deschise braţele pentru el. El voia să continue 
încet. Un colţ îndepărtat al minţii lui, isteţ şi conspirativ, îl 
îndemna să aibă grijă. Să o ia cu totul, să o lase moale şi 
satisfăcută, astfel încât să nu mai pună vreodată la îndoială 
că locul ei era sub el, fără să existe ceva care să-i despartă. 

Dar, pentru prima dată în viaţa lui, disciplina sa dădu 
greş. Când mâinile ei - reci, mici, aspre - atinseră pieptul lui 
gol, ceva se frânse. 

El se repezi la gura ei. O sorbi în timp ce îi dezmierdă 
corpul cu mişcări lungi şi ferme. Lacom, el se simţea lacom; 
panicat, cum fusese cândva, cu disperarea unui băiat care 
nu ştia când avea să ia următoarea masă. Dacă avea să se 
întâmple. El crescuse cu nevoile şi dorinţele ca tovarăşe 
nelipsite. O simţea acum, adânc în stomac, când se 
îndepărtă de gura ei ca să-i sugă sânul. „la acum tot ce 
poţi! Pentru că s-ar putea să nu mai primeşti niciodată 
asta”. 

Ea părea să-i înţeleagă starea. Ajunse în jos de-a 
lungul corpului său, trecându-şi palma peste pieptul lui, 
peste buric. El îi prinse mâna înainte să-i găsească 
mădularul; el nu se putea încrede în reținerea lui; refuza să- 
şi verse sămânţa înainte să intre în ea. Işi puse mâna lângă 
mâna ei, ţinând-o ferm acolo, şi apoi îi simţi dinţii: ea îşi 
întorsese capul şi îi prinsese degetul mare. El gemu în timp 
ce ea îi sugea degetele; li se întâlniră ochii - ai ei cu 
pleoapele grele, sinceri şi neruşinaţi. 

El se uită la ea nemişcat. Aici, acest lucru, faţa ei de 
acum - acea privire avea să fie scopul lui din fiecare noapte 
de acum înainte, cu voia Domnului. 

„Până trec cei cinci ani”. 

El alungă prea târziu gândul; asta îl făcu să mârâie. El 
îşi trase mâna, mângâindu-i sfârcul în vreme ce porni în jos 
pe corpul ei. O apucă de coapse şi le depărtă. Cârlionţi 
blonzi, moi la atingere; el îi atinse uşor şi îi simţi şoldurile 
tremurând. 

Îşi înclină capul, sărutând rotunjimea coapsei ei 
interioare. Mirosea ca oceanul; ea scânci o dată, când el o 


desfăcu mai mult, ignorând rezistenţa simbolică a 
coapselor ei. 

lată, cealaltă inimă a ei. El îşi puse limba pe ea şi îi 
simţi tresărirea. Işi strecură mâinile peste abdomenul ei, 
acea parte uşor rotunjită şi delicată ca satinul, acel cadou 
minunat de la Dumnezeu întruchipat de trupul ei femeiesc, 
şi, cu un zgomot sufocat, coapsele ei se relaxară pentru el. 

Era un dar. El se simţi pentru un scurt moment 
copleşit senzaţia ei, mirosul, gustul inimii ei, cedarea, 
deschiderea ei pentru el, vulnerabilă şi de încredere. 

Apoi începu să o lingă, şi sunetul pe care-l scoase ea, 
felul în care îşi strânse coapsele în jurul lui îl făcură să 
geamă. El o linse din nou şi din nou, ascultând cu atenţie, 
aşteptând spasmul care îi făcea trupul să tresalte - iată, 
asta era ceea ce voia ea. 

El îi dărui ce dorea, ignorând încleştarea mâinilor ei în 
părul lui şi murmurul ei întrerupt. Nu era prea mult. Elo 
însoțea într-acolo. Avea să fie acolo pentru ea şi, când avea 
s-o vadă epuizată, când ea nu avea să mai poată tresări, el 
avea să se înfigă în moliciunea ei, tare ca o nenorocită de 
piatră, avea să se înfigă în ea atât de adânc, încât să o facă 
să strige din nou... 

Ea icni şi scânci, şi şoldurile îi zvâcniră sub el. El intră 
prin faldurile ei, împinse un deget în ea în timp ce respira 
deasupra ei, o satisfacţie fierbinte şi perversă dată de 
reacţiile ei. El îi putea oferi asta. El avea să-i ofere iar asta. 

Se ridică peste ea, plin de dorinţă şi întărit, ţinându-şi 
respiraţia în timp ce vârful mădularului său atinse intrarea 
ei alunecoasă. Ea era îmbujorată, înnebunită, în vreme ce 
presăra săruturi pe faţa lui. 

— Te rog, şopti ea. Umple... 

El se apăsă în ea, intrând până în capăt. Ea îşi vâri 
limba în gura lui şi se prinse de el când începu să se mişte. 
Era ceva antic. Simţea ca şi cum începuse ceva într-un vis, 
cu mult timp în urmă, şi acel ceva se relua acum prin forţa 
sorții inevitabile, iar el trebuia să se opună înverşunării 
propriei nevoi, trebuia să o sărute înapoi, să-i mângâie 
obrazul şi să se concentreze asupra formei urechii ei sub 


degetul lui mare, în timp ce el se lupta împotriva propriului 
apogeu. El îşi roti şoldurile, iar ea icni. li plăcuse. El o făcu 
din nou, iar ea îl apucă de umeri, zgăriindu-l. 

El scoase un râset uşor, o încântare răguşită şi 
triumfătoare. El îşi vâri o mână între ei, găsindu-i punctul 
sensibil când îşi mişcă din nou şoldurile. 

— Oh... Ea deschise gura către el, apoi închise ochii 
arcuindu-se să-l întâlnească. Oh... Cred că... 

Nu încă. El lovi cu palma tăblia patului, marginea 
sculptată intrându-i în piele; se concentră asupra acelui 
fapt, oferindu-i ei ce avea nevoie, mângâind-o constant, 
profund. Dumnezeule, dar ea era cea mai frumoasă 
privelişte de pe acest pământ aşa cum se zvârcolea sub el, 
luptându-se să găsească... 

— Ah... 

Suflarea izbucni din ea atunci când el o simţi 
încleştându-se în jurul lui. Şi, la fel de simplu, el ajunse la 
un pas de climax. 

Să se desprindă de ea atunci era cea mai grea şi mai 
nenorocită pedeapsă pe care o primise vreodată. Cu o 
singură mişcare puternică a mâinii, el se descătuşă. Apoi se 
întoarse să o sărute. _ 

Buzele ei se simţiră leneşe pe ale lui. II mângâie pe 
faţă, atingându-i obrazul cu degetul mare. Rămaseră 
împreună aşa timp de un minut lung. Şi apoi, cu un zâmbet 
trist, el se ridică să-şi caute cămaşa aruncată. 

După ce se şterse, el se întoarse la ea - şi văzu 
reținerea care îi apăru pe faţă, ca o umbră. 

Trase aer adânc în piept, pregătindu-se pentru ce 
avea să urmeze - retragerea ei. O reluare a disputei lor. 

Dar, când vorbi, ea sună gânditoare. 

— Ştiu cum trebuie să faci. 

El nu înţelegea. 

— Ce să fac? 

— Cum să obţii terenurile acelea de la Pilcher. Ea se 
aşeză în fund, părul revărsându-i-se sclipitor pe spate. 
Fratele meu intenţionează să spună că oferta ta a venit 
prea târziu. Tu trebuie să mergi în faţa consiliului şi să 


insişti că perioada de ofertare nu a fost anunţată în mod 
corespunzător. Şi să spui că ar trebui să scoată terenurile la 
licitaţie publică, pentru a te asigura că procesul este făcut 
într-un mod echitabil şi transparent. Subliniază modul în 
care va fi făcut consiliul să apară în presă dacă îţi refuză 
şansa de a licita. 

El se aşeză pe marginea patului, puţin speriat de 
rapiditatea cu care făcuse ea mutarea către chestiunile de 
afaceri. 

— Asta îi va da o şansă să liciteze peste mine, spuse 
el încet. 

— Poate încerca, dar noi nu-i vom permite. 

Ea înghiţi în sec, apoi se întinse şi îşi puse mâna peste 
a lui. 

Un lucru atât de mic, o imagine atât de obişnuită, 
care să pară atât de... importantă. Când el se uită în sus, îi 
prinse privirea ridicându-se de la acelaşi punct. 

— Dacă îţi doreşti cu adevărat acele terenuri, spuse 
ea, vom face o escrocherie. Ne vom asigura ca nimeni să 
nu liciteze peste tine. 

El îşi răsuci mâna în mâna ei, împreunându-şi 
degetele împreună. 

— O escrocherie. 

Dar exista un cuvânt şi mai surprinzător în propoziţia 
pe care tocmai o rostise ea. Noi 

— Da, spuse ea foarte încet. lţi voi arăta eu cum. Te 
voi ajuta. Dar, mai întâi, trebuie să convingi consiliul să 
organizeze licitaţia. 

El zâmbi. Dar ea nu zâmbi înapoi. Expresia ei părea 
severă acum. 

Ah! Această ofertă a ei ar fi putut fi o victorie. Dar el 
simţi dintr-odată că era invers. O femeie atât de 
înverşunată - cum el nu mai cunoscuse -, dedicată întru 
totul afacerilor onorabile nu ar face această ofertă prea 
Uşor. 

Dar ar face-o pentru el. Era cadoul ei pentru a 
compensa tot ce simţea că nu putea oferi. 

El o privi ţintă. O femeie frumoasă, mândră, 


încăpăţânată, enervantă şi amăgitoare. El era prea bun la 
afaceri ca să refuze oportunitatea oferită de ea. Dar el era 
un escroc. Ştia cum să fure ceea ce nu era în ofertă. Nu 
avea să piardă acele terenuri. Dar, între acele pământuri şi 
ea, el ştia care era cea mai bună investiţie. Cea care avea 
cele mai mari şanse să producă o viaţă de bogăţie, bucurii 
şi plăceri intense. 

— In regulă, spuse el. Vreau să o fac, orice ar însemna 
asta. 

Ea îi oferi un zâmbet uşurat. El îi zâmbi la rându-i, fără 
efort. 

Naivitatea ei era cel mai bun avantaj al lui. „Eşti una 
de-a mea”, îi spusese el. lar el nu renunţa le ai lui. 


Capitolul 12 


Nick se uită chiorâş la foaia de hârtie. 

— În încheiere, vă înaintez cererea mea... 

Se întrerupse, iritat că din colţul îndepărtat cineva, 
poate bătrânul Burke, ceru încă o halbă. 

— Nu pot să fac asta aici. E prea multă agitaţie. 

Catherine stătea în faţa lui, cu halba de bere neatinsă, 
uitându-se cu o seninătate oarbă la bărbaţii zgomotoşi şi 
beţi de la mesele din jurul ei. 

— Acesta este decorul perfect în care să exersezi. 
Dacă poţi rămâne indiferent faţă de tot zgomotul de aici, cu 
siguranţă poţi... 

— Acea sală de consiliu nu va fi plină cu oameni beti, 
nu-i aşa? A 

— Sigur că nu. In schimb, publicul va fi constituit din 
filfizoni certăreţi şi ostili care vor crede că îi faci să-şi piardă 
timpul. 

El zâmbi. 

— Filfizoni, ha? 

— Cred că acesta este cuvântul pe care îl foloseşti tu. 
El o văzu zâmbind şi îşi aminti să se încrunte din nou. Poate 


că ar trebui să mergi la Colţul Vorbitorilor. Nimic nu se 
compară cu ameninţarea de a arunca cu ouă stricate 
pentru a face pe cineva să se concentreze. 

— Doamne fereşte! El se aşeză, ruşinat şi conştient de 
huiduielile dezamăgite care explodară. 

— Tocmai începea să fie bine! strigă Nate Hooley. 

— N-am putut pricepe nici jumate, dar suna foarte 
elegant, fu de acord Kip Hooley, verişorul lui Nate. 

— Să v-o trag, bolborosi Nick, în timp ce indivizii 
dădură noroc şi chicotiră. 

— Domnule O'Shea, spuse soţia lui cu răceală. Ce 
limbaj... 

— Într-o zi îmi vei spune Nick. 

— Într-o zi ţi-aş putea spune Belzebut. Ce e asta? 
Consiliul Municipal al Lucrărilor nu permite accesul 
doamnelor la şedinţele sale. la aminte: nu voi fi acolo să te 
sâcâi. 

— Sau să mă încurajezi, murmură el. El se uită peste 
discurs, trei pagini scrise lin de mâna ei. La fel de bine 
puteau fi bolboroseli, deşi scrisul ei era clar. Va trebui să 
memorez asta. 

— Nu ai timp de aşa ceva. 

Ea nu înţelegea. El trase aer în piept ca să-şi alunge 
frustrarea, dar cuvintele tot ieşiră tăioase. 

— Nu am de ales, nu-i aşa? Dacă nu vreau să mă fac 
de râs... 

Mâna ei se închise pe mâna lui, uimindu-l. Când el se 
uită în sus la chipul ei, înţelese că ea văzuse mai mult decât 
intenţionase el să arate. Simpatia îi îndulcea trăsăturile. 

— Contractul de căsătorie, spuse ea. Douăzeci şi opt 
de pagini. Tu pari să-l cunoşti destul de bine. 

— Da. Pulsul lui o luase la goană, şi avea o senzaţie 
de rău în stomac. Curios. Lui nu-i era ruşine de nimic. Işi 
jurase în copilărie să-şi ţină capul sus, şi, până acum, 
credea că reuşise. Eu nu semnez un contract fără să ştiu ce 
este în el. 

— ŢI l-a citit cineva? 

Nu era nicio judecată în vocea ei. Doar acea presiune 


constantă şi neclintită a strânsorii mâinii lui. 

El răsuflă. Răspunsul veni mai uşor decât se temuse: 

— L-am pus pe Callan să citească o mare parte. Altfel 
mi-ar fi luat zile întregi. 

Ea încuviinţă din cap. 

— Atunci nu merge să citeşti acest discurs, spuse ea 
repede. Trebuie să găsim o altă cale. Ea îşi retrase mâna, 
dar nu se simţi ca o respingere; el o cunoştea destul de 
bine ca să înţeleagă că acea încruntare de pe chipul ei 
însemna că i se învârteau rotiţele în cap. 

Ea privi încruntată către diferiţii curioşi din jurul lor. 

— Nu aveţi ceva mai bun de făcut? spuse ea pe un 
ton strident. Vorbiţi între voi. Şi atunci izbucni repede un 
vacarm, iar ea se uită înapoi la el, încruntându-se şi mai 
tare. Tu de ce râzi? 

— De tine, spuse el. Regina de la Neddie's. Spune-le 
să-şi scoată pălăriile şi să-şi dea jos picioarele de pe bănci 
dacă tot eşti aici. Neddie îţi va mulţumi; el încearcă de ani 
în şir. 

Ea strânse din buze, acesta fiind trucul ei obişnuit 
pentru a ascunde un zâmbet. Ochii o dădură de gol, 
transformându-se în două semiluni peste crestele obrajilor 
ei roşii. Ea îşi reţinea cu greu amuzamentul. Adevăratul 
păcat era acela că ea fusese învățată să nu râdă. Şi nu era 
de mirare, se gândi el, că ei puteau sta faţă în faţă lao 
masă, calmi şi prietenoşi, ca şi cum el nu o văzuse goală şi 
gemând sub el chiar în acea dimineaţă, cu intenţia de a 
repeta totul seara. 

Căci ea nu era o laşă. După ce îşi recunoscuse 
dorinţele, nu le mai respinsese niciodată - nici măcar atunci 
când apăruse el cu tava de mic dejun şi o găsise doar în 
cămaşa de noapte. 

Îşi aruncase halatul când se ridicase să-l primească. 

— Atâta timp cât totul e clar între noi, spusese ea 
şovăitor, asta nu înseamnă... nimic mai mult. 

Seara părea să fie teribil de departe. De ce să 
aştepte? El îşi împături discursul şi îl strecură în haină. 

— Hai să ne întoarcem la Casa Diamantelor, spuse el. 


să ne limpezim... minţile. 

Ea îşi miji ochii; îşi întoarse capul doar puţin, ca să-i 
arunce una dintre acele priviri sceptice. Dar roşeaţa de pe 
chipul ei arăta că îl înţelesese foarte bine. 

— Nu încă. Nu ai nevoie de o astfel de practică. 

El zâmbi mulţumit. 

— Mă bucur că o confirmi, spuse el. Dar dacă nu 
intenţionezi să bei sau să-i pui pe huliganii aceia la punct, 
atunci... 

— Asta e! Îşi trânti palma pe masă. Vai, dar am făcut 
totul greşit. Nu eu sunt cea de care vor asculta aceşti 
huligani. Tu ai ani de experienţă în care i-ai făcut să ţi se 
supună. Uită de discursul interminabil, nu ai nevoie de aşa 
ceva. Te vei duce şi vei improviza, bazându-te pe abilităţile 
tale oratorice. 

— Abilităţile... Nu, spuse el categoric. Am nevoie de 
un scenariu. Nu mă duc la acea şedinţă nepregătit. 

— Dar nu va fi aşa, spuse ea. Nu vei avea nevoie 
decât de mintea ta. Ai un talent nemaipomenit la cuvinte, 
domnule. Pur şi simplu vei vorbi consiliului ca şi cum ar fi 
bărbaţii de aici de la Neddie's, care au nevoie de o lecţie de 
corectitudine şi decenţă. 

El pufni. 

— Uită-te în jurul tău! Crezi că le-am ţinut vreodată 
acestor ţipi prelegeri despre decenţă? 

In timp ce ea trecu în revistă grupurile ponosite şi urât 
mirositoare din jurul lor, zâmbetul îi păli. Dar se însenină 
din nou când îi întâlni privirea, şi, Dumnezeu îi era martor, 
el nu era destul de rece ca să reziste acelei încrederi totale 
şi acelei veselii îndreptate doar spre el. 

— |mi vei dovedi, spuse ea. Ridică-te şi ţine-le un 
discurs despre nevoia de a-şi scoate pălăriile şi de a-şi 
cobori picioarele de pe bănci. 

— Nu voi face asta. 

— Fă-o! Ea se ridică şi se duse pe partea lui de masă 
ca să-l tragă de braţ, aşa că, după o secundă, el fu forţat să 
se ridice, ca nu cumva cei prezenţi să se aleagă cu un 
spectacol gratis. 


Dar, odată ridicat, el înţelese că mulţimea îşi tăiase 
deja bilete. Pentru că zgomotul se redusese imediat şi 
fiecare ochi din încăpere era aţintit asupra lui. 

— Dă-i drumul, îi spuse ea încet. Ai darul de a vorbi 
mieros, domnule. Foloseşte-l! Sau strămoşii tăi irlandezi 
fără îndoială te vor renega, de acolo din mormintele lor. 

El îi aruncă o privire ironică. 

— Şi tu ai darul englezesc de a face uneltiri. 

Ea ridică din umeri zâmbind şi se întoarse la locul ei - 
lăsându-l singur, sub presiunea celor o sută de ochi care 
aşteptau. 

El inspiră adânc, simțindu-se penibil. Ce importanţă 
avea dacă stăteau picioarele pe băncile lui Neddie? Dar ea 
îl urmărea expectativ acum, cu bărbia ei mică sprijinită într- 
o singură mână şi cu ochii luminoşi şi larg deschişi. 

Foarte bine. El le ordonase bărbaţilor să facă lucruri 
mult mai periculoase decât acesta. 

— Băieți, începu el, apoi se opri când o văzu 
încruntându-se. Domnilor, se corectă el, şi un cor de 
huiduieli izbucni de lângă perete. 

— Suntem domni? Aţi auzit, băieţi? 

El se opri, încruntându-se. 

— Nu le permite asta, şopti Catherine. Şi oamenii lui 
Pilcher vor încerca să-şi bată joc de tine. 

El îşi fixă privirea pe cei doi Hooley, care ştiau de cine 
să asculte ca să le fie bine. Ei se potoliră brusc. 

Da, mai ţinuse discursuri, care priveau lucruri mult 
mai urâte. Îşi convinsese oamenii să-şi rişte vieţile pentru 
el, luptând de partea lui împotriva clanului McGowan după 
ce cohorta acestuia îl omorâse pe tatăl lui Lily. Şi pusese 
frica Domnului în oamenii predispuşi să dea din gură - 
oameni care acum ar merge în mormânt fără să sufle un 
singur cuvânt. 

Pe lângă asta, picioarele şi terenurile erau 
neînsemnate. 

— Domnilor, spuse el, am început să mă îngrijorez că 
trăim în vremuri sumbre. În această comună curată şi 
frumoasă, despre care aţi aflat din ziare că are mai multă 


bogăţie decât oricare alt loc din lume - după cum aţi văzut 
cu ochii voştri duminica în parc, a ajuns să aibă mai mulţi 
filfizoni, mai mulţi bogaţi, mai mulţi nobili care trăiesc mult 
mai extravagant decât orice regat din cărţile de istorie -, 
chiar pe aceste străzi, unde politicienii corupți şi autorităţile 
închiriază un centimetru de spaţiu celor dragi vouă pentru 
jumătate din salariul lor săptămânal, oamenii ajung să 
moară de foame. Ei mor pentru spaţiu, mor pentru aer 
curat, mor pentru o picătură de lapte pe care să le-o dea 
unui copil care plânge după sânul mamei lui care a murit în 
urmă cu cinci zile pe podeaua fabricii. 

Tăcere. El putea vedea cu coada ochiului paloarea de 
pe chipul lui Catherine. Da, el o luase pe câteva cărări 
ocolitoare înainte să treacă la subiect. 

— Voi păşiţi în afara acestei cârciumi, spuse el, 
mergeţi în sud către Clerkenwell. Vă duceţi mai departe, 
până la Southwark. Sau o luaţi spre vest, către St. Giles. Şi 
ce vedeţi? Întuneric, domnilor. Cerşetori morţi pe alei. 
Gunoi, prostie şi apă prea sălcie ca să fie băută - dar ei o 
beau, nu-i aşa? 

— Biete suflete, se auzi cineva într-o rundă de 
murmure la unison. 

— Ei o beau pentru că nu au de ales, spuse Nick cu 
înverşunare. Pentru că ţevile de apă nu funcţionează. Un 
om pe moarte, murind de sete, ridică pompa aceea, şi 
curge ceva în afară de rugină? În timp ce în Mayfair ei sunt 
prea buni ca să bea apă. Ei au doar şampanie şi vinuri 
franţuzeşti de lux, iar apa o adună în căzile lor de baie, mai 
mari decât şase bărbaţi la un loc. 

Catherine se fâţâi neliniştită. El prinse o şoaptă de la 
ea. 

— Te-aş ruga să nu începi o revoluţie. 

El îşi muşcă obrazul şi continuă: 

— Da, băieţi, există întuneric peste tot în jur. Mizerie 
şi suferinţă. Nedreptate amarnică, copiii născuţi doar ca să 
moară. Sete şi foamete, nevoi fără sfârşit. Oameni care mor 
ca animalele - ca animalele, aşa cum ne numesc bogatii 
când se plimbă pe aleile pavate cu aur. 


Încruntări, mormăieli furioase. George Flaherty îşi 
şterse ochii. 

— Dar nu aici, spuse Nick încet. Nu aici. Nici măcar în 
Whitechapel. Nu aici. 

— Nu aici, strigă cineva. 

— Nu aici, la naiba, veni altă voce. 

— Nu aici, tună Nick. Aici în Whitechapel noi avem 
grijă de oamenii noştri! 

Cineva trânti o masă. Zgomote de cizme şi un val 
răsunător de aplauze. Nick făcu o pauză ca să-i lase să se 
oprească. Intr-o astfel de lume, oamenii căutau motive de 
sărbătoare. 

Când aplauzele începură să se estompeze, Nick 
continuă: 

— Aici, spuse el cu voce puternică, străzile sunt 
măturate. Aici, când se opreşte apa, strigăm tare şi vin 
vecinii cu un urcior de rezervă! Aici, când stomacul copiilor 
se strânge şi ei cer pâine, noi le spunem: „Duceţi-vă la 
şcoală şi aflaţi câte chifle puteţi mânca!” Aici, când cad 
femeile pe stradă, bărbaţii se opresc şi le ajută să se ridice. 

— Slavă Domnului! 

— Al naibii de adevărat! 

— Şi aici, spuse el, vocea lui coborând într-o şoaptă, 
când venim la Neddie's după o zi grea de muncă, ştim că 
ne-am câştigat dreptul să stăm relaxaţi, să lăsăm sudoarea 
muncii cinstite să se răcească, să ne ridicăm halbele şi să 
ne privim semenii în ochi - pentru că nu suntem animale, 
indiferent de ce spun ei! 

— Să-i ia dracu'! 

— Să-i ia dracu' pe toţi! 

— Şi, cum nu suntem animale, strigă Nick, şi ştim ce 
este decenţa, şi o înţelegem mult mai bine decât o vor face 
ei, eu am să vă întreb, băieţi, de ce mama naibii mai aveţi 
pălăriile pe cap. 

In tăcerea bruscă, el putea auzi respiraţia tremurândă 
a lui Catherine. 

— Nu, ai auzit bine, îi spuse el lui George Flaherty, 
care se scărpina în ureche şi se uita nedumerit. Aici avem 


un loc drag, care este liniştit şi decent, băieţi. Aşa că dați- 
vă nenorocitele de cizme jos de pe bănci şi puneţi-vă 
pălăriile deoparte. Acum! 

Mâinile din întreaga încăpere se ridicară deasupra 
capului. Cizmele se ridicară ezitant de pe bănci, lovind 
podeaua cu bubuituri plictisite. 

— Pentru că nu am ajuns din întâmplare la această 
decenţă, spuse Nick. Şi nu primiţi respect degeaba. Aşa că 
apreciaţi ce aveţi aici, băieţi. Salutaţi-vă vecinul şi susţineţi- 
i privirea ca nişte oameni mândri ce sunteţi. Nu-i arătaţi 
mai puţin respect decât îi arătaţi unul nenorocit de 
bogătan. Când veniţi la Neddie's să beţi cu vecinii voştri, 
staţi drepţi şi daţi-vă jos afurisitele de pălării. 

Acum, toate pălăriile zburau de pe capete. Nick 
aruncă încă o privire prin încăpere şi salută câţiva bărbaţi 
ici şi colo înainte să-şi ocupe locul. 

— Ei bine, spuse soţia lui arătând într-adevăr foarte 
palidă, a fost cam... prea mult limbaj vulgar, dar... 

Poate că el ar fi fost un elev foarte bun, până la urmă. 
Afurisita lui de inimă îi sărise până în gât în timp ce aştepta 
concluzia părerii sale. 

— Pe de altă parte, a fost foarte eficient. Ea îi zâmbi, 
şi entuziasmul lui ajunse până sus la grinzi. Aproape că mi- 
e milă de Consiliul Municipal al Lucrărilor. 


* 


Catherine pufni când se uită în josul paginii. 

— Culoarea paiului? De ce nu Îi spuneți culoarea 
fânului? Chiar aşa, de ce să nu lăudăm cufărul care 
străluceşte ca lucerna? 

Tăcerea grupului ajunse până la ea. 

Catherine oftă. Soarele se revărsa prin ferestrele 
biroului când venise să studieze catalogul cu comorile lui 
O'Shea. Dar lumina cărămizie a apusului trecea acum prin 
fereastra lungă care dădea în stradă, iar editorii ei de 
materiale - doi dintre ei fiind atât de tineri, că abia le 
dăduseră mustăţile - luară nişte poziții posomorâte în 


spatele birourilor lor, cu stilourile aruncate şi cu mâinile 
pătate de cerneală ascunse sfios în buzunare. 

— Domnilor, spuse ea mai blând, punând ciorna pe un 
birou din apropiere. Nu am nevoie de poezie. Dar, dacă aţi 
căuta să achiziţionaţi ceva, oare aceste descrieri v-ar 
scoate banii din buzunare? Nu este nevoie să abuzaţi de 
dicţionare. „Auriu” şi „culoarea chihlimbarului” s-ar potrivi 
foarte bine chiar dacă apar de două ori pe aceeaşi pagină. 

Un foşnet de mişcare: umerii se îndreptară brusc, 
bărbiile se ridicară şi spatele înţepeni. Pentru moment, ea 
îşi închipui că îi inspirase. Apoi un foşnet atrase atenţia lui 
Catherine către uşă. 

Animatoarea roşcată - domnişoara Ames - roşi 
drăgălaş găsindu-se în centrul atenţiei atâtor bărbaţi. 

— Domnişoară Everleigh, spuse ea cu voce înceată, 
spăsită. Fratele dumneavoastră vrea să vă vorbească. 

Ea respiră uşor. O'Shea intenţiona să întrerupă în 
această după-amiază şedinţa consiliului. Fără îndoială că 
Peter venise direct de la reşedinţa Berkeley - fumegânăd, 
spera ea, din cauza rezultatelor. Dar la fel de bine putea 
veni să se bucure. 

— În regulă, spuse ea, şi se întinse după şal. 
Domnilor, mă voi întoarce mâine. Sper să văd că aţi scos 
toate trimiterile şi comparatiile agricole din acest text. 

Ea păşi în hol, dar domnişoara Ames o opri să meargă 
mai departe. 

— Ar trebui să ştiţi, înainte să vă duceţi, spuse 
animatoarea cu atenţie şi se roşi mai tare. 

Nimeni nu se îmbujora mai tare ca o roşcată. Dar 
Catherine nu o văzuse niciodată pe domnişoara Ames 
pierzându-şi cumpătul în asemenea măsură. Ea se încruntă. 

— Ce este? Spune! 

Domnişoara Ames îşi drese vocea, apoi îşi îndepărtă o 
buclă roşcată de pe faţa ei ca de spiriduş. 

— Domnişoară, ştiu că nu vă place ca noi să speculăm 
ceea ce nu ne priveşte. Dar... Lilah m-a rugat să am grijă 
de dumneavoastră cât timp este plecată... 

— Da? Primul instinct al lui Catherine fu să se 


enerveze. Înainte să o promoveze ca asistentă, Lilah 
lucrase ca animatoare - un post care o făcuse pe Catherine 
să fie foarte sceptică la început în ceea ce privea 
capacitatea ei de a se face folositoare în alte sfere. 

Dar Lilah îi dovedise că se înşelase amarnic. 

Conştientă dintr-odată, alungând prejudecata care o 
orbise atât de mult timp, Catherine îşi îndulci tonul. 

— Vorbeşte clar, atunci domnişoară Ames. Ce te 
frământă? 

— Fratele dumneavoastră nu vă aşteaptă singur în 
biroul dumnealui, spuse domnişoara Ames cu voce joasă şi 
repezită. Şi cei doi bărbaţi care sunt cu el... nu îmi para fi 
clienţi. 

Catherine o studie un moment. Dintre toate 
animatoarele, Lavinia Ames se remarcase prin 
comportamentul elegant. Desigur, ea profitase de fiecare 
ocazie de a lua bani de la agenţiile de publicitate. Faţa ei 
apărea în toate reclamele ieftine pentru săpun şi alte 
mărunţişuri. Dar, în comportamentul faţă de clienţi, ea afişa 
o reţinere elegantă ce contrasta destul de mult cu flirturile 
prosteşti şi cu pălăvrăgeala celorlalte fete. Catherine 
bănuia că provenea dintr-un alt mediu decât restul; că 
postul ei de acolo reprezenta mai degrabă o cădere decât o 
ascensiune. Mai mult decât atât, era isteaţă, făcând de 
multe ori sugestii inspirate despre locul în care ar putea fi 
direcționate interesele clienţilor - ştiind dacă un client 
întreba dacă proveniența era sau nu de încredere sau dacă 
necesita investigaţii suplimentare. 

— Domnişoară Ames, spuse ea, vorbeşte clar. Ce te 
frământă? 

— Este... poate că ar trebui să vă însoțesc în birou, 
domnişoară. 

ingrijorarea o îndemnă să facă un calcul rapid. Se 
îndreptă către fereastra largă şi se uită pe stradă. Pe 
trotuar erau mai multe trăsuri. Una ieşi în evidenţă: 
nemarcată, ciudat de pătrăţoasă. Fără ferestre. 

— Cu aceea au venit, spuse Lavinia atingându-şi 
degetul de geam pentru a indica vehiculul fără ferestre. 


Catherine inspiră adânc. Această panică era lipsită de 
temei, desigur. Dar domnişoara Ames nu mai fusese 
niciodată atât de îngrijorată pentru ea. Se uită mai atent la 
trăsură. Existau trei ieşiri din acea clădire. | se părea de 
nesuportat să se strecoare ca un hoţ din propria ei clădire, 
bazându-se pe o simplă suspiciune, dar poate... 

Domnişoara Ames o prinse de braţ, strângând foarte 
tare. 

— Nu vă întoarceţi, şopti ea. Tocmai au intrat pe hol. 
Se îndreaptă spre noi. 

Catherine îşi puse mâna peste a fetei. 

— Ascultă, spuse ea foarte încet. Dacă ţi se pare ceva 
ciudat, trimite vorbă domnului O'Shea la Casa Diamantelor. 

Domnişoara Ames cunoştea numele. li aruncă lui 
Catherine o privire uimită, cu gura căscată. Dar încuviinţă o 
dată din cap, în semn că înţelesese. 

Catherine se întoarse. Într-adevăr, fratele ei venea pe 
hol spre ea, flancat de doi bărbaţi atât de voinici, încât îl 
făceau pe Peter să pară pitic. 

Ea înţelese, dintr-o singură privire, îngrijorarea 
domnişoarei Ames. Bărbaţii purtau costume sobre de 
culoare gri, cu croieli şi materiale identice. Aveau pălării de 
melon vârâte la subraţ. 

Se opriră. Între ei se afla casa scării - şi drumul ei 
către ieşire. 

— Catherine, strigă fratele ei. Aici erai. Vino să 
vorbeşti cu mine puţin! Am cea mai interesantă propunere 
pentru tine. 

Catherine îşi îndreptă umerii şi plecă mai departe. 

— Sunt ocupată, spuse ea, extrem de conştientă că 
domnişoara Ames, care se aflase în spatele ei, intra în 
biroul editorului ca să nu fie observată de bărbaţi. Catalogul 
pentru licitaţia din decembrie... 

— Este urgent, spuse Peter. Veni mai aproape, 
zâmbind prietenos, dar strânsoarea cu care o prinse de 
mână era destul de fermă ca să-i dea ei motiv să se 
retragă. 

El nu o lăsă. Strânsoarea se înteţi. 


— Vino în biroul meu, spuse el. Vom merge împreună. 

Ea se smuci. 

— Dă-mi drumul! 

— Este urgent, spuse el cu blândeţe. Înţelegi tu, 
aceşti domni... 

Ea înţelegea. Văzuse detaşarea cu care priviseră 
strânsoarea lui Peter şi lipsa de surprindere, absenţa 
disconfortului pe care le-ar simţi orice client la vederea 
proprietarilor bruscându-se în hol. 

Asta era tot ce îi trebuia. Se aruncă cu toată 
greutatea asupra lui Peter, făcându-l să se poticnească şi 
să-i dea drumul. Se întoarse către biroul editorilor, 
disperată să ajungă în siguranţă, în prezenţa... 

O nouă strânsoare, o mână brutală în jurul taliei, în 
timp ce o mână îi îndesă la nas o cârpă cu un miros slab, 
greţos şi dulce care îi invadă nările. 

Ea se înecă, iar lumea începu să se înnegureze la 
margini, să se estompeze... 

Ultimul lucru pe care îl văzu fură ochii mari ai Laviniei 
Ames, care o privea cu groază. 


Capitolul 13 


Limba ei se simţea ca bumbacul. Uscată. Înghiţirea 
durea. 

Sunete estompate se auzeau la limita conştientizării 
ei. Stătea în întuneric, viziuni ciudate licărind şi învârtindu-i- 
se prin minte. Zgomotul scos de o trăsură pe un drum 
nepavat. Un lichid, tăios şi nociv, băgat cu forţa pe gât, 
înecând-o. 

Frică. De ce îi era frică? Despre ce era vorba în vis? 
Nu-şi putea aminti. 

Treptat, sunetele şoptite se limpeziră în voci. Fratele 
ei spuse: 

— Halucinaţiile s-au înrăutățit în ultima vreme. Ea m-a 
acuzat că am încercat să sparg uşa dormitorului ei. Spun 


sparg, pentru că are instalate trei încuietori, fără ştirea 
mea. 

— Paranoia, şopti un străin pe un ton îngrijorat. 

— Da, presupun că da. Ea pretindea că am complotat 
cu unul dintre partenerii mei de afaceri - nu sunt sigur ce 
motiv a inventat pentru asta. Dar era convinsă că o voi 
obliga să se căsătorească cu el. 

Ea se gândi că ar trebui să fie alarmată. Că acesta nu 
era un vis; că stătea culcată, blocată în corpul ei, incapabilă 
să deschidă ochii. Membrele ei nu răspundeau. Le putea 
simţi ca nişte greutăţi ce o ţintuiau locului. 

_ — Un simptom comun al iluziilor, spuse cealaltă voce. 
In special la femeile necăsătorite şi cu o vârstă înaintată. 

— Poate. Dar nu are niciun sens. Dacă eram aşa un 
ticălos, nu mi-aş fi dorit niciodată să se căsătorească! Ea nu 
are niciun drept asupra companiei, înţelegeţi, atâta timp 
cât rămâne celibatară. 

— Delirul de acest tip are foarte rar sens. Isteria are 
propria ei logică, pe care doar o putem întrezări. 

Memoria se trezi, îndepărtând ceața de pe creier: 
Peter venind pe hol. Flancat de bătăuşi. O cârpă pe faţa ei, 
vreun drog... 

Inima ei începu să bată tare. Reuşi să-şi deschidă 
ochii puţin - fu orbită de lumină înainte să-i închidă la loc. 

— Nu am vrut să vă scriu, spuse Peter încet. Am 
crezut că mă pot descurca singur cu ea. Dar a fugit de 
acasă. Habar nu am unde locuieşte acum. Refuză să-mi 
spună. Sunt îngrijorat pentru siguranţa ei. Este un pericol 
pentru ea însăşi. 

— Sunteţi îndreptăţit să vă faceţi griji, domnule. 
Acum, aţi menţionat în scrisoarea dumneavoastră că 
sănătatea ei a început să se degradeze? 

— Da, aceasta a fost ultima descoperire. Aceste crize 
de leşin apar fără avertisment. A leşinat recent în public - la 
una dintre licitaţiile noastre. O adevărată scenă, vă puteţi 
imagina. 

— Nu sunt surprins că s-a întâmplat la locul de 
muncă. Temperamentul feminin nu este potrivit pentru 


astfel de eforturi. 

— Aşa i-am spus şi eu. Dar se pare că a fost un 
moment de criză. Acum a depăşit orice limită. Imaginaţi-vă 
că şi-a inventat un soţ. 

— Un soţ? Să înţeleg că nu partenerul dumneavoastră 
de afaceri. 

Ea deschise ochii brusc. Tavanul de deasupra ei era 
tencuit drept, colorat într-un galben însorit. 

„O, Doamne!” Nu se afla la Everleigh. Nu era nici casa 
din Henton Court. Acel drum cu trăsura nu fusese un vis. 
Unde se afla? 

— Nu, nu, spunea Peter. Mult mai nebunesc de atât. 
Un infractor cunoscut, al cărui nume l-a zărit o dată în ziar, 
fără îndoială. Un golan din East End. Ea jură că este 
căsătorită cu el. Vă vine să credeţi? 

Celălalt bărbat chicoti. 

— Foarte inventivă. 

— Desigur, dacă m-aş fi gândit că mariajul ar putea-o 
vindeca, aş fi încercat bucuros să aranjez o partidă bună, 
dar în starea ei actuală... 

— O, nu, domnule Everleigh. Din tot ce mi-aţi spus, ea 
a trecut cu mult peste astfel de leacuri simple. De altfel, mă 
îndoiesc că vreun magistrat ar recunoaşte legitimitatea 
unei astfel de uniuni. Ştiţi dumneavoastră, o femeie trebuie 
să fie în toate minţile ca să-şi dea acordul să se 
căsătorească. 

Groaza alungă ultimele efecte ale medicamentului. Ea 
reuşi să-şi îndoaie degetele. Să-şi rotească uşor capul. 

Zăcea pe un pat, într-o cameră mică, cu pereţii goi. 
Un singur scaun. Un birou masiv. O fereastră care arăta un 
cer întunecat, presărat cu stele. 

Stelele acelea străluceau prea clar ca să domine un 
oraş luminos ca Londra. 

Ea încercă să se ridice. Căzu grea pe spate, cu un 
icnet pe care îl înăbuşi ca nu cumva să fie auzită de 
bărbaţi. Probabil se aflau chiar în faţa uşii lăsate 
întredeschisă. 

— Şi eu m-am întrebat acelaşi lucru, spunea Peter. 


Aşadar, dacă ar fi căsătorită, uniunea nu ar fi valabilă? Din 
cauza... instabilității ei mentale? 

Totul devenise clar pentru ea într-o singură clipă. O 
adusese la un ospiciu. El găsise, până la urmă, o cale să-i 
anuleze căsătoria. 

— In starea ei actuală, cu siguranţă. 

Bărbatul era, probabil, doctor. 

— Având în vedere ceea ce mi-aţi spus, nu-mi pot 
imagina că un ofiţer al curţii ar estima starea ei mentală. 
Orice căsătorie încheiată într-o astfel de stare este 
considerată nulă, şi pe bună dreptate. El chicoti din nou. 
Chiar şi una imaginată. 

— Ei bine, slavă Domnului pentru asta, spuse Peter cu 
o bucurie ce declanşă în ea un val de ură care îi dădu, în 
cele din urmă, puterea să se ridice. 

Se clătină spre uşă, apucându-se de tocul uşii pentru 
a se echilibra. 

— Minte, spuse ea răguşită. Cei doi bărbaţi se 
întoarseră spre ea. Peter avea mâinile băgate neglijent în 
buzunare, iar zâmbetul i se accentuă când o zări. Dar ea îi 
vorbi celuilalt bărbat, punându-şi încrederea în expresia lui 
blândă de profesionist, cu mustaţa lui bine îngrijită şi cu 
ochelarii săi cu rame de sârmă. Să nu-l credeţi, spuse ea. 
Are toate motivele să-şi dorească să-mi anuleze căsătoria. 
Vă manipulează. Eu sunt perfect - se opri să respire, 
ţinându-se de tocul uşii când o cuprinse un val de ameţeală 
-, perfect sănătoasă, iar el... 

Peter păşi înainte să o prindă de talie. 

— lar începi cu prostiile astea? spuse el cu blândeţe. 

Ea îşi întoarse capul când el îi dădu părul după 
ureche; mişcarea violentă o dezechilibră şi îi provocă 
greață, aşa că se lăsă moale în braţele lui Peter. 

— Vedeţi dumneavoastră, îl auzi ea vorbind peste 
capul ei, este foarte implicată în această poveste. 

— Da, văd. Doctorul se uită la ea cu compasiune. 
Doriţi să vă mai odihniţi, domnişoară Everleigh? O noapte 
de somn bun, înainte de începerea tratamentelor? 

Ea simţi gustul amar al fierii şi-şi afundă unghiile în 


mâna cu care o ţinea Peter. 

— Vă minte! Nu am nevoie de tratament! Trimiteţi 
după soţul meu - el va aduce registrul ca să vă 
dovedească! Prin lege, fratele meu nu are niciun drept... 

— Da, i-o reteză Peter, strânsoarea lui încordându-se 
şi făcând-o să respire greu. 

— Domnule Denbury, chiar vă rog să trimiteţi pe 
cineva la tripoul unde îşi imaginează că locuieşte soţul ei. 

— Un tripou! Domnul Denbury se holba la ea de parcă 
i-ar fi răsărit încă un cap. 

In acel moment, ea îşi dădu seama că nimic din ce 
spunea nu l-ar putea convinge. Nu o considera o persoană 
cu raţionament. O vedea ca pe o femeie - slabă la minte, o 
fată răsfăţată prinsă într-o nebunie femeiască. Indiferent de 
ce spunea ea acum, nu făcea decât să întărească acea 
opinie. 

Cu toate acestea, trebuia să încerce. 

— Vă rog, icni ea, măcar asiguraţi-vă că faptele sunt 
adevărate! Domnule, vă rog, ca om de ştiinţă... 

Peter o trase înapoi în cameră. Ea îl împinse deoparte 
- dar nu destul de tare cât să-l facă să cadă pe spate şi să 
se prăbuşească pe birou. 

— Va deveni violentă acum, spuse el repede, fugind 
către uşă. 

Ea se repezi - prea târziu. Uşa se trânti şi fu zăvorâtă. 

— Peter! Ea nu avea să-l implore. Dar vocea ei aşa 
părea când vorbi: De dragul tatălui nostru, te rog... 

— Haideţi să mergem, spuse Peter cu voce tare. Mă 
doare să o ştiu în această stare. 

— Voi avea grijă să fie calmată, veni replica domnului 
Denbury. Între timp, fiţi tare! Am avut rezultate excelente 
în urma terapiei cu şocuri electrice. Luna viitoare pe 
vremea asta, vi s-ar putea părea o altă femeie. 

Ea îşi opri suspinul cu o mână, chinuindu-se să audă 
vocea estompată a lui Peter: 

— Nu este nevoie să grăbiţi tratamentul, îi spuse el lui 
Denbury. Banii nu sunt o problemă. Sunt dispus să aştept 
tot timpul din lume pentru sora mea. 


— Mă puteţi auzi? 

Catherine tresări, ştergându-şi în grabă lacrimile. 
Aceea nu era atingerea grosolană a asistentului care o 
agresase mai devreme, ci vocea vioaie, bine modulată a 
unei doamne. 

— Da. Dumnezeule, da! Ea se poticni, luptându-se cu 
o deznădejde năvalnică, şi pierdu. Oh, vă rog, mă puteţi 
auzi? 

— Depinde. 

Respirația izbucni din ea. 

— De ce anume? 

— O clipă. Ceva zgârie suprafaţa uşii. Mânerul se 
zgudui. Aşteptând acolo, Catherine îşi dădu seama că nu 
avea habar cine se afla pe partea cealaltă a uşii. Era o casă 
de nebuni, până la urmă. 

Făcu un pas înapoi când uşa se deschise. Vizitatorul ei 
era o femeie blondă înfăşurată într-un şal de dantelă albă 
care o făcea să pară fantomatică. Avea ochii mari, 
încercănaţi, cu o culoare nedeterminată. Ezită în prag, 
uitându-se la Catherine cu reţinere. 

— Să nu cumva să încerci să treci de mine, spuse ea. 
Dacă ţip, vor veni asupra ta într-o clipă. 

Catherine  încuviinţă încet din cap, înțelegând 
avertismentul. 

— Te-am auzit plângând mai devreme, spuse femeia. 

În lumea sănătoasă şi civilizată, Catherine ar fi fost 
îngrozită de această veste. Dar, în seara aceea, ea fusese 
legată de un pat şi obligată, de o brută cu mâini stângace, 
să bea o otravă care îi paralizase corpul, dar nu şi creierul. 

Îi fusese teamă că avea să se sufoce. Când îşi 
recăpătase în cele din urmă abilitatea de a-şi mişca 
degetele, nu i se mai păruse atât de important să-şi 
înăbuşe suspinele. 

Femeia părea să cuprindă toate acestea printr-o 
singură privire compătimitoare. 


— i-au dat un tratament, nu-i aşa? Când Catherine 
încuviinţă din cap, ea oftă şi păşi înăuntru, închizând încet 
uşa. De când l-a preluat Denbury pe domnul Collins, a 
devenit mult mai brutal decât mi-aş fi dorit. El a fost soldat, 
ştiţi dumneavoastră - nu medic. Ideile sale despre 
vindecare sunt... neplăcute. 

— Nu şi pentru dumneavoastră, se pare. Deoarece 
femeia mirosea a apă de portocală şi de trandafiri şi avea 
un aer de seninătate. Părul ei şters era aranjat cu grijă, 
purtând panglici albe de mătase. 

— El nu m-ar enerva niciodată, spuse femeia. Ştie el 
mai bine. 

În tăcerea ce se lăsă, Catherine îşi calculă strategiile. 
Oare acestei femei îi era permis să umble liber sau se 
pricepea la încuietori, la fel ca Lilah? Mai mult decât atât, 
oare ştia cum să scape din acest loc? 

Ca şi cum i-ar fi citit gândurile, femeia se mută direct 
în faţa uşii. 

— Toate uşile principale sunt încuiate, spuse ea încet. 
lar eu nu am cheile. 

Catherine înghiţi în sec şi deschise gura - dar nu avea 
încredere în vocea ei. După o clipă, îşi puse o mână peste 
ochi. „Nu plânge iar. Nute va ajuta”. 

— Numele meu este Stella, spuse femeia. Şi cred că al 
tău este Catherine, nu? Le-am auzit pe asistente vorbind 
despre tine mai devreme. Pot să stau jos, Catherine? 

Respirând adânc, Catherine îşi cobori mâna şi 
încuviinţă din cap. Femeia se lăsă pe scaun cu graţia unei 
dansatoare, având atitudinea unui oaspete la ceai. 

— Cheia este să rămâi calmă, îi spuse ea lui 
Catherine. Rezistenţa este văzută ca o dovadă a bolii. Dacă 
nu vrei tratamentul, nu trebuie să le dai niciun motiv să-l 
folosească. 

Uşor de zis, greu de făcut! 

— El intenţionează să folosească un aparat cu 
electroşocuri asupra mea, izbucni Catherine. Şi totuşi îmi 
prefer creierul aşa cum este! 

— Da? Ce drăguţ! Femeia se uită în sus la ea. Nuvrei 


să iei loc? 

Acela era ultimul lucru pe care ar fi vrut să-l facă. 
Când Denbury sau asistentele lui aveau să intre din nou pe 
uşa aceea, îşi dorea să fie pregătită să-i întâlnească. 
Camera nu oferea prea multe arme - scaunul şi chiar şi 
oala de sub pat erau ţintuite cu şuruburi de podea. Dar 
avea unghiile. Şi dinţii. 

Exact ca o adevărată femeie nebună, de altfel. 

— Niciunul dintre bărbaţi nu se va întoarce în seara 
asta, spuse Stella. Le place prea mult să doarmă. S-ar 
putea să apară o asistentă, dar ea nu te va abuza. Pur şi 
simplu bei medicamentul, dacă insistă. 

Acel ton senin începea să o calce pe Catherine pe 
nervi. Se aşeză în silă pe patul ei. 

— Ştii unde ne aflăm? 

— Spitalul se numeşte Kenhurst. 

— Spital! Catherine simţi cum i se schimonosiră 
buzele. Închisoare, vrei să spui. 

Stella oftă. 

— Ei bine, cândva a fost un spital. Dar sunt de acord 
cu tine, s-a schimbat de când a plecat domnul Collins. 

Pe Catherine nu o interesau vremurile bune de altă 
dată. 

— Unde ne aflăm? 

După marea linişte de afară şi claritatea stelelor, 
Catherine se gândea că erau undeva la ţară. 

— La opt kilometri de gara din Ketiston. 

Opt kilometri. Ar putea să ajungă acolo pe jos. 

— Chiar dacă reuşeşti să ajungi în holul de la intrare, 
nu vei merge mai departe, spuse Stella cu blândeţe. 

Cât de resemnată de situaţie părea să fie! 

— De ce eşti aici? Lasă-mă să ghicesc: vreun bărbat 
ţi-a făcut şi ţie o neplăcere? 

Femeia zâmbi uşor. 

— Mai degrabă eu i-am făcut o neplăcere. Instanţele 
m-au trimis aici pentru că l-am ucis. 

Groaza cuprinse pieptul lui Catherine. Un vânt 
puternic zguduia ferestrele, iar ea se pomeni trăgând de 


cuvertura aspră pe care şi-o aşeză în poală ca şi cum i-ar fi 
servit ca armură împotriva unei ucigaşe. 

— Nu-mi place să te văd temătoare, spuse Stella cu o 
tristeţe amuzată. Nu există motive pentru asta - nu cu 
mine, cel puţin. Vezi tu, soţului meu îi plăcea să-şi 
folosească pumnii asupra mea. Aşa că, într-o zi, când a 
ridicat mâna, l-am împins pe scări. Se aplecă în faţă, 
aducându-şi faţa în lumina slabă a lunii. Rezultatul nu a fost 
intenţia mea. 

Era mai tânără decât o crezuse Catherine la început - 
cel mult treizeci de ani. Avea ochii de un albastru strălucitor 
şi vibrant, pleoapele ei grele dându-le un aspect senzual, în 
contradicţie cu arcuirea delicată a gurii. Avea un chip care 
ar fi atras privirea bărbaţilor. Nu era doar drăguță, ci foarte 
frumoasă. 

De asemenea, părea... familiară, într-un fel. 

— Cine eşti? şopti Catherine. 

Femeia se încruntă. 

— Nu contează asta. Tu nu vrei să fii aici, nu-i aşa? 
Asta mă nelinişteşte. 

— Cine ar vrea să fie în acest loc? 

— Majoritatea celor de aici. Dar, aşa cum am mai 
spus, vremurile s-au schimbat. Nu eşti prima femeie adusă 
de curând şi maltratată. 

— Sunt sănătoasă, spuse Catherine cu înverşunare. Şi 
Denbury intenţionează să mă tortureze. Să mă pună la 
aparatul cu electroşocuri, dimineaţă. 

Stella o studie. 

— Să înţeleg că nu un magistrat te-a trimis aici. 

— Fratele meu a făcut-o. Vrea să-mi fure compania. 

— Oh. Femeia îşi presă palmele pe buze. Te-ai aştepta 
de la un soţ... Dar un frate? Este teribil de dureros. 

Această conversaţie începea să devină ridicolă. Să 
stea şi să se plângă de persoanele care le băgaseră în 
ospiciu! 

— Ascultă, spuse Catherine printre dinţi. Tu pari a 
avea libertate deplină aici. Măcar dacă ar fi rugat-o pe Lilah 
să o înveţe cum să desfacă încuietori! In schimb, trebuia să 


se mulţumească doar cu speranţe mărunte. Poţi trimite o 
scrisoare pentru mine? Trebuie să anunţ pe cineva despre 
ce a făcut fratele meu. 

Stella oftă. 

— Mai demult, aş fi putut s-o fac. Dar acum mă tem 
că Denbury îmi citeşte scrisorile înainte să le trimită la 
poştă. 

Catherine înghiţi cu greu. 

— Atunci, sunt osândită. 

Stella o vedea că-şi reţinea lacrimile. Cobori de pe 
scaun şi se aşeză lângă Catherine, învăluită într-un nor de 
parfum floral. Catherine inspiră adânc parfumul în timp ce 
Stella îşi puse o mână peste mâna ei. 

— Fii tare, spuse ea încet. Şi eu am un frate - unul 
mai îndepărtat decât al tău. Îi voi scrie şi îl voi ruga să vină 
în vizită. Denbury nu se va împotrivi. James va fi aici după 
câteva ore de la primirea scrisorii. Şi, odată ce va fi aici, am 
să-i spun să ducă un mesaj pentru tine. Pe cine ai vrea să 
contacteze? 

Catherine deschise gura - apoi ezită când începu să 
pună lucrurile cap la cap. Stella şi James. James, viconte de 
Sanburne. Stella, Lady Boland. Aceasta era criminala 
celebră, fata contelui de Moreland, despre al cărei proces 
se scrisese în ziare cu ani în urmă. 

Catherine se uită la ea, fără să se poată stăpâni. Lady 
Boland nu părea să fie o femeie nebună şi violentă. 

— Trebuie să-mi spui acum, zise Stella cu o strângere 
uşoară. Am văzut ce poate face terapia cu şocuri. Este 
posibil ca după aceea să nu-ţi mai poţi aminti numele sau 
adresa. 

Frica se simţi ca o săgeată de gheaţă prin oasele ei. 
Nu cunoscuse niciodată o asemenea teroare. Dumnezeule 
din cer, cine ar deveni ea fără mintea ei? Fără învăţăturile 
şi cunoştinţele ei? 

— Nicholas, spuse ea când lacrimile începură să-i 
curgă. Rostirea numelui lui o emoţionă; nu avusese 
niciodată ocazia să-l spună cu voce tare până atunci. Și 
poate nu avea să o mai facă vreodată. Dumnezeule, cum 


putuse să creadă că i se cuvenea atenţia pe care i-o 
acordase el? Şi cum de îşi imaginase ea că atingerea lui era 
cel mai frumos lucru la el? El o asculta, îi respecta părerile, 
o considera egala lui. Nu s-ar împotrivi niciodată ca ea să 
muncească, nu şi-ar imagina vreodată că munca ar putea-o 
face labilă. El era... un miracol, iar ea îl risipise. 

— Nicholas O'Shea, reuşi ea să spună. Scrie-i la Casa 
Diamantelor, Whitechapel, Londra. 

— Îl voi ruga pe James să ducă el însuşi mesajul. 
Stella o prinse mai tare de mână. Uită-te la mine, 
Catherine! Privirea ei era directă şi fermă. Eşti mai 
puternică decât crezi. Poţi trece peste asta. 

Se auziră paşi grei pe hol. Stella se ridică, strângând 
nodul şalului său. 

— Am să fac tot posibilul, şopti ea repede, să-l distrag 
pe Denbury mâine. Terapia cu şocuri nu poate fi făcută fără 
el... 

Uşa se deschise. 

— Lady Boland! Asistenta în halat alb privea şocată. 
Nu puteţi intra în contact cu astfel de oameni. Asta este 
periculoasă! 

— Mie mi se pare foarte cuminte, spuse Stella. Cred 
că puteţi sări peste tratamentul din seara asta. 

— Sunt ordinele domnului Denbury. Nu pot trece 
peste cuvântul lui. Ştii cum face. 

Stella îi aruncă o privire prin care se scuza înainte să 
treacă pe lângă asistentă. 

Catherine se ridică, inspirând adânc. 

— Lady Boland are dreptate, îi spuse ea femeii. Nu am 
nevoie... 

Dar respectul asistentei dispăru odată cu plecarea 
Stellei. 

— Cum vrei, spuse ea. Ori îl iei, ori chem bărbaţii să te 
ţină până ţi-l torn pe gât. Ridică din sprâncene. Şi îţi 
amintesc că este mai greu de dozat în acel fel. 

Privirea lui Catherine cobori pe sticla din mâna femeii. 
Probabil laudanum. Sau cloral. O doză prea mare ar putea 
ucide o persoană. 


încercă de două ori înainte să reuşească să spună 
cuvintele. 

— O să-l iau, zise ea amorţită. Nu este nevoie să 
chemaţi pe nimeni. 


Porţile nu reprezentară un obstacol. Cu vârfurile 
ascuţite din fier forjat, ele erau doar pentru decor. Uşile 
cedară şi ele după o lovitură cu ranga lui Johnson. 

Dar acum, că se aflau înăuntru, problema era găsirea 
ei. Pentru că aceasta nu era o casă obişnuită de nebuni, ci 
un palat din granit înalt de trei etaje, cu şaizeci de camere. 
Nick numărase ferestrele mai devreme, cât legaseră caii şi 
îşi planificaseră atacul. 

În timp ce înainta pe holul întunecat cu Johnson în 
spatele său, ticăitul ceasului cu pendul din apropiere părea 
să îi amplifice graba. Luna răsărise deja. Mai erau trei ore - 
sau mai puţin de atât - până în zori, când servitorii aveau 
să înceapă să se agite. 

Îi luase prea mult timp până să ajungă acolo. Singurul 
lui indiciu venise de la o fată roşcată care dăduse buzna în 
Casa Diamantelor, panicată şi bolborosind ceva despre 
brute şi o răpire. 

— Kenhurst, spusese ea. l-am auzit vorbind despre un 
loc numit Kenhurst. 

Nick nu auzise niciodată menţionându-se despre un 
asemenea loc. Numele nu apărea în niciunul dintre 
programele gărilor. Nimeni de la Neddie's nu ştia despre el. 
Aşa că el convocase o întâlnire în apartamentul lui Malloy, 
ca să planifice la rându-i o răpire. Să-l prindă pe Everleigh 
într-o ambuscadă şi să-l facă să vorbească înainte ca Nick 
să se asigure că nu avea să mai vorbească vreodată. 

Everleigh ar fi pregătit pentru un astfel de atac. Dacă 
îşi dorea să supravieţuiască, el nu avea să se întoarcă 
acasă. În acel moment, era probabil departe de Londra, 
ascunzându-se ca un şobolan. 

Dar licitaţia pentru terenuri fusese programată peste 


două zile. lar Nick văzuse destule în acea şedinţă de 
consiliu pe care o întrerupsese - îl văzuse pe Everleigh 
pălind când membrii votaseră aprobarea licitaţiei. Îl văzuse 
alergând la Pilcher şi şoptind cu disperare înainte să se 
retragă. Era un bărbat îndatorat. Nu ar fi îndrăznit să rateze 
acea licitaţie de frică să nu-şi nemulţumească stăpânul. 
Pilcher se aştepta la sprijinul său. 

El avea să se întoarcă în oraş, fără îndoială. lar Nick 
avea să-l aştepte înarmat până-n dinţi. 

Ei îşi planificau rolurile când Peggy Malloy trecuse prin 
bucătărie. Ajungându-i vorbele lor pe la urechi, ea se oprise 
brusc. 

— Kenhurst, aţi spus? Peggy fusese întotdeauna 
pasionată de poveştile cu crime, în special dacă personajul 
negativ era o femeie. Kenhurst este un loc cunoscut, a fost 
căminul celor mai cunoscute criminale ale deceniului. Au 
încuiat-o în Kenhurst, asta au făcut. Ospiciul se află pe 
drumul către Ketiston. La două, trei ore de călărit - nu mai 
departe. 

Le luase trei ore. Dar nu era nicio mişcare. Holurile 
erau goale. O dată, nişte paşi îndepărtați îi făcură să se 
oprească în locul unde se intersectau două holuri; Johnson 
îşi scoase cuțitul, iar Nick ţinu mai bine sârma pentru 
ştreang. 

Dar paşii se estompară. Urcau scările. 

Aşa că ei îşi continuară drumul. Locul voia să pară 
elegant, cu tapiserii pe pereţi şi cu un covor gros acoperind 
podeaua. Dar fiecare uşă avea un lacăt şi un oblon, care 
putea fi deschis pentru a supraveghea deţinuţii. În anumite 
momente, se auzeau gemete ciudate prin pereţi, făcându-l 
pe Johnson să tresară şi pe Nick să meargă mai repede, 
scrâşnind din dinţi. 

Pe primul coridor se aflau doar bărbaţi, adormiţi în 
paturile lor, cu bonetele de noapte pe cap. Dar următorul 
hol se dovedi mai promiţător. Femei. Nick deschidea 
obloanele într-o succesiune rapidă - apoi se sperie şi se 
trase înapoi când descoperi o femeie care se uita la el. 

Se duse către Johnson să-l avertizeze - dar se dovedi 


inutil. Uşa începu să se deschidă. 

La naiba! Pierduse din vedere un detaliu: acea uşă nu 
avea lacăt. Aceste încăperi nu aparţineau pacienţilor. 

Prinse privirea lui Johnson, îşi puse un deget la buze şi 
se dădu la o parte. 

Femeia pătrunse pe hol. El îşi puse braţul în jurul 
gâtului ei, o trase înapoi şi îi înăbuşi icnetul cu palma. 

— Nu face gălăgie, spuse el, şi nu te voi răni. 

— Bine. Vocea ei, înăbuşită de mâna lui, sună 
surprinzător de calmă. Nu am niciun interes să-ţi fac 
probleme. 

El văzu privirea uimită a lui Johnson. Calmul femeii 
părea ciudat în acele circumstanţe. Poate că lucrul cu 
nebunii o pregătise pentru acel tip de surprize. 

El nu avu însă încredere în promisiunea ei. Fără a 
slăbi prea mult strânsoarea, spuse: 

— Caut pe cineva. Catherine - Catherine O'Shea. 
Acesta era numele ei până la urmă. El blestemă în gând 
această şaradă afurisită pe care o începuseră. Catherine 
Everleigh. 

— Oh! El o simţi cum se relaxează şi îşi dădu seama 
că ea nu era chiar atât de calmă pe cât părea. Sunteţi 
Nicholas O'Shea? 

El avu un schimb de priviri cu Johnson. Dacă Peter 
Everleigh încerca să anuleze acea căsătorie, o făcea într-un 
mod total greşit, pătând numele lui Nick. 

— Nu contează, spuse el ferm. O să-mi arăţi unde 
este. Încuviinţează din cap dacă înţelegi. 

Ea se conformă. A 

— După colţ, spuse ea. In... aripa de primire, aşa o 
numesc ei. Nu este chiar la fel de frumos ca departamentul 
doamnelor, vă avertizez... 

El o împinse înainte, cu o jumătate de pas târşâit, 
ţinând-o lipită strâns de el. Dar, la colţ, ea se împotrivi 
brusc, rotindu-i braţul şi trăgându-l de mână. 

— Opreşte-te! Opreşte-te! 

Panica ei subită îl derută. El o strânse mai tare, fără a- 
i păsa dacă o rănea sau nu. 


— Fii... 

— Nu voi fi bruscată! 

Îl văzu cu coada ochiului pe Johnson ridicându-şi 
cuțitul - o ofertă tăcută pentru a face treaba murdară. Dar, 
după un moment, el clătină uşor din cap. Poate îl îndemna 
instinctul. 

— Dacă ţipi, îi spuse el la ureche, o să regreti. 

Şi o eliberă încet. 

Ea trase adânc aer în piept înainte să-l privească. 
Înaltă şi palidă, cu părul într-o nuanţă mai închisă decât al 
lui Catherine. Nu arăta ca o prizonieră, în cămaşa ei de 
noapte din dantelă. Şi nici ca una dintre asistentele plătite 
prost. 

— Cred că sunteţi domnul O'Shea. Catherine încerca 
să vă trimită vorbă. l-am promis că o ajut. 

— Oare? Nu-i păsa dacă era adevărat sau nu. Pe el îl 
interesa doar să o găsească. Atunci, te voi scuti de efort. 
Arată-mi unde este! 

— Nu va fi trează. Au drogat-o din nou. 

El scrâşni din dinţi când furia îl făcu să vadă roşu în 
faţa ochilor. El nu permitea aşa ceva. Clipi până când avu 
din nou o imagine clară. Femeia asta nu conta deloc. Fie că 
era asistentă, nebună, nevinovată, nu conta. El nu rănise 
niciodată o femeie, dar, acolo unde ar fi trebuit să se 
găsească scrupulele lui, nu mai era nimic. 

— Arată-mi, spuse el foarte încet şi o văzu că 
înţelesese că se terminase cu vorbăria. 

Privirea ei cobori la sârma înfăşurată în jurul degetelor 
lui. 

— Bine, şopti ea şi îşi ridică marginea halatului ca să 
meargă mai repede de-a lungul holului. 

După colţ, dalele de piatră lăsară locul unor plăci de 
lemn care trosneau, iar tapiseria frumoasă de pe pereţi fu 
înlocuită cu o tencuială urâtă. Ea se opri lângă cea de-a 
treia uşă, apucând lacătul o clipă înainte să se întoarcă spre 
el cu o expresie de regret. 

— Nu pot să-l deschid. Asistenta mi-a luat cheia după 
ce m-a prins că am vizitat-o. 


El deschise oblonul şi privi înăuntru. Era imposibil să- 
şi dea seama dacă acea siluetă chircită era Catherine. 
Femeia părea prea mică, ghemuită ca un copil pe o parte... 

| se tăie răsuflarea. Îi zări coada împletită ieşită de 
sub pătură. 

Se uită la Johnson, care făcu un pas în faţă şi lovi 
lacătul cu ranga, cu un sunet zdrobitor. 

Femeia sări. 

— Linişte! Dacă vă aud... 

— Dă-mi-o mie! Nick apucă bara de fier, o fixă pe uşă 
şi îşi lăsă greutatea pe ea. Lemnul începu să crape. Se 
relaxă, respirând neregulat pentru o clipă, înainte să o ia de 
la capăt. 

Uşa scârţâi, dar nu se clinti. 

— Nu, spuse femeia când el îşi ridică din nou ranga 
deasupra capului. Vă spun - gărzile sunt înarmate. 

— Şi noi la fel, îi spuse Johnson şi scoase pistolul. 

Nick lovi din nou cu ranga - şi încă o dată, 
imaginându-şi, pentru un moment întunecat şi plăcut, că 
lacătul era căpăţâna lui Peter Everleigh. 


* 


Ei veneau după ea. Veneau să o electrocuteze, să-i 
şteargă mintea, să o distrugă. Ea îi împingea, dar mâinile îi 
cedară, moi ca nişte cârpe ude. 

— Nu, reuşi ea să spună. Nu... 

— Catherine. Şştt! Sunt eu. 

Ea visa. Aceea era vocea lui O'Shea. Poate că visase 
toată tărăşenia şi era în siguranţă în patul lui din Casa 
Diamantelor... 

Reuşi să deschidă ochii. Văzu peretele gol dezgustător 
şi scaunul țintuit de podea. 

Îl visase. 

| se închiseră ochii. Lacrimile veniră prea uşor. Se 
simţea... epuizată, pustie, grea şi... foarte ameţită. Lumea 
se prăbuşea... 

Era ridicată. Îşi adună forţele, toată puterea care îi 


rămăsese, şi reuşi să-şi înfigă unghiile în pielea lui de 
această dată. Să îl zgârie. 

— La dracu', Kitty! Vocea lui îi veni acum în ureche, 
joasă şi gravă. Te scot de aici. Taci! 

Trăsăturile îi apăreau în faţa ochilor. Ochii privind 
încrucişat, un nas profilat lângă o gură... Ea inspiră şi clipi, 
iar trăsăturile se rearanjară. 

Chipul lui. 

El era aici. 

— Ai venit, şopti ea. 

El o strânse mai tare, mâna lui legănându-i capul, 
împingându-i faţa în umărul lui. Lână moale şi fină. El 
mirosea a cal. A fum şi a noapte rece. 

— Linişte, spuse el, dar ea îi simţi mâna mângâindu-i 
părul şi fu inundată de un val de uşurare. 

Era ameţită pentru că el o ducea în braţe. El o scotea 
din închisoare, spre siguranţă. 

Îşi pierdu cunoştinţa pentru o clipă - un minut sau mai 
multe. Când deveni conştientă, el se oprise din mers; o 
strângea mai tare şi vorbea cu altcineva cu voce joasă. 

— În regulă, spuse el. Este un bărbat în holul de la 
intrare. Ştii o altă ieşire? 

— Prin spate, se auzi o voce feminină. Vocea Stellei. 
Dar aceea conduce chiar către camera de pază. Intrarea 
este cea mai bună şansă a noastră. 

— Cea mai bună şansă a noastră? 

— Da, vin cu voi. Acest loc părea cândva mai sigur 
decât lumea exterioară. Dar s-a schimbat. 

O'Shea înjură încet. 

— Doamnă, cred că mă confunzi cu altcineva. Eu nu 
am timp pentru... _ 

— Stai! Cuvintele erau atât de greu de rostit. li curgea 
saliva, dar nu-i păsa. Las-o... Catherine îl simţi tensionat 
când se aplecă să se uite la chipul ei. Ea nu putea reuşi să- 
şi ţină ochii deschişi ca să-l vadă, dar putu vorbi din nou. 
Las-o... să vină! 

Stella fusese amabilă. Îi datora asta. Ea simţi cum 
mâna lui îi cuprinse obrazul, o apăsare fermă şi scurtă. Apoi 


el spuse: 

— Bine. În linişte. Johnson, tu... 

— Am înţeles. Un singur foc curat. 

— Nu-l omori, spuse Stella. Lasă-mă să vorbesc cu el 
mai întâi. g 

— La dracu’... O'Shea o strângea foarte tare. Incepea 
să se trezească acum, fiind destul de trează cât să 
înțeleagă că el o ținea cu putere. La naiba dacă te las! 

— Vrei să te mânjeşti cu sângele lui? întrebă Stella. Ai 
omorât vreodată pe cineva, domnule? 

— Da, spuse el categoric. Şi nu voi ezita să trag un 
glonţ şi în tine dacă ne trădezi. 

Catherine deschise ochii. Stella se holba la O'Shea, 
candelabrul de perete din spatele ei strălucind prin părul ei 
blond-închis, creând o aură difuză în jurul chipului său palid 
şi ferm. 

— Vă invit să mă împuşcaţi, spuse ea. Sunt sigură că 
nu m-ar deranja. Dar va trebui să aveţi de-a face cu fratele 
meu, care ar fi deranjat. 

Se răsuci pe călcâie şi păşi în holul de la intrare. 

— Stai, strigă O'Shea - nu la Stella. 

Catherine îl zări pe Johnson coborându-şi pistolul, cu 
gura strânsă într-o linie furioasă. 

— O să... se ţină de cuvânt, şopti Catherine. 

El se uită la ea. Avea expresia uşurată, iar pe faţă îi 
apăru un zâmbet fantomatic. 

— Hei! Îşi trecu degetul mare peste obrazul ei şi 
spuse cu blândeţe: închide ochii din nou, Kitty! apoi el se 
uită înapoi la holul de la intrare. O ridică mai bine, trăgând 
aer în piept. Ea îi simţi mâna strângându-se-n pumn la 
spatele ei. 

El ducea o armă. Acum intenţiona să o folosească. 

Un sentiment ciudat o străbătu - fără îndoială, un 
efect secundar al drogului. Închise ochii, lăsându-se în acea 
pace stranie şi curioasă. In acea certitudine bruscă a 
faptului că totul avea să fie bine. 

Inima lui bătea sub urechea ei. O bătaie tare, ca un 
ciocan. Se simţi îmbrăţişată. Se simţi... protejată. 


Pentru prima dată în viaţa ei, se simţi în siguranţă în 
acel loc îngrozitor. 

— În regulă, spuse Stella fără suflare. S-a dus la 
toaletă. Avem cinci minute, nu mai mult. Grăbiţi-vă, acum! 

Catherine îşi strânse braţele în jurul lui O'Shea. Soţul 
ei. Care o ducea acum cu paşi mari, cu o mână pe trăgaci şi 
cu cealaltă ţinând-o aproape de el. Traversară holul de la 
intrare şi ieşiră în aerul rece al nopţii. 

Auzi caii răsuflând şi zâmbi în umărul lui. 


Capitolul 14 


Un sunet o trezi din somn. Deschise ochii. O'Shea 
stătea pe un scaun tras lângă patul ei, cu privirea 
îngrijorată şi cu cearcăne sub ochii lui frumoşi. El se uita la 
ea şi, în momentul în care ea îi zâmbi, se aplecă şi îi 
cuprinse faţa în mâini. 

— Cum te simţi? întrebă el. 

Ea îşi puse mâinile deasupra capului, întinzându-se, 
apoi căscă. 

— Sunt mult mai bine. Mintea îmi este mai limpede 
acum. Privi către draperiile trase. Cât este ceasul? 

— Şapte şi jumătate, opt. 

— Seara? 

Când el încuviinţă din cap, ea se ridică. Ajunseseră 
înapoi la Casa Diamantelor după răsărit. Era foarte ciudat 
să îşi piardă întreaga zi dormind. 

Mâinile lui alunecară peste părul ei până pe şira 
spinării. Ea îşi aminti vag mâinile lui pe ceafa ei, bâjbâind... 
Ea îşi trecu mâinile prin păr, căutându-şi coada împletită, şi 
râse atunci când îşi dădu seama cât de ciufulită era. 

— Te pricepi mai bine la amestecatul cărţilor de joc. 

— Părul este puţin mai complicat decât cărţile. 

Şi el zâmbea. 


— Părea că te săturaseşi de mine. Credeam că îmi vei 
trage o muştruluială. 

Ea îl privi cu părere de rău. 

— Eram atât de obosită. Îmi pare rău, sper că nu am... 

— Catherine. 

Îi îndreptă capul către el şi o privi în ochi. 

— Nu. El trase aer în piept. Eu trebuie să îmi cer 
iertare. Ar fi trebuit să prevăd că el va... 

— Nu spune asta! Ea îi prinse mâna şi o lipi de obrazul 
ei. Apoi, cu o îndrăzneală pe care nu se aştepta să o aibă, îi 
sărută degetele. Ai venit după mine. lţi mulţumesc. 

El se lăsă uşor înapoi pe scaun, trăgându-şi mâna. Ea 
fu străfulgerată de un fior de durere. Se uită la cuvertura de 
pe pat, atinse mătasea şi se simţi deodată nefiresc de 
timidă. Acea clipă, în ospiciu... siguranţa pe care o 
simţise... Ea nu îşi putu aminti de unde venise acel 
sentiment. Însă avusese legătură cu el. Era sigură de acest 
lucru. 

— Afară aşteaptă un medic, zise el încet. A spus că... 
Făcu o pauză pentru a-şi drege glasul. A spus că, dacă te 
trezeşti, vei fi scăpat de orice pericol. Insă cred că va veni 
să te consulte, pentru orice eventualitate. Este în regulă? 

Ea încuviinţă din cap şi apoi îl privi cum se ridică şi se 
îndreaptă spre uşă. Arăta... obosit după drum. Avea praf pe 
tivul pantalonilor. 

Dar nu se schimbase de haine după drumul lor 
nebunesc de la Kenhurst. Stătuse lângă patul ei în tot acest 
timp? 

Medicul intră în cameră. Un bărbat mic de statură, cu 
faţa ca de iepure, puţin bâlbâit, dar cu maniere alese. li 
ascultă plămânii, apoi o privi în ochi şi îi ceru să-i 
urmărească degetul cu privirea. li testă reflexele şi găsi că 
erau în regulă. O durea capul? Nu, însă încă îi era foarte 
sete. 

— Lichide, spuse medicul hotărât, în timp ce îşi 
închise geanta. Şi odihnă. Insă, aşa cum v-am spus, 
domnule O'Shea, pacienta nu mai este în pericol. Este 
posibil să mai aibă unele momente de confuzie - în funcţie 


de dozaj, opiaceele pot rămâne în organism câteva zile 
după administrare. Dar sunt încântat să declar că este 
sănătoasă. 

Catherine vru să protesteze că ea gândea chiar foarte 
limpede, însă, când se lăsă înapoi pe perne, descoperi că îi 
făcea foarte bine să contemple modelul de pe tavan - doar 
că nu era niciun model, ci umbrele de la lumina lumânării. 

Cu toate acestea, erau o sursă de distracţie pentru 
ea. Rămase fascinată de ele până se întoarse O'Shea, 
aducând de data aceasta o tavă cu mai multe castroane. 

— Lichide, spuse el dezgustat, în timp ce se aşeză din 
nou pe scaunul de lângă pat. l-am spus lui Thomas că îţi 
trebuie lichide, şi ce am primit? Supe franţuzeşti. 

Ea trase aer în piept. Până acum o clipă arfi negat că 
îi era foame, însă Thomas avea un talent rar. Mirosul 
mâncării savuroase trezi parcă o bestie în stomacul ei, care 
chiorăi destul de tare cât să-i atragă atenţia lui O'Shea. 

— Ei bine, acum, spuse el ridicând dintr-o sprânceană 
neagră, se pare că soţiei mele îi plac supele franţuzeşti. 

— Da, îi plac. 

Ea se întinse după lingură, însă el i-o luă din mână. 

— Intinde-te, o îndemnă el şi luă cu grijă supă în 
lingură. 

Ea crezu că visează din nou. 

— Vrei... să îmi dai tu să mănânc? 

Era clar că visa. In viaţa reală, O'Shea era incapabil să 
roşească. 

— E o cuvertură frumoasă, mormăi el, şi este posibil 
să o murdăreşti în starea în care eşti acum. 

— Oh! Avea sens. Se aşeză fericită între perne şi 
deschise gura. El duse cu grijă lingura la buzele ei. Ah, 
Thomas se întrecuse pe el însuşi. Fiertura era uşoară şi 
asezonată perfect, un amestec de verdeţuri cu o aromă 
vagă de supă de pui. 

— Măreşte-i salariul, spuse ea zâmbind după ce 
înghiţi. 

Zâmbi şi el. 

— Din nou? 


Ea încuviinţă din cap. Însă, în timp ce îl privi cum 
pregătea din nou lingura, o cuprinse o stare ciudată de 
timiditate. Îi mai dăduse cineva să mănânce până atunci? 
Nu, doar când fusese foarte mică. Avu o senzaţie stranie de 
vulnerabilitate lăsându-l să îi ducă lingura la buze, să îi 
simtă privirea asupra ei şi să o urmărească atât de atent, 
aşteptând să înghită. O făcu să se simtă... fragilă. Lucru ce 
nu îi stătea în fire. 

O făcu să se simtă... iubită. 

Însă el nu o iubea. Mintea îi era zăpăcită, inventa 
fantezii. Ba, mai rău decât atât, se convingea să le creadă. 

Când el îi duse din nou lingura la gură, ea îl prinse de 
încheietură ca şi cum ar fi vrut să oprească senzaţia de 
panică pe care o simţea crescând înăuntrul ei. Ar trebui să 
îi spună să nu o ajute. Putea să mănânce singură. Nu avea 
nevoie de ajutorul lui în nicio privinţă. Se descurca singură, 
întotdeauna reuşise să facă asta. 

— Ce s-a întâmplat? întrebă el încet. 

Ea îl privi în ochi şi se uită la chipul lui frumos, cu 
pielea închisă la culoare, despre care îşi închipuise cândva 
că Diavolul însuşi îl crease pentru a o prinde pe ea în 
mrejele lui. Avusese dreptate cumva. Să o ajute Dumnezeu, 
era prinsă în capcană. 

El îşi înclină uşor capul. 

— Te-ai săturat? 

— Nu, răspunse ea încet, nu încă. 

Ea puse această seninătate prostească pe seama 
opiaceelor. Cu puţin noroc, nu avea să gândească limpede 
timp de câteva zile. Aşa spusese medicul. 


* 


— Nici să nu te gândeşti să ieşi din casă. 

Această declarație agresivă veni din dreptul uşii pe 
care O'Shea o ţinea blocată. Catherine se chinuia cu 
nasturii de la mănuşi. Adormise lângă el, însă în acea 
dimineaţă se trezise singură. El voia să plece fără să-i 
spună o vorbă, măcar asta era clar. 


— Mă simt mult mai bine, spuse ea calm. Mă simt 
chiar în regulă acum. Şi, din câte ştiu, trebuie să participăm 
la o licitaţie. O licitaţie publică. 

El intră în cameră şi închise uşa dintr-o singură 
mişcare. 

— Domnul să-mi fie martor, nu pleci nicăieri. Nu te vei 
apropia de fratele tău. Dă-mi o săptămână, şi mă voi 
asigura că poţi merge oriunde în acest oraş. Însă până 
atunci... 

— Nu îmi dai tu ordine, ripostă ea. 

El se sprijini de uşă şi o fixă cu o privire înverşunată. 
Ce diferenţă faţă de grija delicată pe care i-o arătase cu o zi 
înainte! Nu încăpea nicio îndoială că era supărat pentru că 
ea aflase de licitaţie. Ce păcat că uitase să îi spună lui 
Johnson să ţină secretul, iar bărbatul trecuse să o întrebe 
pe Catherine cum anume se semnala intenţia de a licita. 

— Mă voi duce, spuse ea din nou, pe un ton calm şi 
rezonabil. Complotul este invenţia mea. Merit o fărâmă din 
victorie. Şi da, adăugă ea în timp ce O'Shea o privea 
mânios şi deschidea gura să vorbească, ştiu că fratele meu 
va fi acolo. Nu te-ai gândit că acesta este unul dintre 
motivele pentru care îmi doresc să particip? Vreau să îi văd 
chipul atunci când mă observă. Atunci când înţelege că nu 
a reuşit să mă intimideze nici măcar un pic. Şi am încredere 
că vei avea grijă de mine, spuse ea pe un ton mai cald. Nu 
voi avea nicio clipă de nesiguranţă cu tine alături de mine. 

El se încruntă, aplecându-se puţin în timp ce îşi tot 
răsucea pălăria, strângând-o cu mâinile sale pline de inele. 

— Nu este bătălia ta. 

Ea se uită direct la el şi lăsă să treacă un moment de 
linişte între ei. 

— Chiar nu este? întrebă ea uşor. 

El oftă lung. 

— Catherine, am nevoie să mă concentrez azi. Şi dacă 
ştiu că eşti acolo... 

— Opreşte-te! 

Ea lăsă mănuşa şi merse înspre el, luându-i obrajii în 
mâini. 


— Sunt sigură că ai tăria necesară de a face faţă 
farmecelor mele. Se ridică pe vârfuri pentru a-l săruta şi îi 
simţi mirarea în momentul de tăcere. 

Apoi el o prinse de talie şi o întoarse cu spatele la uşă 
în timp ce continua să o sărute. O sărută adânc, iar ea 
deschise gura mai larg în timp ce îl lipea de ea cu toată 
puterea, atât de mult cât le puteau fi lipite corpurile unul de 
altul. Era ca şi cum scăpărase un chibrit; gura lui era 
flămândă după a ei, mâinile lui se mişcau agitate pe tot 
corpul ei, peste coaste şi peste şolduri, mulându-se pe 
silueta ei ca şi cum el avea nevoie să se convingă de faptul 
că ea era reală, că era acolo lângă el. 

Pentru un moment, o sperie acea intensitate 
răvăşitoare. Nu existau curtoazie şi nici timiditate în felul în 
care el îi căuta sânii prin straturile groase ale rochiei. Nu o 
avertizase nicidecum cu privire la intenţiile lui, nu îi ceruse 
permisiunea să îi ridice fustele peste genunchi şi să îşi ducă 
mâna între picioarele ei. Găsi crăpătura din pantalonaşii ei 
şi se descurcă fără probleme printre toate faldurile 
hainelor. Îi strânse cu putere sânii în timp ce o săruta tot 
mai intens. Era prădalnic. Era... copleşitor. Ea se desprinse 
de el pentru a-şi recăpăta suflarea, iar el păru să remarce 
mirarea ei. Îi ridică uşor bărbia pentru ca privirile lor să se 
întâlnească în timp ce mâinile lui îi mângâiau interiorul 
coapselor. Privirea îi era intransigentă, înflăcărată şi aprigă, 
gura lui apărea ca o linie puternică, îndârjită. 

Ea continuă să îl privească fix, puse o mână pe 
obrazul lui şi vru să îşi ascundă respiraţia întretăiată şi 
geamătul de plăcere în timp ce degetele lui intrau tot mai 
adânc în ea. 

El se aplecă spre ea şi îi linse buzele. 

— Lasă-mă să intru, îi spuse cu voce joasă, aproape 
sălbatică. 

Nu era nimic elegant acolo. Cu toate acestea, ea 
încuviinţă din cap, o mişcare scurtă, o tresărire forţată a 
capului care îl făcu să scoată un sunet încet, ceva între 
geamăt şi mârâit. Îi ridică fustele cu mişcări ample, strivind 
lâna, dând-o la o parte în timp ce cu cealaltă mână se 


descheie la pantaloni şi se eliberă. 

| se tăie brusc răsuflarea când îi simţi vârful 
mădularului frecându-se de ea. işi cobori mâinile pe 
coapsele ei, strângând-o cu putere în timp ce intră în ea. 

În linişte, ţinând-o lipită de uşă, adânc în ea, cu 
mişcări regulate, făcând-o să îşi lase capul pe spate şi să-şi 
închidă ochii. Atât de multe senzaţii, dominate de această 
dorinţă fizică, o foame tot mai mare. Chiar şi uşa care era 
rece sub braţele ei dezgolite îşi avea propria senzualitate, 
felul în care erau strivite hainele între corpurile lor şi 
sunetul scos de materialele care se frecau unele de altele... 
căldura respirației lui pe gâtul ei, limba lui plimbându-se pe 
ea, iar mai jos acea invazie ritmică, de neînduplecat, 
persistentă... 

Îi şopti ceva de neînțeles la ureche, iar apoi o apăsă 
mai tare pe coapse, forţând-o să îşi îndoaie puţin genunchii 
pentru a ajunge într-o altă poziţie... 

Ea gemu. Îi atingea acel loc acum, cu fiecare mişcare 
o aţâţa şi o chinuia; simţea cum se umflă sub atingerile lui, 
cum devine mai fierbinte, mai udă şi cum îl doreşte tot mai 
mult. El nu dădea niciun semn de oboseală, părea să intre 
tot mai adânc în ea, să atingă ceva şi în interiorul ei. 
Coapsele i se relaxară, genunchii îi cedară, iar el o prinse 
pentru a rămâne în picioare în timp ce valul de plăcere 
trecea prin ea, din spatele genunchilor şi până pe şira 
spinării, în vreme ce muşchii ei interiori se contractau în 
jurul lui. 

Sunetul pe care îl făcu el îi asurzi urechile. Se cufundă 
în ea, ţinând-o captivă între el şi uşă cu greutatea corpului 
său, zăbovind acolo un moment lung înainte să se retragă. 

Când îi dădu drumul, ea alunecă. Ar fi căzut dacă nu 
ar fi prins-o şi nu ar fi aşezat-o pe un scaun din apropiere. 

Trecuseră doar câteva minute. Sau poate doar vreun 
minut. Ea nu mai putea aprecia trecerea timpului. El stătea 
sprijinit de uşă, studiind-o cu o expresie întunecată pe chip. 
Expresia lui, împreună cu rigiditatea umerilor săi o făcură 
să se încrunte. Să-şi adune gândurile. 

Ea îşi recăpătă suflul. 


— Nu te-ai... retras la timp, nu? 

— Nu. 

O singură silabă, la fel de grea şi de ascuţită precum 
un cuţit. 

— Sunt sigură... Ea înghiţi şi încercă să stea dreaptă. 
Sunt sigură că nu se va întâmpla nimic. Există cupluri, 
oameni căsătoriţi care au trăit împreună ani întregi şi care 
tot nu reuşesc să aibă un copil... 

— Şi sunt unii care concep un copil încă din noaptea 
nunţii, spuse el tăios. 

Simţea mânie în vocea lui? Ea se încordă. 

— Nu mă poţi învinui pe mine pentru asta. 

El oftă. 

— Nu fac asta, spuse el, şi veni spre ea, îngenunchind 
ca să o privească în ochi. Nu fac asta, repetă el foarte 
blând. A fost propria mea neglijenţă. Asta mă supără, Kitty. 
Nu tu. 

Îl lăsă să îi cuprindă mâinile, bulversată de propria 
reacţie. Într-adevăr, ar fi fost dezastruos să conceapă un 
copil în acea situaţie. Ar fi trebuit să fie îngrozită. Ar fi 
trebuit să fie supărată, chiar dacă nu pe el, măcar pe ea 
însăşi. Era o nechibzuinţă impardonabilă să continue să 
rişte în felul acesta, în repetate rânduri. 

Însă groaza care ar fi trebuit să pună stăpânire pe ea 
era foarte greu de identificat. În schimb, în timp ce privea 
cum mâinile lui puternice le ţineau pe ale ei, simţi cum o 
învăluie o mare curiozitate. 

El nu era genul ei. Se născuse în mahala şi crescuse 
cu un cuţit în mână. Atunci când era nervos, îşi pierdea 
cumpătul şi vorbea ca un golan, ceea ce şi era, bineînţeles. 
Un infractor - cumsecade în mare parte, dar care, atâta 
timp cât deţinea un tripou, nu putea fi considerat niciodată 
om cinstit. Nu era o partidă bună pentru o femeie. 

Şi totuşi... era de o inteligenţă formidabilă şi era 
onorabil, în felul lui bizar. Şi înţelept în unele feluri în care 
ea nu putea fi. Ambiţios, disciplinat şi rezervat când venea 
vorba despre ea. 

Roşeaţa îi încălzi faţa. Îşi înclină capul pentru a o 


ascunde, fiind uimită că simţea o asemenea recunoştinţă 
pentru ceea ce tocmai înţelesese: ea era singura care avea 
puterea de a-l cuminţi. 

Dar ce putea ieşi bun din asta? Căsătoria lor fusese 
transformată într-un secret întunecat, ce putea fi folosit 
drept armă. Ar trebui să fie nebună să se întrebe, fie şi doar 
pentru o clipă, cum ar arăta şi cum s-ar purta copilul lor: ce 
talente ar putea moşteni, ce ar ieşi din combinaţia ciudată 
dintre reținerea, austeritatea şi inteligenţa ei şi isteţimea lui 
grosolană şi îndrăzneață. 

— Ce te-a făcut să roşeşti aşa? întrebă el încet. Ştii, 
dacă ar fi să fie, ne-am descurca împreună, Catherine. Și 
Dumnezeu să ferească lumea de vreun copil de-al nostru. 
Dumnezeu să o apere pe regină, pentru că nu există nicio 
îndoială că ţâncul ar dezvolta foarte repede o ambiţie 
demnă de o coroană. 

O sperie propriul ei zâmbet. Părea atât de simplu. Se 
simţi ciudat de vulnerabilă. Strânse din buze şi se ridică. 

— Ar trebui să mergem, spuse ea. 

— Nu mergi nicăieri. 

— Ba da, merg. 

— Ţi-am spus deja, Catherine, nu te vreau acolo. Mai 
ales acum, adăugă el bombănind în timp ce se întoarse ca 
să-şi încheie şliţul. 

Ea se uită la spatele lui puternic, uimită de vorbele 
sale. 

— Acum? Vrei să spui nu acum pentru că ar fi posibil 
să... 

— Da, zise el uitându-se peste umăr. 

Îşi încleştă maxilarul. Acum, că era posibil să fie 
însărcinată, o putea intimida? 

— Nu, spuse ea cu o voce joasă şi aspră. Asta nu îţi dă 
niciun drept asupra mea. Dacă vreau să merg, merg. 

El se întoarse cu faţa la ea, privind-o de la înălţimea 
lui, impasibil. Cumva rece. În timp ce se uita la ea, simţi 
diferenţa de mărime dintre ei doi şi, într-un act groaznic de 
conştientizare, îşi dădu seama că el stătea între ea şi uşă. 

— Prefer să-ţi suport mânia decât să te ştiu expusă 


vreunui risc, spuse el. 

— Nu este alegerea ta! 

Ea porni înspre uşă, iar el păşi în lateral, blocându-i 
calea. 

— Nu mă obliga să fac asta, spuse el încet. Aşteaptă 
aici, voi... 

— Să te oblig să faci ce? Să mă ţii închisă aici 
împotriva voinţei mele? Izbucni într-un râs nebunesc. Nu 
vezi? Asta este exact ceea ce ţi-am spus că nu voi permite. 
Nu sunt captiva ta, proprietatea ta pe care să o poţi 
manevra cum doreşti - nu sunt soția ta, O'Shea! 

— Azi eşti, spuse el cu îndârjire în timp ce se întinse 
să apuce mânerul uşii. 

— Nu! Ea se năpusti imediat spre uşă, însă era prea 
târziu, căci el ieşise deja. 

Broasca se răsuci. 

Luase cheia cu el. 


Ar fi trebuit să fie furioasă. El o salvase cu o zi în urmă 
dintr-o închisoare numai pentru a o închide în alta. În 
schimb, după ce îi trecu starea de şoc, simţi numai o 
tristeţe ciudată, rece, prea adâncă pentru lacrimi. 

Oare el ştia ce făcuse? Simţi ca şi cum o lumină din 
interiorul ei, ce abia pâlpâia, fusese strivită cu nepăsare de 
talpa unei cizme. El se folosi de dorinţa ei pentru a o păcăli. 
li arătase că nu îi respecta judecata. Sau, mai rău, arătase 
că judecata lui avea să-i fie mereu superioară, indiferent de 
respectul pe care i-l purta ei. 

Prin faptul că o închise acolo, el recunoscuse ce îşi 
dorea de fapt. O soţie care să îl aştepte lângă foc precum 
un câine credincios, bucuroasă la auzul paşilor stăpânului 
după o zi întreagă în care lenevise lângă şemineu. 

Până în momentul în care se auziră paşii la uşă, două 
ore mai târziu, ea îşi împachetase deja lucrurile. Aştepta, 
stând dreaptă, în fotoliu, cu mâinile strânse în poală. Nu 
avea să plângă, nu avea să ridice tonul. Avea să plece pur 


şi simplu. În momentul în care el deschidea uşa, ea urma să 
iasă şi, dacă el ar fi încercat să o oprească, l-ar fi făcut să 
plătească pentru asta. 

Mânerul fu răsucit. Dar uşa nu se deschise imediat. Ea 
se încruntă. Apoi se auzi scârţâitul unei chei. 

Ea se ridică încet, neliniştită. 

— Cine e? 

— Dumnezeule, ce bine! îi răspunse o voce cunoscută 
de femeie. Catherine, tu eşti? 

Vocea aceea! Ea icni, alergă la uşă şi trase furioasă de 
mâner. 

— Lilah? Se lăsă în genunchi ca să se uite prin gaura 
cheii. Chiar tu eşti? Am crezut că... 

Prin gaura cheii nu răzbea lumina. Lilah îngenunche şi 
ea. 

— Deci Callan nu a minţit, spuse ea mirată. Lasă-mă 
să intru! 

— A luat cheia. 

— Ce a făcut? urmă o pauză scurtă. Bine, atunci dă-te 
la o parte! Voi deschide eu. 


— lar apoi am vizitat Bostonul, care a fost cel mai 
rece loc de pe partea asta a Polului Nord, şi dacă tu credeai 
că Londra este plină de snobi... 

— Of, nu pot să cred că a fost cineva nepoliticos cu 
tine, murmură Catherine. 

Cele două stăteau în salonul casei Palmer, pe două 
scaune aduse în dreptul şemineului, cu genunchii aproape 
atingându-li-se şi cu o tavă de ceai abandonată într-o parte. 
Camera era impresionantă, cu un tavan arcuit pictat în stil 
rococo, cu heruvimi zbenguindu-se în ceruri; mobilierul era 
în nuanţe de bleu şi alb, covorul era într-o frumoasă nuanţă 
de roz, precum obrazul unui nou-născut, fără urmă de pată 
pe el. Acea nuanţă arăta clar bogăţia extravagantă, nicio 
grijă pentru eventualele costuri de înlocuire a covorului 
odată ce ar fi păşit pe el cineva murdar de noroi sau s-ar fi 


instaurat pur şi simplu uzura de zi cu zi. Cu toate acestea, 
Lilah se potrivea perfect splendorii încăperii, în rochia ei de 
mătase de culoarea bronzului, croită special pentru a-i 
pune în evidenţă formele frumoase. Catherine presupuse că 
era o rochie franţuzească în cel mai nou stil, Pingat; ea nu 
purtase niciodată ceva atât de rar sau de ultima modă. 

— Eşti o adevărată lady acum, spuse Catherine. Lilah 
purta un colier de smaralde, iar dantela franţuzească îi 
îmbogăţea gulerul şi manşetele rochiei. Bronzul îi completa 
nuanţa frumoasă a pielii şi contrasta cu părul închis la 
culoare, strâns elegant într-un coc. Oamenii din Boston ar fi 
trebuit să îţi fie la picioare. 

— Bineînţeles. Atunci când Lilah zâmbi, obrajii plini îi 
preschimbară ochii azurii în două semiluni zâmbitoare. Dar 
asta nu înseamnă că eu m-am coborât la nivelul lor. Posaci, 
cei mai mulţi dintre ei. În orice caz, ar fi trebuit să ajungem 
până în Philadelphia, însă cineva a menţionat că se 
aşteptau să ningă, iar asta era prea mult pentru mine. l-am 
spus lui Christian că vara este o perioadă foarte bună 
pentru călătorit, însă toamna nu îmi place nimic mai mult 
decât un fursec adevărat. A plecat să-mi caute şi s-a întors 
cu un biscuit amărât pe care îl convinsese un brutar să-l 
cumpere. Am muşcat amândoi câte o gură şi ne-am luat 
biletele pentru drumul de întors acasă. 

Catherine zâmbi. Căsătoria nu o schimbase deloc pe 
Lilah. Ba chiar reuşise să îi sporească farmecul puţin 
obraznic şi plin de umor. Părea... a se simţi mai bine în 
pielea ei, mai relaxată. Prudenţa vagă de care îşi amintea 
Catherine nu mai era de găsit acum la Lilah. 

Poate că dragostea făcuse asta. Îi făcea să se simtă 
acasă, în sfârşit, chiar şi faţă de ea însăşi. 

Catifeaua de pe braţul fotoliului în care stătea 
Catherine era foarte fină. Ea desenă cu degetul un model, 
un şirag de diamante. Licitaţia ar fi trebuit să se termine 
până în acel moment. O'Shea ar fi ajuns acasă şi ar fi 
descoperit că ea lipsea. Ar fi trebuit să lase un bilet. Dacă 
îşi imagina că o găsise Peter din nou? Dar nu, sigur îi zisese 
Callan de venirea lui Lilah. 


Se încruntă. De ce s-ar fi îngrijorat ea de sentimentele 
lui, când el arătase atât de puţină consideraţie pentru 
sentimentele ei? 

Liniştea se aşternu peste gândurile ei. Ridică privirea 
şi găsi că asupra ei priveau cu atenţie o pereche de ochi 
mijiţi. 

— Nu sunt singura care are de spus o poveste, zise 
Lilah. 

Catherine îşi drese glasul. 

— Dar înainte trebuie să o termini pe a ta. Cum a fost 
drumul de întoarcere? Sper că bun. 

Lilah se strâmbă. 

— Încântător, am mâncat până mi s-a făcut rău, am 
parcurs drumul într-un timp-record. Destul despre luna de 
miere. Explică-mi de ce a trebuit să te scot din tripoul 
unchiului meu. Işi arcui una din sprâncenele ei brunete. 
Callan mi-a spus că stai acolo de ceva timp. Nu mi-a spus şi 
de ce. 

— Oh, eu am... 

Catherine oftă şi îşi strânse mâinile în poală, 
încercând să găsească o variantă scurtă a celor întâmplate. 
Însă provocarea era mult prea mare. Dacă Lilah ar fi venit 
cu o zi în urmă, toată povestea ar fi fost cu mult mai 
simplă! Simţi o durere bruscă la gândul că totul ar fi putut fi 
altfel - o concluzie mult mai simplă. Poate chiar un final 
fericit. 

Poate că opiaceele erau de vină pentru acea speranţă 
nebunească, îi oferiseră un optimism nefiresc, un vis naiv 
ce acum părea ciudat şi ruşinos de prostesc. Insă ieri, ar fi 
putut spune... 

l-ar fi putut spune lui Lilah că pentru prima oară în 
viaţă făcuse ceva nebunesc şi nu avea niciun regret. 
Niciunul. 

— M-am căsătorit cu unchiul tău pentru a salva 
Everleigh. 

Acesta era un început bun. 

— Te-ai căsătorit cu el! Lilah se lăsă pe spate în 
fotoliu, ca şi cum ar fi vrut să se depărteze de ce auzea. Te- 


ai căsătorit cu el? 

— Da, asta am spus. Asprimea tonului părea să-i 
deschidă un drum pentru a continua, o ajuta să avanseze. 
Vezi tu, Peter voia să vândă casa de licitaţii. Şi nu aş fi avut 
nicio putere de a mă opune dorinţei lui decât dacă eram 
căsătorită. 

— Şi ai considerat că Nick este cea mai bună alegere? 

Lilah îşi acoperi gura cu mâna ei fină, un inel de 
diamant strălucind pe inelarul ei. Însă pufnetul pe care 
încercă să îl ascundă suna suspicios de mult cu un râset. 

Catherine se încruntă. 

— Părea o alegere bună. A promis să nu se amestece 
în treburile mele. A semnat chiar contractul care... 

Ea ezită, conştientizând brusc natura delicată a 
subiectului. 

Cu francheţea-i caracteristică, Lilah ignoră pauza. 

— Acelaşi contract pe care l-a semnat şi soţul meu 
pentru tine. E în regulă, Catherine, au fost nişte vremuri 
ciudate astă-primăvară. 

— Aşa este, admise Catherine şi zâmbi larg. Şi chiar 
am considerat că aranjamentul este... perfect până la 
urmă. Vezi tu, Peter avea numai de pierdut de pe urma 
unei astfel de căsătorii. l-am spus că o vom ţine secret, dar 
numai cu o condiţie: ca el să se poarte frumos. 

— Şantaj! Pe măsură ce Lilah îşi încrunta sprâncenele 
brunete, i se putea vedea asemănarea de scurtă durată, 
dar intensă cu unchiul ei, iar acea asemănare o făcu pe 
Catherine să îşi ia privirea de la Lilah, bâjbâind după cana 
de ceai. A 

Ceaiul ar fi trebuit să se fi răcit până acum. Insă suflă 
în el oricum. 

— Sper... Luă o gură de ceai şi tresări. Ceaiul colong 
nu se răcise. Sper că putem rămâne prietene. 

— Poftim? Lilah se întinse să-i atingă braţul. Ce 
înseamnă asta? De ce să nu fim prietene? 

Întoarse ceaşca între degete. Nu avea mâner şi avea 
un motiv floral albastru pe un fundal alb. Setul de ceai avea 
farfurioare adânci. O colecţie Dresden, secolul al XVIII-lea. 


La o licitaţie numai ceaşca aceea ar fi costat cinci lire 
sterline. 

Lilah aştepta. Puse la loc ceaşca pe tavă. 

— Ştiu că unchiul tău nu ţi-a fost mereu prieten. Într- 
adevăr, el îi ceruse lui Lilah, în perioada în care aceasta 
lucrase la Everleigh, câteva favoruri care i-ar fi compromis 
poziţia. Cum de uitase asta? Poate că el o vrăjise, însă 
acum, că scăpase de atmosfera fermecătoare din Casa 
Diamantelor, îşi aminti din nou. Rămase fidelă faptelor pe 
care le cunoştea. Te-a forţat să furi pentru el. Dacă ar fi 
aflat cineva... Păi, eu te-aş fi dat afară. Gândul o uimi. Dacă 
aş fi aflat asta până să te cunosc, ai fi ajuns pe străzi. Nu l- 
ai fi cunoscut niciodată pe Lord Palmer şi... 

Chipul lui Lilah se întunecă. 

— Nu îmi place să mă gândesc la asta, spuse ea încet. 
Bineînţeles, el este motivul pentru care am ajuns la 
Everleigh de la bun început. El mi-a sponsorizat educaţia. 
M-a primit la el după moartea tatălui meu. Aşa că... am 
făcut pace cu el. Este singura rudă pe care o mai am. 

Clipi şi îşi împreună zgomotos mâinile. 

— Insă asta nu mai este adevărat acum. Dacă tu eşti 
căsătorită cu el, no; suntem rude. 

Catherine zâmbi. 

— Sora unei vicontese? Am urcat în societate, spuse 
ea sec şi făcu un gest grandios cu mâinile prin aer. 

Lilah făcu şi ea acelaşi gest pentru a mima 
grandoarea şi izbucni în râs. 

— Nu e ridicol? Covoare deschise la culoare! 

Insă, după un moment de râsete, Catherine îşi 
recăpătă brusc seriozitatea. 

— iți aminteşti, bănuiesc, contractul de logodnă. 
Exista o clauză acolo. Noi două nu vom rămâne rude pentru 
totdeauna. Imi doresc doar... ca şi unchiul tău să îşi fi 
amintit termenii contractului. 

— Bine, atunci. Lilah avea brusc o privire gravă. Ce a 
făcut? Scaunul scârţâi pe podea în timp ce ea se trăgea mai 
aproape de Catherine. De ce erai încuiată în camera aia? 

Catherine ezită. 


— Niciodată nu a abuzat de mine... 

— Nu, bineînţeles că nu. Nu îi stă în fire să profite de o 
femeie, spuse Lilah fără ezitare. Însă nu îi stă în fire nici să 
o încuie pe una într-o cameră. 

Catherine oftă. 

— Cred că... trebuie să îţi povestesc totul. 

Şi chiar aşa făcu. Nu omise nimic, nici măcar faptul că 
fuseseră intimi, deşi acest lucru îl descrise folosind un 
eufemism, pe care Lilah arătă că îl înţelese printr-o subtilă 
expresie mirată. Pe când Catherine îşi termină povestea, 
lumina părăsise ferestrele mari ce dădeau înspre parcul de 
peste drum. Lilah rămase prinsă într-o linişte teribilă, fiind 
atât de uimită, încât lui Catherine aproape că îi fu ruşine să 
o privească. 

— Am făcut o mulţime de lucruri, recunoscu ea încet. 
Situaţia noastră nu ar fi trebuit să fie niciodată atât de... 
profundă. 

— Catherine... Lilah clătină din cap. Nu am auzit 
niciodată... Felul în care vorbeşti despre el. Eşti sigură că 
acum nu este nimic mai mult decât un contract? 

Trase adânc aer în piept şi îşi făcu puţin curaj. 

— Poate că... nu este doar asta. Însă termenii 
contractuali nu sunt întâmplători. Lilah, nu voi accepta să 
fiu lăsată fără pic de voinţă, să îmi fie compromisă 
libertatea. Şi mi-a arătat că va face acest lucru. Că va trece 
peste judecata mea după cum crede de cuviinţă. 

Îşi muşcă buzele, frustrată de cât de nejustificată 
părea obiecţia ei atunci când era rostită cu voce tare. După 
tot ce făcuse el pentru ea, nu ar fi de mirare dacă cineva 
din afară ar considera nepotrivit ca ea să se simtă ofensată 
de încercarea lui de a o ţine în siguranţă. 

— Însă... mă cunoşti, Lilah. Cum pot avea încredere 
într-un bărbat care ar face asta? Căci nimic din viaţa mea 
nu pare a fi sigur şi normal pentru un bărbat obişnuit. Am 
de-a face mereu cu bărbaţi ciudaţi la muncă. Uneori discut 
cu ei în privat, fără însoțitor. Plec fără escortă. Orice altceva 
îmi este drag depinde de independenţa mea... 

— Orice altceva? întrebă Lilah încet. 


Oftă. 

— Mi-a scăpat. 

Însă o scăpare care poate spune multe. 

— Catherine. Lilah o privea cu o compasiune sinceră. 
Nu pot să-ţi spun că unchiul meu va sta legat de un 
contract. Are un cod de valori, e clar, însă nu a ţinut 
niciodată seama de legi. 

— Ştiu asta, spuse ea foarte încet. 

— Şi este încăpățânat ca un catâr. Dacă el decide că 
un anumit lucru este ceea ce trebuie, dacă poate găsi un 
mod în care să facă lucrurile să se aşeze aşa cum vrea el, 
va face asta. Nu se va opri ca să te întrebe ce crezi despre 
acel lucru. 

— Acum îmi este foarte clar. 

Cât de amare erau acele cuvinte! 

— Însă va fi întotdeauna în avantajul tău, spuse Lilah 
încet. Ceea ce pretinde nu este uşor. Insă, indiferent de cât 
de mult mi-a forţat mâna să fac vreun lucru, în cele din 
urmă niciodată nu a fost necinstit cu mine. Păi... l-a ajutat 
până şi pe Palmer, atunci când a fost nevoie, deşi ei doi nu 
se plac. A făcut asta pentru mine. Ar face orice pentru 
oamenii pe care îi iubeşte. 

Catherine îşi încrucişă braţele. Aerul din cameră 
deveni brusc foarte rece. 

— Nu a spus niciodată acest cuvânt. Sunt sigură că nu 
există în vocabularul lui. 

— În al tău există? 

Îşi închise ochii. Era acolo, îi stătea în gât precum un 
nod pe care nu-l putea înghiţi. Nu îl mai putea rosti. In casa 
copilăriei ei, cuvântul fusese tratat precum un medicament 
toxic, folosit numai în momente în care era foarte necesar, 
mai ales cu tatăl ei. 

Însă ştiuse cum să-i câştige dragostea. Fusese 
înzestrată bine pentru asta. Şi nu ceruse nimic în schimb. 
Un copil nu avea dreptul de a face acest lucru. 

Însă, dacă o femeie are orice urmă de respect pentru 
ea însăşi, ea trebuie să facă astfel de cereri. 

— Pari obosită, rosti încet Lilah. Rămâi aici, nu? Cât 


vrei de mult. Eşti în siguranţă. Fratele tău nu s-ar gândi la 
acest loc. 

— Trebuie să îl înfrunt. Trebuie să pot intra din nou în 
Everleigh. Am de pregătit o licitaţie. Deschise ochii. Asta 
dacă unchiul tău nu îşi retrage oferta, ca să mă 
pedepsească. 

Expresia lui Lilah se relaxă. 

— Nu e genul lui, Catherine. Şi cred că ştii acest lucru. 

— Da, răspunse ea după câteva clipe, ştiu asta. 

— Voi discuta cu Christian să pregătească un om de 
pază pentru tine. Lilah se ridică şi o luă pe Catherine de 
mână pentru a o ridica şi pe ea. Dar ce ar trebui să spun 
dacă vine Nick şi bate la uşă? 

Gândul acesta o făcu pe Catherine să simtă o mie de 
fluturi zburătăcind în stomacul ei. 

— Crezi că va face asta? 

Lilah îşi dădu ochii peste cap. 

— După tot ce mi-ai povestit? Îi mai las două ore, cel 
mult. 

Fluturii din stomac, acel nod din gât... avea nevoie de 
timp pentru a le procesa pe toate. 

— Voi vorbi cu el atunci când sunt pregătită, spuse 
ea. Însă va fi decizia mea, nu a lui. Şi nu se va întâmpla în 
seara asta. 


Capitolul 15 


Nick bătu timp de cinci zile la rând la uşa casei Palmer 
din piaţa Grosvenor. Cinci zile la rând, cu pălăria sub braţ, 
cu hainele curățate, cu gulerul apretat şi cu fiecare nasture 
încheiat, urcă de fiecare dată ca un idiot acele trepte şi îl 
lăsă pe acel majordom nesuferit al lui Lily să îl refuze ca pe 
ultimul gunoi. 

În a şasea zi, rămase la Whitechapel. Mânaria lui de 
bărbat nu putea îndura mai mult. Nu reuşi să îi trimită 
scrisoarea pe care încercase să o scrie: gunoiul era plin pe 


jumătate cu maculatură, mâzgălelile lui devenind tot mai 
inteligibile cu fiecare încercare. 

Nu şi-ar cere iertare pentru ceea ce făcuse. Fir-ar să 
fie, făcuse destule ca să îşi demonstreze intenţiile. O 
scosese dintr-o casă de nebuni. Făcuse dragoste cu ea 
până când nu mai putuse sta în picioare. Stătuse treaz 
nopţi în şir, ţinându-şi mâinile acasă atunci când ochii ei îl 
doreau, dar ea încă îi spunea nu. 

Şi se abţinea să nu-l ucidă pe fratele ei, spre mirarea 
tuturor celor pe care îi avea în subordine, care îl urmăreau 
pe acesta pentru a-i da clar de înţeles prin prezenţa lor 
nestrămutată că nu mai avea ce căuta în sălile de licitaţie. 
Da, ea era singurul motiv pentru care el nu apăsa pe 
trăgaci, deşi Dumnezeu îi era martor, acel câine trebuia 
nimicit, deoarece, dacă a o închide timp de câteva ore într- 
o cameră era de ajuns pentru ca ea să dispară şi să rămână 
rece, atunci numai Domnul ar fi ştiut că a-l ucide pe fratele 
ei ar fi însemnat ca ea să nu se mai întoarcă niciodată. 

Işi făcu de lucru. Se întâlni din nou cu Pilcher, de data 
aceasta la clubul din St. James, un loc pentru snobi în care 
puteai auzi şi un ac scăpat pe podea sau, mai mult, o 
râgâială mascată, şi Dumnezeu ştie că bogaţii ăia mâncau 
multă fasole, după sunetele pe care le scoteau. 

In cele din urmă, licitase cu cinci sute de lire peste 
Pilcher şi fusese pregătit să facă totul public, dacă asta îşi 
dorea Pilcher. Dar filfizonul îl surprinsese. Îi scrisese din nou 
a doua zi. 


Nu ai niciun motiv să-ți fie milă de mine. Acum iţi 
descriu numai faptele: m-am angajat imprudent față de un 
anumit grup de constructori, acceptând de la ei bani pe 
care nu îi pot da înapoi. 

Se aşteaptă ca acele loturi de pământ să fie eliberate 
pentru construcţie. Sunt ruinat cu adevărat. Insă acum îmi 
amenință familia, iar cu aşa ceva nu ştiu să mă descurc. 

Și-au exprimat dorința de a colabora cu tine. Drept 
urmare, şi numai cu permisiunea ta, mă ofer să iţi fac 
cunoştinţă cu aceşti constructori pentru a-ți descrie oferta 


pe care o au pentru tine. Cred că ar fi dispuşi să revizuiască 
planurile pentru Orton Street într-o manieră care să țină 
cont de cele două clădiri pe care le ai închiriate în prezent. 

Aranjamentul acesta ti-ar aduce un mare profit. Cu 
toată sinceritatea, deşi eu nu mai sper că îmi voi reveni 
financiar, aş avea de profitat de pe urma faptului că familia 
mea nu ar mai fi amenințată. 


Pe scurt, Pilcher voia protecţie. 

La club serviră o friptură arsă pe care bucătarul lui 
Nick ar fi aruncat-o la gunoi. Era clar de la bun început că 
Pilcher voia să pretindă că erau doi gentlemani care cinau 
împreună în mod relaxat. 

Nick nu avea niciun folos din această prefăcătorie. 

— Câteva lucruri mai întâi, spuse el scurt. Catherine 
Everleigh. 

— Catherine... Pilcher clipi. Te referi la sora lui Peter? 

— Da. Ai avut planuri cu ea. Vreau ca ele să dispară 
din mintea ta. 

— Planuri? Pilcher lăsă furculiţa din mână, părând 
sincer încurcat. Peter a vorbit despre asta... cel puţin 
pentru un timp, am luat în consideraţie ideea de a o curta. 
Insă asta a fost pe vremea când părea că fratele ei ar fi un 
bun partener de afaceri. Bineînţeles, dacă reuşeşte să 
vândă casa de licitaţii, ar putea avea banii... 

— Nu va face asta, spuse Nick scurt. Asta nu mai este 
o opţiune de ceva vreme. 

— Chiar aşa? Pilcher îşi miji ochii. Bineînţeles că nu 
ştiam asta. Ei bine, atunci. Ridică din umeri. Ea nu mi-ar fi 
de niciun folos acum. Banii sunt de interes, bătrâne. 

Răceala din vorbele lui îl convinse pe Nick. Vorbi 
exact ca un bogătaş, referindu-se la o femeie ca şi cum ar fi 
vorbit despre un capital. 

— Bine, spuse Nick. Cine sunt aceşti constructori? 

Incetul cu încetul, ajunseră la o înţelegere. Nick ştia 
compania: oamenii din St. Giles, care construiseră o sală de 
concerte în Seven Dials, o afacere care mergea bine. Era 
normal ca Pilcher să se simtă depăşit de astfel de oameni, 


însă el le înţelegea tipologia. Îi propuse lui Pilcher o învoială 
care îi salva familia. Se oferi chiar să îi împrumute lui 
Pilcher banii pentru a-şi plăti datoriile faţă de ei, deşi 
dobânda lui îl făcu pe Pilcher să se înece la propriu. Sau 
poate că era numai vina fripturii uscate. 

Nick ceru un singur lucru în schimb. 

— Să îl scoţi pe Peter Everleigh din Consiliul Municipal 
al Lucrărilor. Pilcher se gândi preţ de o clipă la această 
propunere în timp ce luă o gură de whisky. 

— Este posibil să pot aranja acest lucru, spuse el încet 
în timp ce învârtea paharul între degete. Nu este prea 
popular; cred că aş putea aduna voturile necesare. Insă 
bineînţeles că se va împotrivi. Se va agăța de funcţia lui. 
Avu un zâmbet de superioritate. Inţelegi tu, are ambitii 
politice. 

Nick înţelese, într-adevăr. Brusc, văzu o soluţie pentru 
toată încurcătura. 

— Atunci, spune-i următoarea propunere. Poţi găsi un 
stilou şi o foaie de hârtie aici? 

Pilcher făcu semn unui servitor, şi acesta le aduse o 
foaie de hârtie. Apoi, încet şi metodic, Nick îi explică tot ce 
dorea, asta dacă Pilcher voia să nu mai aibă de-a face cu 
gaşca din St. Giles. 

El preferase mereu o abordare strategică în locul 
vărsării de sânge. În trecut, găsirea unei astfel de soluţii l- 
ar fi lăsat pe Nick foarte mulţumit. Însă starea lui de spirit 
era ciudat de mohorâtă pe drumul de întoarcere către Casa 
Diamantelor. Nu era bine să vinzi pielea ursului din pădure. 
Nu avea să sărbătorească triumful deocamdată. 

Şi era oricum posibil să nu iasă nimic. 

Stătu aplecat peste balustradă în timp ce aşteptă 
cina, însă micile plăceri obişnuite, luxul splendid din 
interior, marea de oameni înghesuiți umăr la umăr la parter 
îl lăsară neimpresionat de data aceasta. Nu încercă să se 
mintă în legătură cu motivul pentru care avea acea stare. 
Era un neghiob, însă mii de bărbaţi înaintea lui căzuseră 
pradă aceluiaşi lucru stupid. Ar fi putut sta acolo toată 
noaptea, uitându-se în gol, dacă nu l-ar fi întrerupt Callan. 


— A venit un bilet, spuse Callan. 

— Lasă-l la mine pe birou. 

— E un bilet din Mayfair. 

Nick se întoarse. 

— Poftim? 

Callan îi dădu plicul, sigilat frumos cu ceară. 

— De la valetul lui Lily. Purta uniformă, dacă vă vine 
să credeţi. A ajuns sus în societate, nu? Te pune pe 
gânduri... 

Însă Nick nu mai auzi şi restul propoziției. Pornise deja 
către ieşire. 


Nici nu trecuse niciodată mai departe de antreul casei 
Palmer. Nu avusese niciun motiv. Dacă Lily dorea să îl 
vadă, se puteau întâlni la Casa Diamantelor sau la 
Neddie's. Însă Mayfair îl scotea din minţi. 

Nu era faptul că nu se simţea de-al locului, ar fi putut 
fi bine primit oriunde intra, fir-ar să fie! Insă casa părea 
lipsită de viaţă. Prea multă marmură, covoare învechite. 
Bogaţilor de prin părţile astea le plăcea să se laude cu 
vechimea averilor lor. Nimic nou, nimic luminos. Casa îi 
părea moartă, rece şi tristă, o etalare a puterii fără nicio 
urmă de confort. A 

Însă lui Lili părea să nu îi pese de acest lucru. În timp 
ce mergeau pe hol, îi arăta lucruri care ar fi trebuit să i se 
pară frumoase. 

— Acela a fost bunicul lui Christian, spuse ea făcând 
un gest către un portret mult prea mare al unui individ cu 
ochii mici cocoţat anevoios pe un cal. A fost un călăreț 
celebru. A câştigat de nouă ori la Ascot. 

Nick se încruntă. 

— Văd că Palmer s-a lăudat, nu glumă. 

Ea îşi întoarse privirea peste umăr şi se strâmbă. 

— Se numeşte conversație, Nick. Unii oameni discută 
deschis despre afacerile de familie, nu au nimic de ascuns. 

— Chiar aşa? 


O ajunse din urmă la o cotitură; nu îi plăcea să 
rămână în urma ei. 

— Şi ce faci atunci când prietenii fandosiţi ai lui 
Palmer întreabă despre ai tăi? 

Scoase un set de chei de buzunar şi se întoarse către 
el. 

— Le spun că nu am prea mulţi membri ai familiei 
despre care să vorbesc, zise ea. Însă am un unchi care m-a 
crescut cât de bine s-a priceput. lar apoi fac o glumă 
despre burlacii fără speranţe, toată lumea râde şi trecem la 
următorul subiect. 

Işi permise şi el un zâmbet. Era un răspuns mai 
delicat decât merita. 

— Fără de speranţă, aşa sunt? 

— Până de curând, aşa erai. Ea ezită, căutându-i 
privirea. Insă poate mă vei surprinde. Mi-ai spus cândva, ţin 
minte ca şi cum ar fi fost ieri, că viaţa îţi va da mereu un 
motiv pentru a ignora oportunităţile. Dar curajul înseamnă 
să mergi după ele, indiferent de circumstanţe, îţi aminteşti? 

Işi amintea. Ea avea şaptesprezece ani şi era 
copleşită de durerea pierderii surorii mai mari. Suferea şi el 
atunci, bântuit de vina că nu făcuse destul, de faptul că nu 
observase mai devreme suferinţa Fionei, atunci când 
chirurgul poate că ar mai fi putut face ceva. 

Reuşise să o ajute pe Lily. În cele din urmă, o 
reînscrisese la şcoala de dactilografiere pe care o 
preferaseră şi ea, şi Fiona. Insă ea refuzase, spunând că nu 
avea niciun sens să încerce să ajungă mai sus din moment 
ce Fiona nu mai era. 

— Ai luat la propriu acel sfat, spuse el. Domnul ştia 
cât de mult însemnase pentru ea. L-ai luat mult mai în 
serios decât m-aş fi aşteptat. 

Se uită undeva în spatele ei, la pereţii de marmură, la 
statui. Undeva în depărtare se auzea sunetul ritmat al unei 
fântâni. 

— Cred că locul acesta ţi se potriveşte. Este ceea ce 
meritai. 

Ea îi zâmbi, acel zâmbet delicat, secretos, satisfăcut, 


care aparţinea unei lady distinse. Cândva, ea fusese orice 
numai o lady nu. Dacă Palmer găsise un mod de a o şlefui 
precum un diamant, atunci Nick avea să facă tot posibilul 
să-l ajute, indiferent de ce presupunea asta. 

— Casa aceasta nu înseamnă nimic, spuse ea. 
Christian este ceea ce meritam eu. Sper să îi oferi lui 
Catherine un motiv să simtă la fel în privinţa ta. 

Deschise uşa înainte ca el să îi poată răspunde, apoi 
se întoarse şi lăsă în urmă doar sunetul tocurilor ei. 


* 


Soţia lui stătea la capătul opus al camerei, învelită 
într-o pătură groasă care căzu atunci când se ridică. 

— Felicitări, spuse ea. Ai câştigat licitaţia pentru 
terenuri, zise aruncând ziarul pe scrin. 

O privi în timp ce se apropia de el. Părea calmă, 
îmbrăcată formal, cu părul coafat pe spate şi cu o expresie 
impenetrabilă. Purta o adevărată armură. Nu intenționa să 
se Împace. 

El privi în jos la ziar. Zări micul articol despre 
vânzarea terenurilor de pe Orton Street. Însă una dintre 
paginile care se întrezăreau îi atrase şi mai mult atenţia. 
Luă ziarul. 

— Ai publicat anunţul. 

O ilustrație ocupa o pagină întreagă cu piese pe care 
le recunoştea din descrierile ei entuziaste din timpul 
discuţiilor avute la cină în Casa Diamantelor. Masa de scris 
cu tambur, ceasuri de masă, scaune şi alte mărunţişuri. 

— Da. Vom vedea vineri cât de eficient a fost. 

El se uită încruntat la ilustrație. Avea încredere în 
judecata ei. Dacă ea credea că acele obiecte erau 
valoroase, atunci negreşit că aveau să aducă un profit 
frumuşel. Şi cu siguranţă nu era vina artistului că acum îi 
păreau atât de ordinare. Insă nu putea să le mai vadă drept 
simple obiecte de zi cu zi, nu după ce o auzise pe ea 
descriindu-le. Aşa cum reieşea din cuvintele ei, din vocea şi 
din atitudinea ei, obiectele căpătaseră o valoare la care nu 


ar fi ajuns dacă erau unele obişnuite. 

Ea reuşea să facă asta. Să îl facă să-şi depăşească 
modul de a gândi. Mare lucru pentru un om fără o educaţie 
formală. Atunci când cititul era dificil şi cărţile de neînțeles, 
nu îţi rămânea decât să acumulezi cunoştinţe prin 
experienţă directă. Învăţai din greşeli. Te concentrai asupra 
a ceea ce era în jurul tău, vizibil, tangibil, real. _ 

Însă ea avea un fel aparte de a-l face să viseze. ÎI 
făcea să îşi imagineze şi să spere la idei şi realităţi pe care 
el însuşi nu le cunoscuse niciodată. 

O făcuse încă dinainte să-l cunoască. El începuse să 
viseze încă de prima oară când o zărise, însă cel puţin 
atunci ştia că este ceva imposibil. Undeva pe parcurs 
pierduse însă această noţiune. După ce o atinsese pentru 
prima oară, începuse să se convingă singur că poate 
rezultatele imposibile şi fantastice pot deveni realitate. 

Se luptă cu el însuşi, uitându-se încă la anunţul din 
ziar, dar nefiind atent la el. Nu se milogi. Nu ar fi făcut-o. 
Nimic nu merita asta. Nicio persoană care ţinea la el nu i-ar 
fi cerut să facă asta. 

Aerul din jurul lui preluă aroma subtilă de pergamut 
atunci când ea veni lângă el. Ea se parfumase din nou ca 
un bărbat, pentru prima oară de la căsătorie, din câte îşi 
amintea el. 

Se folosea de toate mijloacele pentru a-şi întări 
armura. 

— Uite, spuse ea. Trase o linie cu degetul pe sub 
literele de tipar de la sfârşitul paginii. 


DESCHIS PUBLICULUI - PENTRU PRIMA OARĂ ÎN 
ISTORIA COMPANIEI - ORICINE ESTE INVITAT LA ACEASTĂ 
LICITAŢIE ISTORICĂ 


— Ei bine, deci mi-ai urmat sfatul, remarcă el, având 
un sentiment prostesc de satisfacţie. 

— Da. El o putea auzi cum inspiră adânc. Părea logic. 
Mulțimea obişnuită nu ar fi aşa numeroasă acum ca în altă 
perioadă a anului. Christie's îşi deschide porţile pentru toţi. 


Şi... m-am gândit că aş putea folosi această ocazie pentru 
a-i da peste nas lui Peter. Ar putea fi singura şansă pe care 
o am. 

El sesiză tonul ei. Îi aruncă o privire cu coada ochiului. 

— Nu îmi voi cere iertare pentru că te-am lăsat acasă 
în ziua aia. 

— Nu. Ea încă privea în direcţia anunţului, dar poate 
că şi ea vedea prin acel ziar. Avea o expresie rece şi 
mâinile fixate cu putere în şolduri. Nu mă aşteptam să îţi 
ceri iertare, însă măcar ai fost în stare să recunoşti că ar fi 
fost potrivit. 

Nu îi plăcu felul în care sunau aceste cuvinte, 
resemnarea care se simţea în ele. Se întoarse către ea. 

— Uite ce e, te-a aruncat într-o casă de nebuni... 

— Da. 

— lar faptul că omul acesta încă respiră este cadoul 
meu pentru tine, şi te asigur că i-aş tăia beregata într-o 
secundă dacă nu aş crede că te-ai simţi tu vinovată pentru 
asta. 

Ea îşi ridică bărbia şi se uită direct în ochii lui. 

— Aşa este. Crima este de neconceput pentru mine. 

— Foarte bine atunci. 

—A intentat proces pentru a-şi recăpăta 
împuternicirea. 

Lui îi luă câteva clipe pentru a înţelege. 

— Doamne! Ce... 

— A cerut în instanţă să fie unicul custode al sălilor de 
licitaţie. A declarat că eu nu sunt în deplinătatea 
capacităţilor mintale. Domnul Denbury de la azil i-a dat o 
scrisoare care să îi susţină declaraţia. Mai mult decât atât, 
a declarat şi că este ameninţat şi forţat să se ascundă de 
asasini angajaţi de către mine. Este adevărat? 

El îşi cântări cu atenţie cuvintele. 

— Am angajat câţiva oameni pentru a urmări când 
vine şi când pleacă. 

— L-au ameninţat? 

— Nu văd cum ar fi putut. Nu s-a întors la Henton 
Court. 


— Nu mi-ai răspuns, spuse ea direct. 

— Catherine... El nu dorise să spună acest lucru, nu 
până când nu ştia că ar fi putut funcţiona. Este posibil să fi 
găsit un mod de a scăpa definitiv de el. Însă până ce nu pot 
fi sigur că... 

— Contractul, îl întrerupse ea, menţiona clar 
aranjamentul dintre noi. Ai încălcat acele înţelegeri de 
nenumărate ori. 

— Încălcat. 

Ea nu era avocat, iar el nu era un şcolar căruia să-i 
facă morală. 

Însă cuvintele erau armele ei. El nu s-ar fi obosit să se 
lupte aşa. În schimb, îi cuprinse chipul şi o simţi cum 
tresare ca reacţie la atingerea lui. O ţinu pe loc, văzând 
cum i se înroşesc obrajii şi cum respiră puţin mai greoi, 
aşteptând în linişte până ce ea îşi făcu din nou curaj să îl 
privească în ochi. 

— Vrei să ne prefacem că ne-am ghidat vreo clipă 
după acel contract? Dacă ai fi fost cinstită, spuse el încet, ai 
fi încetat să aduci vorba despre el în clipa în care te-ai 
ridicat de la mine din pat, în noaptea nunţii. Pentru că ai 
ştiut atunci, ţi-am putut-o citi pe chip, ai ştiut că nu avea să 
fie atât de simplu. Ştiai că erai deja prinsă până peste cap. 

Ea îşi linse buzele, apoi începu să vorbească repede: 

— Dacă pierd Everleigh în faţa lui... 

— Ce? Aici era marea ei frică la care se tot întorcea, 
pe care o folosise şi înainte pentru a-l ţine la distanţă ca şi 
cum ar fi ţinut în faţa lui o sabie în flăcări. Şi ce dacă o 
pierzi? Pentru numele lui Dumnezeu, Catherine, ce s-ar 
întâmpla dacă ai înceta să lupti pentru ea? Imaginează-ţi 
asta: ce ar fi dacă ai renunţa la ea pur şi simplu? 

Ea rămase uimită. Pentru un moment, căscă gura la 
el, neputându-şi găsi cuvintele. Apoi se smuci din 
strânsoarea lui, zvârcolindu-se precum o mâţă ce încerca să 
fugă. 

— Cum îndrăzneşti? 

— Te-am întrebat ceva, spuse el tăios. Răspunde-mi, 
măcar o dată. Ce ai avea mai mult de pierdut decât o 


companie? 

— Nu... nu îţi poţi imagina, şopti ea. Am crezut că ştii. 
Nu este doar o companie, este ceea ce sunt eu. 

Măcar o spusese în cele din urmă. O exprimase în 
cuvinte clare. El văzu, din felul în care ea îşi desprinse 
privirea de a lui şi privi într-o parte, că înţelegea propria 
absurditate. 

Acest lucru fu de ajuns să îi potolească furia şi să lase 
loc pentru compasiune. g 

— Ştiu că asta simţi, spuse el. In felul acesta, lumea a 
avut sens pentru tine, iar tu ai avut un loc în ea. Şi este o 
parte atât de mare din tine, încât nu eşti sigură că te poţi 
desprinde de ea şi rămâne totuşi întreagă. 

Ea încuviinţă din cap, apoi îşi muşcă pumnul şi îşi 
aplecă uşor capul. 

— Atunci... cum mă mai poţi întreba? spuse ea 
învinsă. 

— Pentru că este un fel de a-ţi spune că eşti 
puternică. Eşti mai puternică decât crezi. 

— Ştiu cât de puternică sunt, spuse ea printre dinţi. 

— Atunci, ar trebui să ştii că eşti mai mult decât 
această companie. Everleigh nu este ceea ce eşti tu, 
Catherine. Tu eşti Everleigh. Şi încă mult mai mult. Dacă nu 
poţi păstra această variantă, atunci vei crea alta. Un nou 
Everleigh, mai mare şi mai bun decât cel de dinainte. El 
ezită. Te-aş putea ajuta să faci asta. Am fondurile necesare. 

Oferta o luă pe nepregătite. Preţ de o clipă, Catherine 
îndrăzni să îşi imagineze cum ar fi. O casă de licitaţii fără 
pereche, specializată în piese de artă de care nu s-ar fi 
atins nicio altă casă. Un centru de restaurare şi custozi 
pentru obiecte rare, dedicat celor mai selecţi şi versaţi 
clienţi. 

Însă imediat imaginea în sine o făcu să se simtă 
ameţită, dezorientată şi istovită, ca şi cum ar fi avut de 
urcat un munte nesfârşit fără vreun ghid. „Totuşi, nu aş 
putea. Nu ar mai fi la fel. Nu aş reuşi să o fac să mai fie la 
fel”. 

El oftă îndelung. 


— Nu m-aş fi gândit că te vei îndoi de tine însăţi. 

Ea tresări. 

— Nu fac asta. Ea se îndoia de lume. Nu vezi? Fără 
Everleigh ca sprijin, aş fi un nimeni. Fără a avea 
respectabilitatea unei instituţii cunoscute drept carte de 
vizită, o acreditare care le demonstra şi celor mai sceptici 
gradul ei de profesionalism, ea ar fi fost doar o femeie 
obişnuită, expusă la condescendenţa specifică unei lumi 
conduse de bărbaţi. 

— Pentru mine ai fi cineva, spuse el. 

Tandreţea din privirea lui, încăpăţânarea din ochii lui 
cenuşii umbriţi de genele dese o loviră precum o săgeată în 
inimă. O lăsară fără suflare. 

— Vrei să spui că aş fi cineva în calitate de soţie a ta. 

El păşi către ea. 

— Da, spuse el aprig. Catherine O'Shea. 

Dumnezeu să o ajute! Işi puse o mână pe spătarul 
scaunului şi îşi înfipse unghiile în țesătura de mătase, 
căutându-şi voinţa. 

— Soţia ta peste care vei trece de fiecare dată când 
vei considera că este necesar. Soţia ta pe care o vei încuia 
undeva atunci când dorinţele ei nu se vor potrivi cu ale tale. 

— La naiba cu toate astea, mârâi el. Dacă eu consider 
că eşti în primejdie, da. Asta face un bărbat pentru soţia lui, 
pentru prieteni, pentru oamenii pe care îi iubeşte. Crezi că 
îmi pasă dacă eşti furioasă acum atât timp cât ştiu ca în 
noaptea asta eşti în siguranţă? 

Ea abia că mai auzi restul cuvintelor lui după ce îl 
auzise spunând: „Pe care îi iubeşte”. Clipi, însă asta nu o 
ajută ca imaginea lui să devină mai clară. Părea că vederea 
ei se înceţoşase. El nu recunoscuse nimic efectiv. Doar 
spusese destul cât să o dezechilibreze, să o desprindă din 
învelişul strâmt al indignării... 

— Ai promis, şopti ea, ai promis că mă vei respecta. 

El o privi fix. 

— lar tu crezi că nu fac asta. 

— Eu... Intuiţia, instinctul ei nu fură niciodată într-o 
contradicţie atât de mare cu revendicările minţii ei. „Mi-ai 


arătat că nu mă respecţi”, flecărea mintea ei, în timp ce tot 
ce îşi dorea ea să facă era să întindă mâna către el şi să-i 
dea la o parte şuviţa de păr negru şi ondulat de pe obraz. 
Să îl mângâie, urmând cu degetele conturul nasului lui. 
Aceste stări contradictorii o făceau neputincioasă, amuţită 
şi plină de agonia indeciziei. 

„Catherine, căsătoria este cel mai primejdios risc pe 
care şi-l asumă vreodată o femeie”. 

El strânse din buze. Se întoarse şi îşi trecu degetele 
prin păr în timp ce privi la polita şemineului. 

— Poate că eu sunt fraierul aici, bombăni el. Pentru că 
îţi înghit complet absurdităţile. Se roti înapoi, cu o expresie 
dură, şi vocea îi sună fermă: Ei bine, nu voi muşca 
momeala. Nu te mai ascult. Pentru că tot ce contează este 
ceea ce văd: o persoană laşă care se ascunde în spatele 
unor minciuni. 

Ea rămase fără suflare, dureros de afectată de 
cuvintele lui. 

— Dacă te referi la mine... 

— Exact. Spui că eşti o femeie de afaceri... Vocea lui, 
rece ca gheaţa, o înţepa. Insă o femeie de afaceri nu ar 
întoarce spatele unor oportunităţi. Nu poţi crea o companie 
nouă? Prostii! Scuze afurisite. Mi-ai spus-o mie odată: dacă 
îţi e frică să încerci, vei eşua. Ei bine, asta eşti tu. Nu are 
nimic de-a face cu mine. Spui că nu crezi în mine? Tu nu 
crezi în tine. Asta te face să suferi, Catherine. Vorbeşti 
despre planuri măreţe, însă la final în tine nu ai încredere. 
În propriile tale abilităţi, în propria judecată, în ceea ce vre; 
cu adevărat. 

Catherine deschise gura, însă nu reuşi să scoată 
niciun cuvânt. Frică. El o acuza că îi era frică. Şi Dumnezeu 
era martor, însă... nu putea fi nicio coincidenţă faptul că 
inima îi bătea gata să îi sară din piept, că nu putea să se 
apere. 

E| scoase un sunet care suna a dispreţ. Se răsuci şi 
dădu să plece. 

Dintr-odată, ea se întinse, îl prinse de braţ şi îl opri. 

— Vrei să discutăm despre frică? Se uită în sus la el, 


la expresia lui impasibilă, la zidul pe care îl crease pentru el 
însuşi. Atunci spune-mi, cine reprezintă Whitechapel în 
consiliu? Tu? 

El se retrase din strânsoarea ei. 

— Nu te vei feri de subiectul acesta făcând acuzaţii... 

— Nu te acuz de nimic. Spun doar adevărul. Ai luat 
cuvântul în faţa acelui consiliu, i-ai convins pe cei prezenţi, 
i-ai făcut să ţină acea licitaţie. Ce ai mai putea face dacă le- 
ai cere să te asculte în fiecare zi? Poate că ai putea repara 
scurgerile de canal. Cândva ai spus că l-ai lăsa pe fratele 
meu să vorbească în numele lor. Dar de ce i-ar păsa unui 
om din Bloomsbury de străzile tale? De ce i-ai forţa pe alţii 
să-ţi ducă ţie bătăliile, atunci când ai dovedit că o poţi face 
chiar tu mai bine? Pe tine ce te ţine? Nu este lipsa de 
interes. l-ai spune frică? Căci, dacă mie îmi este frică, 
atunci şi ţie îţi este. Şi, dacă eu sunt o laşă, atunci tu de ce 
eşti mai puţin laş? 

Muşchii feţei îi zvâcniră în timp ce o privea. 

— Prea bine, spuse el încet în cele din urmă. Bine, 
facem un cuplu reuşit, nu pot să te contrazic. 

Răspunsul lui o frustră. Nu îi oferea nicio cale de atac, 
niciun mod în care să continue să se certe cu el. 

lar ea văzu, în felul în care el se muta de pe un picior 
pe altul şi privea către uşă, că el ar fi plecat oricum. Işi 
căută curajul şi îi răspunse aşa cum putu: 

— Vreau să pot avea încredere în tine, spuse aspru. 
Vreau... să fiu femeia care şi-ar asuma riscul acesta. Și 
vreau ca tu să fii bărbatul care să merite asta. Care să mă 
merite pe mine. Însă trebuie... trebuie să ştiu, atât în 
mintea, cât şi în inima mea, că acest risc merită. Că este 
înţelept să-mi asum acest risc. 

Expresia lui se îmblânzi, însă nu se putea spune că 
zâmbea. 

— Prostuţo, zise el cu blândeţe. Asta... lucrul acesta 
dintre noi nu ar trebui să fie înțelept. Până şi eu ştiu asta, şi 
nimeni nu mă consideră un romantic. 

Se aplecă spre ea. Buzele lui abia le atinseră pe ale ei, 
mult prea puţin. Nu încercă să îi deschidă gura, să o 


lipească de el sau să o sărute mai adânc, nici măcar atunci 
când ea îl prinse de umeri ca într-o rugăminte mută. 

lar atunci când el se îndepărtă de ea, ea nu reuşi să-şi 
dea seama cum ar fi putut să-l aducă înapoi. In cele din 
urmă, ea era cea care îl părăsise pe el. 

El stătea în faţa ei, însă distanţa dintre ei părea de 
nepătruns, adâncindu-se cu fiecare secundă care trecea, 
pentru că ea nu ştia ce să spună. Atunci când fu în stare să 
vorbească, cele câteva cuvinte îi ieşiră rigide şi complet 
greşite: 

— Sper că vei veni la licitaţie. 

După umbra care se aşternu pe faţa lui, ea îşi dădu 
seama că îi dovedise în cele din urmă că nu era capabilă de 
niciun şiretlic femeiesc. Niciun truc prin care să-l poată face 
să rămână, nu stăpânea arta de a-şi folosi chipul şi trupul 
pentru a transmite un mesaj contrar vorbelor ei. Acele 
abilităţi erau pentru alt gen de femei. Ea nu se obosise 
niciodată să le înveţe. 

Nu regretase niciodată mai mult această inabilitate. 

— Vrei să fiu acolo? întrebă el. 

Ea se poticni. 

— Da, eu... este important să iasă totul bine pentru... 
pentru binele companiei. 

Zâmbetul lui fu scurt şi lipsit de umor. 

— Pentru binele tău, vrei să spui. 

— Ei bine, da. Ar ajuta să pot demonstra că sunt în 
deplinătatea facultăţilor mintale, spuse ea uşor. Dacă voi fi 
văzută capabilă să coordonez o vânzare de succes. 

El îşi puse pălăria pe cap şi spuse: 

— Atunci voi veni. 

Ea stătu acolo privindu-l cum ieşea. Ce cuvinte reci de 
despărţire. 


Capitolul 16 


Îi era frică? Era posibil ca el să aibă dreptate? Acestea 
erau întrebările pe care şi le punea în timp ce se uita în 
oglinda mică de la ea din birou, în dimineaţa zilei de 
licitaţie. Uşa groasă de lemn, cioplită în nuc de Berkshire - 
de care tatăl ei fusese atât de mândru, insistând mereu că 
niciun alt loc din lume nu se putea compara cu Berkshire în 
ceea ce privea lemnul de nuc -, era de obicei suficientă 
pentru a ţine la distanţă sunetele din hol, însă azi zarva de 
afară trecea chiar şi prin ea. Uşile de la intrare fuseseră 
deschise larg, şi pentru prima oară în istoria companiei 
servitorii nu căutau numele invitaţilor pe o listă scurtă 
dedicată special elitei. Ea aruncă o privire pe geam şi iniţial 
i se făcu rău, apoi se bucură, după care îi fu rău din nou 
când se uită mai bine la îmbulzeala de afară. 

Anunţul funcţionase. Părea că toată Londra venise la 
licitaţie. Acum nu ştia şi dacă vreunul dintre cei prezenţi 
avea bani de cheltuit. 

ingrijorarea i se putea citi pe chipul palid şi tensionat 
care se reflecta în oglindă. Ce fusese în mintea ei să 
organizeze o licitaţie publică? Dacă avea să dea greş, dacă 
vânzările ar fi fost insignifiante, Peter urma să folosească 
negreşit aceste lucruri drept dovezi împotriva ei. Era sigură 
că el era ascuns pe undeva, punând ceva la cale. Căci 
acum erau în plin război, ce nu avea să se termine până 
când unul din ei nu deţinea controlul exclusiv asupra 
companiei Everleigh. 

„Renunţă”, îi sugerase el. 

lar apoi, ca şi cum ar fi vrut să îi demonstreze cum se 
făcea asta, el o părăsise. Nu aruncase nicio privire înapoi, 
nu îi făcuse nicio vizită în zilele ce urmaseră. Lilah, 
observând cât de palidă era Catherine, se oferise să îl 
viziteze pe Nick, să îl întrebe de sănătate. 

Insă ea refuză oferta. Ştia că era sănătos tun, nu se 
temea pentru sănătatea lui, avea încredere deplină că el îşi 
putea purta singur de grijă. 

Se gândea neîncetat la el. 


Se gândea şi la tatăl ei. Ce ar fi crezut despre 
Nicholas O'Shea? Îşi imagina cu uşurinţă oroarea pe care ar 
fi simţit-o tatăl ei faţă de un om care se considera deasupra 
legii, care conducea un club ilegal şi care îşi asuma cu tot 
curajul nelegiuirile. 

Însă... îşi putea imagina şi o altă variantă în care tatăl 
ei i-ar fi văzut ambițiile şi realizările. Tatăl ei îşi pusese 
cândva o dorinţă pentru ea, pe care nu o putea uita. „Un 
bărbat cu gusturi rafinate care ştie să recunoască măreţia 
atunci când o vede şi ştie şi cum să o preţuiască”. 

Un bărbat. Nu spusese un gentleman. 

Se auzi o bătaie în uşă. Deschise. Domnul Hastings 
stătea în faţa ei, îmbrăcat formal în costum negru. 

— Suntem pregătiţi, domnişoară. 

El îşi trecu greutatea de pe un picior pe celălalt, 
pantofii de piele scârţâind când se mişca. 

— Avem o adunătură pestriță, domnişoară. Dar cred 
că văd şi câteva persoane care vor fi interesate. Printre ei 
sunt şi Lord Hambly şi Lord Monteford. Şi Sir Wimple. De 
asemenea, cred că sunt şi câteva feţe noi, care arată foarte 
promiţător. Veniţi să vedeţi cu ochii dumneavoastră. 

Ea îl urmă în jos pe scări; capul îi vuia la fiecare pas. 
Tatăl ei părea a păşi pe lângă ea. O îndemnase să nu uite 
niciodată de sălile de licitaţie. Ar fi fost oare de acord cu 
inovaţia adusă de ea? „Arta este chemarea noastră. Tu vei 
fi sufletul acestui loc”. z 

Intrară în sala de licitaţie printr-o uşă laterală. Işi 
pierdu suflul când văzu mulțimea înghesuită în încăpere. 
Oamenii se întindeau până în vestibul. Cerdacul, care era 
folosit foarte rar, fusese deschis, iar paravanele erau date 
în lături. Oamenii se aplecau peste, unii doar pentru a se 
Zgâi, alţii pentru a examina primul set, masa de scris cu 
tambur, pe care doi asistenţi o aranjau pe podiumul de 
lângă tribună. 

| se păstrase un loc pe partea cealaltă a podiumului. 
Dar ea se opri în spatele lui, ţinându-se strâns de scaun în 
timp ce examina mulţimea. 

Acolo. Lângă peretele din spate, alături de Lilah şi de 


Lord Palmer. Privirea ei se întâlni cu a lui O'Shea. 

El încuviinţă din cap către ea. 

— Bună dimineaţa, spuse Hastings de la pupitru. Vă 
mulţumim, doamnelor şi domnilor, pentru participarea la 
acest eveniment istoric: prima licitaţie publică organizată în 
această casă. Colecţia de azi conţine obiecte rare 
excelente, a căror istorie se întinde pe mai multe sute de 
ani şi pe mai multe continente... 

Cuvintele lui rămâneau în fundal în timp ce ea îl 
privea fix pe O'Shea. El nu îşi lua privirea de la ea. Toată 
mulţimea şi tot zgomotul ar fi putut nici să nu existe. 

El îi zâmbi uşor. Ea îi zâmbi înapoi, un zâmbet 
tremurat, care păru că îi smulge o bucată din inimă ce apoi 
i se prăvăli direct în stomac în timp ce Hastings deschidea 
licitaţia. 

Preţul de pornire fu atins şi ridicat imediat. Mulțimea 
se entuziasma, ea putea recunoaşte agitația care punea 
stăpânire pe oameni, bucuria pe care o aveau ridicând 
degetele lor bogate. Însă era clar că unii dintre ei nu aveau 
ce căuta într-o casă de licitaţii, mulţi dintre participanţi fiind 
în mod clar acolo doar pentru a se uita la cei bogaţi. Pentru 
o clipă, licitaţia se opri, iar mulţimea păru să devină 
irascibilă. 

— Cincizeci o dată, spuse Hastings. Cincizeci pentru 
acest obiect rar, o masă de scris cu tambur, din mahon, o 
lucrătură excelentă. Cincizeci de două ori... 

Ar fi trebuit să se vândă cu cel puţin optzeci. Ea 
strânse nervoasă de scaun. Dacă primul set se vindea la 
preţ mic, celelalte aveau să urmeze cu siguranţă acelaşi 
tipar. Nu era deloc un început bun. Hotărâse ca masa să fie 
prima prezentată, ca licitaţia să curgă lin după aceea... 

— Şaizeci, se auzi o voce gravă de bărbat care i se 
păru ciudat de familiară. Se încruntă şi căută cu privirea 
prin mulţime, abia reuşind să-şi ascundă reacţia atunci 
când dădu cu ochii de Johnson, care îşi ridica mâna 
nonşalant. 

— Avem şaizeci, spuse Hastings. Şaizeci, foarte bine, 
domnule. Oferă cineva mai mult... 


— Şaizeci şi cinci. Era Malloy! 

— Şaptezeci, urlă Johnson furios. 

Ea se aşază brusc, prefăcându-se a-şi masa cotul, ca 
nu cumva expresia să o dea de gol. O'Shea ghida licitaţia ei 
pentru ca suma să crească! 

— Şaptezeci şi cinci. Era vocea lui Lilah, liniştită şi 
feminină. Încă o premieră: o fostă angajată care licita în 
sală! 

— Optzeci, spuse altcineva, un străin pe care 
Catherine nu îl recunoscu. În sfârşit! 

— Optzeci şi cinci! răspunse Lilah. _ 

De acolo, suma urcă necontrolat. In gălăgia, agitația 
şi mulţimea de oameni, era imposibil de identificat cine 
licita, însă niciuna dintre acele voci nu îi era cunoscută. De 
sus, Hastings avea o vedere clară şi se uita prin sală, 
arătând cu degetul, încuviinţând din cap şi gesticulând. 

— O sută douăzeci şi cinci o dată, spuse el. De două 
ori, vândut către Lord Monteford! 

Mulțimea  explodă într-o serie de aplauze, iar 
genunchii lui Catherine păreau să cedeze. Totul mergea ca 
pe roate acum, mulţimea era entuziasmată, banii curgeau. 

Fuse adus următorul set, bufetul Sheraton, care, 
mulţumită lui Batten, arăta mult mai bine decât atunci când 
îl zărise ea pentru prima oară în magazia lui O'Shea. 
Hastings abia apucă să îl descrie, că şi apăru prima ofertă, 
apoi îi urmară imediat a doua şi a treia. 

Abia atunci ea fu în stare să îşi reia locul. De data 
aceasta, atunci când îşi plecă uşor capul, fu pentru a-şi 
ascunde un zâmbet. 


— A fost un succes, nu-i aşa? 

Se întoarse, înfiorată. O'Shea stătea în uşa biroului ei 
cu un pachet sub braţ. Felul în care era îmbrăcat arăta că 
nu avea să stea foarte mult: avea deja pălăria şi mănuşile 
şi un fular gri la gât care îi făcea ochii să lucească precum 
argintul. 


Ea îşi drese glasul. 

— Un succes răsunător, chiar mai mare decât în cele 
mai frumoase visurile ale mele. Cât de afectate sunau 
vorbele ei. Încercă ceva cu mai mult umor. Felicitări, 
domnule! Tocmai aţi obţinut o sumă foarte mare. 

El clătină din cap. 

— Pentru prima oară, nu am făcut-o cu propriile 
eforturi, ci doar am câştigat-o, ca un gentleman adevărat. 

Zâmbetul ei pălea încet. 

— Sunt sigură că a fi un gentleman nu are nicio 
legătură cu banii, spuse ea. Oricum ar fi, intri foarte bine în 
rol. 

Îi aruncă o privire ciudată, ca şi cum nu ştia cum să 
reacționeze la acel compliment. Reacţia lui o făcu să se 
simtă şi mai reticentă să mai spună ceva. 

„Îmi era frică”, voia ea să spună. „Ai avut dreptate”. 

Însă, înainte să îşi poată alege cuvintele, el scoase 
pachetul de sub braţ şi i-l întinse. 

— Am adus asta pentru tine. 

Ea luă cu ezitare pachetul. Părea o carte, una foarte 
grea. Putea să îi simtă cotorul prin ambalajul din hârtie 
maro. 

— Ar trebui să... Vrei să îl deschid? 

— Nu e nevoie. L-ai mai văzut. Conţine numai 
semnăturile noastre. 

Îi luă un moment să înţeleagă. Exista o singură carte 
în care semnaseră amândoi. 

— Registrul? 

— Chiar el, cu certificatul înăuntru. El îi ţintui privirea. 
Nu uita, nu mai există altă dovadă. M-am asigurat de acest 
lucru. 

— Dar... de ce mi-l dai mie? 

El inspiră adânc şi se dădu un pas înapoi. 

— Uite ce e, Catherine. M-ai întrebat cândva dacă mi- 
am spart nasul. Ţii minte? 

Uimită, ea începu să îşi amintească. Considera acel 
moment unul din cele mai intense şi mai uimitoare minute 
din viaţa ei. 


Ziua nunţii lor. În patul lui. 

Prima oară când îndrăznise să îl atingă. 

Privirea îi căzu pe pachetul din mâinile lui, împăturit 
cu multă pricepere. Cineva avusese foarte mare grijă cu el. 
ÎI legase cu mai multă sfoară decât ar fi fost necesar. 

— Da, spuse ea. Imi amintesc. 

— Aşa speram. În vocea lui se putea simţi un zâmbet, 
însă, atunci când ea se uită în sus sperând să îl vadă 
zâmbind, îl găsi privind-o doar cu o concentrare serioasă. 

— Nu ţi-am spus cum s-a întâmplat, zise el. Prima 
oară când m-ai întrebat. Nu e de mirare, nu am vorbit cu 
nimeni despre asta şi nici nu m-am gândit la asta, din 
fericire un timp foarte îndelungat, până azi, în timp ce 
împachetam registrul pentru tine. 

Ea strânse pachetul. £E/ fusese cel care îl împachetase. 
El avusese grijă de el, stătuse mai mult decât ar fi fost 
necesar pentru a-l împacheta frumos şi a-l lega cu sfoară. 

Dintr-odată, acel registru păru a avea cincizeci de 
kilograme. Simţi nevoia să se sprijine de ceva sau să stea 
jos. Atât de apăsătoare era liniştea dintre ei doi, o greutate 
care mustea şi care prevestea o lovitură ce avea să vină. 

În loc să cedeze, îşi îndreptă umerii şi se îmbărbătă. 
Expresia lui încordată nu îi era deloc familiară. Era clar că 
orice s-ar fi pregătit să îi spună era foarte delicat pentru el. 
Ea putea rezista să audă acele lucruri dacă el era în stare 
să i le spună. 

— Spune-mi, îl îndemnă ea. 

El îşi trecu vârful degetelor de-a lungul liniei nasului, 
apoi îşi lăsă mâna că cadă pe lângă corp, încercând poate 
să ascundă faptul că strânsese pumnul. 

— Un bărbat mi-a spart nasul, spuse el clar. Un 
moşier, deşi titlul acesta este mult prea îngăduitor. Un 
moşier de mahala, să spunem aşa. El deţinea pe atunci 
majoritatea clădirilor din Spitalfields - acolo m-a crescut pe 
mine mama. Bineînţeles, ai mei nu s-au căsătorit niciodată, 
însă între ea şi tatăl meu exista un strop de afecţiune. El 
trecea pe la noi din când în când. Atunci când putea, ne 
lăsa bani ca să se asigure că am tot ce îmi trebuie. Vezi tu, 


ea nu se aştepta să mai rămână însărcinată. Sora mea avea 
douăzeci de ani pe atunci, era măritată deja. Mama mea a 
crezut că era prea bătrână ca să mai facă vreun copil. Dara 
făcut cum ştia mai bine. lar în camera în care am ajuns 
putrezeau podelele şi ploaia se scurgea prin acoperiş, însă 
pentru noi era un pas înainte. După spusele ei, chiria era 
exorbitantă, abia îşi putea permite să o plătească. Cu ajutor 
ocazional de la tatăl meu, reuşea să facă asta. Uneori 
reuşeam chiar să mâncăm carne duminica. 

Discursul lui căpătă un alt ritm, inegal şi aspru. Ea se 
îndoi că era ceva ce pregătise dinainte. Privirea lui nu era 
concentrată asupra a ceva anume; se uita undeva în 
mijlocul încăperii pe când îşi continua povestea: 

— După ce a murit tatăl meu, ne-a fost tot mai greu 
să plătim chiria. Cred să mama se încurcase cu Bell, aşa îl 
chema pe proprietar. Au ajuns la o înţelegere, ca ea să nu Îi 
mai plătească. Numai că păţania s-a petrecut din nou: a 
rămas însărcinată. Cred că a fost disperată atunci când a 
aflat: urma să mai aibă încă o gură de hrănit pe lângă a 
mea, pe care abia reuşea să o sature. Privirea lui se opri 
asupra ei, fixând-o. Inţeleg, Kitty, de ce s-ar putea teme o 
femeie să nu fie prinsă în capcană. Există multe asemenea 
capcane în viaţă, iar femeile au parte de mult mai multe. 

Ea trase adânc aer în piept. Nu ştia ce îi putea 
răspunde. 

Insă el nu părea că aşteaptă un răspuns. După câteva 
secunde, ridică din umeri şi continuă: 

— Aşadar, într-o bună zi, Bell a venit din nou să îşi ia 
chiria. Numai că de data asta ea nu avea banii - oricum nu 
suficienţi. Ei au început să se certe pe după o draperie, iar 
eu am auzit ceva care m-a scos din minţi - am înţeles că 
era însărcinată, iar Bell era tatăl. Şi, ca un mic încăpățânat 
ce eram, am decis să îl înfrunt. Un zâmbet îi schimonosi 
buzele. Să îi apăr onoarea, presupun. Ce idioţenie, eram 
atât de mic... 

Ei nu îi plăcu disprețul din vocea lui. Copilul de atunci 
nu merita această batjocură. 

— Nu spune asta. Bineînţeles că ai vrut să o aperi. 


El oftă. 

— Vezi tu, acesta este un scop nobil pentru băieţii 
crescuţi în lumea ta, însă în lumea mea era pur şi simplu 
prostesc. Onoarea nu înseamnă nimic atunci când rabzi de 
foame. lar mama mea ştia asta. Ştia că eu îi distrugeam 
şansele. Căci se părea că Bell îşi mai dorea un fiu, 
indiferent cine ar fi fost mama copilului. Aşa că ajunseseră 
la o înţelegere: el o ajuta până la naşterea copilului şi o 
aranja frumos după dacă năştea un băiat. Numai că eu m- 
am năpustit atunci asupra lui ca o javră turbată, l-am 
împins, iar el a ameninţat-o pe mama că o lasă de izbelişte. 
A spus că înţelegerea lor cădea dacă eu nu mă milogeam şi 
nu îi sărutam încălţările. Dacă nu făceam asta, el o termina 
cu ea. 

Dumnezeule mare! Ea puse pachetul foarte încet pe 
birou, de frică să nu îl scape. 

— Ce ai făcut? 

Faţa îi era palidă, însă vocea îi revenise, recăpătându- 
şi intonaţia obişnuită. 

— Am făcut-o. Pentru binele ei, am făcut-o. A fost 
nevoie de ceva insistenţă, bineînţeles, şi au fost şi nişte 
lacrimi. Însă pentru binele ei m-am pus în genunchi şi am 
sărutat cizmele nemernicului. Buzele lui se arcuiră. lar el nu 
a pierdut ocazia de a mă lovi fix în faţă. Mi-a spart nasul şi 
o bucată din canin. 

Catherine îşi duse mâinile la gură. Nu ştia cum 
ajunseseră acolo. Işi putea simţi respiraţia neregulată care 
părea foarte caldă prin comparaţie cu frigul din cameră. 

El ridică din umeri. 

— Cu toate acestea, a luat-o la el. Nu că asta a făcut 
vreo diferenţă. Copilul s-a născut prea devreme, iar ea a 
murit. 

Era prea mult. Catherine se trezi mergând spre el şi 
apucând cu mâinile lâna moale de pe manşeta lui. 

— Domnule... însă nu, nu era potrivit să îi spună aşa. 
Nicholas, îmi pare atât de... 

— Nu zice că îţi pare rău, o întrerupse el încet. După 
cum spuneam, nu m-am mai gândit la asta de ani în şir. 


Însă nu voi uita niciodată lecţia. Să nu te milogeşti pentru 
nimeni. Pentru că nu iese nimic bun din asta, nimic nu 
merită preţul acesta. Şi nu spun că preţul este onoarea sau 
mândria. Vreau să spun că are de-a face cu a-ţi cunoaşte 
valoarea. Lumea te poate zdrobi dacă o laşi. Aşa că nu 
trebuie să faci asta. Stai drept şi nu te umili niciodată, 
pentru că nimic din ceea ce merită nu va pretinde de la tine 
să faci aşa ceva. 

Pentru o clipă minunată, el îi cuprinse obrazul în 
palmă. Apoi se dădu înapoi,  desprinzându-se din 
strânsoarea ei, aşa că mâinile ei rămaseră în aer. El 
încuviinţă din cap către birou, acolo unde ea lăsase 
registrul. 

— Nu te voi ţine legată, spuse el. Nici măcar pentru 
cinci ani. Arde registrul acela, şi nu va şti nimeni că această 
căsătorie a avut loc. Eşti liberă precum pasărea cerului, 
Kitty. lar eu nu te voi ruga să te întorci la mine dacă nu 
vrei. El expiră. Şi chiar asta fac, asta e nenorocirea. 
Aproape m-ai făcut să mă milogesc. În schimb, o să fiu 
foarte clar: te vreau, te iubesc. Însă vei veni la mine de 
bunăvoie sau deloc. 

— Eu... „Spune-o!” Voi veni. Cred că... voi veni. 

El făcu o mişcare ca şi cum voia să se repeadă să o 
apuce, însă se hotărî să nu o facă. In schimb, se retrase 
încă un pas. 

— Nu vreau să crezi, spuse el încet. Vreau să ştii. Nu 
te vreau nesigură. Şi nici nu te vreau în secret. Te vreau în 
faţa lumii, iar tu să mergi mândră lângă mine. Sau nu te voi 
avea deloc. 

Se întoarse pe călcâie. Inima ei bătea nebunește, 
sufocând-o, gata să îi sară din piept. Deschise gura, iar el 
se întoarse din nou cu faţa. 

— Încă ceva, spuse el ursuz. Voi reprezenta 
Whitechapel în consiliu. Cred că ai avut dreptate, venise 
timpul să fac asta. 

Ea rămase fără aer. 

— Şi tu ai avut dreptate, şopti ea. 

Însă el nu o mai auzi. Sau se prefăcu a nu o auzi. 


Plecă fără să mai spună nimic. 


* 


Era una din acele dimineţi rare care ar fi trebuit să 
aparţină lunii octombrie, dar care îşi croise cumva din 
greşeală drumul până în decembrie. Soarele strălucea cu 
putere printre crengile golaşe ale copacilor, şi parcul era 
plin de bone în rochii negre care supravegheau jocul 
copiilor îmbrăcaţi cu şorţuleţe apretate şi pantalonaşi 
călcaţi la dungă. 

Catherine făcu o pauză pentru a privi puţin acea 
scenă. Pentru a mai trage o gură mare de aer rece. Venea 
iarna. Destul de curând avea să i se facă dor de acele zile în 
care mergea pe drumul pavat fără să îi pese de frigul de 
afară. Acest moment urma a-i rămâne în mod special în 
amintire, unul dintre puţinele din viaţa ei de acest gen, 
deoarece ea nu acţiona niciodată din impuls, fără a fi întâi 
sigură de cum aveau să iasă lucrurile. 

De fapt, mai făcuse aşa ceva numai de două ori în 
viaţă. Licitaţia publică. Şi ziua în care se căsătorise cu 
Nicholas. 

Sunetul copiilor care se jucau o însoţi pe cele câteva 
scări pe care le avea de urcat. Un majordom îi deschise uşa 
cu o plecăciune amabilă. 

Anticamera era aproape goală. Unul dintre birouri era 
gol, iar la altul un domn aştepta să discute cu un 
funcţionar. Imaginea o încurcă, o făcu să se oprească 
pentru o clipă. Se aşteptase la o coadă mai lungă. Se 
aşteptase să aibă măcar câteva minute în plus. 

Se trezi că se întoarce din nou înspre uşă, către 
peisajul lipsit de soare. Falsa promisiune a toamnei, atunci 
când iarna era deja acolo. _ 

Se surprinse cu mâna pe mânerul uşii. II îndepărtă pe 
portar şi se întoarse în sală. Nu putea fi sigură de rezultat. 
Aşteptarea ar fi fost dureroasă. Rezultatul putea să o 
distrugă. Ar fi putut fi prea tărziu. 

Insă nicio parte din ea nu se îndoia de ceea ce avea 


de făcut. 

— Doamnă? 

Un nou funcţionar intră în sală şi se aşeză la biroul lui. 

— Cu ce vă pot ajuta? o întrebă el. 

Părea foarte tânăr, deşi ea observă pe măsură ce se 
apropia că avea verighetă. Părea prea tânăr pentru a fi soţ; 
nu văzu nici urmă de mustață, iar obrajii îi erau plini, ca şi 
cum încă ar fi mâncat în fiecare seară la mama lui acasă, 
fiind îmbiat şi îndemnat să mănânce mai mult. 

Însă poate chiar soţia lui îl îmbia. Poate că era mai 
înţeleaptă decât cele de vârsta ei, iar el întâlnise o fată 
deosebită şi se grăbise să o ia de soţie înainte să apară un 
băiat mai iute de mână, mai îndrăzneţ, mai curajos. Şansele 
rare, minunate nu ieşeau în cale foarte des. 

— Doamnă? El se uita încruntat la ea, sprâncenele lui 
de un blond-închis aproape unindu-se. Sunteţi bine? 

— Sunt foarte bine, spuse ea. Suna îndrăzneață şi 
decisă, o femeie care ştia să profite la timp de o şansă. Aş 
dori să public un anunţ în ziarul dumneavoastră. 

— Ce tip de anunţ? 

Ea zâmbi. 

— Un anunţ de căsătorie, spuse ea. A mea cu domnul 
Nicholas O'Shea. 


— O să toceşti covorul, spuse Lilah tărăgănat. Şi îmi 
cam place, chiar dacă are cea mai greu de întreţinut 
culoare. 

Catherine se întoarse. Lilah avea o atitudine 
insuportabil de relaxată, stând întinsă pe divan, învelită cu 
o pătură de caşmir, cu o carte în mâini. Nu părea deloc 
îngrijorată de faptul că anunţul de căsătorie fusese publicat 
în urmă cu opt ore, cât se putea de clar, negru pe alb, deşi 
era imprimat cu un scris îngrozitor de mic şi apărea pe 
ultima pagină a ziarului Times. Cu toate acestea, acum era 
un anunţ public. Îl putea citi oricine. 

Şi totuşi, nu venise niciun oaspete, nu bătuse nimeni 


la uşă. 

Nicholas O'Shea părea să nu fie nicăieri. 

— Nu va veni. Timp de patru ore, se luptă cu acest 
gând îngrozitor, care acum ieşi la suprafaţă, amar ca fierea. 
Era o frică, una pe care nu o cunoscuse până în acel 
moment. S-a răzgândit. Mi-a dat registrul pentru că spera 
să îl distrug. 

— Mă îndoiesc. Lilah se întinse, cu mâinile peste cap 
şi tolănindu-se cu un abandon neruşinat. Purta corset? 
Postura ei o făcu brusc pe Catherine foarte suspicioasă. E 
şiret, asta recunosc. Dar, dacă voia ca acel registru să fie 
distrus, îl ardea singur. 

— Cum poţi fi atât de calmă?! 

Lilah se ridică într-un cot. 

— Bărbaţii pot fi foarte încăpăţânaţi. Poate că tu ar 
trebui să fii cea care îl caută. 

— Poftim? Nu pot! Ideea o înspăimântă. Nu vezi? Ela 
fost cel care a plecat. Mi-a spus... mi-a spus că trebuie să 
dovedesc ceea ce simt. Ei bine, am făcut-o. Tot eu trebuie 
să fac şi restul? 

Lilah oftă şi se ridică. 

— Catherine, spuse ea repede. Ai locuit în Casa 
Diamantelor. Ai fost la Neddie's. Ai văzut în locurile astea 
vreun bărbat citind secţiunea de anunţuri matrimoniale din 
Times? 

Rostită cu voce tare idee părea ridicolă. Scutură din 
cap, cu gura căscată de mirare. 

— Nu poţi spune aşa ceva... Crezi că nu l-a văzut? 

— Cred că este posibil să nu aibă habar de ceea ce ai 
făcut tu. Aşa că poate ar trebui să mergi să îi spui clar. 

Catherine se simţi indecisă pentru un moment. Să 
meargă ea la el nu era deloc aşa cum îşi imaginase ea că 
aveau să decurgă lucrurile. Să meargă la el însemna... să 
fie poate nevoită să accepte un refuz în faţă. Dacă anunţul 
nu era de ajuns, dacă el nu era convins, dacă el chiar se 
răzgândise, ei bine, ea nu credea că ar fi în stare să îl poată 
privi în timp ce el îi spunea asta. 

— Gândeşte-te la asta, spuse Lilah. Vrei să mai stai 


aici să aştepţi încă o zi? Sau poate cinci, zece zile? 

— l-ai putea scrie tu, spuse Catherine în şoaptă. 

— Nu, îi răspunse Lilah cu blândeţe. Ar fi greşit să fac 
asta, şi cred că ştii foarte bine acest lucru. 

Expiră zgomotos, apoi încuviinţă din cap. 

— Pot să împrumut trăsura ta? 

— Bineînţeles, spuse Lilah zâmbind şi lăsându-se pe 
spate. Ah, şi dacă te întâlneşti cu Palmer pe hol, spune-i că 
am ceva... să îi arăt. 

Catherine pufni. Nu mai era niciun dubiu - Lilah chiar 
nu purta corset. 


Fără cheia de la Johnson nu avea cum să folosească 
pasajul secret prin magazin. Cu toate astea, nu avea de ce 
să se mai deranjeze să ţină totul secret, nu? Nu acum când 
tot restul lumii ştia de căsătoria ei, deşi, aşa cum spera, el 
încă nu avea habar. 

Cu toate acestea, era foarte ciudat să se apropie de 
intrarea principală de la Casa Diamantelor şi să suporte 
privirile uimite ale unor tineri grăsuni care aşteptau să fie 
primiţi. Căscară gura de-a dreptul atunci când Catherine 
deschise uşa şi intră direct, lăsându-i să rumege ideea că 
localul nu se deschidea până la trei şi jumătate. 

— E sus? întrebă ea încordată în timp ce Callan o 
conducea pe lângă mesele de joc. 

— E în biroul lui, spuse el. Nu cred că vă aşteaptă. 

Cuvintele lui intrară în ea ca nişte gheare. Işi muşcă 
buzele şi îşi adună curajul. 

— E în regulă, spuse ea. Mă duc singură sus. 

Uşa de la biroul lui era întredeschisă. Nu se obosi să 
bată la uşă, ci intră şi începu direct să vorbească: 

— Nu citeşti ziarul? 

El stătea la birou, răsfoind un set gros de hârtii. La 
auzul vocii ei, îşi lăsă peniţa jos, însă ea putu vedea cum îşi 
îndreaptă umerii înainte să o privească. 

— Nu, spuse el simplu. De obicei, nu. 


| se puse un nod în gât pe care nu îl putea înghiţi. Din 
cauza emoţiei, poate. Speranţe, frici şi anxietate adunate 
toate într-un ghem. El arăta foarte bine. Nu era încă 
îmbrăcat în costumul de seară, nu era nici măcar complet 
îmbrăcat. Avea vesta descheiată şi doar cămaşa prin care îi 
ieşeau şi mai bine în evidenţă umerii laţi. Poate că ar trebui 
să faci asta, şopti ea. 

El strânse din dinţi. 

— Cititul nu este punctul meu forte. 

Ea îşi puse o mână peste gură. Lilah avusese 
dreptate. Ce fraieră fusese! 

— Nu citeşte nimeni de aici ziare? Nu le pasă de 
starea naţiunii? De bursă, de bârfe de... lucrurile la modă? 

El ridică dintr-o sprânceană. 

— Ar avea vreun motiv să facă asta? 

Tonul vocii lui nu era cel obişnuit. Era politicos, 
distant, iar în visele ei el se repezea către ea, o lua în braţe 
şi o lipea de o uşă aşa cum o mai făcuse, arătându-i cât de 
mult o dorea printr-un limbaj mult mai puternic decât 
simplele cuvinte. Diferenţa dintre fantezie şi realitate o lăsă 
ciudat de dezechilibrată, confuză şi ameţită. Se simţi 
blocată într-o farsă regizată prost în timp ce el urma un alt 
scenariu, mai rece şi mai rafinat. 

— Mi-am imaginat că unul dintre... clienţii tăi ar fi 
menţionat ceva despre asta, spuse ea. 

Însă, desigur, clubul nu se deschidea până la trei şi 
jumătate. Poate că nu se întâlnise cu niciun client până 
atunci. 

El se ridică de la birou, încruntându-se. 

— A apărut vreun articol despre licitaţie? S-a aflat că 
eu eram proprietarul colecţiei? 

Ea izbucni într-un râs neîncrezător. 

— Nu! Asta e - da! Vânzarea a fost menţionată în 
Times. Dar mai era şi asta. 

Ea îi aruncă ziarul pe birou şi îşi încrucişă braţele ca şi 
cum ar fi vrut să îşi împiedice inima care îi bătea nebuneşte 
să îi sară din piept. 

El se uită la ziar şi apoi la ea. 


— Ai putea să îmi spui despre ce e vorba şi gata, zise 
el sec. 

— Nu. Deodată, ea se simţi revoltată. Evident, el 
avusese o dimineaţă foarte calmă şi uşoară în timp ce ea 
fiersese în suc propriu în casă, cu nervii întinşi la maximum, 
agonizând, aşteptând sunetul unei bătăi la uşă care însă nu 
venise... 

Pufni nervoasă. 

— Caută singur. Nu îmi pasă cât durează. O să aştept. 
Se trânti pe un scaun. Dă-i drumul, am toată ziua la 
dispoziţie. 

— Toată ziua? 

Ridică dintr-o sprânceană în timp ce veni către birou. 

— Nu ai nimic de lucru? 

— Uită de casa de licitaţii! izbucni ea nervoasă. 
Citeşte! 

— Uită de... 

El îi aruncă o privire mirată, apoi miji ochii în timp ce 
luă ziarul. Se sprijini de birou şi începu să se uite pe prima 
pagină a ziarului. 

— Nu pe pagina aia, îi scăpă ei. Chiar la sfârşit. 

Întoarse ziarul. Ea putea ghici ce efort făcea în timp 
ce tot cerceta ziarul. Nu era uşor pentru un om care nu 
citea foarte bine să se uite peste coloanele înghesuite şi 
peste scrisul minuscul, căutând ceva nu foarte clar. 

Ziarul se mototoli brusc în mâinile lui. Se uită în sus la 
ea cu gura deschisă. Pentru un moment, ea crezu că poate 
citi emoția din ochii lui. Se gândi că poate exista un final 
fericit în cele din urmă. 

Apoi el îşi trecu o mână prin păr şi izbucni în râs. 

— Dumnezeule, spuse el rostind cu dificultate 
silabele. În cele din urmă, e un om terminat. Ucis cu o 
singură propoziţie. 

— Ce? Ea sări de pe scaun. Cine? 

— Fratele tău. 

Acum îi ardea să vorbească despre fratele ei? 

— Atât ai de spus? Brusc, se simţi inexplicabil de 
furioasă. Căci demonstrase că avea curaj, dovedise că nu 


avea reţineri, că, decât să se ascundă, prefera să strige în 
gura mare despre căsătoria lor. Şi el râdea de ea din cauza 
asta? 

El clătină din cap, încercând să se calmeze, îşi duse 
pumnul la gură şi îşi drese glasul. 

— Voiam să trimit vorbă către tine, spuse el cu vocea 
ciudat de gâtuită. Fratele tău... l-am pus pe Pilcher să 
negocieze înţelegerea. Peter îşi păstrează locul în consiliu 
în schimbul renunţării la partea lui din casa de licitaţie. Insă 
eu şi Pilcher ne vom asigura că nu va avea vreun rol real în 
consiliu. Totul este rezolvat, Catherine. Căută pe bâjbâite 
pe birou fără a-şi lua ochii de la ea. Găsi şi îi arătă teancul 
de hârtii pe care le răsfoia atunci când intrase ea. Everleigh 
îţi aparţine. Am pus un avocat să pregătească actele pentru 
transferul de proprietate. 

Se holbă la el, apoi la contract. Era a ei? Compania 
Everleigh, cu totul a ei? 

Nu. Nu era bine. Nu-şi dorea acest cadou tocmai 
acum. Sălile de licitaţie eclipsau ceea ce făcuse ea azi, 
anunţul din ziar. 

— Uită de asta, spuse ea foarte blând. Uită de 
companie! 

El se uită fix la ea pentru o clipă, vizibil şocat. Apoi 
lăsă contractul să cadă pe podea. 

— Ce ai spus? o întrebă el. 

Ea îşi drese glasul şi repetă, mai tare de data aceasta: 

— Uită de companie! 

El se depărtă de birou cu o mişcare sugestivă. 

— Tu ai publicat anunţul acela? 

— Da, bineînţeles, cine altcineva? 

Asta era. Asta îşi dorise să vadă pe chipul lui. Privirea 
pe care şi-o închipuise, pe care dorise şi se rugase să o 
vadă. El păşi către ea, îi luă mâinile şi le sărută pe rând pe 
amândouă. 

— Tu ai publicat acel anunţ, rosti el din nou, însă de 
data aceasta nu se simţea nicio întrebare în cuvintele lui, ci 
doar mirare. i 

— Da, da, da. Işi eliberă mâinile din ale lui ca să-i 


poată cuprinde chipul în mâini. Eu l-am publicat, am vrut ca 
toată lumea să ştie asta. 

— Că suntem căsătoriţi, spuse el răguşit. 

Se întoarse şi îi sărută o palmă. 

— Că suntem căsătoriţi, spuse şi ea. Că eşti soţul 
meu. Că eu cred că... eu cred că te iubesc. 

— Crezi? 

O fixă cu privirea. 

— Ştiu, şopti ea. Însă poate că... ar trebui să te asiguri 
chiar acum că este aşa. În dreptul... 

Ea înghiţi în sec, simțind cum roşeşte. El observă asta. 
Privirea lui cobori către buzele ei, iar flacăra din ochii lui o 
făcu să scape cuvintele ce urmară: 

— În dreptul uşii. 

— În dreptul... Un zâmbet îi lumină dintr-odată chipul. 
Ţi-a plăcut aşa atunci, nu? 

— Se pare că sunt... Avea vocea gâtuită, răguşită... 
Se pare că sunt mult mai destrăbălată decât credeam. 

— Oh, nu ştii nimic încă. O ridică de subsuori şi o duse 
până la uşă. O ţinu acolo în timp ce îşi lipi faţa de gâtul ei. 
Mai ai... Ea îi simţi respiraţia puternică pe piele... Multe de 
învăţat, spuse el răguşit, cu vocea pierdută încă pe pielea 
ei. Din fericire, se pare că avem timp. 

— Tot timpul, şopti ea. Tot timpul din lume. După un 
îndelung moment în care strânsoarea lui deveni mai 
puternică, însă el părea a se mulţumi doar să o ţină în 
braţe, ea se încruntă. Nu m-ar deranja însă dacă lecţia asta 
ar avansa puţin mai repede. 

El îşi ridică privirea, râzând către ea. Chipul lui 
măsliniu era atât de frumos, mai frumos decât observase 
ea până atunci, căci nu era umbrit de nimic; în privirea lui 
nu era decât mirare, o adoraţie pură pe care ea o văzuse 
numai în vise şi pe care nu îndrăznise să şi-o închipuie 
niciodată ca fiindu-i adresată. 

— Nu-mi place să-mi dezamăgesc soţia, spuse el, însă 
de data aceasta nu vreau să mă grăbesc. 

Ea era aproape gata să riposteze. Se răzgândi în timp 
ce el o săruta pasional, pe îndelete, şi îi trimitea fiori de 


plăcere de-a lungul şirei spinării. În schimb, îşi trecu mâinile 
prin părul lui. Până la urmă, nu aveau niciun motiv să se 
grăbească. Ea era exact acolo unde îşi dorise să ajungă. 
Putea să dureze atât cât voia el. 


Sfârşit 


